Kapak

Fî gurreti Ş[a‘bân] sene 1085 1085 ve 1086 ve 1087 ve 1089 ve 1090 seneleri hücec ve diğer vakıf Hasköy Mahkemesi

(HASKÖY10 - cilt: 30, sayfa: 39 - Hüküm no: Kapa - Orijinal metin no: [Kapak])﻿

﻿

﻿

1. Hüküm

Sürsat kaydı?

Sürsatçı âdemisi Ali Ağa’ya Sırmakeşlerin teslîm guruş 8 Kiremitçilerin 20 Bakkalân-ı Yahudiyân teslîm 2160 Bakkalân-ı kâfirân teslîm 12 Rub‘ 1 Hasbiyellâhu ve ni‘me’l-vekîl Lâ havle ve lâ kuvvete illâ billâhi’l-aliyyi’l-azîm Yâ Fettâh iftah lenâ hayre’l-bâb Hasköy’de mahkeme Lâ havle ve lâ kuvvete illâ billâhi’l-aliyyi’l-azîm Yâ Fettâh iftah lenâ hayre’l-bâb Hasbiyellâhu ve ni‘me’l-vekîl

(HASKÖY10 - cilt: 30, sayfa: 39 - Hüküm no: 1 - Orijinal metin no: [1-1])﻿

﻿

﻿

2. Hüküm

Mustafa Efendi’nin Hasköy’e nâib tayin edildiği

Hasbiyellâhu ve ni‘me’l-vekîl Lâ havle velâ kuvvete illâ billâh Fahrü’l-müderrisîn Mustafa Efendi kâmyâb [ve] tahiyyât-ı sâfiyât ithâfıyla inhâ olunur ki Hâslar kazâsı müzâfâtından Hasköy nâhiyesi niyâbeti tarafımızdan size sipâriş olunmuşdur, gerekdir ki nâhiye-i mezbûre bin seksen beş Ramazân-ı şerîfin on dokuzuncu gününden beyne’l-ahâlî icrâ-yı ahkâm-ı şer‘iyye eyleyesiz ve’s-selâm. El-fakīr Yusuf b. Mehmed el-Kadı bi Havâss-ı Kostantıniyye (Mühür: Hâk-i pây-ı fahr-i âlem Mustafa)

(HASKÖY10 - cilt: 30, sayfa: 39 - Hüküm no: 2 - Orijinal metin no: [2-1])﻿

﻿

﻿

3. Hüküm

Hasköy’ün 1085 senesi ihtisâb ve ihzâriyyesi

Vech-i tahrîr-i hurûf budur ki Hasköy kazâsının ihtisâb ve ihzâriyyesi kapıcılar oğullarına mahsûs olup Mehmed Çelebi’ye vekâletimiz hasebiyle bin seksen beş senesine mahsûb olmak üzre mâh-ı Şevvâli’l-mu‘azzam gurresinden mâh-be-mâh olageldiği üzre Âsitâne-i devlet-medârda kapıcılar kethüdâsı vekîli olan Mehmed Ağa’ya teslîm edip sene-i sâbıkda mutasarrıflar oldukları seyr? üzre zabt u rabt edip taraf-ı âhardan kimesne müdâhale eylemeye. Tah[rî]ren fî gurreti Şa‘bân sene 1085. Harrere[hû el]-fakīr kâtibü bevv[â]bânı Dergâh-ı âlî

(HASKÖY10 - cilt: 30, sayfa: 39 - Hüküm no: 3 - Orijinal metin no: [2-2])﻿

﻿

﻿

4. Hüküm

..? Mehmed Beşe’nin vârislerinin miras hisseleri hakkındaki ihtilafları ve sulh oldukları

Husûs-ı âti’l-beyânı[n] mahallinde tahrîri iltimâs olunmağın bu fakīr zeyl-i vesîkada muharrerü’l-esâmî olan müslimîn [ile] Havâss-ı Aliyye kazâsı müzâfâtından kasaba-i Hasköy’de Kiremitçi Ahmed Çelebi mahallesinde sâkin es-Seyyid Ahmed Efendi b. Hasan nâm kimesne menziline varıp akd-i meclisi şer‘-i şerîf olundukda meclisi ma‘kūd-ı mezkûrda kasaba-i mezbûre mahallâtından Turşucu mahallesinde sâkin iken bundan akdem fevt olup verâseti zevce-i metrûkesi [3] Âişe bt. Mehmed ile li-ebeveyn kız karındaşı diğer Âişe bt. Hasan’a münhasıra olan Mehmed Beşe’nin zevcesi mezbûre Âişe meclisi merkūmda müteveffâ-yı mezbûrun kız karındaşı diğer Âişe tarafından husûs-ı âti’l-beyânı tasdîke vekîl olup mezbûrenin zâtını ma‘rifet-i şer‘iyye ile ârifân olan Mehmed Efendi b. Ahmed eş-şehîr bi Nakkaşzâde ve Hasan Beşe b. Abdullah nâm kimesneler şehâdetleri ile şer‘an vekâleti sâbite olan Abdülbâkī Efendi b. Ahmed nâm kimesne mahzarında bi tav‘ihâ ikrâr ve i‘tirâf edip zevcim müteveffâ-yı mezbûrun yirmi bir bin altı yüz akçe eder mahlût ve bir sîm hançer ve kasaba-i mezbûre mahallâtından Pîrî Paşa mahallesinde vâki‘ ma‘lûmü’l-hudûd menzil ve yine kasaba-i mezbûrede Sütlüce mahallesinde Keresteci Tekkesi kurbunda vâki‘ ma‘lûmü’l-hudûd bağ ve yine kasaba-i mezbûrede mârrü’z-zikr Turşucu mahallesinde vâki‘ ma‘lûmü’l-hudûd menzil ve bi’l-cümle ism-i mâl ıtlâk olunur terekesinden rub‘ hisse-i şâyi‘amı ve müteveffâ-yı mezbûrun zimmetinde mütekarrir ve ma‘kūdun aleyh olan yirmi bin akçe mehr-i müeccelimi taleb ve da‘vâ eylediğinde beynimizde müslimûn ve muslihûn tavassut edip beni müteveffâ-yı mezbûrun kız karındaşı müvekkile-i mezbûreye beş bin akçe vermek üzre beni sâlifü’z-zikr Turşucu mahallesinde vâki‘ menzili mezkûr üzerine alâ tarîki’t-tehârüc inşâ-i akd-i sulh eylediklerinde ben dahi sulh-i mezbûru kabûl ve bedel-i sulh olan sâlifü’z-zikr Turşucu mahallesinde vâki‘ menzili mezbûru ahz ü kabz ve meblağ-ı mezbûr beş bin akçeyi müvekkile-i mezbûreye edâ ve teslîm edip tereke-i müteveffâ-yı mezbûra müte‘allik âmme-i de‘âvîden her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dedikde mukırra-i mezbûrenin minvâl-i muharrer üzre sâdıra olan ikrârını vekîl-i merkūm Abdülbâkī Efendi [4] bi’l-muvâcehe tasdîk ve bi’l-müşâfehe tahkīk etmeğin mâ hüve’l-vâki‘ bi’t-taleb ketb olundu. Hurrire fi’l-yevmi’s-sânî aşer min şehri Şevvâli’l-mükerrem li sene hamsîn ve semânîn ve elf.

Şuhûdü’l-hâl: es-Seyyid Ahmed Efendi b. es-Seyyid Hasan, Mehmed Efendi eş-şehîr bi Osmanzâde, Yusuf Ağa b. Hasan, Mustafa Beşe b. Câsim, Ahmed Bey b. Ali, Ahmed Efendi b. İsa, Dilâver Bey b. Abdullah, Mustafa Çelebi b. Mehmed, Yusuf Çelebi b. Mehmed, Mehmed Çelebi Kalenderî, Mahmud Çelebi b. Mehmed ve gayruhüm

(HASKÖY10 - cilt: 30, sayfa: 40 - Hüküm no: 4 - Orijinal metin no: [2-3])﻿

﻿

﻿

5. Hüküm

Mekdiye v. Salamon’un Macar asıllı câriyesi Robana bt. Dupar ile azatlık sözleşmesi (mükâtebe) yapması

Havâss-ı Aliyye kazâsı müzâfâtından kasaba-i Hasköy’de Keçeci[ler] mahallesinde sâkin Hayim cemâ‘atinden Mekdiye? v. Salamon nâm Yahudi meclisi şer‘-i hatîr-i lâzımü’t-tevkīrde kendi için rıkkıyyetini mu‘terife olan işbu orta boylu açık kaşlı ön dişi gedik Macariyyetü’l-asl râfi‘atü’s-sifr Robana bt. Dupar nâm câriye-i memlûkesi muvâcehesinde bi tav‘ihî ikrâr ve i‘tirâf edip mevsûfe-i mezbûre ile muttasıfe olan mezbûre Robana târih-i kitâbdan beş sene tamâmına değin bana istikāmet ile hizmet etmek üzre kitâbete kesip ol dahi minvâl-i muharrer üzre kitâbet-i merkūmeyi kabûl ve hizmeti lâzımesini edâya mültezime oldukdan sonra cemî‘ malımdan âzâd ve i‘tâk olup sâir ahrâr-ı asliyyât gibi hürre olup üzerinde hakk-ı velâdan gayrı hakkım bâkī kalmasın dediğinde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Hurrire fi’l-yevmi’s-sâdi[s] aşer min şehri Şevvâli’l-mükerrem li sene hamsîn ve semânîn ve elf.

Şuhûdü’l-hâl: Ahmed Efendi b. İsa, Yusuf Çelebi el-İmâm, Mustafa Bey b. Yaralı Bevvâb-ı Saray-ı sultâniyye, Mahmud Çelebi b. Mehmed, Ahmed Çavuş el-Muhzır, Mehmed b. ( ) ve gayruhüm

(HASKÖY10 - cilt: 30, sayfa: 41 - Hüküm no: 5 - Orijinal metin no: [4-1])﻿

﻿

﻿

6. Hüküm

Mehmed b. Ahmed’in tasarrufundaki evin vakıf değil mülkü olduğunun tespiti

Havâss-ı Aliyye kazâsına tâbi‘ kasaba-i Hasköy’de el-Hâc Şaban mahallesi sâkinlerinden Abdülbâkī Efendi b. Ahmed meclisi şer‘-i şerîfde menzili âti’l-beyâna vâzı‘ü’l-yed olduğu şer‘an sâbit ve zâhir olan bâ‘isü’l-kitâb Mehmed b. Ahmed nâm kimesne mahzarında üzerine da‘vâ ve takrîr-i kelâm edip Turşucu mahallesinde vâki‘ bir tarafdan İbrahim Ağa mülkü ve bir tarafdan Al[i]? Ağa mülkü ve bir tarafdan Ali Reis mülkü ve bir tarafdan tarîk-ı âm ile mahdûd olup hâriciyye ve dâhiliyye büyût-ı adîdeyi müştemil menzili ( ) nâm sâhibü’l-hayr süknâsını kendiden sonra sulehâya şart ve ta‘yîn edip hâlâ mezbûr Mehmed bi gayrı hakkın menzili mezkûrda sâkin olup zabt ve tasarruf eder suâl olunup takrîri ve menzili merkūmdan kasr-ı yedine ba‘de’t-tenbîh menzili mezbûrun süknâsı bana tevcîh olunmak matlûbumdur dedikde gıbbe’s-suâl mezbûr Mehmed cevâbında menzili mahdûd-ı mezkûr anam İsmihân nâm hâtunun babası Armağan bölükbaşının mülkü olup ba‘de helâkihî sulbiye kızları anam merkūme İsmihân ile kız karındaşı Ümmühânî nâm hâtuna bi’l-irsi’ş-şer‘î intikāl eyledikden sonra anam dahi fevt olup verâseti ancak bana münhasıra olmağla nısf-ı menzili mezbûr irsen bana isâbet ve intikāl etmekle otuz seneden mütecâvizdir ki binâen aleyh ale’l-iştirâki’s-seviy menzili mezkûra mâlikâne vaz‘-ı yed eyleyip zabt ve tasarruf ederiz deyicek isre’l-istintâk akībe’l-inkâr mezbûrdan takrîrine mutâbık beyyine taleb olundukda udûl-i ricâlden olup mezbûr Turşucu mahallesi sükkânından olan es-Seyyid Mustafa Çelebi b. es-Seyyid Ahmed ve Mehmed Bey b. Ali ve Mustafa Çelebi b. Nasuh ve Dilâve[r] Bey b. Abdullah nâm kimesneler li ecli’ş-şehâde meclisi şer‘a hâzırûn olup istişhâd olunduklarında fi’l-hakīka menzili mahdûd-ı mezkûr merkūm Armağan bölükbaşının mülkü olup ba‘dehû sulbiye kızları İsmihân ve Ümmühânî’ye minvâl-i muharrer üzre irs-i şer‘le intikāl eyledikden sonra merkūme İsmihân dahi fevt olup menzili mezkûrdan nısf hisse-i şâyi‘ası sadrî oğlu mezbûr Mehmed’e irsen isâbet ve intikāl eyledi [6] ve târih-i kitâba gelince otuz senedir menzili merkūm iştirâk-i seviy vechi üzre mezbûrân Mehmed ve Ümmühânî’nin mülkiyet üzre zabt ve tasarruflarında olup vaz‘[-ı yed] ederler biz bu husûsa bu vech üzre şâhidleriz ve şehâdet dahi ederiz deyû her biri edâ-yı şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri makbûle olmağın mûcebiyle mezbûr Abdülbâkī Efendi mezbûr Mehmed ile bî-vech mu‘ârazadan men‘ birle mâ va[ka‘a] bi’t-taleb ketb olundu. Fi’l-yevm ışrîn [min] Şevvâli’l-mükerrem li sene hamsîn ve semânîn ve elf.

Şuhûdü’l-hâl: Derviş Mehmed Efendi b. Mustafa el-İmâm, Ömer Efendi b. Ramazan el-İmâm, İbrahim Halîfe b. Murad, Ahmed b. Abdullah, Ahmed Beşe b. Mehmed, Murad Yazıcı b. Abdurrahman, Ali Çelebi b. Mustafa, Mehmed b. Ahmed, Ali Reis b. Süleyman, Ali Efendi b. Mehmed imâm-ı sâbık ve gayruhüm

(HASKÖY10 - cilt: 30, sayfa: 41 - Hüküm no: 6 - Orijinal metin no: [5-1])﻿

﻿

﻿

7. Hüküm

Edirne’de kuyumcu iken ölen Yorgo v. Yamandi’nin vârislerinin Rali v. Kostantin zimmetinde kalan alacağı talep ettikleri

Havâss-ı Aliyye kazâsı müzâfâtından kasaba-i Hasköy’de Kiremitçi Ahmed Çelebi mahallesi sükkânından olup hâlâ mahrûse-i Edirne’de kuyumcu iken bundan akdem hâlik olan Yorgo v. Yamandi nâm zimmînin verâseti anası Saltane bt. ( ) nâm Nasrâniye ile li-ebeveyn er karındaşı Üskuli ve kız karındaşı Sünbüle’ye münhasıra olduğu lede’ş-şer‘i’ş-şerîf zâhir ve müte‘ayyin oldukdan sonra bâ‘is-i hâze’l-vesîka mezbûre Saltane ile merkūmân Üskuli ve Sünbüle meclisi şer‘-i şerîfde Rali v. Kostantin mahzarında her biri üzerine da‘vâ ve takrîr-i kelâm edip mûrisimiz hâlik-i merkūmun mezbûr Rali zimmetinde cihet-i karz-ı şer‘îden on esedî guruş hakkı olup kable’l-ahz mürd olmağla merkūm Rali zimmetinde kalmağın hâlâ verâset-i mahkiyemiz hasebiyle taleb eylediğimizde edâdan imtinâ‘ eder suâl olunup edâsına tenbîh olunmak matlûbum[uz]dur dediklerinde gıbbe’s-suâl mersûm Rali cevâbında fi’l-hakīka cihet-i mezbûreden meblağ-ı mersûm on esedî guruş hâlik-i merkūma deynim vardır deyû tav‘an ikrâr lâkin müdde‘iyûn-ı mezbûrûn hâlik-i merkūmun minvâl-i muharrer üzre her biri vârisi olduğu ma‘lûmum değildir deyû [7] inkâr ile cevâb vericek müdde‘iyûn-ı mezbûrûndan takrîrlerine mutâbık beyyine taleb olundukda yine kasaba-i mezbûrede mahalle-i mezbûre sükkânından İbrahim Beşe b. Abdünnebi ve Mehmed Bey b. Ali ve Ahmed b. Mehmed nâm kimesneler li ecli’ş-şehâde meclisi şer‘a hâzırûn olup istişhâd olunduklarında fi’l-hakīka hâlik-i merkūm müdde‘iyûn-ı mezbûre Saltane’nin sadrî oğludur mersûmân Üskuli ve Sünbüle karındaşları olup anaları ismi mezbûre Saltane’dir ve babaları ismi mezbûr Yamandi’dir ve dedeleri ismi Harmestodi ve maskat-ı re’sleri mahalle-i mezbûredir biz bu husûsa bu vech üzre şâhidleriz şehâdet dahi ederiz deyû her biri edâ-yı şehâdet-i şer‘iyye eylediklerinde gıbbe’t-ta‘dîl ve’t-tezkiyye şehâdetleri makbûle olmağın mûcebiyle meblağ-ı mezbûru müdde‘iyûn-ı mezbûrûna edâya mersûm Rali’ye ba‘de’t-tenbîh yine kazâ-i mezbûreye tâbi‘ Küçükçekmece’de hâlâ hâlik-i mezbûrun muhallefât-ı metrûkesini vâzı‘ü’l-yed olandan ahz ü kabza ve lede’l-hükkâmi’l-kirâm murâfa‘a ve muhâsamaya mezbûre Saltane kendi asâleten ve mezbûre Sünbüle tarafından kezâlik ba‘de’l-murâfa‘ati’ş-şer‘iyye muhallefât-ı mezkûreyi ahz ü kabza ve kendiye îsâle vekîl nasb ve ta‘yîn eyledikde mezbûr Rali dahi vekâlet-i mersûmeyi kabûl ve hıdemât-ı lâzımesini edâya müte‘ahhid olmağın mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn min Şevvâli’l-mükerrem li sene hamsîn ve semânîn ve elf.

Şuhûdü’l-hâl: Ali Beşe b. Muharrem, Ali Beşe b. Musa, Mehmed b. Mahmud, Ömer Beşe b. Osman, İbrahim? Çelebi b. Dilâver, Mahmud Bey el-Muhzır?

(HASKÖY10 - cilt: 30, sayfa: 42 - Hüküm no: 7 - Orijinal metin no: [6-1])﻿

﻿

﻿

8. Hüküm

Derviş Mehmed Efendi’nin Turşucuzâde Camii imamlığıyla mektep hocalığı için İbrahim Halife’yi yerine vekil tayin ettiği

Havâss-ı Aliyye kazâsı müzâfâtından kasaba-i Hasköy’de merhûm Turşucuzâde Hüseyin Çelebi mahallesinde sâkin Derviş Mehmed Efendi b. Mustafa nâm kimesne meclisi şer‘-i hatîr-i lâzımü’t-tevkīrde hâfız-ı hâze’l-kitâb İbrahim Halîfe b. Murad nâm kimesne mahzarında ikrâr ve takrîr-i kelâm edip mahalle-i mezbûrede vâki‘ meşrûtiyyet üzre imâm ve hatîb olduğum mârrü’z-zikr merhûm Turşucuzâde Hüseyin binâ eylediği câmi‘-i şerîfde evkāt-ı hamse ve ta‘lîm-i sıbyân hizmetini yevmî beş akçe ücret ve mahalle-i mezbûrede vâki‘ imâma meşrût olan menzilde mezbûr İbrahim Halîfe sâkin olmak vechi üzre tarafımdan kāimma[kā]m [8] ve menâbıma nâib nasb ve ta‘yîn eyledim ol dahi vech-i muharrer üzre hizmeti lâzımesini edâya ta‘ahhüd eyledi dedikde mukırr-ı mezbûrun takrîrini mezbûr İbrahim Halîfe bi’l-muvâcehe tasdîk [ve] bi’l-müşâhede tahkīk etmeğin mâ vaka‘a bi’t-taleb ketb olundu. Hurrire fi’l-yevmi’s-sâdis ve’l-ışrîn min Şevvâli’l-mükerrem li sene hamsîn ve semânîn ve elf.

Şuhûdü’l-hâl: Abdülbâkī Efendi b. Ahmed, Mehmed Efendi b. Mustafa el-İmâm, Mehmed Çelebi b. Siyavuş, Mustafa Çelebi [b.] Dilâver, İbrahim Çelebi b. Ömer, Mehmed Çelebi b. Hüseyin, diğer Mehmed Çelebi b. Mustafa, Nasuh Halîfe b. Ali, Mustafa Çelebi b. Mehmed el-Müezzin, Ali Beşe b. Abdullah, Dilâver Bey b. Abdullah, İbrahim Çelebi b. Dilâver, Mahmud Çelebi b. Mehmed, Ahmed Çavuş el-Muhzır

(HASKÖY10 - cilt: 30, sayfa: 43 - Hüküm no: 8 - Orijinal metin no: [7-1])﻿

﻿

﻿

9. Hüküm

Fâtıma bt. İsmail’in kocası Ahmed b. Mustafa ile muhâlaa ile boşandıkları

Havâss-ı Aliyye kazâsı müzâfâtından kasaba-i Hasköy mahallâtından Sütlüce mahallesinde sâkine Fâtıma bt. İsmail nâm hâtun meclisi şer‘-i şerîf-i şâmihü’l-imâd ve mahfil-i dîn-i münîf-i râsihü’l-evtâdda zevc-i muhâlı‘ı hâfız-ı hâze’l-kitâb Ahmed b. Mustafa nâm kimesne mahzarında bi tav‘ihâ ikrâr ve i‘tirâf edip zevcim mezbûr Ahmed ile beynimizde adem-i zindegânemiz olmakla zimmetinde mütekarrir ve ma‘kūdun aleyh olan üç bin akçe mehr-i müeccelimden ve nafaka-i iddet-i ma‘lûmemden ve me’ûnet-i süknâmdan fâriğa olmak vechi üzre zevcim mezbûr Ahmed ile muhâla‘a-i sahîha-i şer‘iyye ile hul‘ olup ol dahi vech-i muharrer üzre hul‘-ı mezbûru kabûl eylediğinden sonra mezbûr Ahmed’in zimmetini mârrü’z-zikr üç bin akçe mehr-i müeccelim ve nafaka-i iddet-i ma‘lûmem ve me’ûnet-i süknâm da‘vâsından zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim eğer ba‘de’l-yevm benden asâleten veya vükelâmdan vekâleten husûs-ı mezkûra müte‘allik da‘vâ sudûr ederse lede’l-hükkâm mesmû‘a ve makbûle olmasın dedikde mukırra-i mezbûrenin sâdır olan ikrârını mezbûr Ahmed bi’l-muvâcehe tasdîk ve bi’l-müşâhede tahkīk etmeğin mâ hüve’l-vâki‘ bi’t-taleb ketb olundu. Hurrire fi’l-yevmi’s-sâmin ve’l-ışrîn min Şevvâli’l-mükerrem li sene hamsîn ve semânîn ve elf.

Şuhûdü’l-hâl: Ahmed Efendi b. Ömer, Mehmed Efendi b. Mustafa el-İmâm, Mehmed Bey b. Ahmed, İsmail Beşe b. Mahmud, …? Mehmed b. Mustafa, diğer Mehmed b. Kemal, Receb b. Yunus, Mehmed b. Yunus, Mehmed b. Ramazan, Musa b. Mehmed ve gayruhüm

(HASKÖY10 - cilt: 30, sayfa: 44 - Hüküm no: 9 - Orijinal metin no: [8-1])﻿

﻿

﻿

10. Hüküm

Âişe bt. Mehmed’in Defterdar Mehmed Efendi Vakfı’ndan ödünç aldığı

Husûs-ı âti’l-beyânın mahallinde tahrîri iltimâs olunmağın bu fakīr zeyl-i vesîka[da] muharrerü’l-esâmî olan müslimîn ile Havâss-ı Aliyye kazâsı müzâfâtından kasaba-i Hasköy’de Kiremitçi Ahmed Çelebi mahallesinde sâkin es-Seyyid Ahmed Efendi b. es-Seyyid Hasan nâm kimesne menziline varıp akd-i meclisi şer‘-i şerîf olundukda yine kasaba-i mezbûre mahallâtından Turşucu mahallesinde sâkine Âişe bt. Tolan? Mehmed nâm hâtun meclisi ma‘kūd-ı mezkûrda Hazret-i Ebâ Eyyûb Ensârî’de vâki‘ merhûm Defterdâr Mehmed Efendi vakfı’nın nukūduna bi’l-fi‘l mütevellî olan necl-i necîbleri olan râfi‘ü’l-kitâb diğer Mahmud Çelebi b. Mehmed nâm kimesne mahzarında bi tav‘ihâ ikrâr ve i‘tirâf edip mezbûr diğer Mahmud Çelebi yedinden mâl-ı vakf-ı merkūmdan yüz yirmi beş esedî guruş ahz ü kabz eylediğimden sonra mezbûr diğer Mahmud Çelebi bana yüz yirmisi bir guruş olmak vechi üzre kendi malından beş bin akçe dahi karz-ı hasen ikrâz ve def‘ ve teslîm edip ben dahi minvâl-i muharrer üzre istikrâz ve kabz edip mârrü’z-zikr mâl-ı vakf-ı mezbûr yüz yirmi beş esedî guruş ile beş bin akçe diğer Mahmud Çelebi’ye zimmetimde vâcibü’l-edâ ve lâzımü’l-kazâ deynimdir deyû bi tav‘ihâ ikrâr ve i‘tirâf etmeğin mâ hüve’l-vâki‘ bi’t-taleb ketb olundu. Hurrire fi’l-yevmi’s-sânî aşer min Şevvâli’l-mükerrem li sene hamsîn ve semânîn ve elf.

Şuhûdü’l-hâl: es-Seyyid Ahmed Efendi b. es-Seyyid Hasan, Ahmed Efendi b. İsa, Abdülbâkī Efendi b. Ahmed, Mustafa Efendi b. Kasım, Osmanzâde Efendi, Yusuf Ağa b. Hasan, Mahmud Çelebi b. Mehmed ve gayruhüm

(HASKÖY10 - cilt: 30, sayfa: 45 - Hüküm no: 10 - Orijinal metin no: [9-1])﻿

﻿

﻿

11. Hüküm

Âişe bt. Hasan’ın muhtelif oda ve ayazmadaki hissesini Sarasenyora bt. Salamon’a sattığı

<

(HASKÖY10 - cilt: 30, sayfa: 45 - Hüküm no: 11 - Orijinal metin no: [9-2])﻿

﻿

﻿

12. Hüküm

Serkis v. Harib’den köle satın aldığı iddiasıyla harac talebinin reddi

Mahmiye-i İstanbul’da Kumkapı dâhilinde Süleyman Ağa mahallesi sâkinlerinden zimmî tâifesinin câriye ve abdleri harâcının cem‘ine me’mûr olan Mehmed Beşe b. Abdullah ve Ömer Çelebi b. İsmail nâm kimesneler mahfil-i kazâda râfi‘ü’s-sifr Serkis v. Harib nâm Ermeni muvâcehesinde her biri üzerine da‘vâ ve takrîr-i kelâm edip mersûm Serkis bundan akdem Yuvan nâmında bir abd-i memlûk iştirâ etmeğin işbu bin seksen dört senesine mahsûb olmak üzre mersû[m] Yuvan’ın harâcın taleb eylediğimizde edâdan imtinâ‘ eder suâl olunup alıverilmesi matlûbumuzdur dediklerinde gıbbe’s-suâl mersûm Serkis cevâbında benden ancak Kamaniçe kal‘ası’ndan bâ-fermân-ı âlî ıtlâk olunan Ermeni re‘âyâsının evlâdlarından Mardos nâmında üç aylık bir veled-i sagīri kendi malımdan hasbî infâk ve iksâ ederim deyû cevâb verilip Yuvan nâmında abd-i memlûk iştirâ eylediğini münkir olıcak müdde‘iyân-ı mezbûrândan da‘vâlarını mübeyyine beyyine taleb olundukda ityân-ı beyyineden izhâr[-ı acz] etmeleriyle mersûm Serkis’e Yuvan nâmında bir abd-i memlûk iştirâ eylemediğine yemîn teklîf olundukda ol dahi alâ vefki’l-mes’ûl [11] yemîn billâhillezî enzele’l-İncîle alâ İsa -aleyhi’s-selâm-etmeğin mezbûr Mehmed Beşe ve Ömer Çelebi mersûm Serkis ile bî-vech mu‘ârazadan men‘ birle mâ vaka‘a bi’t-taleb ketb olundu. Hurrire fi’l-yevmi’s-sâmin min Zilka‘deti’ş-şerîfe li sene hamsîn ve semânîn ve elf.

Şuhûdü’l-hâl: Ahmed Efendi b. İsa, Ali Bey b. ( ) el-Muhtesib, İbrahim Çelebi b. Dilâver, Mahmud Çelebi b. Mehmed ve gayruhüm

(HASKÖY10 - cilt: 30, sayfa: 46 - Hüküm no: 12 - Orijinal metin no: [10-1])﻿

﻿

﻿

13. Hüküm

Âişe bt. Hasan’ın muhtelif oda ve ayazmadaki hissesini diğer Âişe bt. Hasan’a sattığı

Mahmiye-i İstanbul’da Kumkapı dâhilinde Süleyman Ağa mahallesinde sâkine Âişe bt. Hasan nâm hâtun tarafından bey‘-i âti’l-beyânı ikrâra vekîl olup mezbûrenin zâtını ma‘rifet-i şer‘le ârifân olan Mehmed Efendi b. Osman ve Kalenderî Mehmed Çelebi b. Ömer nâm kimesneler şehâdetleri ile şer‘an vekâleti sâbite olan mezbûrenin zevci Sinan Bey b. Hasan nâm kimesne meclisi şer‘-i hatîr-i lâzımü’t-tevkīrde râfi‘atü’l-kitâb diğer Âişe bt. Hasan nâm hâtun mahzarında bi’l-vekâle ikrâr ve i‘tirâf edip müvekkilem mezbûre Âişe Havâss-ı Aliyye kazâsı müzâfâtından kasaba-i Hasköy mahallâtından Pîrî Paşa mahallesinde vâki‘ bir tarafdan Kapudân kızı demekle ma‘rûfe Kerime nâm hâtun mülkü ve bir tarafdan Aslan ve Avraham nâm Yahudiler mülkleri ve iki tarafdan tarîk-ı hâs ile mahdûd olup ayazmayı müştemil olan büyût-ı müte‘addideden bundan esbak vefât eden vâlidesi Emine Hâtun’dan bi hasebi’l-irsi’ş-şer‘î intikāl ve isâbet eden hisse-i şâyi‘asını mezbûre diğer Âişe’ye dört bin altı yüz fıddî râyic fi’l-vakt akçeye tarafeynden îcâb ve kabûlü hâvî bey‘-i kat‘î ile bey‘ ve teslîm eyledi ol dahi vech-i muharrer üzre iştirâ ve tesellüm ve kabz eyledikden sonra semeni olan meblağ-ı mersûm dört bin altı yüz akçeyi müşteriye-i mezbûre diğer Âişe yedinden tamâmen ahz ü kabz eyledi ba‘de’l-yevm hudûd-ı mezkûr ile mahdûd olan sâlifü’z-zikr büyût-ı müte‘addidede ve ayazmada olan müvekkile-i mezbûrenin hisse-i şâyi‘ası mezbûre diğer Âişe’nin mülk-i müşterâsıdır keyfe mâ yeşâ’ ve yahtâr mutasarrıfe olsun dedikde müşteriye-i mezbûre diğer Âişe vekîl-i merkūm Sinan Bey’i vicâhen tasdîk ve şifâhen tahkīk etmeğin mâ hüve’l-vâki‘ bi’t-taleb ketb olundu. Hurrire fi’l-yevmi’s-sânî aşer min Zilka‘deti’ş-şerîfe li sene hamsîn ve semânîn ve elf.

Şuhûdü’l-hâl: Abdülbâkī Efendi b. Ahmed, Ahmed Efendi b. İsa, Hüseyin Ağa b. Muharrem, Yusuf Ağa b. Hasan, Ramazan b. Abdullah, Mehmed Efendi? el-İmâm?, Mehmed Çelebi el-Müezzin, …?, ..?

(HASKÖY10 - cilt: 30, sayfa: 47 - Hüküm no: 13 - Orijinal metin no: [11-1])﻿

﻿

﻿

14. Hüküm

Âişe bt. Hasan’ın muhtelif oda ve ayazmadaki hissesini Sarasenyora bt. Salamon’a sattığı

Havâss-ı Aliyye kazâsı müzâfâtından kasaba-i Hasköy mahallâtından Kiremitçi Ahmed Çelebi mahallesinde sâkine Âişe bt. Hasan nâm hâtun meclisi şer‘-i hatîr-i lâzımü’t-tevkīrde hâfızatü’l-vesîka Sarasenyora bt. Salamon nâm Yahudiye muvâcehesinde ikrâr ve i‘tirâf edip akd-i âti’z-zikrin sudûruna değin silk-i mülk-i sahîhimde münselik olup kasaba-i mezbûre mahallâtından Pîrî Paşa mahallesinde vâki‘ bir tarafdan Kapudân kızı demekle ma‘rûfe Kerime nâm hâtun mülkü ve bir tarafdan Aslan ve Avraham nâm Yahudiler mülkleri ve iki tarafdan tarîk-ı hâs ile mahdûd olup babam müteveffâ-yı merkūm Hasan ile er karındaşım Mehmed Çelebi nâm müteveffâdan bana bi hasebi’l-irsi’ş-şer‘î intikāl ve isâbet eden hisse-i şâyi‘amı ve bundan [akdem] vefât eden li-ebeveyn kız karındaşım Emine nâm hâtunun sulbiye kebîre kızı gāibe ani’l-meclis Âişe nâm hâtundan dört bin altı yüz akçeye iştirâ eylediğim hisse-i şâyi‘amı mezbûre Sarasenyora’ya tarafeynden îcâb ve kabûlü hâvî bey‘i kat‘î ile kırk üç [bin] dört yüz fıddî râyic fi’l-vakt akçeye bey‘ ve teslîm edip ol dahi minvâl-i muharrer üzre iştirâ ve tesellüm ve kabz eylediğinden sonra semeni olan meblağ-ı mersûm kırk üç [bin] dört yüz fıddî râyic fi’l-vakt akçeyi müşteriye-i mezbûre Sarasenyora yedinden tamâmen ahz ü kabz eyledim ba‘de’l-yevm hudûd-ı mezkûr ile mahdûd olan sâlifü’z-zikr büyût-ı müte‘addide ve ayazma mezbûre Sarasenyora’nın mülk-i müşterâsı olmuşdur keyfe mâ yeşâ’ ve yahtâr mutasarrıfe olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Hurrire fi’l-yevmi’l-hâmis aşer min Zilka‘deti’ş-şerîfe li sene hamsîn ve semânîn ve elf.

Şuhûdü’l-hâl: es-Seyyid Ahmed Efendi b. es-Seyyid Hasan, Abdülbâkī Efendi b. Ahmed, Ahmed Efendi b. İsa, Osmanzâde Mehmed Efendi, Hüseyin Ağa b. Muharrem, Mehmed Efendi el-İmâm, Mehmed Çelebi el-Müezzin, Mehmed Çelebi Kalenderî, Ramazan Bey [b.] Abdullah ve gayruhüm

(HASKÖY10 - cilt: 30, sayfa: 48 - Hüküm no: 14 - Orijinal metin no: [12-1])﻿

﻿

﻿

15. Hüküm

Sarasenyora bt. Salamon’un elinde bulunan odalar ile ayazmayı kardeşlerinin miras iddiasına karşılık Âişe Hâtun’dan satın aldığını söylediği ve sulh oldukları

Tahakkuk-ı özr-i şer‘î ile husûsu âti’l-beyânı mahallinde tahrîri iltimâs olunmağın bu fakīr zeyl-i kitâbda muharrerü’l-esâmî olan müslimîn ile Havâss-ı Aliyye kazâsı müzâfâtından kasaba-i Hasköy mahallâtından Pîrî Paşa mahallesinde vâki‘ sâbıkan Anadolu [13] kazaskeri olan a‘lemü’l-ulemâ’i’l-mütebahhirîn efdalü’l-fuzalâ’i’l-müteverri‘în yenbû‘ü’l-ilmi ve’l-fazli ve’l-yakīn hüccetü’l-hakkı ale’l-halki ecma‘în vârisü ulûmi’l-enbiyâ’i ve’l-mürselîn Mustafa Efendi hazretlerinin odalarına varılıp akd-i meclisi şer‘-i şerîf olundukda yine mahalle-i mezbûre sâkinlerinden Sinyora cemâ‘atinden Avraham ve Manol veledey Aslan nâm Yahudiler meclisi ma‘kūd-ı mezkûrda râfi‘atü’l-vesîka Sarasenyora bt. Salamon nâm Yahudiye muvâcehesinde her biri ikrâr ve i‘tirâf edip mersûme Sarasenyora’nın mahalle-i mezbûrede vâki‘ sâkine olduğu bir tarafdan Kapudân kızı demekle ma‘rûfe Kerime nâm hâtun mülkü ve bir tarafdan Aslan ve Avraham nâm Yahudiler mülkleri ve iki tarafdan tarîk-ı hâs ile mahdûd olup ayazmayı müştemil olan büyût-ı müte‘addid[e] bundan akdem hâlik olan babamız Aslan v. ( ) nâm Yahudiden bize bi’l-irsi’ş-şer‘î intikāl ve isâbet eyledi deyû taleb [ve] da‘vâ eylediğimizde mersûme Sarasenyora ben sâlifü’z-zikr büyût-ı müte‘addidi gāibe ani’l-meclis Âişe bt. Hasan nâm hâtundan semen-i ma‘lûm ile iştirâ eyledim mülk-i müşterâmdır deyicek beynimizde münâza‘ât-ı kesîr[e] ve muhâsamât-ı kesîre ve muhâsamât-ı şedîde vâkı‘a olup el-hâletü hâzihî beynimize müslimûn-ı muslihûn tavassut edip bizi yirmi sekiz bin fıddî nakd-i râyic fi’l-vakt akçe üzerine inşâ-i akd-i sulh eylediklerinde biz dahi sulh-i mezbûru kabûl ve bedel-i sulh olan meblağ-ı merkūm yirmi sekiz bin fıddî nakd-i râyic fi’l-vakt akçeyi mersûme Sarasenyora yedinden tamâmen ahz ü kabz eyledik ba‘de’l-yevm hudûd-ı mezkûr ile mahdûd olan büyût-ı müte‘addid ve ayazmaya müte‘allik olan da‘vâdan her birimiz mersûme Sarasenyora’nın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik ba‘de’l-yevm bizden asâleten veya vekîlimizden vekâleten husûs-ı mezkûra müte‘allik da‘vâ dahi sudûr ederse lede’l-hükkâmi’l-kirâm mesmû‘a ve makbûle olmasın dediklerinde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Hurrire fi’l-yevmi’s-sâbi‘ aşer min Zilka‘deti’ş-şerîfe li sene hamsîn ve semânîn ve elf.

Şuhûdü’l-hâl: Ahmed Efendi b. İsa, Ahmed Çelebi b. Abdullah, Sefer Beşe b. Musli, Hüseyin Beşe b. Mehmed, Süleyman Çelebi b. Rıdvan, Musa Çelebi b. el-Hâc Hasan, İbrahim Çelebi b. Murad, Ali Çelebi b. Hüseyin, İbrahim Çelebi b. Dilâver ve gayruhüm

(HASKÖY10 - cilt: 30, sayfa: 48 - Hüküm no: 15 - Orijinal metin no: [12-2])﻿

﻿

﻿

16. Hüküm

Elpene bt. Dimitri’nin Rus asıllı câriyesi Raniye bt. Yovar’ı azat ettiği

Havâss-ı Aliyye kazâsı müzâfâtından kasaba-i Hasköy mahallâtından Kiremitçi Ahmed Çelebi mahallesinde sâkine Elpene bt. Dimitri nâm Nasrâniye meclisi şer‘-i hatîr-i lâzımü’t-tevkīrde kendiye rıkkıyyetini mu‘terife olan işbu orta boylu açık kaşlı yüzünde çiçek eseri olup gök elâ gözlü Rûsiyyetü’l-asl Rani[ye] bt. Yovar nâm câriye-i memlûkesi muvâcehesinde bi tav‘ihâ ikrâr ve i‘tirâf edip mevsûf-ı merkūm ile muttasıfe olan mezbûre Raniye’yi hasbeten lillâhi te‘âlâ cemî‘ malımdan âzâd ve i‘tâk ve tahrîr eyledim ba‘de’l-yevm mezbûre Raniye sâir ahrâr-ı asliyyât gibi hürre olup üzerinde hakk-ı velâdan gayrı hakkım bâkī kalmadı dediğinde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Hurrire fi’l-yevmi’s-sâdis ve’l-ışrîn min Zilka‘deti’ş-şerîfe li sene hamsîn ve semânîn ve elf.

Şuhûdü’l-hâl: Ekmekçi Mehmed Beşe b. Ahmed, Mehmed Bey b. Abdullah, Ahmed Efendi b. İsa, Musa b. Mustafa, Rali v. Kostantin, Bâli v. Argir, Papas Kostantin v. Şâhî ve gayruhüm

(HASKÖY10 - cilt: 30, sayfa: 49 - Hüküm no: 16 - Orijinal metin no: [14-1])﻿

﻿

﻿

17. Hüküm

Sâliha bt. Mehmed’in bahçesinin damadı Hüseyin Beşe b. İbrahim’e satıldığı

Havâss-ı Aliyye kazâsı müzâfâtından kasaba-i Hasköy mahallâtından Kiremitçi Ahmed Çelebi mahallesinde sâkine Sâliha bt. Mehmed nâm hâtun tarafından bey‘-i âti’l-beyâ[nı] ikrâra vekîl olup mezbûrenin zâtını ma‘rifet-i şer‘le ârifân olan Ahmed Beşe b. Mehmed ve Dilâver Bey b. Abdullah nâm kimesneler şehâdetleriyle şer‘an vekâleti sâbite olan İbrahim Halîfe b. Murad nâm kimesne meclisi şer‘-i hatîr-i lâzımü’t-teşrîfde müvekkile-i mezbûrenin dâmâdı râfi‘ü’l-kitâb Hüseyin Beşe b. İbrahim nâm kimesne mahzarında bi’l-vekâle ikrâr ve takrîr-i kelâm edip mahalle-i mezbûrede vâki‘ bir tarafdan Odabaşı Hasan Çelebi veresesi mülkü ve bir tarafdan Mustafa Beşe mülkü ve bir tarafdan müvekkile-i mezbûre mülkü ve bir tarafdan müşterî-i merkūm Hüseyin Beşe mülkü ile mahdûd olup tûlen on sekiz zirâ‘ ve arzen on iki zirâ‘ mülk bahçemi mersûm Hüseyin Beşe’ye tarafeynden îcâbı [ve] kabûlü hâvî bey‘-i kat‘î ile iki [bin] nakd-i râyic fi’l-vakt fıddî akçeye bey‘ ve temlîk edip ol dahi vech-i muharrer üzre iştirâ ve temellük eyledi semeni olan meblağı-ı mersûm iki bin nakd-i râyic fi’l-vakt akçeyi merkūm Hüseyin Beşe yedinden tamâmen ahz ü kabz eyledim ba‘de’l-yevm sâlifü’z-zikr bahçe merkūm Hüseyin Beşe’nin mülk-i müşterâsıdır keyfe mâ yeşâ’ ve yahtâr mutasarrıf olsun dedi dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Hurrire fi’l-yevmi’s-sâdis ve’l-ışrîn min Zilka‘deti’ş-şerîfe li sene hamsîn ve semânîn ve elf.

Şuhûdü’l-hâl: Mehmed Bey b. Ali, Ali Bey el-Muhtesib, İbrahim Çelebi b. Dilâver, Şahbaz Bey b. Abdullah, Topçu Mustafa Beşe b. Abdullah

(HASKÖY10 - cilt: 30, sayfa: 50 - Hüküm no: 17 - Orijinal metin no: [14-2])﻿

﻿

﻿

18. Hüküm

Yaşuva v. Metatye’nin Rus asıllı Leska bt. Sahon adlı câriyesini sözleşmeyle azat ettiği

Havâss-ı Aliyye kazâsı müzâfâtından kasaba-i Hasköy mahallâtından Pîrî Paşa mahallesinde Kirüz cemâ‘atinden Yaşuva v. Metatye nâm Yahudi mahfil-i kazâda kendi için rıkkıyyetini mu‘terife olan işbu uzun boylu açık kaşlı gök elâ gözlü sağ elinin ( ) parmağı eğri Rûsiyyetü’l-asl râfi‘atü’s-sifr Leska bt. Sahon nâm câriye-i memlûkesi muvâcehesinde bi tav‘ihî ikrâr ve i‘tirâf edip evsâf-ı mezbûre ile muttasıfe olan merkūme Leska’yı târih-i kitâbdan sekiz sene tamâmına değin bana istikāmet ile hizmet etmek vechi üzre kitâbete kesip müddet-i madrûbe tamâm oldukdan sonra evsâf-ı mezbûre ile muttasıfe olan merkūme Leska malımdan âz[âd] olup sâir ahrâr-ı asliyyât gibi hürre olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Hurrire fi’l-yevmi’t-tâsi‘ ve’l-ışrîn min Zilka‘deti’ş-şerîfe li sene hamsîn ve semânîn ve elf.

Şuhûdü’l-hâl: Ahmed Efendi b. İsa, Mehmed Çavuş b. Abdurrahman, diğer Mehmed Çavuş b. Abdülcebbar, İbrahim Çelebi b. Dilâver, Ali Çelebi el-Muhtesib

(HASKÖY10 - cilt: 30, sayfa: 51 - Hüküm no: 18 - Orijinal metin no: [15-1])﻿

﻿

﻿

19. Hüküm

Mayer v. Mosi’nin Rus asıllı câriyesi Saltane bt. Pevân’ı azat ettiği

Havâss-ı Aliyye kazâsı müzâfâtından kasaba-i Hasköy mahallâtından Kiremitçi Ahmed Çelebi mahallesinde sâkin Mayor cemâ‘atinden Mayer v. Mosi nâm Yahudi meclisi şer‘-i hatîr-i lâzımü’t-tevkīrde kendi için rıkkıyyetini mu‘terife olan işbu kısa boylu açık kaşlı gök elâ gözlü sarışın Rûsiyyetü’l-asl râfi‘atü’s-sifr Saltane bt. Pevân nâm câriye-i memlûkesi muvâcehesinde bi tav‘ihî ikrâr ve i‘tirâf edip evsâf-ı merkūmeyi muttasıfe olan merkūme Saltane’yi hasbeten lillâhi te‘âlâ cemî‘ malımdan âzâd ve i‘tâk ve ihrâc eyledim [ba‘d] el-yevm evsâf-ı merkūme ile muttasıfe olan mezbûre Saltane sâir ahrâr-ı asliyyât gibi hürre olup üzerinde olan hakk-ı velâdan gayrı hakkım bâkī kalmadı dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Hurrire fi’l-yevmi’s-sâlis aşer min Zilhicceti’ş-şerîfe li sene hamsîn ve semânîn ve elf.

Şuhûdü’l-hâl: Ahmed Efendi b. İsa, Ali Çelebi el-Muhtesib, İbrahim Çelebi b. Dilâver, Mahmud Çelebi b. Mehmed, Mehmed Beşe b. Ahmed, Sefer Bey b. Abdullah, Mustafa Beşe b. Yahya ve gayruhüm

(HASKÖY10 - cilt: 30, sayfa: 51 - Hüküm no: 19 - Orijinal metin no: [15-2])﻿

﻿

﻿

20. Hüküm

İshak Efendi b. Veli’nin evini zevcesi Neslihân Hâtun bt. Cafer’e sattığı

Medîne-i Hazret-i Ebâ Eyyûb Ensârî mahallâtından Takyecibaşı mahallesinde sâkin fahrü’l-müderrisîn İshak Efendi b. Veli nâm kimesne meclisi şer‘-i hatîr-i lâzımü’t-tevkīrde râfi‘atü’l-kitâb Neslihân bt. Cafer nâm hâtun tarafından vech-i âtî üzre tasdîke vekîl olup mezbûrenin zâtını ma‘rifet-i şer‘le ârifân olan Mehmed Çelebi b. Siyavuş ve Dilâver Bey b. Abdullah nâm kimesneler şehâdetleriyle hasm-ı câhid mahzarında şer‘an vekâleti sâbite olan müvekkile-i mezbûrenin zevci Abdullah Bey b. Abdülmennân nâm kimesne mahzarında ikrâr ve takrîr-i kelâm edip akd-i âti’l-beyânın sudûruna değin silk-i mülkümde münselik olup Havâss-ı Aliyye a‘mâlinden kasaba-i Hasköy mahallâtından Turşucuzâde mahallesinde vâki‘ bir tarafdan İsmihân Hâtun mülkü ve bir tarafdan Fâtıma Hâtun mülkü ve bir tarafdan Mehmed Bey nâm bevvâb-ı sultânî bağı ve bir tarafdan tarîk-ı âm ile mahdûd ve mümtâz olup bir bâb fevkānî oda ve sofayı ve üç bâb tahtânî oda ve bir sofa ve bir fırın ve mezbûre İsmihân Hâtun ile müşterek bi’r-i mâyı ve zât-ı eşcâr-ı müsmire ve gayrı müsmire bahçeyi ve kenîfi müştemil mülk menzilimi bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık müvekkile-i mezbûre Neslihân’a tarafeynden îcâb ve kabûlü hâvî bey‘-i kat‘î ile yüz altmış iki esedî guruşa bey‘ ve teslîm edip ol dahi vech-i muharrer üzre iştirâ ve tesellüm ve kabz eyledikden sonra semeni olan meblağ-ı merkūm yüz altmış iki esedî guruşu müşteriye-i mezbûre Neslihân yedinden tamâmen ahz ü kabz eyledim ba‘de’l-yevm menzili mahdûd-ı mezkûr müvekkile-i merkūme Neslihân’ın mülk-i müşterâsı olmuşdur keyfe mâ yeşâ’ ve yahtâr mutasarrıfe olsun dedikde mezbûr İshak Efendi’nin takrîrini vekîl-i mersûm Abdullah Bey bi’l-vekâle tasdîk ve bi’l-müşâfehe tahkīk etmeğin mâ vaka‘a bi’t-taleb ketb olundu. Hurrire fi’l-yevmi’l-hâdî ve’l-ışrîn min Zilhicceti’ş-şerîfe li sene hamsîn ve semânîn ve elf.

Şuhûdü’l-hâl: Ahmed Çelebi b. Nasuh, Mustafa Çelebi b. Nasuh, Mehmed Beşe Debbağ, Hasan Beşe Debbağ, Ali Efendi el-İmâm, İbrahim Beşe Debbağ, Ali Çelebi el-Muhtesib, İbrahim Çelebi b. Dilâver, Mahmud Çelebi b. Mehmed ve gayruhüm

(HASKÖY10 - cilt: 30, sayfa: 52 - Hüküm no: 20 - Orijinal metin no: [16-1])﻿

﻿

﻿

21. Hüküm

Kiremitçi Ahmed Çelebi Vakfı’na ait cami, ev ve muallimhânede mütevellîsi tarafından yapılan tamiratın mâliyetinin keşf edildiği

Havâss-ı Aliyye kazâsına tâbi‘ kasaba-i Hasköy’de vâki‘ merhûm Kiremitçi Ahmed Çelebi Câmi‘-i şerîfi vakfı’nın meşrûtiyyet üzre bi’l-fi‘l mütevellîsi olan râfi‘-ı hâze’l-kitâb es-Seyyid Mustafa Çelebi’nin babası ve tarafından husûs-ı âti’l-beyâna vekîli olup bimâ hüve nehcü’ş-şer‘î vekâleti sâbite olan el-Hâc Mahmud b. Hüseyin nâm kimesne meclisi şer‘-i şerîfde takrîr-i kelâm ve ta‘bîr ani’l-merâm edip câmi‘-i mezkûrun mürûr-ı eyyâm ile ba‘zı mevâzi‘i ve imâma meşrût menzilin ve mu‘allimhânenin dahi ba‘zı mevâzi‘i ta‘mîr ve termîme muhtâc olmağla oğlum müvekkilim mütevellî-i mezbûr es-Seyyid Mustafa Çelebi izn-i hâkimü’ş-şer‘le bundan akdem ta‘mîr ve termîm etmişdi hâlâ üzerine varılıp harc u sarf eylediği akçenin mertebe-i tahammülü ba‘de’l-keşf ve’l-mu‘âyene ketb ü terkīm ve tahmîn olunmak bi’l-vekâle matlûbumdur dedikde bu fakīr ve hâssa mi‘mârlardan üstâd Sofu Ahmed Beşe b. Ahmed nâm kimesne ve sâir ebniye ve sukūf ahvâline vukūfu olup zeyl-i vesîkada muharrerü’l-esâmî olan bî-garaz müslimîn ile zikr olunan câmi‘-i şerîf ve menzil ve mu‘allimhânenin üzerlerine varılıp mi‘mâr-ı mezbûr keşf ve misâha eyledikde câmi‘in fevkānîsinde konulan kırk sekiz cam dokuz yüz altmış akçe ve bir cam teli iki yüz elli akçe ve iki pencere demiri iki yüz akçe ve bir pencere ma‘a çerçeve altı yüz akçe aşı boyası ve badana ve ba‘zı meremmât ber vech-i tahmîn iki bin beş yüz otuz altı akçe tûlen ve arzen mekteb duvarı sakfı ki altmış altı zirâ‘ın beher zirâ‘ı altışar akçeden on bin üç yüz akçe ve def‘aten tûlen ve arzen bi hesâb-ı satrancî kırk dört zirâ‘ mekteb sakfı akdarması beher zirâ‘ı beşer akçeden iki yüz yirmi akçe ve tûlen ve kadden mahlût taş duvarı altı zirâ‘ ki beher zirâ‘ı kırkar akçeden iki yüz kırk akçe ve tûlen ve arzen bi hesâb-ı terbî‘î yüz beş zirâ‘ menzil sakfının beher zirâ‘ı kırk beşer akçeden dört bin yedi yüz yirmi beş akçe ve tûlen ve arzen menzil tahta döşemesi ki kırk sekiz zirâ‘ eder beher zirâ‘ı ellişer akçeden iki bin dört yüz akçe ve menzil müceddeden iki dolap dört yüz akçe ve menziline hucurât ber vech-i tahmîn altı yüz akçe ve menziline iki pencere iki yüz akçe [18] ve menziline masandıra ber vech-i tahmîn bin akçe ve menziline iki pencere iki yüz akçe ve tûlen ve arzen bi hesâb-ı satrancî yüz otuz altı zirâ‘ menzil duvarının beher zirâ‘ı otuzar akçeden dört bin seksen akçe tûlen ve kadden bi hesâb-ı mezbûr on iki zirâ‘ tahta perdenin beher zirâ‘ı on ikişer akçeden yüz on dört akçe ve altı aded depe camı yüz yirmi akçe ve bir sâde oda kapısı müceddeden seksen akçe ve tûlen ve arzen bi hesâb-ı mezbûr döşemenin on iki buçuk zirâ‘ ki beher zirâ‘ı ellişer akçeden altı yüz yirmi beş akçe ve sekiz aded nerdüban ayağı dört yüz akçe ve tûlen ve arzen bi hesâb-ı mezbûr kırk iki zirâ‘ taş duvarın beher zirâ‘ı altmış akçeden iki bin beş yüz yirmi akçe ve tûlen ve kadden on yedi buçuk dolma duvarın beher zirâ‘ı otuzar akçeden beş yüz yirmi beş akçe ve üç aded direk yüz elli akçe ve tûlen ve kadden elli dört zirâ‘ tahta havlu beher zirâ‘ı on beşer akçeden sekiz yüz elli akçe ve su yoluna kurşun ve künk boru ber vech-i tahmîn dört bin beş yüz akçe ve tûlen ve kadden bi hesâb-ı mezkûr yirmi bir zirâ‘ kerpiç duvarın beher zirâ‘ı kırkar akçeden bin altı yüz kırk akçe ve tûlen ve kadden bi hesâb-ı mezbûr kırk dokuz zirâ‘ kerpiç duvarın beher zirâ‘ı beşer [akçeden] iki yüz elli akçe ve kapı üstü akdarması elli dört akçe ve tûlen ve arzen yüz on yedi zirâ‘ oda akdarması beş yüz yetmiş akçe ve dolap kapağı meremmâtı yüz altmış akçe ve meremmât-ı kaldırım ve maslak duvarı ber vech-i tahmîn beş yüz akçe ve sâir meremmât-ı lâzıme dokuz yüz doksan akçe ki cem‘an otuz altı bin altı yüz yetmiş dokuz akçeye bâliğ oldukda bundan ekal ve noksan ile olmaz deyû mi‘mâr-ı mezbûr ve sâir müslimîn-i mezkûrîn icmâ‘ ve ittifâk etmeğin mâ vaka‘a bi’t-taleb ketb olundu. Fi’l-yevmi’s-sâdis ve’l-ışrîn min Zilhicceti’l-harâm li sene hamsîn ve semânîn ve elf.

Şuhûdü’l-hâl: Abdülbâkī Efendi el-İmâm, Mehmed Efendi el-İmâm, eş-Şeyh Ahmed Efendi, Mehmed Çelebi Kalenderî, Ramazan Bey b. Abdullah, Hüseyin Ağa b. Muharrem, Süleyman Çelebi b. Ramazan, Ali Çelebi b. Abdullah, Yusuf b. Abdullah, Abdullah b. Mehmed, Mehmed Bey b. Ali, Abdullah b. İbrahim ve gayruhüm

(HASKÖY10 - cilt: 30, sayfa: 52 - Hüküm no: 21 - Orijinal metin no: [17-1])﻿

﻿

﻿

22. Hüküm

Hasköy subaşılığının Musa Ağa’ya verildiği

Vech-i tahrîr-i hurûf budur ki İstanbul gümrüğü mülhakātından Hasköy subaşılığı işbu bin seksen altı senesinin Muharremi gurresinden beher mâh yirmişer esedî guruş maktû‘un vermek üzre dârende-i temessük Musa Ağa’ya tevcîh olunmuşdur gerekdir ki mezbûr varıp zikr olunan subaşılığı kadîmden zabt olunageldiği üzre zabt ve vech-i meşrûh üzre mu‘ayyen-i maktû‘un tarafımıza edâ ve teslîm eyledikde kimesne mâni‘ olmaya. Tahrîren fi’t-târihi’l-mezbûr sene minhu. El-Fakīr el-Hâc Hüseyin Ağa b. Ali? dâ‘îleri emîn-i gümrük hâlâ

(HASKÖY10 - cilt: 30, sayfa: 54 - Hüküm no: 22 - Orijinal metin no: [19-1])﻿

﻿

﻿

23. Hüküm

Hasköy’ün 1085 ve 1086 yılları ihtisâb ve ihzâriyyesinin Ali Bey’e verildiği

Vech-i tahrîr-i hurûf budur ki Hasköy kazâsının ihtisâb ve ihzâriyyesi kapıcıoğullarına mahsûs olup vekâletimiz hasebiyle işbu sâhibü’t-temessük Ali Bey’e bin seksen beş senesi mâh-ı Zilhiccesi’nin ibtidâsından mâh-be-mâh bin sekiz yüz akçe izzetlü ve sa‘âdetlü kapıcılar kethüdâsı vekîli olan Mehmed Ağa’ya teslîm eylemek üzre der-uhde olunmuşdur kazâ-yı mezbûrun ihtisâb [ve] ihzâriyyesin olageldiği üzre zabt ve tasarruf eyleyip mâdemki beher mâh ta‘yîn olunan bin sekiz yüz akçeyi edâ ve teslîm eyleye taraf-ı âhardan kimesne müdâhale eylemeye. Tahrîren fî gurreti Zilhicce sene 1085. Taraf-ı âlîden bin seksen altı Muharremi gurresinden olmak üzre zabt ve tasarruf eylemek için mektûb irsâl olunup sene-i mezbûre gurresinden zabt ve tasarruf eyleye. El-Fakīr Mehmed Kâtib-i bevvâbân-ı Dergâh-ı âlî.

(HASKÖY10 - cilt: 30, sayfa: 54 - Hüküm no: 23 - Orijinal metin no: [19-2])﻿

﻿

﻿

24. Hüküm

Makrabet bt. Mardoros adlı küçük kızın ihtiyaçları için babasından kalan maldan nafaka tayin edildiği

<

(HASKÖY10 - cilt: 30, sayfa: 55 - Hüküm no: 24 - Orijinal metin no: [19-3, Arapça])﻿

﻿

﻿

25. Hüküm

Mahmud Efendi’nin Abdullah Efendi’den ödünç aldığı ve karşılığında evini ve bahçesini rehin olarak verdiği

Husûs-ı âti’l-beyânın mahallinde ketb ü tahrîri iltimâs olunmağın savb-ı şer‘-i enverden mevlânâ Ahmed Efendi irsâl olunup ol dahi Havâss-ı Refî‘a kazâsı müzâfâtından kasaba-i Hasköy’de merhûm ve mağfûr -ed-dâric ilâ mi‘râcı rahmeti rabbihi’l-gafûr-Abdülkādir Efendi hazretlerinin mülkleri olup mahdûm-ı mükerremleri Ahmed Efendi b. Abdullah Efendi’nin ale’l-iştirâki’s-seviy mülkleri olan bahçeye varıp zeyl-i vesîkada muharrerü’l-esâmî müslimîn huzûrlarında akd-i meclisi şer‘ eyledikde mahmiye-i İstanbul’da Sultan Mehmed Hân câmi‘-i şerîfleri kurbunda sâkin olup Ali Çelebizâde demekle şehîr Mahmud Efendi işbu meclisi ma‘kūd-ı mezbûrda işbu râfi‘ü’l-kitâb umdetü’l-müderrisîni’l-kirâm müşârün-ileyh Abdullah Efendi mahzarlarında bi’t-tav‘i’s-sâf ikrâr ve i‘tirâf edip müşârün-ileyh Abdullah Efendi kendi mallarından benim yedime idâne ve teslîm edip ben dahi yedlerinden istidâne ve kabz eylediğim üç yüz elli esedî guruş ve semeni târih-i kitâbdan iki yüz kırk gün tamâmına değin müeccel ve mev‘ûd bir kitâb-ı Fetâvâ-yı Hidâye bahâsından otuz beş esedî guruş dahi ki cem‘an müşârün-ileyh hazretlerine zimmetimde lâzımü’l-edâ ve vâcibü’l-kazâ üç yüz seksen beş esedî guruş deynim oldukdan sonra zikr olunan Hasköy kasabasında vâki‘ iki tarafından müşârün-ileyhimâ Ahmed Efendi ve Abdullah Efendi hazretlerinin mülk menzil ve bahçeleri ve bir tarafdan merhûm Musa Paşa veresesi yedlerinde olup hâlâ Hasan Ağa nâm kimesnenin mülkü olan bahçe ve bir tarafdan tarîk-ı âm ile mahdûd olup arsasının senede merhûm Sultan Bayezid Hân vakfı’na altı yüz akçe mukāta‘ası olup ve kadîmü’l-eyyâmdan çayır olup hâlâ ben hafr-i bi’r ve gars-ı eşcâr eylediğim işbu mülk bahçeyi ve bi’r-i mezkûru vakf-ı mezbûr mütevellîsi ma‘rifetiyle ve mârrü’z-zikr bahçe hudûdunda vâki‘ benim binâ ve ihdâs eylediğim fevkānî ve tahtânî altı bâb odaları ve iki sofayı ve havluyu müştemil işbu mülk menzilimi dahi ba‘de’t-tahliyyeti’ş-şer‘iyye ve’t-tekābuzi’l-mer‘î mûmâ-ileyh Abdullah Efendi’ye meblağayn-ı mezbûreyn üç yüz seksen beş esedî guruş mukābelesinde rehin vaz‘ ve teslîm eyledim anlar dahi vech-i muharrer üzre irtihân ve tesellüm ve kabûl eylediler dedikde gıbbe’t-tasdîki’ş-şer‘î yine mezbûr Mahmud Efendi müşârün-ileyh Abdullah Efendi hazretleri muvâcehelerinde i‘âde-i kelâm edip eğer ecel-i mezbûr hulûlünde meblağayn-ı mezbûreyn üç yüz seksen beş esedî guruşu müşârün-ileyh hazretlerine edâ ve teslîm etmez isem mârrü’z-zikr bahçeyi vakf-ı mezbûr mütevellîsi ma‘rifetiyle ve semen-i misli ile âhara bey‘a ve menzili mezbûru dahi kezâlik semen-i misli ile âhara bey‘a ve semeneyn-i mezkûreynden meblağayn-ı mezbûreyn üç yüz seksen beş esedî guruşu ahz ve istîfâya ve fazla kalırsa bana îsâle ve noksan gelirse bana îsâle ve noksan gelirse yine ben tekmîl etmek üzre mûmâ-ileyh Abdullah Efendi hazretlerini küllemâ azeltüke fe-ente vekîli üzre azl ve in‘izâlden masûne vekâlet-i devriyye ile tarafımdan vekîl ve nâib-i menâb nasb ve ta‘yîn eyledim dedikde anlar dahi vekâlet-i mezbûreyi kabûl ve hıdemât-ı lâzımesini kemâ yenbağī edâya ta‘ahhüd eylediklerinden sonra vâki‘ü’l-hâli mevlânâ-yı mezbûr mahallinde ketb ü tahrîri ma‘an ba‘s olunan muhzır Ahmed ile mahfil-i şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min Şevvâli’l-mükerrem li sene hamsîn ve semânîn ve elf.

Şuhûdü’l-hâl: Umdetü’l-müderrisîn Süleyman Efendi, umdetü’l-müderrisîn Hüseyin Efendi, Fahrü’l-eimme Şaban Efendi, Fahrü’l-akrân İbrahim Ağa Kethüdâ, İbrahim Beşe b. Abdullah, Mehmed Beşe b. Abdurrahim, Ömer Çelebi b. Abdülvedûd, Mehmed Beşe b. ( ) el-bağban ve gayruhüm mine’l-huzzâr

(HASKÖY10 - cilt: 30, sayfa: 55 - Hüküm no: 25 - Orijinal metin no: [20-1])﻿

﻿

﻿

26. Hüküm

Halil b. Mahmud’un evini kardeşi Mehmed’e sattığı ve bedelini hibe ettiği

Havâss-ı Aliyye kazâsı müzâfâtından kasaba-i Hasköy mahallâtından Pîrî Paşa mahallesinde sâkin Halil b. Mahmud meclisi şer‘-i hatîr-i lâzımü’t-tevkīrde li-ebeveyn er karındaşı işbu hâmil-i hâze’l-kitâb Mehmed mahzarında bi tav‘ihâ ikrâr ve takrîr-i kelâm edip akd-i âti’z-zikrin sudûruna değin silk-i mülk-i sahîhimde münselik olan emlâkimden mahalle-i mezbûrede vâki‘ bir tarafdan Kerime Hâtun mülkü ve bir tarafdan kendi mülküm ve bir tarafdan Mehmed Efendi mülkü ve bir tarafdan tarîk-ı hâssa müntehî kendi tarafımda olan duvar müşterek olmak vechi üzre müştemil mülk menzilimi cümle tevâbi‘ ve levâhıkıyla ve âmme-i menâfi‘ ve merâfıkı ile karındaşım mezbûr Mehmed’e yüz aded esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm [21] ettikden sonra semeni olan meblağ-ı mersûm yüz esedî guruşu mezbûr Mehmed yedinden bi’t-tamâm ve’l-kemâl ahz ü kabz edip yine semen-i mersûm yüz esedî guruşu mezkûr Mehmed’e hibe-i sahîha-i şer‘iyye ile hibe ve temlîk ve teslîm eyleyip ol dahi meclisi hibede ittihâb ve kabz ve tesellüm eyledi ba‘de’l-yevm menzili mahdûd mezkûr Mehmed’in mülk-i mevhûbudur keyfe mâ yeşâ’ ve hasbe mâ yürîd mutasarrıf olsun dedikde mukırr-ı mezbûr Halil’in minvâl-i muharrer üzre cârî ve sâdır olan ikrâr ve takrîrini el-mukarru lehü’l-mezbûr Mehmed bi’l-muvâcehe tasdîk edicek mâ hüve’l-vâki‘ gıbbe’l-ibtigā ketb ü imlâ olundu. Hurrire fi’l-yevmi’s-sâbi‘ min Muharremi’l-harâm li sene sitte ve semânîn ve elf.

Şuhûdü’l-hâl: es-Seyyid Ahmed Efendi b. es-Seyyid Hasan, es-Seyyid Şükrullah Çelebi b. es-Seyyid Hüseyin, Mehmed Efendi b. Mustafa el-İmâm, Abdülbâkī Efendi b. Ahmed, Abdullah Çelebi b. Mehmed, karındaşı Ahmed Çelebi b. Mehmed, Ahmed b. el-Hâc Osman, Ahmed Bey b. Musa, Hüseyin Beşe b. İbrahim, İbrahim Bey, Mehmed Beşe [b.] Hüseyin ve gayruhüm mine’l-hâzırîn

(HASKÖY10 - cilt: 30, sayfa: 57 - Hüküm no: 26 - Orijinal metin no: [20-2])﻿

﻿

﻿

27. Hüküm

Subaşı Musa Bey’in Yako’yu kayık içinde alınıp satılması yasak olan içki ile yakaladığı, Yako’nun içkiyi Hasköy’de satmak için getirdiğini ikrarı

Havâss-ı Aliyye kazâsına tâbi‘ kasaba-i Hasköy’de bi’l-fi‘l subaşı olan râfi‘ü’l-kitâb Musa Bey b. Mehmed nâm kimesne meclisi şer‘-i şerîfe Mahrûse-i Galata müzâfâtından Kuruçeşme nâm karye sâkinlerinden olup Ağlona cemâ‘atinden olan Yako v. Bazerle nâm Yahudiyi ihzâr ve muvâcehesinde üzerine takrîr-i da‘vâ edip merkūm Yako’yu işbu târih-i kitâb günü kasaba-i mezbûre iskelesi kurbunda bir kayık içinde bey‘ ve şirâsı memnû‘ olan dört aded tulum hamr ile ahz eyledim suâl olunup takrîr [ve] tahrîr ve mûceb-i şer‘îsi icrâ olunmak matlûbumdur dedikde gıbbe’s-suâl mersûm Yako cevâbında fi’l-vâki‘ işbu târih-i kitâb günü minvâl-i muharrer üzre zikr olunan dört aded tulum hamr ile kayık içinde beni mezbûr subaşı Musa Bey ahz eylediği mukarrerdir lâkin ol tulumları kasaba-i merkūmede bey‘ için getirmişimdir deyû tav‘an ikrâr etmeğin mûcebiyle ba‘de’l-hükm mâ vaka‘a bi’t-taleb ketb olundu. Fi’l-yevmi’s-sâbi‘ min Muharremi’l-harâm li sene sitte ve semânîn ve elf.

Şuhûdü’l-hâl: Süleyman Çelebi b. Ramazan, Hızır Bey b. Abdullah, İbrahim b. Dilâver, Mahmud b. Mehmed ve gayruhüm mine’l-hâzırîn

(HASKÖY10 - cilt: 30, sayfa: 57 - Hüküm no: 27 - Orijinal metin no: [21-1])﻿

﻿

﻿

28. Hüküm

Musa Paşa’nın kızları Rukiye, Hatice ve Rahime’nin İbrahim Ağa’nın kızı ile ev hissesi hakkındaki davaları için Mehmed Bey’i vekil tayin ettikleri

Husûs-ı âti’l-beyânın mahallinde ketb ü tahrîri iltimâs olunmağın savb-ı şer‘den mevlânâ Abdülbâkī b. Ahmed irsâl olunup ol dahi zeyl-i vesîkada muharrerü’l-esâmî müslimîn ile Havâss-ı Aliyye kazâsına tâbi‘ kasaba-i Hasköy’de Pîrî Paşa mahallesi sâkinelerinden Rukiye ve Hatice ve Rahime benât-ı merhûm Musa Paşa’nın menzillerine varıp akd-i meclisi şer‘-i şerîf olundukda mezbûrât Rukiye ve Hatice ve Rahime hanımlar meclisi ma‘kūd-ı mezkûrda işbu hâmilü’l-kitâb Mehmed Bey b. Ali nâm kimesne mahzarında her biri takrîr-i kelâm ve ta‘bîr ani’l-merâm edip sâbıkan cebecibaşı olup bundan akdem vefât eden İbrahim Ağa’nın sulbiye kebîre kızı ve bi’l-inhisâr vârisesi olup gāibe ani’l-meclis olan ( ) nâm hâtun ile menzile müte‘allika da‘vâ-yı şer‘iyyemiz olmağla merkūmeden her birimiz hisselerimizi taleb ve da‘vâya ve ahz ü kabza ve sulh ve ibrâya ve kabz [ve] îsâlin mütevakkıf olduğu umûrun cümlesine tarafımızdan her birimiz mezbûr Mehmed Bey’i vekîl ve nâib-i menâb nasb ve ta‘yîn eyledik dediklerinde ol dahi vekâlet-i merkūmeyi kabûl ve merâsimini edâya ta‘ahhüd ve iltizâm eylediğini mevlânâ-yı mezbûr mahallinde tahrîr ba‘dehû meclisi şer‘a gelip alâ vukū‘ihi [inhâ] ettikde mâ vaka‘a bi’t-taleb ketb olundu. Fi’l-yevmi’t-tâsi‘ min Muharremi’l-harâm li sene sitte ve semânîn ve elf. [22] [Şuhûdü’l-hâl:] Mahmud Bey ve Mustafa Bey ibney merhûm Musa Paşa, Mustafa Bey b. Mehmed Ağa, Ahmed Bey b. Hüseyin, İbrahim [b.] Dilâver, Mahmud b. Mehmed ve gayruhüm mine’l-huzzâr

(HASKÖY10 - cilt: 30, sayfa: 58 - Hüküm no: 28 - Orijinal metin no: [21-2])﻿

﻿

﻿

29. Hüküm

Bünyamin ile Sinyora’nın büyük annelerini kendi mallarından harcayarak baktıkları için vefâtından sonra miras için rahatsız edilmemeleri talebi

Husûs-ı âti’z-zikrin mahallinde ketb ü terkīmi iltimâs olunmağın bu fakīr zeyl-i vesîkada muharrerü’l-esâmî müslimîn ile Havâss-ı Aliyye kazâsına tâbi‘ kasaba-i Hasköy’de Kiremitçi Ahmed Çelebi mahallesinde sâkin Bünyamin v. Yako nâm Yahudinin menziline varıp akd-i meclisi şer‘-i mübîn olundukda merkūm Bünyamin ile li-ebeveyn kız karındaşı Sinyora nâm Yahudiyenin büyük anaları Tamare bt. Bâli nâm Yahudiye meclisi ma‘kūd-ı mezkûrda işbu râfi‘ayi’l-vesîka merkūmân Bünyamin ve Sinyora muvâcehelerinde bi tav‘ihâ ikrâr ve takrîr-i kelâm edip mersûmân Bünyamin ve Sinyora târih-i kitâba gelince beni yedi senedir ki kendi mallarından infâk ve iksâ etmişlerdir ve benim ism-i mâl ıtlâk olunur kalîl ve kesîr ve kalîl ve hakīr bir şeyim yokdur eğer an-karîb helâk olursam mersûmân Bünyamin ve Sinyora benim metrûkâtım için rencîde olunmamak üzre takrîrim tahrîr olunması matlûbumdur dedikde fi’l-vâki‘ hâl-i kaziyye mezbûre Tamare’nin bâlâda bast ve tafsîl eylediği minvâl üzre olduğunu mahalle-i merkūme ahâlîsi ihbâr etmeğin mâ vaka‘a zabten li’l-makāl ketb ü terkīm olunup mezbûrân yedlerine vaz‘ olundu fi’l-yevmi’s-sânî ve’l-ışrîn min Muharremi’l-harâm li sene sitte ve semânîn ve elf.

Şuhûdü’l-hâl: Mehmed Efendi [b.] Mustafa, Abdülbâkī Efendi, Mehmed Halîfe [b.] Abdülkādir, Musa Bey [b.] Mehmed, Mehmed odabaşı, Ali [b.] Abdullah, İbrahim [b.] Dilâver

(HASKÖY10 - cilt: 30, sayfa: 59 - Hüküm no: 29 - Orijinal metin no: [22-1])﻿

﻿

﻿

30. Hüküm

Defterdar Ramazan Efendi’den alacak tahsili için yapılan talep

Devletlü ve mürüvvetlü sultânım hazretleri sağ olsun. Bu kullarının Kıbrıs defterdârı Ramazan Efendi zimmetinde iki bin dört yüz guruş hakkım olup oğlu Hüseyin nâm kimesne kefîl bi’l-mâl olup fermân-ı şerîfle kethüdâ yeri tarafından birkaç def‘a çavuş kulları vardıkda hânesinden taşra çıkmayıp üç aydır eziyet eder bu def‘a dahi mahallesi imâmı ve müezzini ma‘rifetiyle evinden ihrâc olmayıp itâ‘at-i şer‘ etmez ise hânesi kapısı memhûr olunmak bâbında fermân sultânımındır. Bende Mustafa [23] Zâbiti ma‘rifetiyle ihzâr-ı şer‘ ettirile mezbûr itâ‘at-i şer‘ etmeyip inâd ve firâr eder ise izn-i şer‘le hânesi memhûr olunmak buyruldu. fî 26 M [Muharremi’l-harâm] sene [10]86.

(HASKÖY10 - cilt: 30, sayfa: 59 - Hüküm no: 30 - Orijinal metin no: [22-2])﻿

﻿

﻿

31. Hüküm

Ali Efendi’nin Hasköy niyâbetine tayin edildiği

Fahrü’l-kuzât Ali Efendi kâmyâb. Tahiyyât-ı sâfiye ithâfıyla inhâ olunur ki bin seksen altı senesi Saferi gurresinden Hasköy niyâbeti tarafımızdan size tefvîz ve sipâriş olunmuşdur gerekdir ki ahâlîsi beyninde icrâ-yı ahkâm-ı şer‘iyye edip cadde-i şer‘-i şerîfden inhirâf etmeyesin. Hurrire fi’t-târihi’l-mezbûr. El-Fakīr Yusuf el-Kadı bi Havâss-ı Kostantıniyye (Mühür)

(HASKÖY10 - cilt: 30, sayfa: 60 - Hüküm no: 31 - Orijinal metin no: [23-1])﻿

﻿

﻿

32. Hüküm

Mustafa Ağa b. Bâli’nin evini Ali Beşe b. Hasan’a sattığı

Havâss-ı Aliyye kazâsına tâbi‘ Hasköy mahallâtından Keçeci mahallesi sâkinlerinden Mustafa Ağa b. Bâli nâm kimesne meclisi şer‘-i enverde Ali Beşe b. Hasan nâm kimesne mahzarında ikrâr-ı tâm ve takrîr-i kelâm edip mahalle-i mezbûrede vâki‘ olup silk-i mülkümde münselik olan bir tarafdan Pîr Veli oğlu mülkü ve bir tarafdan mandıra ve bir tarafdan Topal Musa mülkü ve bir tarafdan tarîk-ı hâs ile mahdûd bir bâb fevkānî ve bir bâb tahtânî beyti ve eşcâr-ı müsmire ve gayrı müsmireyi ve bi’r-i mâyı müştemil mülk menzilimi tarafeynden îcâb ve kabûlü hâvî bey‘-i bâtt-ı sahîh-i şer‘î ile râyic fi’l-vakt beş bin beş yüz akçeye müşterî-i mezbûr Ali Beşe’ye bey‘ edip teslîm-i mebî‘ ettikden sonra semeni olan beş bin beş yüz akçeyi müşterî-i mezbûr Ali Beşe’nin yedinden ahz ü kabz eyledim ba‘de’l-yevm menzili mahdûd-ı mezkûr müşterî-i mezbûr Ali Beşe’nin mülk-i müşterâsıdır keyfe mâ yeşâ’ ve yahtâr mutasarrıf olsun dedikden sonra müşterî-i mezbûr Ali Beşe mukırr-ı mezbûr Mustafa Ağa’nın cârî ve sâdır olan ikrârını bi’l-muvâcehe tasdîk ve bi’l-müşâhede tahkīk etmeğin mâ hüve’l-vâki‘ bi’t-taleb ketb olunup yed-i tâlibe vaz‘ ve def‘ olundu. Hurrire fi’l-yevmi’r-râbi‘ ve’l-aşer min şehri Saferi’l-hayr li sene sitte ve semânîn ve elf.

Şuhûdü’l-hâl: Mustafa Efendi b. Ramazan, İbrahim Beşe b. ..?, Mehmed Bey b. Ali, el-Hâc Halil b. Nebi, Mustafa b. Mehmed, İsmail b. Osman, İbrahim Çelebi b. Dilâver, Mahmud Çelebi b. Mehmed ve gayruhüm

(HASKÖY10 - cilt: 30, sayfa: 60 - Hüküm no: 32 - Orijinal metin no: [23-2])﻿

﻿

﻿

33. Hüküm

Fâtıma bt. Mehmed’in muhtelif eşyasını Âişe bt. Hasan’a hibe ettiği

Havâss-ı Aliyye kazâsına tâbi‘ kasaba-i Hasköy mahallâtından Turşucu mahallesinde sâkine Fâtıma bt. Mehmed nâm hâtun meclisi şer‘de Âişe bt. Hasan nâm hâtun mahzarında bi’t-tav‘ ve’r-rızâ ikrâr ve takrîr-i kelâm edip silk-i mülkümde münselik olan bir köhne döşek ve iki köhne minder ve bir köhne kırmızı beledî yorgan ve bir mâî beledî yorgan ve bir köhne kırmızı yemeni yorgan ve iki köhne Yanbolu kebesi ve bir köhne beyaz velense ve üç mâî alaca yastık ve bir köhne yan keçesi ve iki köhne alaca kilim ve bir köhne beylik ferâce ve bir kahverenk çuka ferâce ve bir alaca Tire bohçası ve bir köhne alaca bohça ve bir köhne kırmızı derâyî zıbın ve bir köhne yeşil derâyî zıbın ve bir köhne kaftan ve bir köhne alaca Tire kaftanı ve bir köhne döşek çarşafı ve bir köhne yorgan çarşafı ve iki alaca dokuma bohça ve bir köhne hamam peştamalı ve bir köhne leblebi silecek ve bir köhne ayaklı sandık ve bir köhne sepet sandık ve bir küçük tahta sandık ve bir sagīr tencere ma‘a kapak ve bir köhne sagīr kapaksız tencereyi mezbûre Âişe’ye hibe-i sahîha-i şer‘iyye ile hibe edip ol dahi mevzi‘-i hibede ittihâb ve kabz ve kabûl eyledi ba‘de’l-yevm eşyâ-yı mezkûre mezbûre Âişe’nin mülk-i mevhûbesidir keyfe mâ yeşâ’ mutasarrıf[e] olsun dedikden sonra mevhûbun lehâ olan mezbûre Âişe mukırra-i mezbûre Fâtıma’nın cârî ve sâdır olan ikrârını bi’l-muvâcehe tasdîk etmeğin mâ hüve’l-vâki‘ ketb olundu. Hurrire fi’l-yevmi’r-râbi‘ ve’l-aşer min şehri Saferi’l-hayr li sene sitte ve semânîn ve elf.

Şuhûdü’l-hâl: Ali Efendi b. el-Hâc Mehmed el-İmâm, Nasuh Halîfe el-Müezzin, Mustafa Beşe b. ( ) Kethüdâ-i kayıkçıyân, Mustafa Halîfe b. Mustafa el-Müezzin, İbrahim Hâce b. Murad el-İmâm, es-Seyyid Mustafa Çelebi b. es-Seyyid Ahmed el-kayyım, Ali Çelebi [b.] Abdullah, İbrahim Çelebi b. Dilâver, Mahmud b. Mehmed, Ahmed b. Mehmed ve gayruhüm

(HASKÖY10 - cilt: 30, sayfa: 60 - Hüküm no: 33 - Orijinal metin no: [24-1])﻿

﻿

﻿

34. Hüküm

Hatice Hâtun bt. Yusuf Ağa’nın evini Tavâşî Hasan Ağa Vakfı’na istiğlâl yoluyla sattığı

Havâss-ı Aliyye kazâsına tâbi‘ Hasköy mahallâtından Abdüsselâm mahallesi sâkinelerinden Hatice Hâtun bt. Yusuf Ağa meclisi şer‘-i enverde işbu bâ‘isü’l-hurûf Tavâşî Hasan Ağa vakfı’na mütevellî olan Abdülbâkī Bey b. Mustafa nâm kimesne mahzarında ikrâr ve takrîr-i kelâm edip mahalle-i mezbûrda vâki‘ bir tarafı İsmihân Hâtun mülkü ve bir tarafı Ferhadoğlu mülkü ve tarafeyni tarîk-ı âm ile mahdûd fevkānî ve tahtânî büyût-ı müte‘addideyi müştemil mülk menzilimi bi cümleti’t-tevâbi‘ ve’l-levâhık mütevellî-i mezbûr Abdülbâkī Bey’e vakf-ı merkūm malından üç yüz esedî guruşa alâ tarîki’l-istiğlâl bey‘ ve teslîm edip ol dahi vech-i meşrûh üzre iştirâ ve tesellüm eyledikden sonra semeni olan meblağ-ı mezbûr üç yüz esedî guruşu mütevellî-i mezbûr Abdülbâkī Bey’in yedinden bi’t-tamâm ahz ü kabz edip ba‘de’t-tahliyye ve’t-tekābuz menzili merkūmu mütevellî-i merkūm Abdülbâkī Bey târih-i kitâbdan bir sene tamâmına değin kırk beş esedî guruşa bana îcâr ve teslîm eyleyip ben dahi istîcâr ve tesellüm ve kabz ve kabûl eyledim dedikde mütevellî-i mezbûr Abdülbâkī Bey mukırra-i mezbûre Hatice Hâtun’un ikrâr-ı meşrûhunu ba‘de’t-tasdîk i‘âde-i kelâm eyleyip mezbûre hâtunun zevci olup işbu hâzır bi’l-meclis olan Mustafa Ağa b. Ali nâm kimesne mahdûd-ı mezkûr menzilin derkine kefîldir suâl olunup takrîri tahrîr olunmak matlûbumdur dedikde gıbbe’s-suâl mezbûr Mustafa Ağa mahdûd-ı mezkûr menzilin derkine kefîl olduğunu ikrâr etmeğin mâ hüve’l-vâki‘ bi’t-taleb ketb olundu. Hurrire fi’l-yevmi’l-hâmis ve’l-aşer min şehri Saferi’l-hayr li sene sitte ve semânîn ve elf. [25] [Şuhûdü’l-hâl:] Osman Bey b. Mustafa, Mustafa Beşe b. Ömer, Mustafa Çelebi b. Mehmed, Ahmed b. Murtaza, Süleyman Efendi el-İmâm, Mustafa Efendi el-İmâm, el-Hâc Mustafa b. Abdullah, Ali Çelebi b. Abdullah, İbrahim Çelebi b. Dilâver ve gayruhüm

(HASKÖY10 - cilt: 30, sayfa: 61 - Hüküm no: 34 - Orijinal metin no: [24-2])﻿

﻿

﻿

35. Hüküm

Belise bt. Abdullah adlı câriyenin müslüman olarak Gülistan ismini aldığı ve Hüseyin Ağa’ya satıldığı

Belise bt. Abdullah nâm Nasrâniye meclisi şer‘-i şerîfde hâzır olup bâtıldan uzaklaşıp İslâm dînine girdi ve "eşhedü en-lâ ilâhe illâllah ve eşhedü enne Muhammeden abduhû ve resûluhû" diyerek İslâm-ı sahîh-i şer‘î ile Müslüman oldukdan sonra ismi Gülistan olarak tesmiye edildi. Cerâ zâlike [ve] hurrire fi’l-yevmi’s-sâdis aşer min şehri Saferi’l-hayr li sene sitte ve semânîn ve elf. [Derkenâr:] Şeyh Mehmed Efendi ve Dellâl el-Hâc Halil yediyle Hasköy’de Çorbacı Hüseyin Ağa’ya bey‘ olunmağa kolluk çorbacısı Hüseyin Ağa’ya bey‘ olunmuşdur. [Derkenâr:] Bezzâzistânda üç gün müzâyede olundukdan sonra Hüseyin Ağa üzerinde karâr edip bey‘ olunmuşdur.

Şuhûdü’l-hâl: Şeyh Mehmed Efendi b. Mustafa Efendi, Mehmed Efendi b. Osman, Musa Bey b. Mehmed, Mustafa Bey b. Mehmed, Hüseyin Ağa b. Muharrem, Mehmed Beşe b. Muharrem, Mehmed Beşe b. Hüseyin, Mahmud b. Mehmed el-Muhzır

(HASKÖY10 - cilt: 30, sayfa: 62 - Hüküm no: 35 - Orijinal metin no: [25-1, Arapça])﻿

﻿

﻿

36. Hüküm

İsmihân bt. Abdullah’ın kocası İbrahim b. Ali ile muhâlaa ile boşandıkları

Havâss-ı Aliyye kazâsına tâbi‘ Hasköy mahallâtından Turşucu mahallesi sâkinelerinden İsmihân bt. Abdullah nâm hâtun tarafından husûs-ı âti’l-beyânı ikrâra vekîl olup mezbûre[nin] zâtını ma‘rifet-i şer‘iyye ile ârifân olan Mehmed Çelebi b. Siyavuş ve Receb Beşe b. Mustafa nâm kimesneler şehâdetleri ile şer‘an vekâleti sâbite olan İbrahim b. Ali nâm kimesne meclisi şer‘de mezbûrenin zevci olup işbu hâzır bi’l-meclis olan Nasuh Halîfe b. Ali nâm kimesne mahzarında bi’l-vekâle ikrâr ve takrîr-i kelâm edip müvekkilem mezbûre İsmihân’ın merkūm Nasuh Halîfe zimmetinde mütekarrir ve ma‘kūdun aleyh iki bin akçe mehrinden ve nafaka-i iddetinden geçip ve me’ûnet-i süknâsı kendi üzerine olmak üzre muhâla‘a-i sahîha-i şer‘iyye ile muhâla‘a olup ol dahi hul‘-ı mezbûru kabûl eyledikden sonra husûs-ı mezbûra ve gayrıya müte‘allik olan cemî‘ de‘âvîden birbirlerini ibrâ-i âm ve kātı‘ü’n-nizâ‘ ile ibrâ ve iskāt eylediler dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Hurrire fi’l-yevmi’s-sâmin aşer min şehri Saferi’l-hayr li sene sitte ve semânîn ve elf.

Şuhûdü’l-hâl: Ali Efendi b. el-Hâc Mehmed, Ahmed Bey b. Musa, Abdurrahman b. Mehmed, İbrahim Hâce b. Murad, Osman b. İbrahim, Mehmed Çelebi b. Mustafa, Ali Beşe b. Mehmed, Sâlih Bey b. Abdullah, Mustafa b. Murad ve gayruhüm

(HASKÖY10 - cilt: 30, sayfa: 62 - Hüküm no: 36 - Orijinal metin no: [25-2])﻿

﻿

﻿

37. Hüküm

Hatice Hanım bt. Musa’nın yeniçerilerin 55. cemâatinin para vakfından ödünç aldığı ve evini rehin olarak verdiği

Husûs-ı âti’l-beyânın mahallinde ketb ü tahrîr-i iltimâs olunmağın savb-ı şer‘den bu fakīr ve zeyl-i kitâbda muharrerü’l-esâmî olan müslimîn ile Havâss-ı Aliyye kazâsına tâbi‘ Hasköy mahallâtından Pîrî Paşa mahallesi sâkinelerinden fahrü’l-muhaddarât Hatice Hanım bt. Musa Paşa nâm hâtunun menziline varıp akd-i meclisi şer‘-i şerîf eyledikde mahmiye-i İstanbul’da Âşık Paşa mahallesi sâkinlerinden olup elli beş cemâ‘atinin vakf-ı nukūduna bi’l-fi‘l mütevellî olan Mehmed Çelebi b. Mehmed nâm kimesne mahzarında bi’t-tav‘i’s-sâf ikrâr ve i‘tirâf edip târih-i kitâbdan mukaddem vakf-ı mezbûra vâcibü’l-edâ ve lâzımü’l-kazâ beş yüz yirmi guruş deynim olup ba‘dehû mâl-ı vakf-ı mezbûrdan mütevellî-i merkūm Mehmed Çelebi yedinden altmış beş guruş dahi istikrâz edip cem‘an beş yüz seksen beş guruş vakf-ı mezbûra deynim olmuşdur meblağ-ı mezbûrun mukābilinde mahalle-i mezbûrda vâki‘ inde’l-ahâlî ve’l-cîrân ma‘lûmü’l-hudûd Pîrî Paşa vakfı’ndan senede altmış akçe mukāta‘a ile tasarrufumda olan menzilimi mütevellî-i [26] mezbûra vakf-ı merkūmun mütevellîsi izni ile rehin vaz‘ edip teslîm eylediğimden sonra ol dahi irtihân ve kabz ve kabûl eyledi dedikde gıbbe’t-tasdîki’ş-şer‘î mezbûre Hatice Hanım i‘âde-i kelâm edip târih-i kitâbdan yüz elli yedi gün tamâmına dek meblağ-ı mezbûru mütevellî-i merkūm Mehmed Çelebi’ye edâ etmez isem karye-i mezbûre mahallâtından el-Hâc Şaban mahallesi sâkinlerinden Abdülbâkī Efendi b. Ahmed nâm kimesneyi mârrü’z-zikr menzilimi vakf-ı mezbûr mütevellîsi ma‘rifetiyle ve semen-i misli ile âhara bey‘ edip ve meblağ-ı mezbûr beş yüz seksen beş guruşu mütevellî-i mezbûr Mehmed Çelebi’ye edâ ve fazla kalırsa bana îsâl ve noksan gelirse yine biz tekmîl etmek üzre küllemâ azeltüke fe-ente vekîli üzre azl-i in‘izâlden masûn vekâlet-i devriyye ile tarafımdan vekîl ve nâib-i menâb nasb ve ta‘yîn eyledim dedikde anlar dahi vekâlet-i mezbûreyi kabûl ve hıdemât-ı lâzımesini edâya ma‘an müte‘ahhid olmağın mâ hüve’l-vâki‘ bi’t-taleb ketb olundu. Hurrire fi’l-yevmi’s-sâmin min şehri Saferi’l-hayr li sene sitte ve semânîn ve elf.

Şuhûdü’l-hâl: Ramazan Bey b. Abdullah, Mehmed Bey b. Ali, Mehmed Çelebi b. Abdülkādir, Hüseyin Beşe b. Mehmed, Ahmed b. Hasan, Mustafa b. Mehmed, İbrahim b. Ahmed, Mehmed Beşe b. Hüseyin, Süleyman Çelebi b. Hüseyin ve gayruhüm

(HASKÖY10 - cilt: 30, sayfa: 63 - Hüküm no: 37 - Orijinal metin no: [25-3])﻿

﻿

﻿

38. Hüküm

Paroya bt. Erican’ın evini yeniçerilerin 55. cemâatin para vakfına istiğlâl yoluyla sattığı

Havâss-ı Refî‘a müzâfâtından Hasköy nâm kasaba mahallâtından Abdüsselâm mahallesinde sâkine Paroya bt. Erican nâm Nasrâniye meclisi şer‘-i hatîr-i lâzımü’t-tevkīrde elli beş cemâ‘at yeniçerilerinin orta akçelerine mevkūf nukūda bi’l-fi‘l mütevellî olan işbu bâ‘isü’l-vesîka Mehmed Çelebi b. Mehmed mahzarında ikrâr-ı tâm ve takrîr-i kelâm edip mahalle-i merkūmede vâki‘ bir tarafdan Kostantin v. Oham nâm zimmî mülkü ve bir tarafdan Râbia Hâtun mülkü ve iki tarafdan tarîk-ı âm ile mahdûd tabaka-i selâseyi hâvî olup tabaka-i ulvîsinde bir bâb odayı ve tabaka-i vustâsında bir bâb odayı ve tabaka-i süflîsinde bir bâb odayı ve matbah odasını ve mahzeni ve kenîfi müştemil olan mülk menzilinde nısf-ı şâyi‘ hissemi mütevellî-i mezbûr Mehmed Çelebi’ye yüz esedî guruşa bi tarîki’l-istiğlâl bey‘ ve teslîm edip ol dahi mâl-ı vakf-ı mezbûr ile tarîk-ı mezkûr üzre iştirâ ve tesellüm ettikden sonra semeni olan meblağ-ı mezkûr yüz guruşu yedinden tamâmen ahz ü kabz edip ba‘de’t-tahliyyeti’ş-şer‘iyye târih-i kitâbdan sene tamâmına değin yine menzili mezkûru mütevellî-i mezbûrdan on sekiz esedî guruşa istîcâr ve kabz edip ol dahi vech-i muharrer üzre bana îcâr ve teslîm eyledi dedikde gıbbe’t-tasdîki’ş-şer‘î menzili mezkûrun derkine ve ücretine işbu hâzırân bi’l-meclis Mardoros v. Karaşta ve İspolyot v. Yorgi nâm zimmîler emr ve kabûlü hâvî kefâlet-i sahîhati’ş-şer‘iyye ile kefîl olmağın mâ vaka‘a bi’t-taleb ketb olundu. Fî yevmi’l-âşir min evveli’r-Rabî‘ayn li sene sitte ve semânîn ve elf.

Şuhûdü’l-hâl: Ahmed Efendi b. Mustafa el-İmâm, Ahmed Çelebi b. Mehmed Efendi, İbrahim Çelebi b. Dilâver, Hüseyin Çelebi b. Mustafa, Mustafa b. Abdullah, Mehmed Halîfe b. ( ) el-Müezzin, Mehmed Çelebi b. Hüseyin, Şaban Çelebi b. Hüseyin

(HASKÖY10 - cilt: 30, sayfa: 64 - Hüküm no: 38 - Orijinal metin no: [26-1])﻿

﻿

﻿

39. Hüküm

Süleyman Çelebi b. Ramazan’ın şikayeti üzerine kasaptan aldığı etin tartılarak fiyatının kontrol edildiği

Havâss-ı Refî‘a müzâfâtından Hasköy nâm kasaba ahâlîsinden işbu bâ‘isü’l-kitâb Süleyman Çelebi b. Ramazan nâm kimesne mahfil-i kazâya kasab tâifesinden Küpeli nâm Yahudinin satıcısı Pako v. Arslan nâm Yahudi muvâcehesinde üzerine da‘vâ ve takrîr-i kelâm edip işbu târih-i kitâb günü kasab-ı merkūmdan iki buçuk vakıyye kuzu lahmı iştirâ edip def‘-i semen eylediğimde her bir vakıyyesine yirmi birer akçemi almışdır işbu müşâhede olunan lahm-ı kuzu vezn olunup takrîr-i tahrîr olunmak matlûbumdur dedikde zeyl-i kitâbda mastûrü’l-esâmî olan müslimîn huzûrunda zikr olunan lahm-ı kuzu vezn olundukda iki buçuk vakıyye gelip kıymeti kasab-ı merkūmdan suâl olundukda cevâbında lahm-ı kuzu vakıyyesini yirmi birer akçeye mezbûr Süleyman Çelebi’ye bey‘ eyledim ve âhara dahi böyle bey‘ ederim deyû bi tav‘ihî ikrâr ve i‘tirâf etmeğin mâ hüve’l-vâki‘ bi’t-taleb ketb olundu. Fi’l-yevmi’l-hâmis min evveli’r-Rabî‘ayn li sene sitte ve semânîn ve elf.

Şuhûdü’l-hâl: Musa Ağa Zâbit-i kasaba, İbrahim Efendi b. Mustafa, İbrahim Çelebi b. Dilâver, Mehmed Çelebi [b.] Ahmed, Ebûbekir Efendi b. Mehmed, Ahmed b. Mehmed, Ali b. Mehmed, Mahmud b. Mehmed, Veli b. Ali

(HASKÖY10 - cilt: 30, sayfa: 65 - Hüküm no: 39 - Orijinal metin no: [27-1])﻿

﻿

﻿

40. Hüküm

Yani v. Pavlo’nun evini Anaştaş v. Porotolmaz’a sattığı

<

(HASKÖY10 - cilt: 30, sayfa: 65 - Hüküm no: 40 - Orijinal metin no: [27-2])﻿

﻿

﻿

41. Hüküm

Âişe bt. Ali’nin kocası Yusuf b. Abdullah’ın ticâret için gittiği Rumeli’de vefât ettiğinin şahitlerle tespiti

Havâss-ı Refî‘a kazâsı a‘mâlinden kasaba-i Hasköy’de Mahmud Ağa mahallesinde sâkine işbu râfi‘atü’l-vesîka Âişe bt. Ali nâm hâtundan ale’l-vechi’l-âtî istihbâr-ı şer‘î? sudûrundan sonra medîne-i Hazret-i Ebâ Eyyûb el-Ensârî Bıçakçı Ferhad mahallesi sükkânından İbrahim Beşe b. Ali ve Ahmed Beşe b. Veli ve Mehmed Çelebi b. İvaz ve Mehmed b. Mustafa nâm kimesneler li ecli’l-ihbâr meclisi şer‘a hâzırûn olup her birler[i] şöyle haber verdiler ki müstahbere-i mezbûre Âişe’nin zevci olup tüccâr tâifesinden olan el-Hâc Yusuf b. Abdullah târih-i kitâbdan yedi ay mukaddem vilâyet-i Rumeli’nde Hacıoğlu pazarında ticâret üzre iken fevt olup cenâzesine hâzır ve medfenine defn olunduğunu müşâhede ve mu‘âyene? eyledik bu husûsa bu vech üzre şâhidleriz şehâdet dahi ederiz lede’l-hâce bizim lisânımızdan minvâl-i muharrer üzre şehâdet edin deyû hâlâ mahmiye-i Edirne’de çavuşbaşı olan zü’l-kadri’r-refî‘ ve’l-izzi’l-menî‘ fülân ağa hazretlerinin hizmetlerinde olan Mehmed Ağa b. Abdülmennân kapıcı İvaz Bey b. Abdullah nâm kimesneler ulaklık ile İstanbul’a gelip yine Edirne’ye gitmek sadedinde iken özr-i şer‘î ile şehâdetleri bize tahmîl etmeleriyle biz dahi şâhidân-ı mezbûrân Mehmed Ağa ve İvaz Bey şehâdetlerini tahammül etmekle ve mezbûr el-Hâc Yusuf’un fevtine şâhidân-ı mezbûrânın lisânlarından şâhidleriz şehâdet dahi ederiz deyû her biri alâ tarîki’ş-şehâde haber verdiklerinde ba‘de’t-ta‘dîl şehâdetleri makbûle olmağın mûcebiyle ba‘de’l-hükm mâ vaka‘a bi’t-taleb ketb olundu.

Şuhûdü’l-hâl: Abdülbâkī Efendi b. Ahmed, Ramazan Bey b. Abdullah, Süleyman Çelebi b. Ramazan, Mustafa Beşe b. Sinan, Hüseyin Beşe b. Hasan, İbrahim b. Dilâver ve gayruhüm

(HASKÖY10 - cilt: 30, sayfa: 66 - Hüküm no: 41 - Orijinal metin no: [28-1])﻿

﻿

﻿

42. Hüküm

İlya v. Polihroni’nin evini Abraham v. Polihron’a sattığı

Havâss-ı Refî‘a kazâsı müzâfâtından Hasköy’de Pîrî Paşa mahallesinde sâkin Yahudi tâifesinden İlya v. Polihroni nâm Yahudi meclisi şer‘de işbu sâhibü’l-kitâb Abraham v. Polihron nâm Yahudi muvâcehesinde ikrâr-ı tâm ve takrîr-i kelâm edip işbu âti’z-zikrin sudûruna değin silk-i mülkümde münselik ve muntazam olup mahalle-i merkūmede vâki‘ bir tarafdan Mosi ve Hayim ve Samiropola mülkleri ve bir tarafdan Dursi nâm Yahudi mülkü ve bir tarafdan tarîk-ı hâs ve bir tarafdan tarîk-i âm ile mahdûd bir bâb tahtânî odayı ve pazarcı dükkânını ve bahçeyi ve tûlen yirmi iki zirâ‘ ve arzen dokuz buçuk zirâ‘ arsayı müştemil olan mülk menzilimi merkūm Abraham’a yüz iki esedî guruşa bey‘ edip kabz-ı semen-i ma‘dûd ve teslîm-i mebî‘-i mahdûd eyledim ba‘de’l-yevm menzili mezbûr mezbûr Abraham’ın mülk-i müşterâsıdır keyfe mâ yeşâ’ ve yahtâr mutasarrıf olsun dedikde gıbbe’t-tasdîk mâ vaka‘a bi’t-taleb ketb olundu. Hurrire fî 7 min Cumâdelûlâ li sene sitte ve semânîn ve elf.

Şuhûdü’l-hâl: Abdülbâkī Efendi b. Ahmed, İbrahim Efendi b. Mustafa, el-Hâc İbrahim b. Mehmed, Hüseyin el-Hallâc?, Ömer Çelebi el-Attâr, Abraham v. Behar, Arzed v. Yasef, Karinos v. Haron

(HASKÖY10 - cilt: 30, sayfa: 67 - Hüküm no: 42 - Orijinal metin no: [28-2])﻿

﻿

﻿

43. Hüküm

Yani v. Nikola’nın evini Hristodoli v. Nikola’ya sattığı

Vilâyet-i Rumeli’nde Gördös kazâsına tâbi‘ Tırhala nâm karyede sâkin Yani v. Pavlo nâm zimmî meclisi şer‘-i hatîr-i lâzımü’t-tevkīrde işbu sâhibü’l-kitâb Hristodoli v. Nikola nâm zimmî muvâcehesinde ikrâr-ı tâm ve takrîr-i kelâm edip akd-i âti’z-zikrin sudûruna değin silk-i mülkümde münselik ve münharıt olup Havâss-ı Refî‘a kazâsı müzâfâtından kasaba-i Hasköy’de Kiremitçi Ahmed Çelebi mahallesinde vâki‘ bir tarafdan izzetlü ve sa‘âdetlü hâlâ yeniçeri ağası olan Kara Hasanzâde Ağa hazretlerinin taht-ı tasarrufunda olan menzil ve bir tarafdan Yorgaki v. Nikola nâm zimmî mülkü ve iki tarafdan tarîk-ı âm ile mahdûd tabaka-i selâseyi hâvî olup tabaka-i ulvîsinde bir bâb şehnişînli odayı ve bir matbah odasını ve bir kileri ve kenîfi ve tabaka-i vustâsında bir bâb odayı ve bir matbah odasını ve kenîfi ve tabaka-i süflîsinde bir mahzeni müştemil olan mülk menzilimi kâffe-i hukūkuyla merkūm Hristodoli’ye üç yüz elli esedî guruşa ve mechûlü’l-aded bir kabza fülûsa bey‘-i bâtt-ı sahîh-i şer‘î ile bey‘ ve teslîm edip ol dahi iştirâ ve tesellüm ettikden sonra semeni olan meblağ-ı mezkûr üç yüz elli esedî guruşu yedinden tamâmen ahz ü kabz edip ve mezkûr bir kabza fülûsu dahi hîn-i akidde tazyî‘ eyledim ba‘de’l-yevm zikr olunan menzil cemî‘ müştemilâtıyla merkūm Hristodoli’nin mülk-i müşterâsı ve hakk-ı sırfıdır keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î işbu hâzırûn bi’l-meclis İspolyot v. Yorgi ve Yani v. Tebro ve Feraşet v. Bahtik nâm zimmîler menzili merkūm ve semen-i merkūm üç yüz elli guruşa her biri emr ve kabûlü hâvî kefâlet-i sahîha-i şer‘iyye ile kefîl olduk dediklerinde mâ hüve’l-vâki‘ bi’t-taleb ketb olundu. Fi’l-yevmi’l-hâmis min Cumâdelûlâ li sene sitte ve semânîn ve elf.

Şuhûdü’l-hâl: Abdülbâkī Efendi b. Ahmed Efendi, Hüseyin Efendi b. Muharrem, Yusuf Ağa b. Hasan, Mehmed Bey b. Ali, İbrahim Beşe b. Abdünnebi, Mehmed Çelebi b. Abdülkādir, Süleyman Çelebi b. Ramazan, Mehmed Bey b. Hüseyin, Receb Beşe b. Nasuh, Sefer Bey b. Abdullah, Abdi b. Mustafa, Ali Çelebi b. Abdullah, Kurd v. Angeli, Anaşaş v. Yorgi, Polihron v. Papa Yani, Yani v. Yorgi, İspolyot v. Dimitri, Yani v. Nikola, Rali v. Kostantin, Simavon v. Fehrezâd, Papa Kostantin v. Şahin, Papa Yani v. Atanaş, Andon[aki] v. Manolaki, Dimaki v. Yani, Kostantin v. Behar ve gayruhüm mine’l-huzzâr

(HASKÖY10 - cilt: 30, sayfa: 67 - Hüküm no: 43 - Orijinal metin no: [29-1])﻿

﻿

﻿

44. Hüküm

Bolu reâyâsından Hasköy’e gelerek yerleşenlerin de memleketlerine gönderilmesi hakkında buyruldu

Fazîletlü Hâslar efendisi hazretleri, Hâliyâ Bolu sancağında vâki‘ kadılıkların ekser re‘âyâsı perâkende ve perîşân olup ba‘zıları gelip Hâslar kazâsında sâkin olup vilâyetleri hâlî kalmağla zikr olunan kazâlara rikâb-ı hümâyûn tarafından muharrir ta‘yîn ve müceddeden tahrîr olunmak fermân olmağla zikr olunan kadılıklar re‘âyâsından olup Hâslar kazâsında sâkin olanlar bulundukları yerlerde hâne-i avârıza tahrîr ve kayd olunmayanlar kaldırılıp kadîmî yerlerine nakl ve iskân ettirilip inâd ve muhâlefet edenlerin muhkem haklarından gelinir deyû fermân-ı âlî vârid olmağın imdi mûcebince cümle mahallât imâmlarına tenbîh-i ekîd edip münâdîler nidâ ettirdesiz ki livâ-i mezbûr kadılıklarından olup gelip Hâslar kazâsında sâkin olup bulundukları yerlerde hâne-i avârıza tahrîr ve kayd olunmayanların kalkıp kadîmî yerlerine gidip sâkin olalar her kim inâd ve muhâlefet ederse haklarından gelinir deyû nidâ ve tenbîh ettirdesiz deyû buyruldu. 24 Ca [Cemâziyelevvel] sene 1086.

(HASKÖY10 - cilt: 30, sayfa: 68 - Hüküm no: 44 - Orijinal metin no: [30-1])﻿

﻿

﻿

45. Hüküm

Anaştaş v. Yorgi’nin Rus asıllı câriyesi Puste bt. Perasin’i azat ettiği

Kasaba-i Hasköy’de Kiremitçi Ahmed Çelebi mahallesinde sâkin Anaştaş v. Yorgi nâm zimmî meclisi şer‘de kendiye rıkkıyyetini mu‘terife olan işbu açık kaşlı gök elâ gözlü orta boylu Rûsiyyetü’l-asl hâmiletü’s-sifr Puste bt. Perasin nâm câriyesi muvâcehesinde ikrâr-ı tâm ve takrîr-i kelâm edip evsâf-ı mezkûre ile mevsûfe olan câriyem mezbûre Puste’yi lâ li-ivazin ‘âcil ve lâ li-garazin âcil malımdan âzâd ve i‘tâk ve tahrîr edip sâir harâir-i asliyyât zümresine idhâl eyledim ba‘de’l-yevm mezbûre Puste hürre olup üzerinde velâ-i şer‘îden gayrı hakkım bâkī kalmadı dedikde mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn min Cumâdelâhire li sene sitte ve semânîn ve elf.

Şuhûdü’l-hâl: Abdülbâkī Efendi b. Ahmed, Şaban Hâce b. Sinan, İbrahim Beşe b. Abdullah, el-Hâc Halil b. Abdünnebi ve’l-gayr

(HASKÖY10 - cilt: 30, sayfa: 68 - Hüküm no: 45 - Orijinal metin no: [30-2])﻿

﻿

﻿

46. Hüküm

Anaştaş v. Yorgi’nin Rus asıllı câriyesi Mariya bt. Ligori’yi azat ettiği

Kasaba-i Hasköy’de Kiremitçi Ahmed Çelebi mahallesinde sâkin Anaştaş v. Yorgi nâm zimmî meclisi şer‘de kendiye rıkkıyyetini mu‘terife olan orta boylu gök elâ gözlü açık kaşlı Rûsiyyetü’l-asl hâmiletü’s-sifr Nasrâniyetü’l-mille Mariya bt. Ligori nâm câriyesi muvâcehesinde ikrâr-ı tâm ve takrîr-i kelâm edip evsâf-ı mezkûre ile mevsûfe olan mezbûreyi lâ li-ivazin ‘âcil ve lâ li-garazin âcil cemî‘ malımdan âzâd ve i‘tâk ve tahrîr edip sâir harâir-i asliyyât zümresine idhâl ve idrâc eyledim ba‘de’l-yevm mezbûre Mariya hürre olup üzerinde velâ-i şer‘îden gayrı hakkım bâkī kalmadı dedikde gıbbe’t-tasdîki’l-mu‘teber mâ vaka‘a bi’t-taleb ketb olundu. Hurrire fi’t-târihi’l-mezbûr.

Şuhûdü’l-hâl: es-Sâbikūn es-Sâbikūn

(HASKÖY10 - cilt: 30, sayfa: 69 - Hüküm no: 46 - Orijinal metin no: [30-3])﻿

﻿

﻿

47. Hüküm

Yani v. Dimitri ile Apostol v. Yorgi’nin akraba ve birbirinin vârisi oldukları

Husûs-ı âti’z-zikrin mahallinde ketb ü tahrîri iltimâs olunmağın bu fakīr-i hâlisu’z-zamîr Havâss-ı Refî‘a kazâsı müzâfâtından kasaba-i Hasköy’de vâki‘ mumhâneye varıp zeyl-i kitâbda mastûrü’l-esâmî müslimîn huzûrunda akd-i meclisi şer‘-i mutahhar olundukda fi’l-asl vilâyet-i Rumeli’nde Yenişehir kazâsına tâbi‘ Fener nâhiyesinde Raftoblu nâm karyeden olup hâlâ zikr olunan mumhânede mumcu olan Yani v. Dimitri v. Rizo nâm zimmî meclisi ma‘kūd-ı mersûmda yine karye-i merkūmeden işbu bâ‘isü’s-sifr Apostol v. Yorgi v. Apostol nâm zimmî muvâcehesinde ikrâr-ı tâm ve takrîr-i kelâm edip merkūm Apostol’ün ceddi mersûm Apostol benim ceddim mersûm Rizo ile li-ebeveyn karındaşlar olup usûbet-i nesebiyye cihetinden biribirimiz ile vârisleriz deyû birbirlerine ikrâr-ı neseb eyleyip ahadühümâ âharın ikrârını tasdîk edicek mûcebiyle ahadühümâ âhara mukarrun lehû bi’n-neseb tarîkiyle verâsetlerine hükm birle mâ vaka‘a bi’t-taleb ketb olundu. Fi’l-yevmi’s-sâlis aşer min şehri Recebi’l-ferd li sene sitte ve semânîn ve elf.

Şuhûdü’l-hâl: Abdülbâkī Efendi b. Ahmed, Yusuf Ağa b. Hasan, Hüseyin Ağa b. Muharrem, Mehmed Efendi b. Osman, Mehmed Bey b. Ahmed, Mehmed Bey b. Ali, İbrahim Beşe b. Abdünnebi, el-Hâc Mustafa el-Bostânî, Mehmed Bey b. Hüseyin, Ali Efendi bahçe hâcesi

(HASKÖY10 - cilt: 30, sayfa: 69 - Hüküm no: 47 - Orijinal metin no: [31-1])﻿

﻿

﻿

48. Hüküm

Mustafa Çelebi b. Ali Bey’in azatlık sözleşmesi (mükâtebe) yaptığı kölesi Siyavuş’un bedelini ödeyerek azat olduğu

Sütlüce’de sâkin Mustafa Çelebi b. Ali Bey meclisi şer‘de işbu açık kaşlı orta boylu Rûsiyyetü’l-asl Siyavuş nâm abd-i memlûkü muvâcehesinde ikrâr-ı tâm ve takrîr-i kelâm edip abdim mezbûr Siyavuş’u târih-i kitâbdan on sene mukaddem üç yüz yirmi beş guruşa kitâbete kat‘ eylemişdim el-hâletü hâzihî meblağ-ı mezbûr üç yüz yirmi beş guruşu bi’t-tamâm yedinden ahz ü kabz eyledim ba‘de’l-yevm mezbûr Siyavuş hür olup üzerinde velâ-i şer‘îden gayrı hakkım kalmadı dedikde gıbbe’t-tasdîk mâ vaka‘a bi’t-taleb ketb olundu. Fî 10 min Recebi’l-ferd li sene sitte ve semânîn ve elf.

Şuhûdü’l-hâl: el-Hâc Veli Ağa b. Eyüb, Süleyman Efendi b. Mehmed, Hüseyin Beşe b. Hasan, İsmail Beşe b. Mahmud, Mehmed b. Ramazan, İbrahim Çelebi b. Dilâver, Ahmed Çavuş b. Mehmed ve’l-gayr

(HASKÖY10 - cilt: 30, sayfa: 70 - Hüküm no: 48 - Orijinal metin no: [31-2])﻿

﻿

﻿

49. Hüküm

Rus asıllı câriyenin Fâtıma adıyla müslüman olduğu

Fâtıma bt. Abdullah isim ıtlâk olundu, Rûsiyyetü’l-asl Müslime olmağın tahrîr olundu. Fî 7 Şa‘bâni’l-mu‘azzam li sene sitte ve semânîn ve elf. Elhamdü lillâh sümme’l-hamdülillâh fi’l-yevmi’s-sâbi‘.

(HASKÖY10 - cilt: 30, sayfa: 70 - Hüküm no: 49 - Orijinal metin no: [32-1])﻿

﻿

﻿

50. Hüküm

Hatice Hanım bt. Musa’nın yeniçerilerin 55. Odasına ait para vakfından ödünç aldığı ve karşılığında evini rehin olarak verdiği

Husûs-ı âti’l-beyânın mahallinde ketb ü tahrîri iltimâs olunmağın bu fakīr zeyl-i kitâbda muharrerü’l-esâmî müslimîn ile Havâss-ı Aliyye kazâsına tâbi‘ kasaba-i Hasköy’de Pîrî Paşa mahallesi sâkinelerinden fahrü’l-muhaddarât Hatice Hanım bt. el-merhûm el-mebrûr Musa Paşa’nın menziline varıp akd-i meclisi şer‘-i şerîf eyledikde mûmâ-ileyhâ Hatice Hanım meclisi ma‘kūd-ı mezkûrda Dergâh-ı âlî -dâme mahfûfen bi’l-me‘âlî- yeniçerilerinin elli beşinci cemâ‘atine mahsûs oda mühimmâtına mevkûfe nukūda bi’l-fi‘l mütevellî olan işbu bâ‘isü’l-kitâb Mehmed Çelebi b. Mehmed nâm kimesne mahzarında bi tav‘ihâ ikrâr ve takrîr-i kelâm edip asl-ı mâl-ı vakf-ı mezkûrdan yedi yüz kıt‘a esedî guruş ve târih-i kitâbdan bir sene tamâmına değin üzerime ilzâm olunan ribhinden dahi yüz esedî guruş ki cem‘an mâl-ı vakf-ı mezbûrdan sekiz yüz esedî guruş zimmetimde lâzımü’l-edâ ve vâcibü’l-kazâ deynim olmağla mukābelesinde mahalle-i mezbûrede vâki‘ mezkûr Pîrî Paşa vakfı’na senede altmış akçe mukāta‘ası olup inde’l-ahâlî ve’l-cîrân ma‘lûmü’l-hudûd binâsı mülküm olan menzilimi mütevellî-i mezbûr Mehmed Çelebi’nin yedine ba‘de’t-tahliyyeti’ş-şer‘iyye rehin vaz‘ ve teslîm edip ol dahi irtihân ve kabz ve tesellüm eyledi dedikde gıbbe’t-tasdîki’ş-şer‘î mukırra-i mezbûre Hatice Hanım meclisi mezbûrda kasaba-i mezbûrede el-Hâc Şaban mahallesi sâkinlerinden Abdülbâkī Efendi b. Ahmed mahzarında i‘âde-i kelâm edip meblağ-ı mezkûr sekiz yüz guruşu târih-i kitâbdan bir sene tamâmına değin mütevellî-i mezbûr Mehmed Çelebi’ye edâ ve teslîm edemez isem menzili mezkûru semen-i misli ile âhara bey‘ ve semeninden deyn-i mezbûru mütevellî-i merkūma tamâmen edâ ve teslîme ve fazla kalan meblağı bana îsâle ve kabz ve îsâl[in] mütevakkıf olduğu umûrun cümlesine küllemâ azeltüke fe-ente vekîli mazmûnu üzre azl ve in‘izâlden masûn vekâlet-i devriyye ile mezbûr Abdülbâkī Efendi’yi tarafımdan vekîl ve nâib-i menâb nasb ve ta‘yîn eyledim dedikde ol dahi vekâlet-i merkūmeyi kabûl ve merâsimine edâya müte‘ahhid olmağın mâ cerâ bi’t-taleb ketb olundu. Fî gurreti Şa‘bâni’l-mu‘azzam li sene sitte ve semânîn ve elf.

Şuhûdü’l-hâl: Mehmed Bey b. Ali, İbrahim Efendi b. Murad, Ahmed Çelebi b. Abdullah el-Hammâmî, Hüseyin Beşe b. Mehmed, Şaban Çelebi b. Hüseyin, Osman Bey b. Abdullah

(HASKÖY10 - cilt: 30, sayfa: 70 - Hüküm no: 50 - Orijinal metin no: [32-2])﻿

﻿

﻿

51. Hüküm

Hasköy’deki ahâlinin tahammüllerine göre ödeyecekleri verginin tespitine dâir

Şa‘îr Saman Dakīk Otluk araba Hatab araba Tâife-i Müslüman ve Rum ve Yahudi ve Ermeni 700 700 42 27,5 27,5 Tâife-i Müslüman ve Rum ve Ermeni 200 200 12 8 8 Tâife-i Yahudi 500 500 30 19,5 19,5 Meclisi şer‘de hâzır olan Müslümanların bî-garaz olup kıbel-i şer‘den mezkûrûnun tahammülleri suâl olundukda bu minvâl-i muharrer üzre haber verilmeğin. Evâhiri Şa‘bâni’l-mu‘azzam sene [10]86. [Şuhûdü’l-hâl:] Mehmed Ağa b. Ali, Ahmed Ağa b. Abdullah, Abdülbâkī Efendi b. Ahmed el-İmâm, Mehmed Bey b. Ahmed, Mehmed Efendi b. Mustafa el-İmâm, Molla Mehmed b. Abdülkādir, Ramazan Bey b. Abdullah, Mehmed Çelebi b. Ömer eş-şehîr bi Kalenderî, İbrahim Halîfe b. Murad, Ali Efendi b. el-Hâc Mehmed el-İmâm, Receb Efendi b. Hüseyin, Mahmud Reis b. Mehmed, Mustafa b. Mehmed el-Müezzin, Ahmed Efendi b. Mehmed el-İmâm, Mehmed Halîfe b. Mehmed, Abdullah Efendi el-İmâm

(HASKÖY10 - cilt: 30, sayfa: 71 - Hüküm no: 51 - Orijinal metin no: [33-1])﻿

﻿

﻿

52. Hüküm

Dellâl tayini

Köroğlu’nun oğlu Mihayil Yahudi dellâl nasb ve ta‘yîn olunmuşdur. Hurrire fî evâhiri Şa‘bân sene [10]86.

(HASKÖY10 - cilt: 30, sayfa: 72 - Hüküm no: 52 - Orijinal metin no: [33-2])﻿

﻿

﻿

53. Hüküm

Hasköy subaşılığının Mehmed Bey b. Mustafa’ya verildiği

Bâ‘is-i tahrîr-i kalem ve ber mûceb-i tastîr-i rakam oldur ki İstanbul gümrüğü mülhakātından Hasköy subaşılığın bin seksen altı Ramazân gurresinde Mehmed Bey [b.] Mustafa beher ayda üçer bin akçe maktû‘an verip sene-i sâbıkda ne minvâl üzre zabt olunagelmiş ise mezbûr Mehmed Bey dahi ol minvâl üzre zabt edip beher ayda maktû‘u olan üçer bin akçeyi mîrî için teslîm eyleyip âhardan kimesne müdâhale eylemeye. Tahrîren fî gurreti N [Ramazân] sene [10]86. El-fakīr Şaban emîn-i gümrük-i İstanbul hâlâ.

(HASKÖY10 - cilt: 30, sayfa: 72 - Hüküm no: 53 - Orijinal metin no: [33-3])﻿

﻿

﻿

54. Hüküm

Hasköy ahâlisine tevzî olunan zahîrenin Çorlu’ya nakledilmesi

Sa‘âdetlü ve merhametlü sultânım hazretleri sağ olsun. Hasköy nâhiyesinde iştirâsı ve Çorlu menziline nakli fermân olunan zahîresi için kırk elli günde fermân-ı şerîf gelip mâbeynlerinde tevzî‘ olunmak hâlâ mâbeynlerinde nizâ‘ ve da‘vâları olup zahîre meks olunmak lâzım gelmekle mahalli nizâ‘ olmayıp ve vakfın müsâ‘adesi olmamağla eğer Müslümânân eğer Ermeniyân eğer Yahudiyân zahîre mukaddem fermân olunan mahalle getirip edâ ve teslîm etsinler ba‘dehû da‘vâların görsünler bu bâbda fermân-ı şerîfleri ricâ olunur, bâkī fermân sultânım hazretlerinindir. İnşâ’allâhü te‘âlâ yarın Çarşamba günü ihzâr olunup ba‘dehû ahvâlleri şer‘le görüle deyû buyruldu. Harrerehû el-fakīr ileyhi sübhânehû ve te‘âlâ? Temme’l-kelâm fî hâze’l-makām. Mustafa el-müvellâ hilâfeten bi kasabati Hasköy sâbıkan. Ufiye anhu.

(HASKÖY10 - cilt: 30, sayfa: 72 - Hüküm no: 54 - Orijinal metin no: [34-1])﻿

﻿

﻿

55. Hüküm

İsmail Çelebi b. Ahmed’in Yavani v. Salyo’daki alacağı hakkında

İstanbul’da Keçeciler hanı’nda sâkin İsmail Çelebi b. Ahmed mahfil-i kazâda Yavani v. Salyo muvâcehesinde da‘vâ edip ipek bahâsından yirmi bin guruş hakkım olup gıbbe’s-suâl ve’l-ikrâr çuka siyah ferâce ve iç kaftan rehin vardır. ..?

Şuhûdü’l-hâl: Mehmed Bey mütekā‘id, Mehmed Halîfe el-Müezzin, Haydar Beşe

(HASKÖY10 - cilt: 30, sayfa: 73 - Hüküm no: 55 - Orijinal metin no: [34-2])﻿

﻿

﻿

56. Hüküm

Şahsa kefil olma

Kız karındaşı Kalamire kefîl ve mezbûre Kalamire[’ye] kefîl Salamon v. İshak kefîl.

Şuhûdü’l-hâl: Ahmed Ağa, İbrahim Çelebi b. ( ), Muhtesib Ali ..?

(HASKÖY10 - cilt: 30, sayfa: 73 - Hüküm no: 56 - Orijinal metin no: [34-3])﻿

﻿

﻿

57. Hüküm

Abdülaziz Efendi’nin Hasköy niyâbetine tayini

Fahrü’l-müderrisîni’l-kirâm Abdülaziz Efendi el-..?. Teksîr-i selâm ta‘bîr-i merâm olunur ki işbu sene seb‘în ve semânîn ve elf Cumâdelâhiresi’nin sekizinci günü kasaba-i Hasköy niyâbeti tarafımızdan cenâbınıza tefvîz olundu me’mûldür ki varıp beyne’l-enâm? icrâ-yı ahkâm-ı şer‘iyye edesiz ve’s-selâm. El-fakīr ve’l-muhlis es-Seyyid Abdurrahman el-Kadı bi medîneti Ebâ Eyyûb. El-emru kemâ zükire fîhi. Nemekahû el-fakīr ileyhi sübhânehû ve te‘âlâ Abdülaziz el-müvellâ hilâfeten bi kasabati Hasköy Ufiye anhu. (Mühür)

(HASKÖY10 - cilt: 30, sayfa: 73 - Hüküm no: 57 - Orijinal metin no: [34-4])﻿

﻿

﻿

58. Hüküm

Gazer v. Rasnas’ın Rus asıllı kölesi İstefan v. Yuvan’ı azat ettiği

Havâss-ı Refî‘a kazâsına tâbi‘ kasaba-i Hasköy ahâlîsinden Gazer v. Rasnas nâm zimmî tarafından ıtk-ı âti’l-beyânı ikrâra vekîli olup Receb Beşe b. Nasuh [ve] Süleyman Çelebi b. Abdullah nâm kimesneler şehâdetleri ile şer‘an vekâleti sâbit olan Ali Bey b. Abdurrahman nâm kimesne meclisi şer‘-i hatîr-i lâzımü’t-tevkīrde müvekkili mezkûr Gazer için rıkkını mu‘terif olan uzun? boylu açık kaşlı sağ başının sağ yanı çalık sarı elâ gözlü Rûsiyyü’l-asl bâ‘is-i hâze’s-sifr İstefan v. Yuvan nâm zimmî muvâcehesinde bi’l-vekâle ikrâr ve takrîr-i kelâm edip müvekkili mezbûr Gazer mevsûf-ı mezbûr İstefan’ı malımdan âzâd ve sâir hürr-i asliyyîn arasına ilhâk ve âzâd eyledi mezbûr-ı mevsûf[un] mezbûr İstefan üzerinde hakk-ı velâdan gayrı hakkı bâkī kalmadı dedi dedikde vekîl-i mezbûr Ali Bey’in cârî ve sâdır olan ikrârını mevsûf-ı mezbûr İstefan vicâhen tasdîk ve şifâhen [tahkīk] etmeğin mâ hüve’l-vâki‘ bi’t-taleb ketb olundu. Fi’l-yevmi’t-tâsi‘ min Cemâziyelâhir li sene seb‘în ve semânîn ve elf.

Şuhûdü’l-hâl: Musa Bey b. Mehmed Ağa, Mehmed Bey b. Ali, Mehmed Çelebi b. Abdülkādir, Dilâve[r] b. Abdullah ve gayruhüm mine’l-hâzırîn?

(HASKÖY10 - cilt: 30, sayfa: 74 - Hüküm no: 58 - Orijinal metin no: [35-1])﻿

﻿

﻿

59. Hüküm

Ekmekçi Peço’nun kaçan kiremitçinin emriyle çıraklarına verdiği ekmeğin parasını çıraklarından talep edemeyeceğine hükmedildiği

Budur ki Hasköy ekmekçisi Peço nâm zimmî cânib-i şer‘a gelip yine kasaba-i mezkûreden kiremitçi ustası keferesi olan Boğday nâm zimmînin emri ile şâkirdi olan Varse v. Kazer ve Serkis v. Garabet nâm kimesnelere sekiz yüz yetmiş akçelik ekmek verdim şimdi Boğday firâr eyledi teslîm olandan taleb ederin dedikde mûceb-i fetvâ-yı şerîfe men‘ine oldukda tahrîr olundu ekmekçi men‘ olunduğu kayd şüd. Zeyd ekmekçi olan Amr’a akçesini benim üzerime lâzım olmak üzre şu kadar ay tamâmına dek hizmetkârlarım Bekir ve Bişr’e benim tarafımdan kendileri yemek için meccânen günde şu kadar akçelik ekmeğin ver akçesini ben vereyim demekle Amr dahi Bekir ve Bişr’in tarafından vech-i meşrûh üzre şu kadar akçelik ekmek verse hâlâ Amr Zeyd[’den] mütâlebe etmeyip mücerred elinize verdim teslîm eyledim deyû ikrâr etmeğin Bekir ve Bişr’den nesne almağa kādir olur mu beyân buyrula. El-cevâb: Olmaz. Ketebehû Ali el-fakīr Ufiye anhu.

(HASKÖY10 - cilt: 30, sayfa: 74 - Hüküm no: 59 - Orijinal metin no: [36-1])﻿

﻿

﻿

60. Hüküm

Mustafa Çelebi b. Hasan’ın Ramazan Efendi’deki alacağına kefil olan oğlu Hüseyin Ağa’yı kefâletten ıskât ettiği

Budur ki mahrûse-i Galata mahallâtından Müeyyedzâde mahallesinde sâkin Mustafa Çelebi b. Hasan nâm kimesne meclisi şer‘-i hatîr-i lâzımü’t-tevkīrde işbu râfi‘ü’l-kitâb Hüseyin Ağa b. Ramazan Efendi mahzarında ikrâr ve takrîr-i kelâm edip gāib ani’l-meclis olup mezbûr Hüseyin Ağa’nın babası mezbûr Ramazan Efendi zimmetinde cihet-i karz-ı şer‘îden iki bin iki yüz kıt‘a esedî guruşu mezbûr Hüseyin Ağa emr ve kabûlü hâvî kefâlet-i sahîha-i şer‘iyye ile kefîl olup mezbûr Hüseyin Ağa’nın babası gāib-i mezbûr Ramazan Efendi mevcûd olmamağın? asl-ı zimmeti meblağ-ı mezbûr iki bin iki yüz esedî guruşu taleb ederim kefîl-i mezbûr Hüseyin Ağa’nın zimmetini cihet-i kefâletden ibrâ-i âmm-ı kātı‘ü’n-nizâ‘ ile ibrâ ve iskāt eyledim eğer kefâlet-i mezbûre meblağ-ı mezbûrdan? sudûr ederse lede’l-hükkâmi’l-kirâm [37] mesmû‘a ve makbûle olmasın dedikde mezbûr Hüseyin Ağa mukırr-ı mezbûr Mustafa Çelebi’nin cârî ve sâdır olan ikrârını [vi]câhen tasdîk ve şifâhen tahkīk etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min Cemâziyelâhir li sene seb‘în ve semânîn ve elf.

Şuhûdü’l-hâl: Ali Efendi el-İmâm, el-Hâc Mehmed b. İbrahim, Murad Efendi, Abdülbâkī Efendi b. Ahmed Efendi el-İmâm, Musa Çelebi b. İbrahim Çelebi, İbrahim Efendi b. Ali, Mustafa Beşe b. Mehmed, İbrahim Beşe b. Halil, İbrahim Çelebi, İbrahim Beşe b. Ahmed, Mustafa Çelebi b. ( ) el-Müezzin, Ahmed Çelebi b. Abdullah el-…?, Mustafa Halîfe b. Mehmed el-Müezzin, İbrahim Çelebi b. ( ) ve gayruhüm [min]e’l-huzzâr

(HASKÖY10 - cilt: 30, sayfa: 75 - Hüküm no: 60 - Orijinal metin no: [36-2])﻿

﻿

﻿

61. Hüküm

İlyas v. Mosi’nin Leh asıllı Aşko bt. Nikola adlı câriyesiyle azatlık sözleşmesi yaptığı

Budur ki Havâss-ı Aliyye kazâsına tâbi‘ kasaba-i Hasköy mahall[âtından] Kiremitçi Ahmed Çelebi mahallesi ahâlîsinden İlyas v. Mosi nâm Yahudi meclisi şer‘-i şerîfde kendiye rıkkını mu‘[te]rife olan işbu orta boylu açık kaşlı gök elâ gözlü çenesinde hâl-i siyahî olan Lehiyyetü’l-asl bâ‘is[et]ü hâze’s-sifr Vişko v. Nikola nâm câriyesi muvâcehesinde ikrâr ve takrîr-i kelâm edip mevsûfe-i mezbûre Vişko v. Nikola nâm [câriyeyi] târih-i kitâbdan dört sene tamâmına değin bana istikāmet ile hizmet edip sinîn-i mezbûre tamâmında mevsûf[e]-i mezkûr[e] Vişko sâir [a]hrârü’l-asliyyât gibi hürre olsun dedikde mevsûf[e]-i mezkûr[e] Vişko dahi vech-i muharrer üzre sinîn-i mezbûrede istikāmet ile hizmet etmeyi müte‘ahhide olmağın mâ cerâ bi’l-ibtigā ketb olundu. Fi’l-yevmi’s-sâdis aşer min Cumâde[l]âhire li sene seb‘în ve semânîn ve elf.

Şuhûdü’l-hâl: Receb Beşe b. Nasuh, İbrahim Beşe b. Abdünnebi, Ahmed b. Abdullah, Mehmed Bey b. Ali el-Muhtesib, Mustafa Beşe b. Süleyman, İbrahim Çelebi b. Dilâver ve gayruhüm mine’l-huzzâr

(HASKÖY10 - cilt: 30, sayfa: 75 - Hüküm no: 61 - Orijinal metin no: [37-1])﻿

﻿

﻿

62. Hüküm

Kiremitçi Ahmed Çelebi Vakfı’na ait arsanın kiracısı Haydarşah’ın kiremit işlemek için arsaya verdiği zararı tazmin edeceği

Budur ki Havâss-ı Aliyye kazâsına tâbi‘ kasaba-i Hasköy’de vâki‘ mersûm Kiremitçi Ahmed Çelebi binâ eylediği câmi‘-i şerîfin meşrûtiyyet üzre mütevellîsi olan İmâm Mehmed Efendi b. Mustafa nâm kimesne meclisi şer‘-i hatîr-i lâzımü’t-tevkīrde bâ‘isü’s-sifr Haydarşah v. Ragazer nâm Ermeni muvâcehesinde bi’t-tevliyye ikrâr ve takrîr-i kelâm edip vakf-ı mezbûreden olup kasaba-i mezbûrede vâki‘ lede’l-ahâlî ve’l-cîrân ma‘lûmü’l-hudûd bir kiremitçi kârhânesinde icâre-i mu‘accele ve müeccele-i ma‘lûmeteyn [ile] merkūm Haydarşah’ın taht-ı icâresinde olmağın kârhâne-i mezkûrenin herbârı? içinde mevcûd olan vakf-ı mezbûrun toprağını kazıp kendi mesârifine sarf etmekle arsa-i mezbûra noksan-ı semen îrâs edip ben dahi tevliyyetim hasebiyle arsa-i mezbûrenin noksanı olan sekiz yüz elli akçeyi ba‘de’t-tahmîn mezbûr Haydarşah yedinden vakf-ı mezbûr için bi’t-tamâm ve’l-kemâl ahz ü kabz eylediğimden sonra mezbûr Haydarşah dahi vakf-ı mezbûr cânibinden izn-i mütevellî olmadıkça arsa-i mezbûreyi kazmamak üzre ta‘ahhüd edip ve zikri mürûr eden noksan-ı arsa-i mezbûreye müte‘allik mezbûr Haydarşah ile da‘vâm ve nizâ‘ım yokdur dedikde mukırr-ı mezbûr Mehmed Efendi’nin cârî ve sâdır olan ikrârını merkūm Haydarşah vicâhen tasdîk ve şifâhen tahkīk etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min Cumâdelâhire li sene seb‘în ve semânîn ve elf.

Şuhûdü’l-hâl: Mehmed b. Ali el-Muhtesib, Mustafa Beşe b. Abdullah Çelebi, İbrahim b. Dilâver el-Muhzır, Mustafa Beşe b. Süleyman, Mustafa Çelebi b. Abdullah, Dilâver Bey b. Abdullah Bevv[â]b-ı? sultânî ve gayruhüm mine’l-huzzâr

(HASKÖY10 - cilt: 30, sayfa: 76 - Hüküm no: 62 - Orijinal metin no: [38-1])﻿

﻿

﻿

63. Hüküm

İsmail b. Hasan’ın kendisini yaralayan Ezbode v. Yeragob ile davasında sulh oldukları

Budur ki Havâss-ı Aliyye kazâsına tâbi‘ kasaba-i [Hasköy] mahallâtından Abdüsselâm mahallesinde sâkin İsmail b. Hasan nâm kimesne tarafından sulh [ve] ibrâya vekîli olup Mehmed Çelebi b. Hüseyin Çelebi ve Hüseyin Çelebi b. Mustafa nâm kimesne[lerin] şehâdetleriyle şer‘an vekâleti sâbite olan İbrahim Çelebi b. Dilâver meclisi şer‘-i şerîfde işbu râfi‘ü’s-sifr Ezbode v. Yeragob nâm zimmî muvâcehesinde bi’l-vekâle ikrâr ve takrîr-i kelâm edip târih-i kitâbdan on beş günden mukaddem müvekkilim mezbûr İsmail kendi hâlinde mahalle-i mezbû[re] sûk[un]da gider iken mezbûra muşta çekip sağ buduna dokunup mecrûh etmekle müvekkilim mezbûr da‘vâ ve taleb edi[cek] cerh-i mezbûrdan [39] da‘vâsından yüz seksen akçe üzerine inşâ-i akd-i sulh ettiklerinde el-hâletü hâzihî muslihûn tavassut edip cerh-i mezbûr da‘vâsından yüz seksen akçe üzre inşâ-i [akd-i sulh ettiklerinde] müvekkilim mezbûr İsmail dahi sulh-i mezbûru kabûl ve bedel-i sulh olan meblağ-ı mezbûru merkūm üzerine yedinden ahz ü kabz ettikden sonra mâ yahdüsü minhüden mezbûr Ezbode’nin zimmetini ibrâ-i âmm-ı kātı‘ü’n-nizâ‘ ile [i]skāt eyledi dedi dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâlis aşer min Cumâdelâhire li sene seb‘în ve semânîn ve elf.

Şuhûdü’l-hâl: Ahmed Efendi b. Mustafa el-İmâm, Dilâver Bey b. Abdullah Bevvâb-ı sultânî, Mehmed Bey [b.] Ali el-Muhtesib?, Ali b. Abdurrahman ve gayruhüm mine’l-huzzâr

(HASKÖY10 - cilt: 30, sayfa: 76 - Hüküm no: 63 - Orijinal metin no: [38-2])﻿

﻿

﻿

64. Hüküm

Âişe bt. Behram Bey’in Safiye Kadın’a olan borcunun bir kısmının ödendiği, kalanının otuz gün içinde ödeneceği

Mahmiye-i İstanbul’da Molla Şerif mahallesinde sâkine Âişe bt. Behram Bey nâm hâtun tarafından ikrâra vekîl olup vekâleti bimâ hüve nehcü’s-sübût şer‘an sâbite olan Halil Çelebi b. Abdullah meclisi şer‘-i şerîfde fahrü’l-muhaddarât tâcü’l-mestûrât bâ‘isetü hâze’l-kitâb Safiye Kadın taraf[ın]dan ikrâr-ı âti’l-beyânı tasdîke vekîl olup [vekâleti] ber nehc-i şer‘iyye sâbite olan Receb Beşe b. Mehmed mahzarında bi’l-vekâle ikrâr ve takrîr-i kelâm edip müvekkile-i mezbûrenin müvekkile-i mûmâ-ileyhâya cihet-i karz-ı şer‘îden yedi yüz esedî guruş deyni olup meblağ-ı mezbûrdan üç yüz esedî guruş müvekkile-i mûmâ-ileyhâya def‘ ve teslîm ol dahi ahz ü kabz ettiğinden sonra meblağ-ı mezbûra işbu hâzırân bi’l-meclis olan Ahmed Çelebi b. Mehmed ve İbrahim Çelebi b. Kenan ve Mehmed Bey b. Ali [ve] vekîl-i mezbûr Halil Çelebi dahi târih-i kitâbdan otuz gün tamâmına değin müeccel ve bâkī dört yüz esedî guruşu her birimiz emr ve kabûlü hâvî kefâlet-i sahîha-i şer‘iyye ile kefîl ve zâmin olduk dediklerinde vekîl-i mezbûr Receb Beşe mukırrûn[-u mezbûrûnu vicâhen tasdîk ve] şifâhen tahkīk etmeğin mâ hüve’l-vâki‘ bi’t-taleb ketb olundu. Fi’l-yevm[i’l-]hâmis aşer min Cemâziyelâhir li sene seb‘în ve semânîn ve elf.

Şuhûdü’l-hâl: Kefîl? Mehmed Efendi b. Abdullah, diğer kefîl? Mehmed Efendi el-İmâm, fahrü’l-kuzât Hasan Efendi

(HASKÖY10 - cilt: 30, sayfa: 77 - Hüküm no: 64 - Orijinal metin no: [39-1])﻿

﻿

﻿

65. Hüküm

Kemal v. Salamon’un nalçacı gediğini Mustafa b. Hasan’a devrettiği

Havâss-ı Aliyye kazâsına tâbi‘ kasaba-i Hasköy mahallâtından Kiremitçi Ahmed Çelebi mahallesinde sâkin Kemal v. Salamon nâm Yahudi meclisi şer‘-i hatîr-i lâzımü’t-tevkīrde işbu râfi‘ü’l-kitâb Mustafa b. Hasan nâm kimesne mahzarında ikrâr ve takrîr-i kelâm edip kasaba-i mezbûre çarşısında vâki‘ bir kepenk nalçacı gediğini mezbûr Mustafa’ya dört bin akçe bedel mukābelesinde ferâğ edip ol dahi kabûl ve tesellüm eylediğinden sonra bedel-i mezbûru merkūm Mustafa yedinden tamâmen ahz ü kabz eyledim min ba‘d zikr olunan bir kepenk nalçacı gediğinde alâka ve medhalim yokdur mezbûr Mustafa’nın hakkı olmuşdur dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Gurre-i Recebi’l-mürecceb li sene seb‘în ve semânîn ve elf min hicreti men lehü’l-izzü ve’ş-şeref.

Şuhûdü’l-hâl: Dilâver Bey b. Abdullah, Mehmed Halîfe b. Abdülkādir el-Müezzin, Şaban b. Hasan, Ahmed Çelebi b. İsmail, Mehmed Çelebi b. Hasan, Mustafa Beşe b. Abdullah, Mehmed Bey b. Ali el-Muhtesib, Mehmed b. İvaz, Mehmed Bey b. Abdullah, Ali Çelebi b. Abd[ül]aziz Tercümân, Mustafa b. Süleyman, Hasan b. Hüseyin, Mustafa Çelebi [b.] Abdullah ve gayruhüm mine’l-huzzâr

(HASKÖY10 - cilt: 30, sayfa: 78 - Hüküm no: 65 - Orijinal metin no: [40-1])﻿

﻿

﻿

66. Hüküm

Süleyman b. Abdullah’ın Safiye bt. Yuvan adlı Rus asıllı câriyesini azat ettiği

Kasaba-i Hasköy’de vâki‘ kasaba-i Beşiktaş’da sâkin Süleyman b. Abdullah nâm kimesne meclisi şer‘[de] hâfız-ı hâze’l-kitâb işbu açık kaşlı orta boylu alâ gözlü sarışın Rûsiyy[et]ü’l-asl olan Safiye v. Yuvan nâm câriyesi mahzarında ikrâr ve takrîr-i kelâm edip mezbûre Safiye’yi hasbeten lillâhi te‘âlâ ve taleben li-rızâ-i Rabbihi’l-a‘lâ tahrîr ve i‘tâk ve silk-i ahrâr-ı asliyyeye idhâl [ve] ilhâk eyledim ba‘de’l-yevm [hakk-ı] velâdan [gayrı] hakkım kalmadı dedikde mukırr-ı mezbûrun mevsûf-ı mezbûre muvâcehesinde lisânından sudûr eden ikrârın mevsûf-ı mezbûre talebi ile gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Ve’l-yevm ahade aşer hüve’l-vâki‘ bi’t-taleb ketb olundu. Tahrîren fi’l-yevm ahade aşer [min] Recebi’l-mürecceb sene sitte ve semânîn ve elf. [41]

Şuhûdü’l-hâl: Receb Beşe b. Nasuh, Mehmed b. Ahmed, Mehmed b. Ali, Abbas b. Abdülkādir, Mehmed Çelebi b. Ali ve Mustafa b. Süleyman ve Ali Bey? b. Abdullah ve gayruhüm mine’l-huzzâr

(HASKÖY10 - cilt: 30, sayfa: 78 - Hüküm no: 66 - Orijinal metin no: [40-2])﻿

﻿

﻿

67. Hüküm

Ahmed b. Abdullah ile Âişe bt. Abdullah’ın nikâh kaydı

En-nâkihu Ahmed b. Abdullah ..? ..? ..? hazara bi nefsihî fi’l-meclisi’ş-şer‘i’ş-şerîf El-menkûhatü Âişe bt. Abdullah ..? ..? ..? hazarat bi nefsihâ fi’l-meclisi’ş-şer‘i’ş-şerîf El-mehrü’l-müsemmâ kıymet 1100 Kad vaka‘a’l-akdü ve’t-tezvîc fi’l-yevmi’s-sâlis aşer min şehri Zilka‘deti’ş-şerîfe sene 1087.

Şuhûdü’l-hâl: Ali Çelebi el-Muhtesib, Hasan huddâmü’l-mahkeme, İbrahim Çelebi el-Muhzır ve gayr

(HASKÖY10 - cilt: 30, sayfa: 79 - Hüküm no: 67 - Orijinal metin no: [41-1])﻿

﻿

﻿

68. Hüküm

Devenide bt. Abdullah’ın Müslüman olarak Fâtıma adını aldığı

Devenide bt. Abdullah nâm hâtun meclisi şer‘-i şerîfe hâzır olup küfrü terk ederek İslâm dînine girdi ve Müslüman oldu, "eşhedü en-lâ ilâhe illâllah ve eşhedü enne Muhammeden abduhû ve resûluhû" dedi ve Fâtıma ismi ile tesmiye olundu. Kad vaka‘a fi’l-yevmi’s-sâdis aşer min şehri Zilka‘deti’ş-şerîfe li sene seb‘în ve semânîn ve elf.

Şuhûdü’l-hâl: Abdülbâkī Efendi, Mehmed Efendi el-Müezzin, İbrahim Efendi el-İmâm, Mehmed b. Ali, Mehmed b. Mustafa, İbrahim b. Durmuş

(HASKÖY10 - cilt: 30, sayfa: 79 - Hüküm no: 68 - Orijinal metin no: [41-2, Arapça])﻿

﻿

﻿

69. Hüküm

Menahem’in câriyesi Maroste’nin Müslüman olarak Gülistan ismini aldığı

Oldur ki Hasköy’de Kiremitçi Ahmed Çelebi mahallesinde sâkin Karayî tâifesinden Menahem nâm Yahudinin câriyesi Maroste nâm Yahudiye şeref-i İslâm ile müşerref olmağın ismi Gülistan ismi ile müsemmâ olmuşdur. 20 Cemâziyelevvel [sene 1087?]

Şuhûdü’l-hâl: Halil [b.] Ömer, Mehmed Efendi el-İmâm, Hacı Mehmed

(HASKÖY10 - cilt: 30, sayfa: 79 - Hüküm no: 69 - Orijinal metin no: [41-3])﻿

﻿

﻿

70. Hüküm

Hekim Kaşki evlâdından Hekim Mosi’ye ve çocuklarına Fâtih Sultan Mehmed tarafından verilen ve sonraki padişahlar tarafından da yenilenen muafnâme

Çün ulemâ[’-i] tabâyi‘-şinâs ve etıbbâ-ı ma‘ârif-şinâsı? hakkında ri‘âyet olmak âdet-i hasene-i selâtîn-i izâmdır ..? ..? bundan akdem dârende-i fermân-ı vâcibü’l-iz‘ân Hekim Kaşki oğlu Hekim Mosi’nin kendi evlâd ve ebnâı ile karnen ba‘de karnin ve batnen ba‘de batnin başın harâcından ve bağ ve bahçe ve yer harâcından ve odundan ve ulakdan ve suhreden ve cerehordan ve sürgün ve celebden ve evine konak konmakdan ve doğancılardan ve salgundan ve hisar yapmasından ve sekbândan ve nâib ve subaşı kolluğundan ve bi’l-cümle avârız-ı dîvâniyye ve tekâlîf-i örfiyyeden ve oğlu oğluna ve kızı kızına mu‘âf ve müsellem olup bundan ve evlâdından harc ve harâc ve kāide ve kānûn istenmeyip ve avârıza karışdırmayıp dahl ve ta‘arruz eylemeyeler benim evlâd ve a‘kābımdan ve ta‘allukâtımdan bu cümleye muhânet edip tebdîl ve tağyîr eylemeyeler her kim tebdîl ve tağyîr etmek diler ve ederse -fe-aleyhi la‘netullâhi ve’l-melâ’iketi ve’n-nâsi ecma‘în- âyet-i kerîmesinin fehvâ-yı sa‘âdet-ihtivâsı tahakkuk eyleye deyû temsiyyet için ecdâd ve izâmımdan Ebü’l-feth merhûm ve mağfûrun-leh cennet-mekân ve firdevs-âşiyân Sultan Mehmed Hân -aleyhi’r-rahmetü ve’r-rıdvân-zamânından sekiz yüz elli yedinci Muharremi evâhir târihiyle müverrah berât-ı âlişân tevcîh ve inâyet edip ba‘dehû Sultan Bayezid ve Sultan Selim Hân ve Sultan Süleyman Hân ve Sultan Selim Hân ve Sultan Murad Hân ve Sultan Mehmed Hân ve Sultan Ahmed Hân -enârallâhu te‘âlâ berâhinehüm-zamânlarından dahi hükm-i hümâyûn verilip ba‘dehû Sultan Mustafa Hân ve âmm-i büzürg-vârlarım cennet-mekân ve firdevs-âşiyân Sultan Osman ve Sultan Murad Hân -tâbe serâhum-ve merhûm ve mağfûr babam Sultan İbrahim -aleyhi’r-rahmetü ve’l-gufrân-dahi ol hükm-i şerîfi mukarrer tutup ol bâbda mukarrer nâme-i hümâyûn erzânı kılınmış imiş hâlâ serîr-i saltanat-ı Osmânî ve taht-ı ferah-baht-ı sâhib-kırânî ile istîmân-ı celâlet-me’âbım müyesser oldukda mezkûr Hekim Kaşki oğlu Mosi’nin ve evlâdları atîk ve cedîd mu‘âfnâmelerin Âsitâne-i sa‘âdetime getirip tecdîd olunmasını ricâ eyledikleri ecilden ben dahi kemâkân mukarrer edip müceddeden bu nişân-ı hümâyûn-ı izzet makrûnu verdim ve buyurdum ki vech-i meşrûh üzre mezkûrların ellerinde olan mu‘âfnâmelerin mûcebince amel olunup min ba‘d âna muhâlefet ve dahl ve ta‘arruz olunmaya ve dahl etmek isteyenleri hâkimü’l-vakt olanlar men‘ ve def‘ eyleyeler memnû‘ olmayanları isim ve resimleriyle yazıp Dersa‘âdetime [43] arz eyleyeler şöyle bileler alâmet-i şerîfe i‘timâd ve i‘tikād kılalar. Tahrîren fî evâili şehri Recebi’l-mürecceb sene seb‘în ve hamsîn ve elf. Be makām-ı Kostantıniyye el-mahrûse.

(HASKÖY10 - cilt: 30, sayfa: 80 - Hüküm no: 70 - Orijinal metin no: [42-1])﻿

﻿

﻿

71. Hüküm

Mirzazâde’nin 1089 yılı Muharrem ayında Hasköy niyâbetine başladığı

[Niyâbete] bin seksen dokuz yılının Muharrem ayının gurresinde "Bismillâhi’r-rahmâni’r-rahîm [Rahman ve Rahîm olan Allah’ın adıyla]" diyerek başladım. Ey Allah’ım niyâbetimi seyyidü’l-mürselîn seyyidinâ Muhammed -sallallâhu aleyhi ve sellem-hürmetine bize mübârek kıl. Ey hâl ve ahvâli tahvîl eden, bizim hâlimizi de en güzel hâle çevir. Yâ Kâfî, yâ Ganî, yâ Fettâh, yâ Rezzâk, yâ Kerîm, yâ Vehhâb, yâ ze’t-Tavl, yâ Mücîb, kapıları aç, "lâ ilâhe illâllah Muhammedün resûlullâh" hakkına ve Subbûh ve Kuddûs hakkı için bize devlet [ni‘met] kapılarını, ..? kapılarını, hayır kapılarını, ilim kapılarını çokça aç, ey bizim Rabbimiz ve meleklerin, rûhun Rabbi. Ve sallallâhu alâ seyyidinâ Muhammedin ve âlihî ecma‘în.

(HASKÖY10 - cilt: 30, sayfa: 81 - Hüküm no: 71 - Orijinal metin no: [43-1, Arapça])﻿

﻿

﻿

72. Hüküm

Mirzazâde’nin Hasköy niyâbeti

Niyâbetim bu târihde arpalık tarîkiyle medîne-i Hazret-i Eyyûb el-Ensârî’de olan a‘lemü’l-ulemâ’i’l-izâm efdalü’l-fuzalâ’i’l-fihâm yenbû‘ü’l-fezâil metbû‘ü’l-efâzıl Hazret-i mevlânâ ve seyyidinâ Mehmed Efendi eş-şehîr bi Kāmetîzâde hazretleri -dâmet fezâilehû- zamânında vâki‘ oldu. Ben -el-fakīr bi ni‘metillah-sâbıkan diyâr-ı Mısriyye’de Şıkk-ı sânî kadısı olan Mirzazâde deyû bilinen mahkeme-i mezbûre kadısı nâibiyim. Ufiye anhu. -Ve le-kad mekkennâküm fi’l-ardi ve ce‘alnâküm fîhâ me‘âyişe kalîlen mâ teşkürûn-

(HASKÖY10 - cilt: 30, sayfa: 81 - Hüküm no: 72 - Orijinal metin no: [43-2, Arapça])﻿

﻿

﻿

73. Hüküm

Beşir Ağa’nın siyahî kölesi Bilal b. Abdullah’ı azat ettiği

Havâss-ı Aliyye müzâfâtından kasaba-i Hasköy’de vâki‘ Tersâne Bahçesi demekle ma‘rûf Saray-ı hümâyûn ağalarından Beşir Ağa hazretlerinin taraf-ı şerîflerinden ıtk-ı âti’z-zikri ikrâra vekîl olup mezbûrun zâtı[nı] ma‘rifet-i şer‘iyye ile ârifân olan Mustafa b. Abdullah ve Halil b. Şaban nâm kimesneler şehâdetleri ile şer‘an vekâleti sâbite olan fahrü’l-akrân Şaban Bölükbaşı b. Hüseyin nâm kimesne meclisi şer‘-i hatîr-i lâzımü’t-tevkīrde müvekkilim mezbûr Beşir Ağa’nın abd-i memlûkü olup rıkkına mukır ve mu‘terif olan işbu esvediyyü’l-asl hâmil-i hâze’l-kitâb Bilâl b. Abdullah mahzarında bi’l-vekâle ikrâr-ı tâm ve takrîr-i kelâm edip müvekkilim mezbûr Beşir Ağa mezkûr Bilâl’i hasbeten lillâhi’l-aliyyi’l-azîm ve taleben li-merzâti Rabbi’r-rahîm malımdan âzâd olsun dedikde i‘tâkan sahîhan şer‘iyyen ikrâr[an] sahîhan şer‘iyyen fe-sâra hürren ke-sâiri’l-ahrâri’l-asliyyîn zümresine idhâl ve idrâc eyledi ba‘de’l-yevm mezbûr Bilâl sâir harâir-i asliyyîn gibi hür olup üzerinde hakk-ı velâdan gayrı hakkım kalmadı dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb [olundu]. Tahrîren fi’l-yevmi’s-sânî aşer min mâhı Muharremi’l-harâm li sene seb‘în ve semânîn ve elf.

Şuhûdü’l-hâl: Mehmed Çelebi b. İvaz, Mustafa Çelebi b. Bayram, Mehmed Çelebi b. Siyavuş, Mehmed Efendi b. Mustafa, Yusuf b. Mustafa, Ali Çelebi b. Dilâver Muhzır, İbrahim Çelebi b. Abdullah

(HASKÖY10 - cilt: 30, sayfa: 81 - Hüküm no: 73 - Orijinal metin no: [44-1])﻿

﻿

﻿

74. Hüküm

Hasan b. Abdullah’ın Haseki Sinan Ağa’nın elindeki Gürcü asıllı kölenin kendisine ait olduğu iddiasını ispat edemediği

Husûs-ı âti’l-beyânın mahallinde tahrîri iltimâs olunmağın bu fakīr zeyl-i vesîkada mezkûrü’l-esâmî müslimîn ile Havâss-ı sultâniyye iktâ‘ından kasaba-i Hasköy’de Tersâne Bahçesi demekle ma‘rûf saray-ı hümâyûna varıp işbu bâ‘isü’l-kitâb Hasan b. Abdullah meclisi şer‘-i şerîfde mefharü’l-eşbâh Sinan Haseki muvâcehesinde üzerine da‘vâ ve takrîr-i kelâm edip târih-i kitâbdan mukaddem velâyetimden sekiz kara sığır ineğim mukābelesinde mübâdele eylediğim Yusuf b. Abdullah Gürciyyü’l-asl abd-i memlûkümü elimden saltanat-ı aliyye tarafına vusûl bulduğumla sefîne içinde iken mezbûr Haseki Sinan Ağa benim abd-i memlûkümü fuzûlî benden bi gayrı hakkın ahz eylemişdi el-hâletü hâzihî mezbûrdan taleb ederim suâl olunup yedime red olunması matlûbumdur dedikde gıbbe’s-suâl ve akībe’l-inkâr müdde‘î-i mezbûrdan da‘vâsına mutâbık beyyine taleb olundukda ityân-ı beyyineden izhâr-ı acz ile cevâb vermeğin mezbûr Sinan Haseki Ağa’ya yemîn teklîf olundukda ol dahi yemîn billâhi’l-alî etmeğin mûcebince merkūm Hasan bî-vech mu‘ârazadan men‘ olunup mâ hüve’l-vâki‘ bi’t-taleb ketb olundu. Fi’l-yevmi’l- âşir mine’l-Muharremi’l-harâm li sene seb‘în ve semânîn ve elf.

Şuhûdü’l-hâl: El-Hâc Hüseyin Haseki, Süleyman Haseki, Ali Ağa Kilercibaşı, Abdullah b. Abdullah, Hüseyin b. Abdullah

(HASKÖY10 - cilt: 30, sayfa: 82 - Hüküm no: 74 - Orijinal metin no: [44-2])﻿

﻿

﻿

75. Hüküm

Yorgi v. Yani’nin yanında çalıştığı peksimetçi Andonaki’den ücret alacağını dava ettiği ve sulh oldukları

Mahrûse-i Galata’da Karaköy kapısı kurbunda sâkin olup peksimetçi tâifesinden Yorgi v. Yani nâm zimmî meclisi şer‘de bâ‘is-i hâze’s-sifr Andonaki v. Manol nâm zimmî muvâcehesinde üzerine da‘vâ ve takrîr-i kelâ[m] edip târih-i kitâbdan sekiz ay mukaddem bir sene tamâmına değin mezbûr Andonaki’ye peksimetçilik san‘atında hizmet etmek üzre otuz yedi esedî guruşa nefsimi îcâr ol dahi istîcâr ve kabûl eylediğinden sonra ve yetmiş yedi senesinde dahi hizmet edip ücretimden bâkī zimmetinde üç esedî guruş ki cem‘an kırk esedî guruş ücret hakkımı da‘vâ eylediğimde ol dahi inkâr etmeğin ben dahi müdde‘âmı isbât sadedinde iken beynimizde münâza‘ât-ı kesîre vâki‘ olmuş idi el-hâletü hâzihî beynimize muslihûn tavassut edip meblağ-ı mezbûr otuz yedi esedî guruş da‘vâsından beni yetmiş yedi senesinde hakkım olan üç guruş üzerine inşâ-i akd-i sulh eylediklerinde ben dahi sulh-i mezbûru kabûl ve bedel-i sulh olan meblağ-ı mezbûr üç esedî guruşu mezbûr Andonaki yedinden tamâmen ahz ü kabz eyledim min ba‘d ba‘de’l-yevm mersûm Andonaki zimmetinde bir sene ücretimden müctemi‘ olan meblağ-ı mezbûr otuz yedi esedî guruşa müte‘allika âmme-i de‘âvî [ve] mütâlebâtdan mezbûr Andona[ki]’nin zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Tahrîren fi’l-yevmi’s-sânî aşer min mâh-ı Muharremi’l-harâm li sene seb‘în ve semânîn ve elf.

Şuhûdü’l-hâl: Mehmed Efendi el-Kâtib, Muhtesib Mehmed, İbrahim el-Muhzır, Ali el-Muhzır

(HASKÖY10 - cilt: 30, sayfa: 82 - Hüküm no: 75 - Orijinal metin no: [45-1])﻿

﻿

﻿

76. Hüküm

Ali Beşe b. Bayezid’in Yako v. Avraham’da alacağı olduğu

Mahmiye-i İstanbul’da Atmeydanı kurbunda sâkin olup mehterhâne tâifesinden olan bâ‘is-i hâze’l-kitâb Ali Beşe b. Bayezid nâm kimesne meclisi şer‘-i hatîr-i lâzımü’t-tevkīrde Havâss-ı Aliyye kazâsına tâbi‘ kasaba-i Hasköy sükkânından Yako v. Avraham nâm Yahudi muvâcehesinde üzerine da‘vâ ve takrîr-i kelâm edip târih-i kitâbdan on ay mukaddem cihet-i karz-ı şer‘îden mersûm Yako zimmetinde yüz yetmiş iki guruş hakkım olup hâlâ suâl olunup alıverilmesi matlûbumdur dedikde gıbbe’s-suâl mersûm Yako cevâbında fi’l-hakīka müdde‘î-i mezbûr Ali Beşe’ye yüz yetmiş iki kıt‘a esedî guruşu [deynim] vardır deyû bi tav‘ihî ikrâr ve i‘tirâf etmeğin alâ mûceb-i i‘tirâfihî meblağ-ı mezbûr yüz yetmiş iki guruşu müdde‘î-i mezbûr Ali Beşe’ye edâ ve teslîme mersûm Yako’ya tenbîh birle mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn mine’l-Muharremi’l-harâm li sene seb‘în ve semânîn ve elf.

Şuhûdü’l-hâl: Mehmed b. Musa, Ahmed Beşe b. Abdullah, Mehmed Çelebi b. Siyavuş

(HASKÖY10 - cilt: 30, sayfa: 83 - Hüküm no: 76 - Orijinal metin no: [45-2])﻿

﻿

﻿

77. Hüküm

Haksız yere hapsedilen sürsatçının şikayetinin huzûrda görüşüleceği

İzzetlü sa‘âdetlü sultânım hazretleri sağ olsun. Bu kulları Tekfur Dağı’ndan sürsat getirip teslîm edip yedimden tezkiremizi aldıkdan sonra şimdi çakırcıbaşının tevâbi‘leri Hasköy mahkemesinde bu âna? değin şâhid olup bizim sende on beş bin akçelerimiz? vardır iki gündür ki tomrukda rencîde olunup Hasköy’de habs ettirip ricâ ve niyâz olunur ki kimesneye zulüm olmaz huzûr-ı izzetinizde murâfa‘a ( ) 18 ( ) mine’l-Muharrem sene [10]89. Hilâf-ı şer‘-i şerîf rencîde olunmaya huzûrumuzda murâfa‘a ola deyû buyurdum.

(HASKÖY10 - cilt: 30, sayfa: 84 - Hüküm no: 77 - Orijinal metin no: [46-1])﻿

﻿

﻿

78. Hüküm

Eski Anadolu Kazaskeri Mustafa Efendi’nin evini zevcesi Safiye Hâtun bt. Yahya Efendi’ye sattığı

Havâss-ı Aliyye kazâsına tâbi‘ kasaba-i Hasköy mahallâtından Sütlüce’de Mahmud Ağa mahallesinde sâkin olup sâbıkan mesned nişîn-i sadr-ı Anadolu a‘lemü’l-ulemâ’i’l-mütebahhirîn efdalü’l-fuzalâ’i’l-müteverri‘în yenbû‘ü’l-fezâili ve’l-me‘âlî metbû‘ü’l-efâzıl ve’l-e‘âlî alemü’l-ilm ve’l-hüdâ menârü’l-fazli ve’t-tukā sa‘âdetlü Mustafa Efendi hazretlerinin taraf-ı şerîflerinden bey‘-i âti’z-zikri ikrâra vekîl olup vekâleti bimâ hüve nehcü’s-sübût şer‘an sâbite olan Kemaleddin Efendi b. Mehmed meclisi şer‘-i hatîr-i lâzımü’t-tevkīrde müvekkili mûmâ-ileyh hazretlerinin halîle-i mükerremeleri sâhibet-i hâze’l-kitâb Safiye Hâtun bt. el-merhûm el-mebrûr Yahya Efendi tarafından ikrâr-ı âti’l-beyânı tasdîke vekîl olup vekâleti ber nehc-i şer‘î sâbite olan Ömer Çelebi b. Mehmed mahzarında bi’l-vekâle ikrâr ve takrîr-i kelâm edip akd-i âti’z-zikrin sudûruna değin müvekkilim mûmâ-ileyhin silk-i mülk-i sahîhinde münselik olup kasaba-i mezbûrede Pîrî Paşa vakfı’na beher sene altmış akçe mukāta‘ası olan yine Pîrî Paşa mahallesinde vâki‘ bir tarafdan Yusuf Efendi mülkü ve bir tarafdan Edneya nâm Yahudi mülkü ve bir tarafdan Saraylı Hatice nâm hâtun mülkü ve bir tarafdan tarîk-ı [47] âm ile mahdûd hâriciyyesi bir bâb fevkānî oda ve bir kahve odası ve dâhiliyyesi iki bâb fevkānî oda [ve] bir bâb tahtânî ve dehliz ve bir matbah ve bir kameriyeli tahta-bend ve bahçeyi ve kanavât-ı memlûke ile muharrer bir masura mâ[’] ile havluyu müştemil mülk menzilini bi cümleti’t-tevâbi‘ ve’l-levâhık sekiz yüz yirmi beş kıt‘a esedî guruşa tarafeynden îcâb ve kabûlü hâvî şurût-ı müfsideden ârî bey‘-i bâtt-ı sahîh-i şer‘î ile bey‘ ve teslîm ol dahi vech-i muharrer üzre iştirâ ve tesellüm ve kabûl eyledikden sonra semeni olan meblağ-ı mezbûr sekiz yüz yirmi [beş] esedî guruşu müvekkilim mûmâ-ileyh hazretleri müvekkile-i müşârün-ileyhâ yedinden bi’t-tamâm ve’l-kemâl ahz ü kabz eyledi min ba‘d menzili mahdûd-ı mezkûrda alâka ve medhali yokdur müvekkile-i müşârün-ileyhânın mülk-i müşterâları olmuşdur keyfe mâ yeşâ[’] ve yahtâr mutasarrıfe olsun dedi dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ aşer min Muharremi’l-harâm li sene tis‘în ve semânîn ve elf.

Şuhûdü’l-hâl: Mehmed Çelebi b. Siyavuş, Ahmed Çavuş b. Mahmud, Mehmed Efendi b. Mustafa, İbrahim b. Dilâver, Ali el-Muhzır

(HASKÖY10 - cilt: 30, sayfa: 84 - Hüküm no: 78 - Orijinal metin no: [46-2])﻿

﻿

﻿

79. Hüküm

Safiye bt. Mustafa’nın kocası Yusuf b. Abdullah’tan muhâlaa ile boşandığı

Havâss-ı Aliyye kazâsı müzâfâtından kasaba-i Hasköy’de Keçeci Pîrî mahallesinde sâkine Safiye bt. Mustafa nâm hâtun meclisi şer‘-i hatîr-i lâzımü’t-tevkīrde zevc-i dâhilün bihâsı bâ‘is-i hâze’l-kitâb Yusuf b. Abdullah mahzarında ikrâr-ı tâm ve takrîr-i kelâm edip zevcim mezbûr Yusuf ile hüsn-i zindegânemiz olmamağla beynimizde şikāk ve adem-i vifâk vâki‘ olmağın zimmetinde mütekarrir ve ma‘kūdun aleyh olan bin akçe mehr-i müeccelimden ve nafaka-i iddet-i mu‘ayyenemden ve me’ûnet-i süknâmdan dahi fâriğa olmak üzre zevcim mezbûr Yusuf ile muhâla‘a-i sahîha-i şer‘iyye [ile] hul‘ eyleyip ol dahi vech-i muharrer üzerine hul‘-ı mezbûru kabûl eylediğinden sonra zevciyyete ve gayra müte‘allika da‘vâdan birbirimizin zimmetlerini ibrâ-i âmm-ı kātı‘ü’n-nizâ‘ ile ibrâ ve iskāt eyledik dedikde mukırra-i mezbûre Safiye’nin cârî ve sâdır olan ikrârını mezbûr Yusuf vicâhen tasdîk ve şifâhen tahkīk etmeğin mâ hüve’l-vâki‘ [kayd olundu]. ( )

Şuhûdü’l-hâl: Mehmed Çelebi b. Siyavuş, Abbas Çelebi b. Abdülkādir, Hasan Çelebi b. Mustafa?, İbrahim

(HASKÖY10 - cilt: 30, sayfa: 85 - Hüküm no: 79 - Orijinal metin no: [47-1])﻿

﻿

﻿

80. Hüküm

Âişe bt. Abdullah’ın evini Safiye Kadın bt. Necib Efendi’ye sattığı

İzzetlü Bostancıbaşı Ağa hazretleri ma‘rifet-i şer‘le tefahhus edeler deyû buyruldu. Husûs-ı âti’l-beyânın mahallinde tahrîri için bi’t-taleb mahkeme-i şerîfeden mevlânâ Mustafa Efendi irsâl olunup ol dahi zeyl-i kitâbda muharrerü’l-esâmî olan müslimîn ile kasaba-i Hasköy’de Sütlüce’de vâki‘ Mahmud Efendi mahallesinde sâkin olup sâbıkan Anadolu kazaskeri olan a‘lemü’l-ulemâ’i’l-izâm ve efdalü’l-fuzalâ’i’l-fihâm izzetlü Mustafa Efendi’nin sa‘âdethânelerine varılıp akd-i meclisi şer‘ olundukda medîne-i Hazret-i Ebâ Eyyûb el-Ensârî’de Değirmenbaşı? mahallesi sâkinelerinden olup Şaban Bey b. Musa ve Mustafa Çelebi b. Şaban ta‘rîfleriyle mu‘arrefe olan Âişe bt. Abdullah meclisi ma‘kūd-ı mezkûrda umdetü’l-muhaddarât Safiye Kadın bt. el-Hâc el-merhûm ed-dâric ilâ medârici rahmeti Rabbihi’l-gafûr Necib Efendi hazretleri taraf-ı şerîflerinden ikrâr-ı âti’l-beyânı tasdîke vekîl olup nehc-i şer‘î üzre vekâleti sâbite olan Muhyiddin Mehmed Efendi b. eş-Şeyh Mehmed mahzarında ikrâr ve i‘tirâf edip akd-i âti’z-zikrin sudûruna değin silk-i mülk-i sahîhimde münselik olup arsasının kasaba-i mezbûrede vâki‘ Pîrî Paşa vakfı’na senede altmış akçe mukāta‘ası ve binâsı mülküm olan mahalle-i mezbûrede vâki‘ bir tarafı Yusuf Efendi [b.] Sinan ve bir tarafı mûmâ-ileyhânın mülkü ve bir tarafı Rahime Hanım veresesi mülkleri ve bir tarafı tarîk-ı âm ile mahdûd tabaka-i ulyâda iki bâb oda ve bir kiler ve bir sofa vustâda bir bâb oda ve bir sofa ve bir matbah ve iki kenîf ve altında ahır ve bi’r-i mâ’ ve eşcâr-ı müsmire ve gayrı müsmire bahçeyi müştemil ve köşkü mülk menzilimi cümle tevâbi‘ ve levâhıkı ile müvekkili mûmâ-ileyhâ Safiye Kadın’a altı yüz esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve tesellüm ve kabz ve kabûl eyledikden sonra semeni olan meblağ-ı mezbûr altı yüz esedî guruşu yedinden bi’t-tamâm ahz ü kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka ve medhalim yokdur müvekkile-i mûmâ-ileyhâ Safiye Kadın’ın mülk-i müşterâsı olmuşdur keyfe mâ yeşâ’ mutasarrıfe olsun dedikde gıbbe’t-tasdîk vâki‘ hâli mevlânâ-yı mezkûr mahallinde tahrîr ba‘dehû gelip haber vermeğin mâ vaka‘a kayd şüd. Fî 3 Safer sene [10]89.

Şuhûdü’l-hâl: Abdülhalim Efendi [b.] Abdurrahman, Molla Mustafa [b.] Osman ..?, ..? b. Hacı Mustafa, Derviş Tüccâr?, Ömer? Efendi

(HASKÖY10 - cilt: 30, sayfa: 85 - Hüküm no: 80 - Orijinal metin no: [48-1])﻿

﻿

﻿

81. Hüküm

Mehmed Halife’nin Hasköy’ün sürsat malından teslim edilmemiş borcu kaldığı

Havâss-ı Aliyye kazâsına tâbi‘ kasaba-i Hasköy’de vâki‘ merhûm Kiremitçi Ahmed Çelebi binâ eylediği câmi‘-i şerîfde müezzin olan Mehmed Halîfe b. Abdülkādir nâm kimesne meclisi şer‘de debbağ tâifesinden bâ‘isü’l-kitâb Mehmed Çelebi b. Siyavuş mahzarında bi’t-tav‘ ve’r-rızâ ikrâr ve i‘tirâf edip işbu sene-i mübârekede kasaba-i Hasköy re‘âyâsına ve ehl-i sûkuna taraf-ı saltanat-ı aliyyeden bâ-fermân-ı âlî nâzil olan sürsat malından iki yüz seksen iki esedî guruş ahz ü kabz eylediğimden sonra meblağ-ı mezbûrdan iki yüz elli yedi guruşu sürsat emîni olan kimesneye teslîme der-uhde eden Hasan Çelebi’ye teslîm edip zimmetimde yirmi beş esedî guruş lâzımü’l-edâ ve vâcibü’l-kazâ deynimdir ve berberler tâifesinden cem‘ eylediğim akçeden dahi zimmetimde dört esedî guruş ki cem‘an yirmi dokuz esedî guruş mezbûr Mehmed Çelebi’ye deynimdir deyû bi’t-tav‘ ikrâr ve i‘tirâf etmeğin alâ mûceb-i i‘tirâfihî meblağ-ı mezbûr yirmi dokuz esedî guruşu mezbûr Mehmed Çelebi’ye edâ ve teslîme mezbûr müezzin Mehmed Halîfe’ye tenbîh birle mâ vaka‘a kayd şüd. Fî 27 min Muharrem sene [10]89.

Şuhûdü’l-hâl: Fahrü’l-müderrisîni’l-kirâm İshak Efendi el-Eyyûbî, Abbas Çelebi b. birâder-i müezzin, Süleyman Çelebi b. Mustafa, İbrahim [b.] Dilâver, Ali Muhzır, Ahmed Çavuş b. Ali tersâne ( ) ve gayruhüm

(HASKÖY10 - cilt: 30, sayfa: 86 - Hüküm no: 81 - Orijinal metin no: [49-1])﻿

﻿

﻿

82. Hüküm

Kasbar v. Kasbar’ın terekesi ve yetimlerine zevcesi Meryem’in vasî tayin edildiği

Kasaba-i Hasköy’de Turşucu Hüseyin Çelebi mahallesinde sâkin iken bundan akdem mürd olan Kasbar v. Kasbar’ın verâseti zevce-i metrûkesi Meryem bt. Araton ve sulbî oğlu sagīr Asvader ve sulbiye kızları Hüdaverdi ve Kül nâm sagīrelere münhasıra olduğu şer‘an zâhir ve mütebeyyin olup ve cemî‘ muhallefâtı tahrîr ve sûk-ı sultânîde bey‘ olunan defterdir ki zikr olunur. Fi’l-yevmi’s-sânî aşer min Muharremi’l-harâm sene 1089. Mâî çuka Kıymet 400 Alaca sarık ma‘a kavuk Kıymet 100 Mâî çuka yelek Kıymet 100 Kara? kumaş mavili(?) Kıymet 400 Mor çuka Kıymet 650 Siyah köhne kuşak Kıymet 30 Sincâb kürkü Kıymet 1500 Sîm sâ‘at Kıymet 2000 Nühâs tencere? ma‘a hurda tas Kıymet 100 Elmas taş sagīr ve kebîr [aded?] 15 Kıymet 4000 Havan-ı kebîr Kıymet 200 Kahve ibriği sagīr ve kebîr Kıymet 200 Şamdan Kıymet 20 Mor çuka sagīr Kıymet 200 Der-zimmet Kıymet 5580 Nakid guruş meblağ 10 1200 Yekûn 16670 Minhâ el-ihrâcât Techîz ve tekfîn 1200 Resm-i kısmet 400 Huddâmiyye 100 Sahhe’l-bâkī ma‘a ihrâcât 14970 Hisse-i zevce 1890 Hisse-i ibn 6540 Hisse-i bint 3270 Hisse-i [bint] 3270 Sulh-i? verese tahmîn? 30 Vech-i muharrer minvâl üzre vâlideleri Meryem bt. Araton sagīrân-ı mezbûrâna kıbel-i şer‘den vasî nasb olunmuşdur. Fi’t-târihi’l-mezbûr li’s-seneti’l-mezbûre.

(HASKÖY10 - cilt: 30, sayfa: 87 - Hüküm no: 82 - Orijinal metin no: [50-1])﻿

﻿

﻿

83. Hüküm

Kilisenin ihtiyaçları için İstanbul Patriği Diyonis’in Mustafa Ağa’dan ödünç aldığı

Husûs-ı âti’l-beyânı mahallinde tahrîri için bi’t-taleb mahkeme-i şerîfeden bu fakīr ve zeyl-i kitâbda muharrerü’l-esâmî olan müslimîn ile Tersâne-i Âmire Bahçesi demekle ma‘rûf bahçeye varıp akd-i meclisi şer‘-i şerîf eyledikde Hazîne-i âmire’de hâlâ nevbetçibaşı olan fahrü’l-emâsil ve’l-akrân Mustafa Ağa meclisi ma‘kūd-ı mezkûrda mahmiye-i İstanbul patriği olan kıdvetü’l-milleti’l-Mesîhiyye Diyonis v. ( ) nâm patrik muvâcehesinde ikrâr ve takrîr-i kelâm edip işbu târih-i kitâb günü mezbûr Diyonis kilise maslahatı için yedimden cihet-i deyn-i şer‘îden olmak üzre üç yüz altmış gün tamâmına değin bana edâ ve teslîm etmek üzre sekiz bin esedî guruş taleb edip ben dahi meblağ-ı mezbûru merkūm Diyonis’e def‘ ve teslîm edip ol dahi meblağ-ı mezbûru meclisi ma‘kūd-ı mezkûrda ahz ü kabz eylemişdir suâl olunup takrîri tahrîr ve hüccet-i şer‘iyye olunup yedime verilmesi matlûbumdur dedikde gıbbe’s-suâl mezbûr Diyonis cevâbında fi’l-hakīka meclisi ma‘kūd-ı mezkûrda mûmâ-ileyh Mustafa Ağa’dan cihet-i deyn-i şer‘î olmak üzre sekiz bin esedî guruş târih-i kitâb günü kilise maslahatı için karz-ı şer‘îden olmak üzre yedinden ahz ü kabz edip meblağ-ı mersûm zimmetimde vâcibü’l-edâ ve lâzımü’l-kazâ deynimdir deyû bi tav‘ihî ikrâr ve i‘tirâf eyledikden sonra gıbbe’t-tasdîk mûmâ-ileyh Mustafa Ağa meclisi mezbûrda tekrâr i‘âde-i kelâm edip meblağ-ı mezbûru va‘de hulûlünde bana edâ ve teslîm etmek üzre mezbûr Diyonis’den kefîl taleb eylediğimde yedime kendi hattı ve hâtemini hâvî verdiği deyn temessüküne mastûrü’l-esâmî ve’l-eşhâs olan metrepolidler meblağ-ı mezbûra emr ve kabûlü hâviye kefâlet-i sahîha-i şer‘iyye ile kefîl ve zâmin olduklarından sonra yine meblağ-ı mezbûr 8000 esedî guruşa işbu hâzır-ı meclis olan Kurtuva cemâ‘atinden Aslan v. ( ) nâm Yahudi dahi kefîl ve zâmin kayd şüd. Fî 23 min Muharremi’l-harâm sene 1089.

Şuhûdü’l-hâl: Bölükbaşı Hüseyin Bevvâb, Mehmed Çelebi ser-bölük, Hasan b. İsa, Hasan b. Memi, Hasan b. Memi, Mehmed b. Mehmed, Receb b. Ali, Osman Ağa [b.] Memi?, Osman Ağa

(HASKÖY10 - cilt: 30, sayfa: 88 - Hüküm no: 83 - Orijinal metin no: [51-1])﻿

﻿

﻿

84. Hüküm

Mehmed Ağa b. Hüseyin Efendi’nin vârislerinin muhallefâtını Mehmed Ağa b. Yusuf’dan teslim aldıkları

Saray-ı hümâyûnda Pîr Mehmed Ağa’nın hüccetidir. Husûs-ı âti’l-beyânı mahallinde istimâ‘ için bu fakīr zeyl-i kitâbda muharrerü’l-esâmî müslimîn ile Tersâne-i Âmire Bahçesi demekle ma‘rûf bahçeye varıp meclisi şer‘ olundukda hadîka-i hâssada satıcı? hizmetinde iken bundan akdem vefât eden Kır demekle ma‘rûf Mehmed Ağa b. Hüseyin Efendi’nin verâseti li-ebeveyn karındaşı Mustafa Efendi ile kız karındaşı Safiye nâm hâtuna münhasıra olduğu şer‘an zâhir ve mütebeyyin oldukdan sonra kendi tarafından asâleten ve kız karındaşı tarafından vekâleten mezbûr Mustafa Efendi meclisi ma‘kūd-ı mezkûrda müteveffâ-yı mezbûrun muhallefâtına vâzi‘u’l-yed olan umdetü’l-havâs ve’l-mukarrebîn bâ‘isü’l-kitâb Mehmed Ağa b. Yusuf mahzarında bi’l-asâle ve bi’l-vekâle ikrâr ve i‘tirâf edip mezbûr Pîr Mehmed Ağa mûrisim müteveffâ-yı mezbûr Kır Mehmed Ağa’nın ber mûceb-i defter kabz eylediği cemî‘ muhallefâtı mezbûr Pîr Mehmed Ağa yedinden bi’t-tamâm ahz ü kabz eyledim min ba‘d mûrisim müteveffâ-yı mezbûrun muhallefâtından yedinde bir şey kalmayıp husûs-ı mezbûra müte‘allik da‘vâdan mezbûr Mehmed, Pîr Mehmed Ağa’nın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledim ba‘de’l-yevm mûrisim müteveffâ-yı mezbûrun muhallefâtına müte‘allik benden veya vükelâmdan ve müvekkile-i mezbûre Safiye Hâtun tarafından asâleten ve vekâleten da‘vâ sudûr ederse ve zuhûr ederse lede’l-hükkâmi’l-kirâm istimâ‘ olunmaya dedikde gıbbe’t-tasdîki’ş-şer‘î [mâ vaka‘a kayd olundu.] Fî 26 min Safer sene [10]89.

Şuhûdü’l-hâl: Fahrü’l-havâssi’l-mukarrebîn Hasan Ağa, Umdetü’l-emâcid İbrahim Ağa, Fahrü’l-akrân Mustafa Ağa, Ali Ağa b. ( ), Ahmed Çelebi b. ( ) Kâtib-i sır, Abdurrahman Ağa, Osman Ağa b. ( )

(HASKÖY10 - cilt: 30, sayfa: 89 - Hüküm no: 84 - Orijinal metin no: [52-1])﻿

﻿

﻿

85. Hüküm

Şeyh İbrahim ve Şeyh Ali Efendi’ye yevmiye verilmesine dâir

Mezkûr Şeyh İbrahim’e ke’l-evvel yevmî üçer akçe akçeden ayda doksan akçe verip mahsûlden hesâb edesiz şehr-i sâbıkda verilmedi ise anı dahi verip mahsûlden hesâb edesiz. Fî yevm 3. Şeyh Ali Efendi’ye dahi ke’l-evvel verilegeldiği minvâl verile deyû emr olunmuşdur. Fî yevm 2.

(HASKÖY10 - cilt: 30, sayfa: 90 - Hüküm no: 85 - Orijinal metin no: [52-2])﻿

﻿

﻿

86. Hüküm

Hacı İkbal’in Şahbaz adlı câriyesini azat ettiği

Mahmiye-i İstanbul’da Yenikapı dâhiliyyesinde sâkin el-Hâc İkbal nâm mühtedî rıkkını mu‘terife olan Şahbaz nâm câriyesini bundan akdem âzâd eylediği kayd şüd. Fî 17 min Saferi’l-hayr sene [10]89.

Şuhûdü’l-hâl: Osman Bey b. Bâlâ Efendi, Süleyman Çelebi Yenikapı’da, Mustafa Çelebi ve lehû, Hacı Mehmed ve lehû

(HASKÖY10 - cilt: 30, sayfa: 90 - Hüküm no: 86 - Orijinal metin no: [53-1])﻿

﻿

﻿

87. Hüküm

İbrahim Paşa’nın kızı Fâtıma Kadın’ın evini Ahmed Efendi b. Yusuf Efendi’ye sattığı

Kasaba-i Hasköy’de Kiremitçi Ahmed Çelebi mahallesinde sâkin iken bundan akdem vefât eden Ali Bey b. el-merhûm İbrahim Paşa’nın li-eb kız karındaşı olup Mustafa Efendi b. Ramazan ve Mehmed Çelebi b. Siyavuş ta‘rîfleriyle mu‘arrefe olan fahrü’l-muhaddarât Fâtıma Kadın meclisi şer‘-i şerîfde umdetü erbâbi’t-tahrîr ve’l-kalem zübdetü ashâbü’t-tastîr ve’r-rakam Ahmed Efendi b. Yusuf Efendi tarafından ikrâr-ı âti’l-beyânı tasdîke vekîli olan Ahmed Çelebi [b.] Ali mahzarında ikrâr ve i‘tirâf edip silk-i mülk-i sahîhimde münselik olup mahalle-i mezbûrede vâki‘ bir tarafı Bezirgân Evi demekle ma‘rûf menzil ve bir tarafı Ömer Bey vakfı olan menzil ve bir tarafı Abdi Bey mülkü ve bir tarafı tarîk-ı âm ile mahdûd iki fevkānî ve bir tahtânî ve bahçe ve eşcâr-ı müsmire ve [gayrı] müsmire muha[vva]tayı müştemil mülk-i mevrûs menzilimi müvekkili mûmâ-ileyhe dört yüz elli esedî guruşa bey‘ ve teslîm ol dahi ahz ü kabz eyleyip semeni olan meblağ-ı mezbûru yedinden bi’t-tamâm ahz ü kabz eyledim dedikde ba‘de’l-yevm menzili mezkûr mülk-i müşterâsı olmuşdur keyfe mâ yeşâ’ mutasarrıf olsun dedikde gıbbe’t-tasdîk [kayd olundu]. Fî 26 Safer sene 1089.

Şuhûdü’l-hâl: Ahmed Bey b. Paşazâde, Yakub Efendi, Mehmed Çelebi b. Ahmed, Seyyid Ahmed Çelebi [b.] Mahmud, Hasan Çelebi [b.] Mahmud, Hacı Ali b. Mustafa, Hacı Mahmud Bey b. Mustafa?

(HASKÖY10 - cilt: 30, sayfa: 90 - Hüküm no: 87 - Orijinal metin no: [53-2])﻿

﻿

﻿

88. Hüküm

Mustafa Efendi’nin Hasköy niyâbetine tayin edildiği

Fahrü’l-kuzât Mustafa Efendi el-mükerrem Gıbbe’t-tahiyye inhâ olunur ki sene tis‘în ve semânîn ve elf Rebî‘ulevveli’nin beşinci gününden Hasköy nâhiyesi niyâbeti tarafımızdan size tefvîz olunmuşdur gerekdir ki yevm-i mezkûrda nâhiye-i mezkûra varıp ahâlîsi beyninde icrâ-yı ahkâm-ı şer‘iyye eyleyesiz ve’s-selâm. Fi’t-târihi’l-mezbûr. El-fakīr Mehmed el-med‘uv bi Kayışzâde

(HASKÖY10 - cilt: 30, sayfa: 91 - Hüküm no: 88 - Orijinal metin no: [53-3])﻿

﻿

﻿

89. Hüküm

Evinde saklanarak mahkemeye gelmeyen kişinin evinin mühürlenmesi

Mezbûr bu def‘a dahi murâfa‘a-i şer‘ olmadan imtinâ‘ ve kendi hânesinde ihtifâ eylediği vâki‘ ise izn-i şer‘le çavuş mübâşeretiyle hânesi mühürlene [deyû buyruldu]. Fî 22 Rebî‘ilevvel sene [10]89.

(HASKÖY10 - cilt: 30, sayfa: 91 - Hüküm no: 89 - Orijinal metin no: [53-4])﻿

﻿

﻿

90. Hüküm

İbrahim b. Mehmed ile zevcesi Âişe’nin mülkiyet iddiasında bulundukları evi daha önce sattıklarının ispatlandığı ve davadan men edildikleri

Havâss-ı Aliyye kazâsına tâbi‘ kasaba-i Hasköy’de Turşucu mahallesi sükkânından olup hâlâ mahmiye-i İstanbul’da Mustafa Paşa mahallesinde sâkin kendi tarafından asâleten ve zevcesi Âişe bt. Siyami nâm hâtun tarafından vekîl olup vekâleti nehc-i şer‘î üzre sâbite olan zevci İbrahim b. Mehmed meclisi şer‘-i şerîfde ale’l-iştirâki’s-seviy silk-i mülk-i sahîhimizde münselik olup mahalle-i mezbûrede vâki‘ bir tarafı ba‘zan Manisalı Mustafa Ağa ve ba‘zan umdetü’l-muvakkarât Telli Haseki Sultan mülkleri ve bir tarafdan Pehlivan mülkü ve bir tarafı Osmanzâde mülkü ve bir tarafı tarîk-ı âm ile mahdûd olup iki bâb fevkānî oda ve sofa ve dehliz ve iki bâb tahtânî oda ve ahır ve kenîfi ve bi’r-i mâyı ve cüneyneyi müştemil mülk menzilimizde şirâ-yı şer‘î üzre vâzı‘ü’l-yed olan işbu bâ‘isü’l-kitâb Receb b. ( ) mahzarında bi’l-asâle ve bi’l-vekâle üzerine da‘vâ ve takrîr-i kelâm edip zikr olunan menzili mahdûd-ı mezkûra mezbûr Receb vâzı‘ü’l-yed olduğu ecilden taleb ederim suâl olunup menzili mezkûrdan kasr-ı yedine tenbîh ve bana teslîm olunmak matlûbumdur dedikde gıbbe’s-suâl mezbûr Receb cevâbında menzili mezkûra vaz‘-ı yedini ikrâr lâkin mezbûr İbrahim ve zevcesi Âişe Hâtun bin seksen iki senesi Zilhicceti’ş-şerîfenin ikinci günü mahmiye-i İstanbul’da Balat mahkemesi’nde nâibü’ş-şer‘ olan Derviş Efendi b. Emrullah huzûrunda işbu hâzır bi’l-meclis eş-Şeyh Seyyid Abdülkerim Efendi b. Şaban’a menzili mezbûru kırk yedi esedî guruşa bey‘-i bâtt-ı sahîh-i şer‘î ile bey‘ ve teslîm ol dahi minvâl-i muharrer üzre iştirâ ve kabz eyleyip semeni olan meblağ-ı mezbûr kırk yedi guruşu mûmâ-ileyh yedinden ahz ü kabz ve beynlerinde iktisâm edip ba‘dehû menzili mezkûr mûmâ-ileyhin mülk-i müşterâsı olup zabt ve tasarrufunda iken mûmâ-ileyh Seyyid Abdülkerim Efendi dahi menzili mezkûru bin seksen üç senesi Saferü’l-hayrının beşinci günü medîne-i Hazret-i Ebâ Eyyûb el-Ensârî’de nâibü’ş-şer‘ olan Mehmed Efendi b. Hamza huzûrunda bana elli bir kıt‘a esedî guruşa bey‘-i bâtt-ı sahîh-i şer‘î ile bey‘ ve teslîm ben dahi minvâl-i muharrer üzre iştirâ ve kabûl ve kabz ve def‘-i semen edip menzili mezbûr mülküm ve hakkım olup zabt ve tasarruf ederim deyip takrîr-i meşrûhuna mutâbıka ve târiheyn-i mezkûreyn ile müverraha ve nâibeyn-i mezkûreynin imzâları ile mümzâ iki kıt‘a hüccet-i şer‘iyye ibrâz edip alâ vechi’l-hasm feth ve kırâat olundukda mazmûnları takrîr-i meşrûhuna mutâbık bulunmağın isre’l-istintâk ve akībe’l-inkâr mezkûr Receb’den evvelâ mezbûr eş-Şeyh Seyyid Abdülkerim Efendi’ye müdde‘î-i mezbûr İbrahim ile zevcesi Âişe Hâtun bey‘ eylediğine beyyine taleb olundukda zeyl-i hüccetde isimleri mastûr olup mahmiye-i İstanbul’dan [55] Kazasker Câmi‘i mahallesi sükkânından olup câmi‘-i mezbûr kayyımı Mehmed Halîfe b. Osman ve Avcı Bey mahallesi sükkânından Ömer Çelebi b. Ali nâm kimesneler li ecli’ş-şehâde meclisi şer‘a hâzırân olup istişhâd olunduklarında fi’l-vâki‘ mezbûr İbrahim ile zevcesi Âişe Hâtun zikr olunan menzili mahdûd-ı mezkûru târih-i mezbûrda bizim huzûrumuzda mezbûr eş-Şeyh Seyyid Abdülkerim Efendi’ye kırk yedi esedî guruşa bey‘ ve teslîm ve ikrârları nâib-i mûmâ-ileyh Derviş Efendi huzûrunda tescîl ve hüccet-i merkūmeyi tahrîr edip yedine def‘ ve teslîm eyledi biz zikr olunan mazmûn-ı hüccete şâhidleriz şehâdet dahi ederiz deyû her biri edâ-yı şehâdet-i şer‘iyye eylediklerinde gıbbe’t-ta‘dîl ve’t-tezkiyye şehâdetleri makbûle olmağın mezbûr İbrahim asâleten ve vekâleten menzili mezkûra müte‘allika da‘vâdan men‘ olunup ve menzili mezbûr mezbûr Receb’e hüküm birle mâ vaka‘a ketb [olundu]. Fî 9 Rebî‘ilevvel sene [10]89.

Şuhûdü’l-hâl: Ali Efendi [b.] Hacı Mehmed, Ahmed Efendi b. Murad, Mustafa Halîfe b. Murad, Mustafa Halîfe b. Mehmed, Mustafa b. Nasuh, Ahmed b. Nasuh

(HASKÖY10 - cilt: 30, sayfa: 91 - Hüküm no: 90 - Orijinal metin no: [54-1])﻿

﻿

﻿

91. Hüküm

Mahmud b. Mehmed’in Âişe bt. Abdullah’tan alacağı olduğu iddiasını ispat edemediği

Acem tüccârı tâifesinden Mahmud b. Mehmed nâm kimesne meclisi şer‘-i şerîfde işbu râfi‘atü’l-vesîka Âişe bt. Abdullah [nâm] mühtediye muvâcehesinde üzerine da‘vâ ve takrîr-i kelâm edip mezbûre Âişe zimmetinde beynimizde ma‘lûm emti‘a-i mütenevvi‘a bahâsından otuz dört guruş hakkım olup meblağ-ı mersûmdan mukaddemâ dokuz guruşunu ahz ü kabz edip bâkī zimmetinde yirmi beş guruş hakkım kalmağın taleb eylediğimde teslîminden imtinâ‘ eder suâl olunup alıverilmesi murâdımdır dedikde gıbbe’s-suâl ve akībe’l-inkâr müdde‘î-i mezbûrdan da‘vâsına mutâbık beyyine taleb olundukda ityân-ı beyyineden bi’l-külliye âciz olup istihlâf taleb etmeğin mezbûr[e] Âişe fi’l-vâkı‘a müdde‘î-i mezkûra zikr olunan emti‘a-i mütenevvi‘a bahâsından zimmetinde otuz dört guruş deyni olup meblağ-ı mersûmdan ba‘dehû dokuz guruşunu kendiye def‘ ve teslîm etmediğine ve bâkī yirmi beş guruşu dahi zimmetinde lâzımü’l-edâ deyni olmadığına yemîn teklîf olundukda ol dahi yemîn billâhi’l-azîm etmeğin mûcebiyle mezbûr bî-vech mu‘ârazadan [men‘ olundu]. Fî 21 Rebî‘ilevvel sene [10]89.

Şuhûdü’l-hâl: Mehmed Çelebi, Ali Çelebi, Dilâver Bey

(HASKÖY10 - cilt: 30, sayfa: 93 - Hüküm no: 91 - Orijinal metin no: [55-1])﻿

﻿

﻿

92. Hüküm

Mosi v. İlya ile kız kardeşi Semhad’ın Rus asıllı câriyeleri Vaska bt. Aleksi’yi azat ettikleri

Aragon cemâ‘atinden olup kasaba-i Hasköy sükkânından Mosi v. İlya nâm Yahudi asâleten ve li-ebeveyn kız karındaşı Semhad bt. İlya nâm Yahudiye tarafından ıtk-ı âti’l-beyâna vekîl olup vekâleti Receb Beşe b. Nasuh ve Ali Bey b. Abdurrahman şehâdetleri ile şer‘an sâbite olan Avraham v. Yako nâm Yahudi vekâleten meclisi şer‘-i şerîfde ale’l-iştirâki’s-seviy silk-i mülkümüzde münselik olup kendilere rıkkını mu‘terife olan orta boylu açık kaşlı elâ gözlü sol yanağında eser-i cerh ve sol ayağı a‘rec Rûsiyyetü’l-asl bâ‘isetü’l-vesîka Vaska bt. Aleksi nâm câriyemizi cemî‘ malımızdan âzâd ve i‘tâk ve tahrîr eyledik hakk-ı velâdan gayrı hakkımız kalmadı dediklerinde [mâ vaka‘a kayd şüd]. Fî 21 Rebî‘ilevvel sene [10]89.

Şuhûdü’l-hâl: İsmail Ağa, Veli Çelebi, Dilâver Bey, Mehmed Bey

(HASKÖY10 - cilt: 30, sayfa: 93 - Hüküm no: 92 - Orijinal metin no: [56-1])﻿

﻿

﻿

93. Hüküm

Ölen Bodine bt. Yako’nun Rus asıllı câriyesi Balaşka bt. Levane’yi sağlığında azat ettiği

Hasköy’de Hacı Şaban mahallesinde sâkine iken bundan akdem hâlike olan Bodine bt. Yako nâm Yahudiyenin sadrî kebîr oğlu İsak v. Samuyel nâm Yahudi meclisi şer‘de işbu orta boylu açık kaşlı gök gözlü a‘rec Rûsiyyetü’l-asl Balaşka bt. Levane nâm câriye muvâcehesinde ikrâr ve i‘tirâf edip mezbûr Balaşka vâlidem hâlike-i mezbûre Bodine’nin câriyesi olup târih-i kitâbdan altı sene mukaddem hâl-i hayâtında ve kemâl-i sıhhatinde câriye-i mezbûreyi lâ li-ivazin ‘âcil ve lâ li-garazin âcil malından âzâd ve i‘tâk ve tahrîr edip sâir harâir-i asliyyât zümresine idhâl eylemişdi hâlâ ben dahi mezbûr i‘tâk ve tahrîrini ...? oldum deyicek mâ vaka‘a kayd [şüd]. Fî 24 Rebî‘ilevvel sene [10]89.

Şuhûdü’l-hâl: Mehmed Çelebi Muhtesib, Ali Çelebi ..?, Dilâver Bey ..?

(HASKÖY10 - cilt: 30, sayfa: 94 - Hüküm no: 93 - Orijinal metin no: [56-2])﻿

﻿

﻿

94. Hüküm

Hacı Abdullah b. Ali’nin Rus asıllı câriyesi Mülâyim bt. Abdullah’ı azat ettiği

Keçeci mahallesinde sâkin Hacı Abdullah b. Ali meclisi şer‘de kendiye rıkkını mu‘terife orta boylu açık kaşlı gök gözlü esam Rûsiyyetü’l-asl bâ‘isetü’l-vesîka Mülâyim bt. Abdullah nâm câriyemi malımdan âzâd ve i‘tâk ve tahrîr eyledim mezbûre sâir harâir-i asliyyât gibi hürre olmuşdur. Fî 27 Rebî‘ilevvel sene [10]89.

Şuhûdü’l-hâl: Ali Efendi [b.] Mehmed imâm, Mustafa Efendi akdar, İbrahim b. Abdünnebi, Müezzin Yusuf Halîfe [ve] gayruhüm

(HASKÖY10 - cilt: 30, sayfa: 94 - Hüküm no: 94 - Orijinal metin no: [56-3])﻿

﻿

﻿

95. Hüküm

Sara bt. Avraham’ın Rus asıllı Bane bt. Havader’i azat ettiği

Hasköy’de Kiremitçi Ahmed mahallesinde sâkine esirci Sara bt. Avraham nâm Yahudiye meclisi şer‘de kendiye rıkkını mu‘terife orta boylu açık kaşlı gök elâ gözlü sağ kulağı dibinde et beni olup Rûsiyyetü’l-asl Bane bt. Havader nâm câriyemi hasbeten lillâh malımdan âzâd ve i‘tâk ve tahrîr ve harâir-i asliyyâta ilhâk ve âzâd edip sâir harâir-i asliyyât gibi hürre olmuşdur ilâ âhirihî. Fî gurreti Rebî‘ilâhir sene [10]89.

Şuhûdü’l-hâl: Receb b. ( ), Ali Çelebi [b.] Mehmed, Dilâver Bey ..?

(HASKÖY10 - cilt: 30, sayfa: 94 - Hüküm no: 95 - Orijinal metin no: [56-4])﻿

﻿

﻿

96. Hüküm

Hasköy niyâbetinin Mustafa Efendi’ye verildiği

Fî 2 Rebî‘ilâhir sene [10]89. Hasköy’de nâibü’ş-şer‘ Mustafa Efendi, Gıbbe’s-selâm inhâ olunur ki nâhiye-i mezbûrda taraf-ı saltanat-ı aliyye âhara tevcîh olunca değin icrâ-yı ahkâm-ı şer‘iyyede tekâsül etmeyip ve ba‘de’l-yevm vâki‘ olan mahsûlü defter ile …? El-Fakīr muharrir-i müvellâ? Hâce

(HASKÖY10 - cilt: 30, sayfa: 94 - Hüküm no: 96 - Orijinal metin no: [56-5])﻿

﻿

﻿

97. Hüküm

Müslüman olup karısından boşanan Mehmed b. Abdullah’ın çocuklarına nafaka vermesi gerektiği

Havâss-ı Aliyye kazâsına tâbi‘ kasaba-i Hasköy’de Pîrî Paşa mahallesi sâkinelerinden ( ) bt. ( ) nâm Nasrâniye meclisi şer‘-i şerîfde takrîr-i kelâm ve ta‘bîr ani’l-merâm edip mukaddemâ zevcim olup şeref-i İslâm ile müşerref olan Mehmed b. Abdullah beni talâk-ı bâ’in ile tatlîk etmekle mezbûr Mehmed’e tâbi‘ olmağla nâmı Ahmed olan sadrî sagīr oğlumun ve nâmı Hatice olan sadriye kızımın nafaka ve kisvesi ve sâir havâic-i lâzımeleri için babaları mezbûr Mehmed malından nafaka ve kisve bahâ takdîr olunmak murâdımdır dedikde sagīrân-ı mezbûrânın her birine babaları mezbûr Mehmed malından beher yevm her birine beşer akçe nafaka ve kisve bahâ takdîr olunup inde’l-ihtiyâc istidâneye ve vakt-i zaferde rücû‘a mezbûre ( ) izin verilip mâ hüve’l-vâki‘ bi’t-taleb ketb ü terkīm ve yed-i tâlibe vaz‘ olundu. Tahrîren fî 8 şehri Rebî‘ilâhir sene 1089.

Şuhûdü’l-hâl: Halil Efendi b. Ömer, Bâli b. Mustafa, Ali Çelebi b. Abdurrahman, Dilâver Bey b. Abdullah, Abdullah Beşe b. Mehmed ve gayruhüm mine’l-huzzâr

(HASKÖY10 - cilt: 30, sayfa: 95 - Hüküm no: 97 - Orijinal metin no: [57-1])﻿

﻿

﻿

98. Hüküm

İsak v. Yasef’in evini zevcesi Kalamire bt. Yasef’e sattığı

Husûs-ı âti’l-beyânı mahallinde tahrîri iltimâs için bu fakīr ve zeyl-i kitâbda muharrerü’l-esâmî olan müslimîn ile Katalan cemâ‘atinden olup kasaba-i Hasköy mahallâtından Kiremitçi Ahmed Çelebi mahallesi sâkinlerinden olup iki seneden beri sâhib-i firâş ve meclisi şer‘a huzûru müte‘azzir olan İsak v. Yasef nâm Yahudinin menziline varıp akd-i meclisi şer‘-i şerîf eyledikde mezbûr İsak meclisi ma‘kūd-ı mezbûrda zevcesi işbu bâ‘isetü’l-vesîka Kalamire bt. Yasef nâm Yahudiye muvâcehesinde ikrâr-ı tâm ve takrîr-i kelâm edip mahalle-i mezbûrede vâki‘ bir tarafı ba‘zan Mosi nâm Yahudi mülkü ve ba‘zan Avraham nâm Yahudi veresesi mülkleri ve bir tarafı David nâm Yahudi mülkü ve iki tarafı tarîk-ı âm ile mahdûd üç bâb fevkānî odaları ve dört bâb tahtânî odaları ve matbahı ve selâmlık ta‘bîr olunur sofayı ve iki bâb mahzeni ve mezbûr Avraham veresesi ile müşterek bi’r-i mâyı ve havluyu müştemil mülk menzilimi cemî‘ tevâbi‘ ve levâhıkı ve kâffe-i merâfıkı ile zevcem mezbûre Kalamire’ye bin altı yüz esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi minvâl-i muharrer üzre iştirâ ve kabz ve kabûl eyledikden sonra semeni olan meblağ-ı mezbûr bin altı yüz esedî guruşu zevcem mezbûre Kalamire yedinden bi’t-tamâm ahz ü kabz eyledim ba‘de’l-yevm menzili mahdûd-ı mezbûr zevcem mezbûre Kalamire’nin mülk-i müşterâsıdır keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Tahrîren fî 7 şehri Rebî‘ilâhir li sene 1089.

Şuhûdü’l-hâl: Mehmed Çelebi b. Yusuf, Mehmed Çelebi b. İbrahim el-Muhtesib, Abdullah Beşe b. Mehmed, Hasan Çelebi b. Mustafa, Mehmed b. Şaban, Ali Çelebi b. Abdurrahman, Bayram v. İsak, İlya v. Kemal, Abraham v. Yasef, Şeban v. Avraham, Mihayil v. Mosi ve gayruhüm mine’l-huzzâr

(HASKÖY10 - cilt: 30, sayfa: 95 - Hüküm no: 98 - Orijinal metin no: [57-2])﻿

﻿

﻿

99. Hüküm

Harap durumdaki vakıf evin tamiri için bahçesinden bir kısmının ayrılıp Ahmed Çelebi b. Mehmed Efendi’ye icâreteynle kiralandığı

Havâss-ı Aliyye kazâsına tâbi‘ kasaba-i Hasköy mahallâtından Abdüsselâm Bey mahallesinde vâki‘ merhûm Abdullah Hâmidî nâm sâhibü’l-hayrın evvelâ zevcesi Ferahnâz Hâtun’a ve evlâdına ve evlâd-ı evlâd-ı evlâdına ve ba‘de’l-inkırâz utekāsına ve evlâd-ı evlâd-ı utekāsına ve ba‘de’l-inkırâz zikr olunan Abdüsselâm Mescid-i şerîfinin imâmına süknâ olmak üzre vakf eylediği menzilin bi’l-fi‘l mütevellîsi olan Ahmed Efendi b. Mustafa nâm kimesne meclisi şer‘-i hatîr-i lâzımü’t-tevkīrde işbu râfi‘ü’l-kitâb Ahmed Çelebi b. Mehmed Efendi mahzarında bi’t-tevliyye ikrâr-ı tâm ve takrîr-i kelâm edip mahalle-i mezbûrede vâki‘ şark cânibi Emine Hâtun vakfı olan menzil ve kıble cânibi Pirinççibaşı Mehmed Ağa kızı mülkü ve bir tarafı ba‘zan mezârlık ve ba‘zan mescid-i mezbûr ve bir tarafı tarîk-ı âm ile mahdûd ve bir bâb beyt-i süflî ve bi’r-i mâyı ve eşcâr-ı müsmireyi hâvî bahçeyi havluyu müştemil olan vakıf menzil harâba müşrif olup kābil-i süknâ olmayıp meremmâta muhtâc olmağla vakfın dahi meremmâta müsâ‘adesi olmamağla şark cânibinden tûlen yedi buçuk zirâ‘ ve arzen on beş zirâ‘ [bi-] hesâb-ı satrancî yüz on iki buçuk zirâ‘ yeri bahçesinden ifrâz olunup menzili mezbûrun meremmâtı için îcâr olunmak lâzım olmağın târih-i kitâbdan sekiz kıt‘a esedî guruş icâre-i mu‘accele ve beher ayda beşer akçe icâre-i müeccele ile mezbûr Ahmed Çelebi’ye tevliyyetim hasebiyle îcâr edip ol dahi minvâl-i muharrer üzre istîcâr ve kabûl eyledikden sonra zikr olunan sekiz kıt‘a esedî guruş mu‘accel[ey]i mezbûr Ahmed Çelebi yedinden bi’t-tamâm vakıf için ahz ü kabz eyledim ba‘de’l-yevm mezbûr Ahmed Çelebi mâh be-mâh ücret-i merkūmeyi cânib-i vakfa edâ eyleye zikr olunan arsayı zabt ve tasarruf edip kimesne dahl ve ta‘arruz etmeye dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Tahrîren fî 10 şehri Rebî‘ilâhir sene 1089.

Şuhûdü’l-hâl: Mustafa Çelebi b. Dilâver, Mustafa Beşe b. Ali, İsmail Çelebi b. Mehmed, Hüseyin Çelebi b. Ali, Hasan Çelebi b. Ali, Mehmed Çelebi b. Hüseyin, Musa Bey b. Arslan, Mehmed Çelebi b. Hasan, İbrahim Çelebi b. Dilâver, İbrahim Çelebi b. Ali, Ali Çelebi b. Abdurrahman, Dilâver Bey Bevvâb-ı sultânî

(HASKÖY10 - cilt: 30, sayfa: 96 - Hüküm no: 99 - Orijinal metin no: [58-1])﻿

﻿

﻿

100. Hüküm

Ali Efendi b. Hacı Mehmed’in evini Mehmed b. Abdullah’a sattığı

Havâss-ı Aliyye kazâsına tâbi‘ kasaba-i Hasköy mahallâtından Turşucu mahallesi imâmı Ali Efendi b. El-Hâc Mehmed nâm kimesne meclisi şer‘-i hatîr-i lâzımü’t-tevkīrde işbu râfi‘ü’l-kitâb Mehmed b. Abdullah nâm kimesne mahzarında ikrâr-ı tâm ve takrîr-i kelâm edip el-Hâc Şaban mahallesinde vâki‘ bir tarafı Havva Hâtun mülkü ve bir tarafı Hüseyin Çelebi mülkü ve bir tarafı Berber Hasan veresesi mülkleri ve taraf-ı râbi‘i tarîk-ı hâs ile mahdûd bir bâb fevkānî odayı ve sofayı ve altında ahırı ve bi’r-i mâyı ve eşcâr-ı müsmireyi müştemil havluyu ve Hüseyin Çelebi ile müşterek kenîfi müştemil mülk menzilimi bi cümleti’t-tevâbi‘ ve’l-levâhık mezbûr Mehmed’e doksan kıt‘a esedî guruşa bey‘-i bâtt-ı sahîh-i şer‘î ile bey‘ ve teslîm edip ol dahi minvâl-i muharrer üzre iştirâ ve kabz ve kabûl eyledikden sonra semeni olan meblağ-ı mezbûr doksan kıt‘a esedî guruşu mezbûr Mehmed yedinden bi’t-tamâm ahz ü kabz eyledim ba‘de’l-yevm menzili mahdûd-ı mezkûr merkūm Mehmed’in mülk-i müşterâsıdır keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Tahrîren fî 14 şehri Rebî‘ilâhir li sene 1089.

Şuhûdü’l-hâl: Abdülbâkī Efendi b. Ahmed Efendi el-İmâm, Mehmed Ağa b. Ali bahçe ustası, Ebûbekir Çelebi b. Hasan el-Müezzin, Mehmed Bey b. Ahmed, Ahmed Beşe b. Abdurrahman, Ahmed b. Mustafa, Ahmed b. Mehmed, Hüseyin Çelebi b. Ahmed Bey, kömürcü Mehmed, Ahmed b. Hasan, Mehmed b. Hasan, Ali Çelebi b. Abdurrahman, İbrahim Çelebi b. Dilâver

(HASKÖY10 - cilt: 30, sayfa: 97 - Hüküm no: 100 - Orijinal metin no: [58-2])﻿

﻿

﻿

101. Hüküm

Atâullah’ın Hasköy niyâbetine tayin edildiği

Yâ Fettâh Yâ Rezzâk Yâ Kerîm Niyâbetim a‘lemü’l-ulemâ’i’l-mütebahhirîn ve efdalü’l-fuzalâ’i’l-müteverri‘în yenbû‘ü’l-fazli ve’l-yakīn her vechden bizim en evlâmız olan sâbıkan medîne-i Kostantıniyye el-mahmiyye kadısı olan mevlânâ İbrahim Efendi hazretleri zamânında vâki‘ oldu. Ben el-fakīr -ilellâhi’l-meliki’l-kadîr-kasaba-i Hasköy kadılığına nâib olan Atâullah’ım. Vaka‘a’l-bed’ü ve’t-tahrîr fi’l-yevmi’s-sâlis ve’l-ışrîn min Rebî‘ilâhir li sene tis‘în ve semânîn ve elf.

(HASKÖY10 - cilt: 30, sayfa: 97 - Hüküm no: 101 - Orijinal metin no: [59-1, Arapça])﻿

﻿

﻿

102. Hüküm

Serkis v. Devletyar’ın Eğin’deki bağının İlyo v. Aleksandri’ye satıldığı

Vilâyet-i Anadolu’da vâki‘ Eğin nâm kasaba sükkânından olup hâlâ Havâss-ı Aliyye kazâsına tâbi‘ [kasaba-i] Hasköy’de müsâferet vechi üzre sâkin olan Serkis v. Devletyar nâm Ermeni meclisi şer‘de işbu bâ‘isü’s-sifr Mankasar v. Ağozar nâm Ermeni muvâcehesinde bi’t-tav‘i’s-sâf ikrâr ve i‘tirâf edip kasaba-i mezkûre kurbunda vâki‘ Murad Köprüsü demekle ma‘rûf mevzi‘de vâki‘ bir tarafı Pervâz nâm Ermeni bağına ve bir tarafı Nazali nâm Ermeni bağına ve iki tarafı tarîk-ı âm ile mahdûd olan mülk bağımı bundan akdem bey‘a tarafımdan mezbûr Mankasar‘ı vekîl nasb ve ta‘yîn etmiş idim mezbûr dahi varıp vekâleti hasebiyle bağ-ı mezkûru iki yüz esedî guruşa kasaba-i mezbûre sükkânından İlyo v. Aleksandri nâm Ermeniye bey‘ ve teslîm ve semen-i mezbûru ahz ü kabz ve bana bi’t-tamâm edâ ve teslîm edip zimmetinde semen-i merkūmdan bir akçe ve bir habbe hakkım bâkī kalmadı dedikde gıbbe’t-tasdîk mâ vaka‘a bi’t-taleb ketb olundu. Tahrîren fi’l-yevmi’s-sâbi‘ ve’l-ışrîn min şehri Rebî‘ilâhir li sene tis‘în ve semânîn ve elf.

Şuhûdü’l-hâl: İbrahim b. Dilâver, Ali b. Abdurrahman, Kasbar v. Serkis, Moses v. Hobyar, Canim v. Serkis, Asvader v. Avik, Asvader v. Bayek, Mandis v. Hobsar, Bahadır v. Bayek, Avanos v. Hokaz

(HASKÖY10 - cilt: 30, sayfa: 98 - Hüküm no: 102 - Orijinal metin no: [59-2])﻿

﻿

﻿

103. Hüküm

İlya v. Menahem’in vakıfdan ödünç aldığı paranın kefili olan kardeşi Mihayil’den tahsil edilmesi

Medîne-i Hazret-i Ebâ Eyyûb el-Ensârî mahallâtından Câmi‘-i Kebîr mahallesi sükkânından olup medîne-i mezbûrede vâki‘ merhûm Fütûha Hâtun vakfı’na bi’l-fi‘l mütevellî olan işbu bâ‘isü’l-kitâb Mehmed Çavuş b. Abdullah nâm kimesne Havâss-ı Aliyye kazâsına tâbi‘ Hasköy nâm kasaba mahallâtından Kiremitçi Ahmed Çelebi mahallesi sükkânından Mihayil v. Menahem nâm Yahudiyi meclisi şer‘a ihzâr ve mahzarında takrîr-i da‘vâ edip mezbûr Mihayil Yahudinin karındaşı olup gāib ani’l-meclis olan İlya v. Menahem ve Mihayil Yahudinin târih-i kitâbdan bir sene mukaddem vakf-ı mezbûr malından alâ tarîki’l-karz yedimden ahz ü kabz eylediği doksan altı buçuk esedî guruşa karındaşı mezbûr Mihayil kefîl bi’l-mâl olmuşdur kefâletine binâ[en] taleb ederim alıverilmesi matlûbumdur dedikde gıbbe’s-suâl mezbûr Mihayil cevâbında fi’l-hakīka gāib ani’l-meclis olan karındaşım mezbûr İlya Yahudinin târih-i kitâbdan bir sene mukaddem vakf-ı mezbûr malından olmak üzre mütevellî-i mezbûr Mehmed Çavuş yedinden alâ tarîki’l-karz ahz ü kabz eylediği mezbûr doksan altı buçuk guruşa tarafeynden emr ve kabûlü hâviye kefâlet-i sahîha-i şer‘iyye ile kefîl bi’l-mâl oldum idi deyû bi’t-tav‘i’s-sâf mu‘terif olmağın mûcebiyle edâsına tenbîh birle işbu vesîka alâ mâ hüve’l-hakīka mütevellî-i mezbûr talebiyle ketb olundu. Tahrîren fi’l-yevmi’t-tâsi‘ ve’l-ışrîn min Rebî‘ilâhir li sene tis‘în ve semânîn ve elf.

Şuhûdü’l-hâl: Ahmed b. Hasan, Dilâver Bey b. Abdullah, Mehmed b. İbrahim Çavuş, Ali b. Abdullah, Mustafa b. Mehmed, İbrahim b. Dilâver

(HASKÖY10 - cilt: 30, sayfa: 98 - Hüküm no: 103 - Orijinal metin no: [59-3])﻿

﻿

﻿

104. Hüküm

Kosta v. Yorgi’nin kölesi Andriye’nin denizde boğularak öldüğünün cesedinin keşfinden anlaşıldığı

Havâss-ı Aliyye kazâsına tâbi‘ Hasköy nâm kasaba mahallâtından Pîrî Paşa mahallesi imâmı İbrahim Efendi b. Murad ve mahalle-i merkūme ahâlîsinden Mehmed Çelebi b. Siyavuş ve Mustafa b. Dilâver ve Abdurrahman b. Mehmed ve sâirler meclisi şer‘de hâzırûn olup her biri takrîr-i kelâm edip işbu meclisi şer‘de hâzır olup kasaba-i merkūme mahallâtından Abdüsselâm mahallesi sükkânından Kosta v. Yorgi nâm zimmînin abd-i memlûkü Andriye nâm kâfir târih-i kitâbdan beş gün mukaddem gāib olmuş idi el-hâletü hâzihî târih-i kitâb günü zikr olunan Pîrî Paşa mahallesi kurbunda deryâ kenarında garîkan helâk olmuş bulunup ba‘dehû keşf ve tahrîr için kasaba-i merkūme mahallâtından Kiremitçi Ahmed Çelebi mahallesi kurbunda Hasan Çelebi b. Mustafa nâm kimesnenin kiremithânesi harmanına nakl olunmuşdur üzerine varılıp keşf ve tahrîr olunmak taleb ederiz dediklerinde bu fakīr hâlâ hâssa bostancılar başısı olan izzetlü ve sa‘âdetlü Mustafa Ağa hazretleri taraf-ı şerîflerinden hâlâ fahrü’l-akrân Haseki el-Hâc Hüseyin Bey ve kasaba-i mezbûre subaşısı el-Hâc Ömer Bey ve kolluk çorbacısı Hüseyin Ağa ve zeyl-i kitâbdan mastûrü’l-esâmî olan müslimîn ile garîk-i merkūmun üzerine varılıp nazar olundukda deryâda birkaç gün meksden nâşî çehresine kan oturup sâir âzâsında aslâ eser-i cerâhat olmadığı müşâhede olunup mahallinde vukū‘u üzre tahrîr olundukdan sonra garîk-i mezbûrun mâliki olan mezbûr Kosta ol mahalde takrîr-i kelâm edip fi’l-hakīka abd-i memlûküm garîk-i mezbûr târih-i kitâbdan beş gün mukaddem gāib olmuş idi târih-i kitâb günü zikr olunan mahalde bi emrillâhi te‘âlâ garîkan helâk olmuş bulunmuşdu ahâlî-i mahalle ile ve sâir bir ferdiyle dem ve diyete müte‘allika da‘vâ ve nizâ‘ım yokdur dedikde mâ cerâ alâ vukū‘ihi bi’t-taleb ketb olundu. Tahrîren fi’l-yevmi’t-tâsi‘ ve’l-ışrîn min Rebî‘ilâhir li sene tis‘în ve semânîn ve elf.

Şuhûdü’l-hâl: Hüseyin Çelebi b. Mehmed, Mustafa b. Abdullah, Mehmed Bey b. Ali, Abdurrahman Çelebi b. Mehmed, Mehmed Çelebi b. Siyavuş, Hüseyin b. Mehmed, Mustafa Çelebi b. Dilâver, Pîrî Paşa imâmı İbrahim Efendi b. Murad, Ali Çelebi b. Hasan, Mehmed Çelebi b. Ahmed, Mustafa Beşe, Hasan Çelebi b. Mustafa, Ömer Beşe b. Ahmed

(HASKÖY10 - cilt: 30, sayfa: 99 - Hüküm no: 104 - Orijinal metin no: [60-1])﻿

﻿

﻿

105. Hüküm

Ohan v. Menas’ın Bağdasar v. Serkis’e ödünç verdiği paranın ödenmesi talebi

Vilâyeti Anadolu’da vâki‘ Harput nâm kasaba müzâfâtından Kibrit nâm karye sükkânından olup hâlâ mahmiye-i İstanbul’da Turşucular odasında müsâferet vechi üzre sâkin olan Ermeni tâifesinden işbu bâ‘isü’s-sifr Ohan v. Menas nâm papaz yine Ermeni tâifesinden Bağdasar v. Serkis nâm Nasrânîyi meclisi şer‘a ihzâr ve mahzarında takrîr-i da‘vâ edip bundan akdem bin seksen sekiz Ramazân-ı şerîfinin on beşinci günü mahmiye-i mezbûrede vâki‘ arabacılar odaları ta‘bîr olunur handa mezbûr Bağdasar benden alâ tarîki’l-karz elli iki esedî guruş ahz ü kabz edip meblağ-ı mezbûr el-ân [61] zimmetinde bana lâzımü’l-edâ deyndir suâl olunup hakkım alıverilmek matlûbumdur dedikde gıbbe’s-suâl ve akībe’l-inkâr müdde‘î-i mezbûrdan da‘vâsına mutâbık beyyine taleb olundukda udûl-i müslimînden olup mahmiye-i mezbûr mahallâtından Aksaray mahallesi sükkânından Ahmed b. Mehmed nâm kimesne ile Kumkapısı’nda sâkin Ermeni tâifesinden İsak v. Serkis meclisi şer‘a hâzırân olup istişhâd olunduklarında fi’l-hakīka bundan akdem bin seksen sekiz Ramazân-ı şerîfi’nin on beşinci günü zikr olunan arabacılar odaları ta‘bîr olunur handa müdde‘î-i mezbûr Ohan mezbûr Bağda[sar]’a alâ tarîki’l-karz elli iki esedî guruş verip merkūm Bağdasar dahi meblağ-ı mezbûr elli iki esedî guruşu müdde‘î-i mezbûrun yedinden bizim huzûrumuzda ahz ü kabz edip mezbûr Bağdasar’ın zimmetinde müdde‘î-i mezbûr Ohan papazın vech-i muharrer üzre elli iki esedî guruş hakkı vardır biz bu husûsa bu vech üzre şâhidleriz şehâdet dahi ederiz deyû her biri edâ-yı şehâdet-i şer‘iyye eylediklerinde gıbbe ri‘âyeti şerâiti’l-kabûl şehâdetleri hayyiz-i kabûlde vâkı‘a oldukdan sonra meblağ-ı mezbûr elli iki esedî guruşu müdde‘î-i mezbûr Ohan papaza edâ ve teslîme mezbûr Bağdasar’a tenbîh birle mâ vaka‘a bi’t-taleb ketb olundu. Tahrîren fi’l-yevmi’s-sâlis aşer min Cumâdelûlâ li sene tis‘în ve semânîn ve elf.

Şuhûdü’l-hâl: Fahrü’l-kuzât Abdülkādir Efendi b. İbrahim Efendi, Hüseyin Beşe b. Ahmed, Mehmed Beşe b. Hüseyin, Mehmed Çelebi b. İbrahim, İbrahim b. Dilâver, Mustafa b. Mehmed, Abdülkādir Beşe b. Süleyman, Ali Beşe b. Dilâver ve gayruhüm

(HASKÖY10 - cilt: 30, sayfa: 100 - Hüküm no: 105 - Orijinal metin no: [60-2])﻿

﻿

﻿

106. Hüküm

Fâtıma bt. Hasan’ın zevci Gâzi Bey b. Abdullah ile muhâlaa ile boşandıkları

Havâss-ı Aliyye kazâsına tâbi‘ Hasköy’de Kiremitçi Ahmed Çelebi mahallesinde sâkine Fâtıma bt. Hasan zevc-i muhâlı‘ı işbu bâ‘isü’l-kitâb Gāzi Bey b. Abdullah mahzarında bi’t-tav‘i’s-sâf ikrâr ve i‘tirâf edip zevcim mezbûr ile hüsn-i zindegânemiz olmamağla târih-i kitâb günü zimmetinde mütekarrir ve ma‘kūdun aleyh olan dört yüz akçe mehr-i müeccelim ve nafaka-i iddetimden ve me’ûnet-i süknâm dahi kendi üzerime olmak üzre muhâla‘a-i sahîha-i şer‘iyye ile muhâla‘a edip ol dahi vech-i meşrûh üzre hul‘-ı mezbûru kabûl edip zevciyyete ve gayra müte‘allika da‘vâdan her birimiz âharın zimmetini ibrâ-i âmm-ı kātı‘ü’n-nizâ‘la ibrâ ve iskāt eyledik dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Tahrîren fi’l-yevmi’r-râbi‘ aşer min Cumâdelûlâ li sene tis‘în ve semânîn ve elf.

Şuhûdü’l-hâl: Mustafa Halîfe b. Mehmed, İbrahim b. Dilâver, Ali b. Dilâver ve gayruhüm?

(HASKÖY10 - cilt: 30, sayfa: 101 - Hüküm no: 106 - Orijinal metin no: [61-1])﻿

﻿

﻿

107. Hüküm

Hatice Hâtun bt. Yusuf Ağa’nın evinin Kalos v. Kurdbâli adlı Ermeniye satıldığı

<

(HASKÖY10 - cilt: 30, sayfa: 101 - Hüküm no: 107 - Orijinal metin no: [62-1])﻿

﻿

﻿

108. Hüküm

Arslan v. Salamon’un Rus asıllı câriyesi Melaniye’yi azat ettiği

Havâss-ı Aliyye kazâsına tâbi‘ kasaba-i Hasköy mahallâtından Kiremitçi Ahmed Çelebi mahallesi sükkânından Arslan v. Salamon nâm Yahudi meclisi şer‘de kendiye rıkkını mu‘terife olan orta boylu açık kaşlı gök gözlü Rûsiyyetü’l-asl bâ‘isetü’l-kabâle Melaniye nâm kâfire câriye-i memlûkesi muvâcehesinde ikrâr-ı sahîh-i şer‘î ve i‘tirâf-ı sarîh-i mer‘î kılıp işbu evsâf-ı mezkûre ile mevsûfe câriye-i memlûkemi malımdan âzâd ve mülkümden ihrâc eyledim ba‘de’l-yevm mezbûre Melaniye sâir harâir-i asliyyât gibi hürre olmuşdur üzerinde hakk-ı velâdan gayrı hakkım yokdur dedikde [63] mukırr-ı merkūm Arslan Yahudinin vech-i muharrer üzre cârî olan ikrârı mezbûre Melaniye talebiyle ketb olundu. Tahrîren fi’l-yevmi’s-sâbi‘ aşer min Cumâdelûlâ li sene tis‘în ve semânîn ve elf.

Şuhûdü’l-hâl: el-Hâc Ömer Ağa b. Sefer, Mehmed Çelebi b. İbrahim, Ali b. Abdurrahman el-Muhzır, İbrahim b. Dilâver, Dilâver Bey b. Abdullah el-Muhzır, Mustafa Halîfe b. Mehmed

(HASKÖY10 - cilt: 30, sayfa: 102 - Hüküm no: 108 - Orijinal metin no: [62-2])﻿

﻿

﻿

109. Hüküm

Hatice Hâtun bt. Yusuf Ağa’nın evinin Kalos v. Kurdbâli adlı Ermeniye satıldığı

Husûs-ı âti’l-beyânın mahallinde tahrîr-i iltimâs olunmağın bu fakīr zeyl-i kitâbda mastûrü’l-esâmî olan müslimîn ile mahmiye-i İstanbul’da Molla Fenârî mahallesi sâkinelerinden fahrü’l-muhaddarât Hatice Hâtun bt. el-merhûm Yusuf Ağa b. Abdülmennân’ın Havâss-ı Aliyye kazâsına tâbi‘ kasaba-i Hasköy mahallâtından Abdüsselâm mahallesinde vâki‘ menziline varılıp akd-i meclisi şer‘ olundukda mezbûr Hatice Hâtun’un zâtını ma‘rifet-i şer‘iyye ile ârifân olan mezbûr Abdüsselâm mahallesi imâmı Ahmed Efendi b. Mustafa ve kasaba-i mezbûrede vâki‘ Turşucu câmi‘i imâmı Ali Efendi b. El-Hâc Mehmed nâm kimesneler ta‘rîfleriyle mu‘arrefe oldukdan sonra müşârün-ileyhâ Hatice Hâtun meclisi ma‘kūd-ı mezkûrda işbu bâ‘isü’s-sifr kiremitçi tâifesinden Kalos v. Kurdbâli nâm Ermeni muvâcehesinde bi’t-tav‘i’s-sâf ikrâr ve i‘tirâf edip akd-i âti’z-zikr sudûruna değin silk-i mülk-i sahîhimde münselik olan emlâkimden olup zikri mürûr eden Abdüsselâm mahallesinde vâki‘ bir tarafdan yine kendi mülküm ve bir tarafdan Fehrad oğlu Agop nâm Ermeni mülkü ve iki tarafdan tarîk-ı âm ile mahdûd ve iki bâb fevkānî ve iki bâb tahtânî odaları ve tahta-pûşu ve sofayı ve müstakil sokak kapısını ve kenîfi ve tûlen on yedi zirâ‘ ve arzen altı zirâ‘ ve ber hesâb-ı satrancî yüz iki zirâ‘ arz-ı hâliyeyi müştemil mülk menzilimi bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık mezbûr Kalos’a beş yüz on iki esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘iyle bey‘ edip meclisi ma‘kūd-ı mezkûrda semeni olan sâlifü’z-zikr beş yüz on iki esedî guruşu mezbûr Kalos yedinden bi’t-tamâm ahz ü kabz edip teslîm-i mebî‘ kıldım fîmâ ba‘d menzili mârrü’z-zikr merkūm Kalos Ermeni’nin müşterâsıdır keyfe mâ yeşâ’ mutasarrıf olsun dedikde mukırra-i mezbûre Hatice Hâtun’un vech-i muharrer üzre cârî olan ikrârını müşterî-i merkūm Kalos Ermeni dahi bi’l-muvâcehe tasdîk edicek mâ vaka‘a bi’t-taleb ketb olundu. Tahrîren fi’l-yevmi’s-sâbi‘ aşer min Cumâdelûlâ sene tis‘în ve semânîn ve elf.

Şuhûdü’l-hâl: Ali Efendi b. El-Hâc Mehmed, Mehmed Çavuş b. İbrahim, Mehmed Efendi b. Mustafa, Mustafa Çelebi b. Dilâver, Mehmed Bey b. Ali, Mehmed Çelebi b. Hasan, Ahmed Çelebi b. Mehmed Efendi, Hüseyin Çelebi b. Mustafa, Mehmed Çelebi b. Ahmed, Mustafa Beşe b. Ali, Hüseyin Ağa b. Ramazan, Ali Çelebi b. Abdullah, Mehmed Ağa b. İbrahim, Mehmed Beşe b. Hüseyin, El-Hâc Mustafa b. Abdullah, Ramazan b. Musa, Mehmed b. Siyavuş, El-Hâc Mehmed b. İbrahim, İbrahim Çelebi b. Dilâver, Dilâver Bey b. Abdullah, Ramazan b. Abdullah, Mustafa Hâce b. Mehmed

(HASKÖY10 - cilt: 30, sayfa: 103 - Hüküm no: 109 - Orijinal metin no: [63-1])﻿

﻿

﻿

110. Hüküm

Saltane bt. Dimitri ile zevcesi Yorgaki v. Nikola’nın muhâlaa ile boşandıkları

Mahmiye-i İstanbul mahallâtından Abdi Subaşı mahallesi sâkinelerinden Saltane bt. Dimitri v. Manolaki nâm Nasrâniye meclisi şer‘-i hatîr-i lâzımü’t-tevkīrde zevc-i muhâlı‘ı olan işbu bâ‘isü’s-sifr Yorgaki v. Nikola nâm zimmî muvâcehesinde bi’t-tav‘ ve’r-rızâ ikrâr ve i‘tirâf edip zevcim mezbûr Yorgaki ile beynimizde şikāk vâki‘ olup hul‘ murâd edinmeğin zimmetinde olan yirmi bin akçe mehr-i müeccelimden ve cihet-i karzdan zimmetinde lâzımü’l-edâ bana deyni olan otuz esedî guruşdan ve sâir zevciyyete müte‘allika de‘âvî ve husûmât ve mütâlebâtdan ferâğ üzre muhâla‘a eyleyip min ba‘d ol benden ve ben andan kat‘-ı alâka ve terk-i nizâ‘ edip her birimiz âharın zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledik dedikde mukırra-i mezbûre Saltane Nasrâniye Yani v. Ergiri ve Dimitri v. Polihron nâm zimmîler ta‘rîfleriyle mu‘arrefe oldukdan sonra mezbûr Yorgaki zimmî dahi vech-i meşrûh üzre hul‘ ettim deyû vicâhen tasdîk edicek mâ hüve’l-vâki‘ bi’t-taleb ketb olundu. Tahrîren fi’l-yevmi’s-sâlis ve’l-ışrîn min Cumâdelûlâ li sene tis‘în ve semânîn ve elf.

Şuhûdü’l-hâl: Receb Beşe b. Nasuh, Mehmed Beşe b. Hüseyin, Sinan Beşe b. Hasan, Abbas Beşe b. Mustafa, İbrahim b. Dilâver el-Muhzır, Ali b. Abdurrahman el-Muhzır, Mustafa Halîfe b. Mehmed, Mehmed Çelebi b. İbrahim el-Muhtesib, Yani v. Ergiri, Dimitri v. Polihron ve gayruhüm mine’l-huzzâr

(HASKÖY10 - cilt: 30, sayfa: 104 - Hüküm no: 110 - Orijinal metin no: [64-1])﻿

﻿

﻿

111. Hüküm

Yakob v. Menas’ın Geyve’deki evini Yorgi v. Mihayil’e sattığı

Vilâyeti Anadolu’da vâki‘ Geyve kazâsına tâbi‘ Ortaköy sükkânından olup hâlâ müsâferet vechi üzre Havâss-ı Aliyye kazâsına tâbi‘ kasaba-i Hasköy’de sâkin Yakob v. Menas nâm Ermeni meclisi şer‘de işbu bâ‘isü’s-sifr yine karye-i mezbûre sükkânından Yorgi v. Mihayil nâm zimmî muvâcehesinde bi’t-tav‘i’s-sâf ikrâr ve i‘tirâf edip karye-i mezbûrede vâki‘ iki tarafı dere ve bir tarafı Mihayil v. Simavon nâm Nasrânî mülküne ve taraf-ı âhiri tarîk-ı âm ile mahdûd bir bâb tahtânî mülk menzilimi cümle tevâbi‘ ve levâhıkı ile mezbûr Yorgi zimmîye sekiz esedî guruşa tarafeynden îcâb ve kabûlü hâvî bey‘-i sahîh-i şer‘î ile bey‘ edip ol dahi vech-i muharrer üzre iştirâ ve kabûl eyledikden sonra semeni olan meblağ-ı mezbûr sekiz esedî guruşu müşterî-i mezbûr Yorgi zimmî yedinden ahz ü kabz edip mebî‘-i mezbûru mahallinde tesellüme mezbûr Yorgi zimmîyi taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Tahrîren fi’l-yevmi’s-sâbi‘ ve’l-ışrîn min Cumâdelûlâ sene tis‘în ve semânîn ve elf.

Şuhûdü’l-hâl: Mehmed b. İvaz, Hüseyin b. Receb, İbrahim b. Dilâver, Dilâver Bey b. Abdullah, Menas v. Mercan, Yamandi v. Kenek, Vasel v. Norek, Visek v. Asvader ve gayruhüm

(HASKÖY10 - cilt: 30, sayfa: 104 - Hüküm no: 111 - Orijinal metin no: [64-2])﻿

﻿

﻿

112. Hüküm

Gülistan bt. Abdülmennân’ın terekesi

Havâss-ı Aliyye kazâsına tâbi‘ kasaba-i Hasköy mahallâtından Sütlüce mahallesi sâkinelerinden olup bundan akdem vefât eden Gülistan bt. Abdülmennân nâm müteveffânın zevci İsmail nâm kimesneden gayrı zâhirde vâris-i ma‘rûfu olmamağın muhallefâtının nısfı mezbûr İsmail’e ve nısf-ı âharı beytülmâle âid olup cemî‘ muhallefâtı bi’t-taleb tahrîr ve sûk-ı sultânîde bey‘ olunan defterdir ki zikr olunur. Hurrire fi’l-yevmi’r-râbi‘ min Cumâdelâhire li sene tis‘în ve semânîn ve elf. Yorgan Aded 1 Kıymet 90 Köhne velense Aded 1 Kıymet 90 Kilim köhne Aded 1 Kıymet 83 Harîr çuka ferâce Aded 1 Kıymet 700 Def‘a yorgan Aded 1 Kıymet 96 Döşek beledî Aded 1 Kıymet 210 Yastık Aded 2 Kıymet 93 Tencere Aded 1 Kıymet 201 Müsta‘mel kumaş entâri Aded 1 Kıymet 60 Müsta‘mel çuka terpûş Aded 1 Kıymet 35 Tülbent makrama Aded 3 Kıymet 41 Çarşaf Aded 1 Kıymet 40 Papuç ve mest Aded 1 Kıymet 60 Sepet sandığı Aded 1 Kıymet 70 İplik ve tire kenarlı bez Kıymet 450 Def‘a müsta‘mel yorgan Aded 1 Kıymet 100 Köhne kebe Aded 1 Kıymet 100 Kaliçe müsta‘mel Aded 1 Kıymet 25 Sahan Aded 2 Kıymet 80 Uçkur ve köhne çarşaf Aded 2 Aded 1 Kıymet 37 Def‘a çarşaf Aded 1 Kıymet 94 Bez arşın Aded 2 Kıymet 46 Def‘a astar döşek Aded 1 Kıymet 105 Def‘a astar yüzlü yün döşek Aded 1 Kıymet 91 Köhne kilim Aded 1 Kıymet 30 Köhne yan keçesi Aded 1 Kıymet 30 Bakır sini Aded 1 Kıymet 220 Müsta‘mel Şam alacası Aded 1 Kıymet 165 Def‘a çarşaf Aded 1 Kıymet 74 Köhne don ve döşeme ve köhne yastık [Aded] 1 [Aded] 1 [Aded] 1 Kıymet 390 Sîm ön kuşak Aded 1 Kıymet 350 Tahta sandık Aded 1 Kıymet 50 Sagīr sedir yastığı Aded 1 Kıymet 31 Köhne bohça Aded 1 Kıymet 50 Peşkir Aded 1 Kıymet 50 Köhne don Aded 3 Kıymet 80 Köhne alaca çarşaf Aded 1 Kıymet 41 Köhne alaca kaftan Aded 1 Kıymet 50 Çarşaf Aded 1 Kıymet 20 Def‘a çarşaf Aded 1 Kıymet 43 Astar yastık gılafı Aded 2 Kıymet 100 Cem‘an yekûn 4384 yalnız dört bin üç yüz seksen dört akçedir. Minhâ el-ihrâcât Dellâliyye 209 [akçe] Resm-i kısmet 225 [akçe] İhzâriyye ve sarrâfiyye ve kâtibiyye 180 [akçe] Yekûn 614 [akçe] Sahhe‘l-bâkī 3770 yalnız üç bin yedi yüz yetmiş akçedir. Hissetü‘z-zevc [Meblağ] 1885 El-bâkī fî yed-i emîn-i beytülmâl el-Hâc Ömer Ağa Meblağ 1885

(HASKÖY10 - cilt: 30, sayfa: 105 - Hüküm no: 112 - Orijinal metin no: [65-1])﻿

﻿

﻿

113. Hüküm

Ahmed Çelebi b. Mustafa’nın İsak v. Yasef’deki alacağının kefili olan Menahem v. Mosi’den tahsiline dâir

Mahmiye-i İstanbul mahallâtından Çerağcı mahallesi sükkânından işbu bâ‘isü’l-kitâb Ahmed Çelebi b. Mustafa nâm kimesne Havâss-ı Aliyye kazâsına tâbi‘ kasaba-i Hasköy sükkânından Menahem v. Mosi nâm Yahudiyi meclisi şer‘a ihzâr ve mahzarında takrîr-i da‘vâ edip gāib ani’l-meclis İsak v. Yasef v. İsak nâm Yahudi zimmetinde cihet-i karz-ı şer‘îden on sekiz buçuk esedî guruş hakkıma mezbûr Menahem Yahudi kefîl bi’l-mâl olmuşdur kefâletine binâen meblağ-ı mezbûru mezbûr Menahem Yahudiden taleb ederim suâl olunup alıverilmesi matlûbumdur dedikde gıbbe’s-suâl mersûm Menahem cevâbında fi’l-hakīka gāib ani’l-meclis mersûm İsak Yahudinin zimmetinde cihet-i karz-ı şer‘îden müdde‘î-i mezbûr Ahmed Çelebi’ye deyni olan meblağ-ı mezbûr on sekiz buçuk esedî guruşa kefâlet-i sahîha-i şer‘iyye ile kefîl bi’l-mâlım deyû bi’t-tav‘i’s-sâf ikrâr ve i‘tirâf etmeğin mûcebiyle meblağ-ı mezbûr on sekiz buçuk esedî guruşu müdde‘î-i mezbûr Ahmed Çelebi’ye edâ ve teslîme kefîl-i mezbûr Menahem Yahudiye tenbîh birle mâ hüve’l-vâki‘ bi’t-taleb ketb olundu. Tahrîren fi’l-yevmi’l-hâdî aşer min Cemâziyelâhir sene seb‘în ve semânîn ve elf.

Şuhûdü’l-hâl: Abdullah Efendi b. Halil, Mehmed Çelebi b. İbrahim, Ali Çelebi b. Abdurrahman, İbrahim Çelebi b. Dilâver, Dilâver Bey b. Abdullah

(HASKÖY10 - cilt: 30, sayfa: 107 - Hüküm no: 113 - Orijinal metin no: [66-1])﻿

﻿

﻿

114. Hüküm

Şaban Beşe b. Receb’in Salamon v. Arslan’daki alacağının kefili olan Mosi v. Tursun’dan tahsiline dâir

Mahmiye-i İstanbul mahallâtından Gedik Paşa mahallesi sükkânından işbu bâ‘isü’l-kitâb Şaban Beşe b. Receb nâm râcil Havâss-ı Aliyye kazâsına tâbi‘ kasaba-i Hasköy mahallâtından Kiremitçi Ahmed Çelebi mahallesinde sâkin Mosi v. Tursun nâm Yahudiyi meclisi şer‘a ihzâr ve muvâcehesinde takrîr-i da‘vâ edip mezbûr Mosi Yahudinin dâmâdı olup gāib ani’l-meclis Salamon v. Arslan v. Salamon nâm Yahudinin zimmetinde cihet-i karz-ı şer‘îden yüz elli esedî guruş hakkım olup meblağ-ı mezbûr yüz elli esedî guruşa mezbûr Mosi emr ve kabûlü hâviye kefâlet-i sahîha-i şer‘iyye ile kefîl bi’l-mâl olmuş idi meblağ-ı mezbûru kefâletine binâen mezbûr Mosi Yahudiden taleb ederim dedikde gıbbe’s-suâl merkūm Mosi Yahudi cevâbında fi’l-hakīka dâmâdım olup gāib ani’l-meclis mersûm Salamon v. Arslan nâm Yahudi zimmetinde cihet-i karz-ı şer‘îden müdde‘î-i merkūm Şaban Beşe’ye deyni olan meblağ-ı mersûm yüz elli esedî guruşa emr-i kabûlü hâviye kefâlet-i sahîha-i şer‘iyye ile kefîl bi’l-mâl oldum deyû bi’t-tav‘i’s-sâf ikrâr ve i‘tirâf etmeğin mûcebiyle ba‘de’l-hükm mâ vaka‘a bi’t-taleb ketb olundu. Tahrîren fi’l-yevmi’s-sâdis ve’l-ışrîn min Cumâdelâhire li sene tis‘în ve semânîn ve elf.

Şuhûdü’l-hâl: Mahmud Çelebi b. Mehmed, Mehmed Bey b. Ali, Mehmed Beşe b. Hüseyin, Ali b. Abdurrahman, İbrahim b. Dilâver, Abdullah Efendi b. Halil, Dilâver Bey b. Abdullah ve gayruhüm

(HASKÖY10 - cilt: 30, sayfa: 107 - Hüküm no: 114 - Orijinal metin no: [66-2])﻿

﻿

﻿

115. Hüküm

Serkis v. Devletyar’ın Eğin kasabasındaki evini Mankasar v. Ağozar’a sattığı

Vilâyeti Anadolu’da vâki‘ Eğin kasabası sükkânından olup hâlâ mahmiye-i İstanbul hısnı ebvâbından Fener kapısı dâhilinde Abdi Subaşı mahallesinde müsâferet vechi üzre mütemekkin Serkis v. Devletyar nâm Ermeni meclisi şer‘-i şerîfde işbu râfi‘ü’r-rakīm Mankasar v. Ağozar nâm Ermeni muvâcehesinde ikrâr ve i‘tirâf edip silk-i mülk-i sahîhimde münselik olup kasaba-i mezbûrede vâki‘ bir tarafı Sebhal mülkü ve bir tarafı Anos mülkü ve bir tarafı dere ve bir tarafı tarîk-ı âm ile mahdûd bir bâb tahtânî odayı müştemil mülk menzilimi cemî‘ tevâbi‘ ve levâhıkı ile mezbûr Mankasar’a yirmi kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ edip ol dahi minvâl-i muharrer üzre iştirâ ve kabûl ve temellük eyledikden sonra semeni olan meblağ-ı mezbûr yirmi esedî guruşu yedinden bi’t-tamâm ahz ü kabz eyledim ba‘de’l-yevm menzili mahdûd-ı mezkûrda alâka ve medhalim yokdur mârrü’z-zikr menzili mahallinde zabt ve tasarrufa mezbûr Mankasar’ı tarafımdan taslît eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Tahrîren fi’l-yevmi’s-sâdis min Recebi’l-mürecceb li sene tis‘în ve semânîn ve elf.

Şuhûdü’l-hâl: Mahmud Çelebi b. Mehmed, Ali Çelebi b. Abdurrahman, İbrahim Çelebi b. Dilâver, Mehmed Bey b. Ali, Bedros v. Mercan, Mardoros v. Habas, Moses v. Hobyar, Hanem v. Serkis ve gayruhüm

(HASKÖY10 - cilt: 30, sayfa: 108 - Hüküm no: 115 - Orijinal metin no: [67-1])﻿

﻿

﻿

116. Hüküm

Yusuf b. Abdurrahman’ın evini Meryem bt. İlyas’a sattığı

Hasköy mahallâtından Kiremitçi mahallesinde sâkin Yusuf b. Abdurrahman nâm kimesne meclisi şer‘-i hatîr-i lâzımü’t-tevkīrde işbu bâ‘isetü’l-vesîka Meryem bt. İlyas nâm hâtun muvâcehesinde ikrâr ve i‘tirâf edip akd-i âti’z-zikrin sudûruna değin silk-i mülk-i sahîhimde münselik olup mahalle-i mezbûrede vâki‘ bir tarafı es-Seyyid Mustafa Çelebi mülkü ve bir tarafı Şerife Hâtun mülkü ve bir tarafı İsmihân Hâtun mülkü ve ba‘zan Sinan mülkü ve bir tarafı tarîk-ı âm ile mahdûd bir bâb tahtânî oda ve sofa ve kenîf ve zât-ı eşcâr-ı müsmire ve gayrı müsmire hadîkayı müştemil mülk menzilimi cemî‘ tevâbi‘ ve levâhıkıyla mezbûre Meryem’e altmış esedî guruşa bey‘ ol dahi iştirâ ve kabûl ve kabz ve semeni olan meblağı yedinden ahz edip ilâ âhirihî. Fî 15 Receb sene [10]89.

Şuhûdü’l-hâl: İbrahim b. Halil, Mustafa b. İbrahim?, Ahmed b. Mehmed, Ahmed b. Halil, Abdurrahman b. Dilâver

(HASKÖY10 - cilt: 30, sayfa: 108 - Hüküm no: 116 - Orijinal metin no: [67-2])﻿

﻿

﻿

117. Hüküm

Ebûbekir b. Derviş’in Hasköy kadısı Atâullah Efendi’ye borcu olduğu

Kasaba-i Kasımpaşa’da Küçük Piyâlepaşa’da müsâfiren Ramazan Efendi nâm kimesnenin menzilinde mütemekkin olan el-Hâc Ebûbekir b. el-Hâc Derviş kasaba-i Hasköy nâibi olan Atâullah Efendi b. Abdülbâkī nâm kadıya cihet-i karz-ı şer‘îden iki bin akçe lâzımü’l-edâ deynim olup ve meblağ-ı mezbûr zevcem işbu hâzıratün bi’l-meclis Emine bt. Derviş nâm hâtun emr ve kabûlü hâviye kefâlet-i sahîha-i şer‘iyye ile kefîl ve zâmine oldum demeğin kayd şüd. Fî 10 Şa‘bân sene [10]89.

Şuhûdü’l-hâl: Mustafa Efendi Kâtib, Mehmed Bey b. Ali Muhtesib, Ali Çelebi b. Abdullah, İbrahim Çelebi b. Dilâver

(HASKÖY10 - cilt: 30, sayfa: 109 - Hüküm no: 117 - Orijinal metin no: [67-3])﻿

﻿

﻿

118. Hüküm

Mosi v. Yasef’in Rus asıllı câriyesi Anesti bt. Yasko ile azatlık sözleşmesi (mükâtebe) yaptığı

Kiremitçi Ahmed Çelebi mahallesinde sâkin Mosi v. Yasef nâm Yahudi tarafından husûs-ı âti’l-beyânı ikrâra vekîl olup Ömer Beşe b. Hasan ve Mehmed b. Mustafa nâm kimesneler şehâdetleriyle şer‘an vekâleti sâbite olan Kemal v. Yasef nâm Yahudi meclisi şer‘de müvekkili mezbûr Mosi’ye rıkkına mu‘terife işbu orta boylu açık kaşlı elâ gözlü gerdanında beni olup Rûsiyyetü’l-asl Anesti bt. Yasko muvâcehesinde bi’l-vekâle ikrâr ve i‘tirâf edip mevsûfe-i mezbûre Anesti târih-i kitâbdan beş sene tamâmına değin kendiye istikāmet ile hizmet etmek üzre kitâbete kesip ol dahi minvâl-i muharrer üzre kitâbet-i merkūmeyi kabûl ve hizmeti lâzımesini edâya iltizâm eyledikden sonra müddet-i mezbûre tamâmında mezbûre Anesti cemî‘ malımdan âzâd ve i‘tâk olup sâir harâir-i asliyyât gibi hürre olsun dedi dedikde gıbbe’t-tasdîk [kayd olundu]. Fî 27 Şa‘bân sene [10]89.

Şuhûdü’l-hâl: ( )

(HASKÖY10 - cilt: 30, sayfa: 109 - Hüküm no: 118 - Orijinal metin no: [68-1])﻿

﻿

﻿

119. Hüküm

İbrahim b. Receb’in evini vâlidesi Şahnisa’ya sattığı

Mahrûse-i Galata müzâfâtından kasaba-i Kasımpaşa mahallâtından es-Seyyid Ali mahallesi sükkânından İbrahim b. Receb nâm kimesne meclisi şer‘-i hatîr-i lâzımü’t-tevkīrde vâlidesi bâ‘iset-i hâze’l-kitâb Şahnisa bt. Ramazan nâm hâtun tarafından bey‘-i âti’z-zikri tasdîke vekîl olup zât-ı mezbûreyi ma‘rifet-i şer‘iyye ile ârifân Osman b. Hüseyin ve İbrahim b. Ahmed nâm kimesneler şehâdetleri ile şer‘an vekâleti sâbite olan Ali Efendi b. Musa mahzarında ikrâr ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup üç bâb tahtânî odaları ve sofayı ve zât-ı eşcâr-ı müsmire ve gayrı müsmire bahçeyi müştemil mülk menzilimi cümle tevâbi‘i ile vâlidem müvekkile-i mezbûreye yüz elli guruşa bey‘-i bâtt-ı sahîh-i şer‘î ile bey‘ ve teslîm ve semeni olan meblağ-ı mezbûru yedinden kabz eyledim min ba‘d menzili mahdûd-ı mezkûrda alâka ve medhalim yokdur vâlidem müvekkile-i mezbûrenin [mülk-i] müşterâsı olmuşdur keyfe mâ yeşâ’ ve yahtâr mutasarrıf olsun dedikde mukırr-ı mezbûrun [vech-i] meşrûh üzre cârî ve sâdır olan ikrârını kefîl-i mezbûr Ali Efendi vicâhen tasdîk ve şifâhen tahkīk edicek [mâ hüve’l-vâki‘ bi’t-taleb ketb olundu]. [Fî] 24 min Şevvâli’l-mükerrem sene [10]90.

Şuhûdü’l-hâl: Abdülbâkī Efendi, Şaban b. ( ) el-Bevvâb?, es-Seyyid ..? b. es-Seyyid Ali, Mehmed Bey b. Ali

(HASKÖY10 - cilt: 30, sayfa: 110 - Hüküm no: 119 - Orijinal metin no: [68-2])﻿

﻿

﻿

120. Hüküm

Borcu olmadığı halde kendisinden para istenen Menahem’in davanın Divan’da görülmesi talebi

Devletlü sa‘âdetlü sultânım sağ olsun Bu kullarının kimesne borcum ve kefâletim yok iken adın bilmediğim bir zimmî beni tutup kâh yasa[k]çılara tutturuverip akçemi çıkarıp ..? ..? yerlerde gadr eder mercûdur ki Dîvân-ı hümâyûnda murâfa‘a olunmak bâbında fermân sultânımındır. Bende-i Menahem Dîvân-ı hümâyûnda şer‘le görüle [deyû] buyruldu.

(HASKÖY10 - cilt: 30, sayfa: 110 - Hüküm no: 120 - Orijinal metin no: [69-1])﻿

﻿

﻿

121. Hüküm

Ramazan b. Ali’nin ahırını Mehmed b. Receb’e sattığı

Havâss-ı Aliyye kazâsına tâbi‘ kasaba-i Hasköy müzâfâtından Kağıthâne karyesi sükkânından Ramazan b. Ali meclisi şer‘de bâ‘isü’l-kitâb yine karye-i mezbûre sükkânından Mehmed b. Receb mahzarında ikrâr-ı tâm ve takrîr-i kelâm edip akd-i âti’z-zikrin sudûruna değin yedimde mülküm olup karye-i mezbûrede vâki‘ iki tarafdan yine kendi mülküm ve iki tarafı dahi müşterî-i merkūm Mehmed mülkü ile mahdûd ve mümtâz olan mülk ahırımı merkūm Mehmed’e otuz dört esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ edip ol dahi vech-i muharrer üzre iştirâ ve kabûl eyledikden sonra ahz-ı semen ve teslîm-i mebî‘ eyledim ba‘de’l-yevm zikr olunan ahırda kat‘â alâka ve medhalim kalmayıp mezbûr Mehmed’in mülk-i müşterâsı olmuşdur keyfe mâ yeşâ’ ve hasbe mâ yahtâr mutasarrıf olsun dedikde merkūm Ramazan’ın vech-i muharrer üzre cârî ve sâdır olan ikrârını müşterî-i mezbûr Mehmed dahi vicâhen tasdîk ve şifâhen tahkīk edicek mâ vaka‘a bi’t-taleb ketb olundu. Tahrîren fi’l-yevmi’l-hâmis min Zilka‘deti’ş-şerîfe li sene tis‘în ve semânîn ve elf.

Şuhûdü’l-hâl: Mehmed Hâce b. Ali el-Müezzin, Ahmed b. Mustafa, Mehmed b. Abdullah, Mustafa b. Abdullah, Dilâver Bey b. Abdullah, İbrahim b. Dilâver el-Muhzır, Ali b. Abdurrahman ve gayruhüm mine’l-huzzâr

(HASKÖY10 - cilt: 30, sayfa: 110 - Hüküm no: 121 - Orijinal metin no: [69-2])﻿

﻿

﻿

122. Hüküm

Fâtıma bt. Mehmed’in ölen Ahmed’e satmak için verdiği döşek kılıflarının bedeli için kardeşi Seyyid Mustafa ile sulh oldukları

<

(HASKÖY10 - cilt: 30, sayfa: 111 - Hüküm no: 122 - Orijinal metin no: [69-3])﻿

﻿

﻿

123. Hüküm

Fâtıma bt. Mehmed’in ölen Ahmed’e satmak için verdiği döşek kılıflarının bedeli için kardeşi Seyyid Mustafa ile sulh oldukları

Kasaba-i Hasköy’de vâki‘ Kiremitçi Ahmed Çelebi mahallesi sâkinelerinden Fâtıma bt. Mehmed Hâce nâm hâtun tarafından sulh-i âti’z-zikre ve bedel-i sulhü kabza vekîl olup vekâleti zât-ı mezkûreyi ma‘rifet-i şer‘iyye ile ârifân olan Abdülbâkī Efendi b. Ahmed ve Hüseyin Ağa b. Muharrem şehâdetleriyle hasm-ı câhid mahzarında vekâleti sâbite olan sadrî kebîr oğlu Süleyman b. Ramazan meclisi şer‘de işbu bâ‘isü’l-kitâb es-Seyyid Mustafa b. es-Seyyid Mahmud mahzarında bi’l-vekâle ikrâr-ı tâm ve takrîr-i kelâm edip mezbûr es-Seyyid Mustafa’nın karındaşı olup bundan akdem vefât eden Ahmed nâm müteveffâya müvekkilem mezbûre hâl-i hayâtında bey‘ edivermek için iki serâser döşek kılıfı teslîm edip mezbûr Ahmed fevt olmağla zikr olunan döşek kılıfları zimmetinde kalıp hâlâ mezbûr es-Seyyid Mustafa karındaşı müteveffâ-yı mezbûrun muhallefâtını vârisi olduğu hasebiyle kabz etmeğin tereke-i vâfiyesinden taleb eylediğinde beynlerinde nice münâza‘ât-ı kesîre vâkı‘a olup el-hâletü hâzihî muslihûn tavassut edip zikr olunan iki serâser döşek kılıfı da‘vâsından benimle sekiz yüz akçe üzerine inşâ-i akd-i sulh edip ben dahi bi’l-vekâle sulh-i mezbûru kabûl ve bedel-i sulh olan meblağ-ı mezbûru hîn-i sulhda yedinden müvekkilem ahz ü kabz edip husûs-ı mezkûra müte‘allika da‘vâdan mezbûr es-Seyyid Mustafa’nın zimmetini ibrâ-i âmm-ı kātı‘ü’n-nizâ‘la ibrâ eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Tahrîren el-âşir min Zilka‘deti’ş-şerîfe li sene tis‘în ve semânîn ve elf.

Şuhûdü’l-hâl: Ali b. Abdurrahman, Mehmed Bey b. Ali el-Muhtesib, Dilâver Bey b. Abdullah el-Muhzır ve gayruhüm

(HASKÖY10 - cilt: 30, sayfa: 111 - Hüküm no: 123 - Orijinal metin no: [70-1])﻿

﻿

﻿

124. Hüküm

Avram’ın Mosi’deki alacağını tahsil edemediğinden talebi üzerine kadı huzûrunda murâfaa olunması

Sa‘âdetlü ve mürüvvetlü sultânım hazretleri sağ olsun Bu kullarının Mosi nâm Yahudi zimmetinde yirmi dört guruş hakkım olup mezbûrun dahi bu kullarında rehinleri olup hâlâ mezbûrdan hakkımı taleb eylediğimde mücerred vermemek için inkâra gelip Hasköy’de olan subaşıya ahz ve haps ettirip gadr etmeğin şâhidleri ma‘an huzûr-ı sa‘âdetlerine ihzâr olunup murâfa‘adan sonra ihkāk-ı hak olunmak bâbında fermân-ı şerîf ricâ olunur. Avram Yahudi Huzûrumuzda murâfa‘a-i şer‘ olalar deyû buyruldu.

(HASKÖY10 - cilt: 30, sayfa: 112 - Hüküm no: 124 - Orijinal metin no: [70-2])﻿

﻿

﻿

125. Hüküm

Davire b. İsayi’nin vefâtından sonra vârislerinin hak iddia ettikleri evin Davire tarafından sağlığında kız kardeşine satıldığı

Havâss-ı Aliyye kazâsına tâbi‘ kasaba-i Hasköy mahallâtından Keçeciler mütemekkinelerinden olup bundan akdem hâlike olan Davire bt. İsayi nâm Yahudiyenin verâseti li-ebeveyn er karındaşı İsak nâm Yahudi ile ve li-ebeveyn kız karındaşları Kalamire ve Senyorvile nâm Yahudiyelere münhasıra olduğu şer‘an sâbit oldukdan sonra mezbûre Kalamire meclisi şer‘de menzili âti’z-zikre vâzı‘atü’l-yed olduğu şer‘an sâbit olan bâ‘isetü’l-kabâle kız karındaşı mezbûre Senyorvile muvâcehesinde üzerine da‘vâ ve takrîr-i kelâm edip kız karındaşımız hâlike-i mezbûre Davire Yahudiyenin metrûkâtından olup mahalle-i mezbûrede vâki‘ bir tarafı Avraham ve bir tarafı İsak nâm Yahudiler mülkleriyle ve bir tarafı çukur bahçe ve taraf-ı âharı Manolaki nâm zimmî mülkü ile mahdûd dört bâb fevkānî ve bir bâb tahtânî odaları ve bir dehlizi ve bir bâb matbahı ve dört bâb kileri ve kenîfi ve havluyu müştemil mülk menzilinden bi hasebi’l-irsi’ş-şer‘î bana intikāl eden dört sehimden bir sehim hisse-i şer‘iyyemi mezbûre Senyorvile’den da‘vâ ederim suâl olunup ihkāk-ı hak olunmak taleb ederim dedikde gıbbe’s-suâl mezbûre Senyorvile cevâbında fi’l-hakīka menzili mezkûr kız karındaşımız hâlike-i mezbûre Davire’nin mülkü olup lâkin mezbûre Davire hâl-i hayâtında ve kemâl-i sıhhatinde târih-i kitâbdan bir sene mukaddem menzili mezkûru bana dört yüz esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ben dahi minvâl-i muharrer üzre iştirâ ve kabz ve kabûl eylediğimden sonra zimmetimde deyn olan semen-i mezbûr dört yüz esedî guruşu bana hibe-i sahîha-i şer‘iyye ile hibe ve temlîk edip ben dahi meclisi hibede hibe-i mezbûreyi kabûl eyleyip menzili mezkûr bu vechile mülk-i müşterâm olmuşdur dedikde gıbbe’s-suâl müdde‘iye-i mezkûre kaziyye minvâl-i mübeyyen üzre olduğunu münkire olıcak mezbûre Senyorvile Yahudiyeden takrîrine mutâbık beyyine taleb olundukda kasaba-i mezkûre mahallâtından Kiremitçi Ahmed Çelebi mahallesi ahâlîsinden Baryam v. İsak ve Hanine v. Arslan ve Yasef v. Arslan nâm Yahudiler li ecli’ş-şehâde meclisi şer‘a hâzırûn olup gıbbe’l-istişhâd fi’l-hakīka hâlike-i mezbûre Davire hâl-i hayâtında ve kemâl-i sıhhatinde târih-i kitâbdan bir sene mukaddem sâlifü’n-na‘t mülk menzilini bizim huzûrumuzda kız karındaşı mezbûre Senyorvile’ye dört yüz esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi vech-i muharrer üzre iştirâ ve kabz ve kabûl eyledikden sonra mezbûre Senyorvile Yahudiye zimmetinde deyn olan semen-i mezkûr dört yüz esedî guruşu kız karındaşı hâlike-i mezbûre Davire hibe-i sahîha-i şer‘iyye ile hibe ve temlîk edip ol dahi meclisi hibede hibe-i mezbûreyi kabûl eyledi menzili mezkûr mezbûre Senyorvile Yahudiyenin bu minvâl üzre mülk-i mahzı olmuşdur biz bu husûsa bu vech üzre şâhidleriz şehâdet dahi ederiz deyû her biri edâ-yı şehâdet-i şer‘iyye eylediklerinde gıbbe ri‘âyet-i şerâiti’l-kabûl şehâdetleri hayyiz-i kabûlde vâki‘ olmağın müdde‘iye-i mezbûre Kalamire Yahudiye mu‘ârazadan men‘ birle mâ vaka‘a bi’t-taleb ketb olundu. Tahrîren fi’l-yevmi’l-hâmis min Zilhicceti’ş-şerîfe sene tis‘în ve semânîn ve elf.

Şuhûdü’l-hâl: Mehmed Bey b. Ali, Abdullah Efendi b. Halil, Ali b. Abdurrahman, Dilâver Bey b. Abdullah, İbrahim b. Dilâver, Mahmud Çelebi b. Mehmed ve gayruhüm

(HASKÖY10 - cilt: 30, sayfa: 112 - Hüküm no: 125 - Orijinal metin no: [71-1])﻿

﻿

﻿

126. Hüküm

Meryem bt. Bâli’nin zevci Mehmed b. Abdullah ile muhâlaa ile boşandıkları

Havâss-ı Aliyye kazâsına tâbi‘ kasaba-i Hasköy mahallâtından Kiremitçi mahallesi sâkinelerinden olup İbrahim b. Dilâver ve Ali b. Abdurrahman ta‘rîfleriyle mu‘arrefe olan Meryem bt. Bâli nâm hâtun meclisi şer‘-i hatîr-i lâzımü’t-tevkīrde zevc-i muhâlı‘ı işbu râfi‘ü’l-kitâb Mehmed b. Abdullah mahzarında ikrâr ve takrîr-i kelâm edip zevcim mezbûr Mehmed[’le] beynimizde hüsn-i zindegânemiz olmamağla zimmetinde mütekarrir ve ma‘kūdun aleyh olan beş bin beş yüz akçe mehr-i müeccelimden ve nafaka-i iddet ve me’ûnet-i süknâmdan mezbûr Mehmed’den hamlim olan veled dünyaya geldiğinde hîn-i vilâdetinden yedi seneye değin kendi malımdan infâk ve iksâ eylemek üzre zevcim mezbûr Mehmed[’le] muhâla‘a-i sahîha-i şer‘iyye ile muhâla‘a edip ol dahi hul‘-ı mezbûru kabûl eylediğinden sonra zevciyyete ve gayra müte‘allika âmme-i de‘âvî ve mütâlebâtdan ve eymân ve muhâsamâtdan her birimizin zimmetini ibrâ ve iskāt eyledik dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ aşer min Muharremi’l-harâm li sene tis‘în ve elf.

Şuhûdü’l-hâl: Fahrü’l-akrân Mahmud Bey b. Mehmed Bey, Mustafa Çelebi [b.] Dilâver, es-Seyyid Mustafa Çelebi b. es-Seyyid Mehmed Çelebi, Halil b. Mehmed, Mustafa b. Mehmed, Hüseyin b. Abdullah

(HASKÖY10 - cilt: 30, sayfa: 114 - Hüküm no: 126 - Orijinal metin no: [72-1])﻿

﻿

﻿

127. Hüküm

Yako v. Bünyamin’nin Moskof asıllı câriyesi Duka bt. Anton’u azat ettiği

Havâss-ı Aliyye kazâsına tâbi‘ kasaba-i Hasköy mahallâtından Kiremitçi Ahmed mahallesinde sâkin olup Karayî tâifesinden olan Yako v. Bünya[min] nâm Yahudi meclisi şer‘-i hatîr-i lâzımü’t-tevkīrde kendiye rıkkıyyetini mu‘terife olan işbu orta boylu açık kaşlı gök elâ gözlü sarışın Moskoviyyetü’l-asl bâ‘iset-i hâze’l-kitâb Duka bt. Anton nâm câriye-i memlûkesi muvâcehesinde ikrâr ve takrîr-i kelâm edip evsâf-ı mezbûre ile mevsûfe olan mezbûre Duka’yı lâ li-ivazin ‘âcil ve lâ li-garazin âcil malımdan [â]zâd ve kayd-ı rıkdan ıtlâk eyledim min ba‘d mevsûfe-i mezbûre Duka üzerinde velâ-i şer‘iyyeden gayrı hakkım kalmadı dedikde mâ hüve’l-vâki‘ bi’t-taleb ketb olundu. Fi’l-yevmi’s-sânî ve’l-ışrîn mine’l-Muharremi’l-harâm li sene tis‘în ve elf.

Şuhûdü’l-hâl: Fahrü’l-akrân Mahmud Bey b. Mehmed Bey, Mehmed Çavuş b. Abdullah el-Mühtedî, Ali Çavuş b. Abdullah el-Mühtedî, İbrahim Çelebi b. Dilâver, Ali Çelebi b. Abdülbâkī el-Bevvâb, Mehmed Bey b. Ali, Seyfullah Çelebi b. Abdurrahman

(HASKÖY10 - cilt: 30, sayfa: 114 - Hüküm no: 127 - Orijinal metin no: [72-2])﻿

﻿

﻿

128. Hüküm

Mehmed Ağa b. Ali Ağa’nın Beykoz’daki evini Abdullah Beşe b. Hüseyin’e sattığı

Havâss-ı Aliyye kazâsına tâbi‘ kasaba-i Hasköy mahallâtından el-Hâc Şaban mahallesinde sâkin hâlâ Tersâne-i Âmire Bahçesi’nde usta olan fahrü’l-akrân Mehmed Ağa b. Ali Ağa meclisi şer‘-i hatîr-i lâzımü’t-tevkīrde bâ‘isü’l-kitâb Abdullah Beşe b. Hüseyin nâm kimesne mahzarında ikrâr ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup vilâyeti Anadolu’da Yoros kazâsına tâbi‘ kasaba-i Beykoz’da vâki‘ bir tarafdan es-Seyyid ( ) Efendi mülkü ve bir tarafdan Kenan b. Abdullah nâm kimesne mülkü ve bir tarafdan sâhil-i bahr ve bir tarafdan tarîk-ı âm ile mahdûd iki bâb fevkānî ve tahtânî odaları ve üç sofayı ve fırını ve limanı ve bi’r-i mâyı ve matbahı ve havluyu müştemil mülk menzilimi bi’l-cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık mezbûr Abdullah Beşe’ye tarafeynden îcâb ve kabûlü hâvî şurût-ı müfsideden ârî dört yüz esedî guruş ile ayn-ı muzî‘a adedi nâ-ma‘lûm bir kabza fülûsa bey‘-i bâtt-ı sahîh-i şer‘î ile bey‘ ve teslîm ve temlîk ol dahi vech-i muharrer üzre iştirâ ve tesellüm ve temellük ve kabûl eylediğinden sonra semeni olan meblağ-ı mezbûr dört yüz esedî guruşu mezbûr Abdullah Beşe yedinden bi’t-tamâm ve’l-kemâl ahz ü kabz eyledim min ba‘d menzili mahdûd-ı mezkûrda alâka ve medhalim yokdur müşterî-i mezbûr Abdullah Beşe’nin mülk-i müşterâsı ve hakk-ı sarîhi olmuşdur keyfe mâ yeşâ’ ve yahtâr mutasarrıf olsun dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Hurrire fî gurreti Saferi’l-hayr sene tis‘în ve elf.

Şuhûdü’l-hâl: Seyfullah Çelebi b. Abdurrahman Efendi, İbrahim Usta sâkin-i Beykoz, El-Hâc Yusuf Çelebi b. Hasan sâkin-i Beykoz, Mustafa Bey b. Ahmed el-Yesârî?, Abdullah Çelebi b. Mehmed Bey, Kahvecioğlu Mustafa, Uzun el-Hâc Ahmed b. Abdullah, Beykoz imâmı Mehmed Efendi

(HASKÖY10 - cilt: 30, sayfa: 115 - Hüküm no: 128 - Orijinal metin no: [73-1])﻿

﻿

﻿

129. Hüküm

Mehmed b. Ramazan’ın evinin Sultan İbrahim’in hasekilerinden Âişe Sultan’a satıldığı

Havâss-ı Aliyye kazâsına tâbi‘ kasaba-i Hasköy mahallâtından Turşucuzâde mahallesinde sâkin Mehmed b. Ramazan meclisi şer‘-i hatîr-i lâzımü’t-tevkīrde merhûm ve mağfûrun-leh Sultan İbrahim Hân -aleyhi’r-rahmetü ve’l-gufrân-hazretlerinin dördüncü hasekileri sâhibet-i hâze’l-kitâb umdetü’l-muhaddarât Âişe Sultan hazretlerinin bâhir-i iltizâmlarından menzili âti’z-zikri iştirâya ve def‘-i semene vekîl olup zâtlarını ma‘rifet-i şer‘iyye ile ârifân olan Baltacı Musa Bey [b.] Oruc ve el-Hâc Ebûbekir Bey b. Mahmud şehâdetleri ile hasm-ı câhid mahzarında şer‘an vekâleti sâbite olan fahrü’l-akrân Bilâl Ağa b. Abdullah mahzarında ikrâr ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup mahalle-i mezbûrede vâki‘ bir tarafdan kayıkçı Mahmud mülkü ve bir tarafdan Abdurrahman Çelebi b. Mehmed nâm kimesne mülkü ve [74] tarafeyni tarîk-ı âm ile mahdûd olup tûlen yirmi dört buçuk zirâ‘ ve arzen on buçuk zirâ‘ ve bahçe tarafı altı buçuk zirâ‘ arsası olan bir bâb tahtânî oda ve bir kenîf ve eşcâr-ı müsmire ve gayrı müsmire bahçeyi müştemil mülk menzilimi bi’l-cümleti’t-tevâbi‘ ve’l-levâhık vekîl-i mezbûr Bilâl Ağa’ya seksen beş esedî guruşa tarafeynden îcâb ve kabûlü hâvî şurût-ı müfsideden ârî bey‘-i bâtt-ı sahîh-i şer‘î ile bey‘ ve teslîm edip vekîl-i mezbûr dahi müvekkile-i müşârün-ileyhâ hazretleri için vech-i muharrer üzre iştirâ ve tesellüm ve kabûl eyledikden sonra semeni olan meblağ-ı mezbûr seksen beş esedî guruşu müvekkile-i müşârün-ileyhâ hazretleri malından olmak üzre vekîl-i mezbûr yedinden bi’t-tamâm ahz ü kabz eyledim ba‘de’l-yevm menzili mahdûd-ı mezkûrda alâka ve medhalim yokdur müvekkile-i müşârün-ileyhâ hazretlerinin mülk-i müşterâsı ve hakk-ı sarîhi olmuşdur keyfe mâ yeşâ’ mutasarrıfe olsun dedikde vekîl-i mezbûr Bilâl Ağa mukırr-ı mezbûr Mehmed’in ikrârını bi’l-muvâcehe tasdîk ve bi’l-müşâhede tahkīk etmeğin [mâ hüve’l-vâki‘ bi’t-taleb kayd olundu]. Fî 9 min Saferi’l-hayr sene 1090.

Şuhûdü’l-hâl: Ömer Çelebi b. Mustafa Çavuş, İbrahim Efendi b. Murad sâkin-i mahalle-i mezbûre, Ebûbekir Çelebi b. Sâlih, Ali Çelebi b. Abdurrahman

(HASKÖY10 - cilt: 30, sayfa: 115 - Hüküm no: 129 - Orijinal metin no: [73-2])﻿

﻿

﻿

130. Hüküm

Mercan v. Ferahzâd’ın kendisinden haksız yere para alındığı iddiasıyla açtığı davanın reddi

Havâss-ı Aliyye kazâsına tâbi‘ kasaba-i Hasköy ahâlîsinden olup mavnacı tâifesinden olan Mercan v. Ferahzâd nâm Ermeni meclisi şer‘-i hatîr-i lâzımü’t-tevkīrde işbu râfi‘ü’l-kitâb Hasan b. Ali nâm kimesne mahzarında üzerine da‘vâ ve takrîr-i kelâm edip târih-i kitâbdan yedi sene mukaddem mezbûr Hasan benden bi gayrı vech-i şer‘î on dokuz buçuk esedî guruşumu ahz ü kabz etmeğin hâlâ meblağ-ı mezbûru taleb ederim suâl olunup alıverilmesi matlûbumdur dedikde gıbbe’s-suâl mezbûr Hasan cevâbında târih-i mezbûrda kasaba-i mezbûrede nâibü’ş-şer‘ olan Abdülhalim Efendi huzûrunda taleb ve da‘vâyı mezbûr Mercan münkir olup benden müdde‘âmı mübeyyine beyyine taleb olundukda ben dahi mezbûr Mercan Ermeni’nin bana cihet-i karz-ı mezbûreden on dokuz buçuk esedî guruş deyni olduğunu Agop ve Haçador nâm Ermeniler şehâdetleri ile muvâcehesinde isbât edip mûmâ-ileyh Abdülhalim Efendi şâhidlerimizi tezkiyyeden sonra şehâdetlerini kabûl edip meblağ-ı mezbûr on [75] dokuz buçuk esedî guruşu bana hükm edip ben dahi ol vechile mezbûr Mercan yedinden ahz ü kabz eyledim dedikde gıbbe’s-suâl mezbûr Mercan kaziyye vech-i muharrer üzre olduğunu münkir olıcak mezbûr Hasan’dan takrîrine muvâfıka beyyine taleb olundukda udûl-i müslimînden olup kasaba-i mezbûr mahallâtından el-Hâc Şaban mahallesi sükkânından Abdülbâkī Efendi b. Ahmed ve kasaba-i mezbûre sükkânından Abdüsselâm mahallesi[nden] İbrahim b. Dilâver nâm kimesneler li ecli’ş-şehâde meclisi şer‘a hâzırân olup istişhâd olunduklarında fi’l-vâki‘ târih-i kitâbdan yedi sene mukaddem kasaba-i mezbûrede nâibü’ş-şer‘ olan Abdülhalim Efendi huzûruna mezbûr Hasan merkūm Mercan’ı ihzâr ve muvâcehesinde zimmetinde cihet-i karz-ı şer‘îden on dokuz buçuk esedî guruş hakkım vardır deyû da‘vâ ve taleb eylediğimde mezbûr Mercan münkir olup mezbûr Hasan’dan nâibü’ş-şer‘ mûmâ-ileyh müdde‘âsını mübeyyine beyyine taleb eyledikde mezbûrân Agop ve Haçador nâm Ermeniler li ecli’ş-şehâde meclisi şer‘a hâzırân olup istişhâd olunduklarında her biri fi’l-hakīka müdde‘î-i mezbûr Hasan’ın merkūm Mercan zimmetinde cihet-i karz-ı şer‘îden on dokuz buçuk esedî guruş hakkı vardır biz bu husûsa bu vech üzre şâhidleriz şehâdet dahi ederiz deyû her biri edâ-yı şehâdet-i şer‘iyye eylediklerinden sonra mûmâ-ileyh Abdülhalim Efendi dahi ba‘de’t-tezkiyye mezbûrân Agop ve Haçador nâm Ermenilerin şehâdetlerini bizim huzûrumuzda kabûl edip meblağ-ı mezbûr on dokuz buçuk esedî guruşu mezbûr Mercan’dan merkūm Hasan’a hükm eyledi idi biz bu husûsa bu vech üzre şâhidleriz şehâdet dahi ederiz deyû her biri edâ-yı şehâdet-i şer‘iyye eylediklerinde gıbbe ri‘âyet-i şerâiti’l-kabûl şehâdetleri hayyiz-i kabûlde vâki‘ olmağın mezbûr Mercan Ermeni vech-i muharrer üzre mu‘ârazadan men‘ birle mâ hüve’l-vâki‘ bi’t-taleb ketb olundu. Fî 11 Saferi’l-hayr li sene tis‘în ve elf.

Şuhûdü’l-hâl: Mehmed Bey b. Ali, Seyfullah Efendi b. Abdurrahman, Ali Çelebi b. Abdurrahim, Dilâver Bey b. Abdullah

(HASKÖY10 - cilt: 30, sayfa: 116 - Hüküm no: 130 - Orijinal metin no: [74-1])﻿

﻿

﻿

131. Hüküm

Mosi v. Esterka’nın Ali b. Durmuş tarafından pala ile yaralandığı iddiasıyla açtığı davada sulh oldukları

Havâss-ı Aliyye kazâsına tâbi‘ kasaba-i Hasköy mahallâtından Kiremitçi Ahmed Çelebi mahallesinde sâkin Mosi v. Esterka nâm Yahudi meclisi şer‘-i hatîr-i lâzımü’t-tevkīrde mahrûse-i Galata kazâsına tâbi‘ kasaba-i Kasım Paşa mahallâtından Atâullah mahallesinde sâkin bâ‘isü’l-kitâb Ali b. Durmuş nâm kimesne mahzarında ikrâr ve takrîr-i kelâm edip bundan akdem mezbûr Ali pala ta‘bîr olunur büyük bıçak ile sağ elimi ve iki yerden başımı ve sağ yanağımı urup cerh etmekle mecrûh etmekle [76] etmişdin deyû mûcebini mezbûr Ali’den taleb eylediğimde ol dahi inkâr etmekle beynimizde nizâ‘-ı küllî vukū‘undan sonra muslihûn tavassut edip da‘vâ-yı mezbûrumdan mezbûr Ali ile beynimizde iki yüz elli akçe üzerine inşâ-i akd-i sulh ettiklerinde ben dahi sulh-i mezbûru kabûl ve bedel-i sulh olan meblağ-ı mezbûr iki yüz elli akçeyi mezbûr Ali yedinden ahz ü kabz edip mûceb-i cerh-i mezbûrdan ve mâ yahdüsü minhüden mezbûr Ali’nin zimmetini ibrâ ve iskāt eyledim dedikde gıbbe’t-tasdîki’ş-şer‘î [mâ vaka‘a bi’t-taleb ketb olundu]. Fî gurreti Rebî‘ilevvel [sene] tis‘în ve elf.

Şuhûdü’l-hâl: Ali Efendi b. ..?, İbrahim b. Ahmed el-Müezzin, Osman Çelebi b. Hüseyin, Hasan b. ..?

(HASKÖY10 - cilt: 30, sayfa: 117 - Hüküm no: 131 - Orijinal metin no: [75-1])﻿

﻿

﻿

132. Hüküm

Mosi v. Esterka’nın Deli Mehmed b. Mustafa’nın kendisinden cebren para aldığı iddiasıyla açtığı davada sulh oldukları

Havâss-ı Aliyye kazâsına tâbi‘ kasaba-i Hasköy mahallâtından Kiremitçi Ahmed Çelebi mahallesi ahâlîsinden Mosi v. Esterka nâm Yahudi meclisi şer‘-i şerîf-i lâzımü’t-teşrîfde mahrûse-i Galata kazâsına tâbi‘ kasaba-i Kasım Paşa mahallâtından Kulaksız mahallesinde sâkin bâ‘isü’l-kitâb Deli Mehmed b. Mustafa nâm kimesne mahzarında ikrâr ve takrîr-i kelâm edip târih-i kitâbdan beş gün [mukaddem] Kasım Paşa’dan kasaba-i Hasköy’e gelir iken akşam vakti Okmeydanı sahrâsında yol üzerinde mezbûr Deli Mehmed beni ahz edip koynumdan cebren on sekiz guruş ile iki yüz akçemi ahz ü kabz etmeğin meblağ-ı mezbûru da‘vâ ve taleb eylediğimde ol dahi inkâr etmekle beynimizde nizâ‘-ı küllî vukū‘undan sonra muslihûn tavassut edip meblağ-ı mezbûr da‘vâsından beni iki yüz elli akçe üzerine inşâ-i akd-i sulh ettiklerinde ben dahi sulh-i mezbûru kabûl ve bedel-i sulh olan meblağ-ı mezbûr iki yüz elli akçeyi mezbûr Deli Mehmed yedinden ahz ü kabz edip mâ‘adâya müte‘allika da‘vâdan zimmetini ibrâ-i âmm-ı kātı‘ü’n-nizâ‘ ile ibrâ ve iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fî gurreti Rebî‘i[levvel] li sene tis‘în ve elf. Şuhûd[ü’l-hâl]: Sâbikūn

(HASKÖY10 - cilt: 30, sayfa: 118 - Hüküm no: 132 - Orijinal metin no: [76-1])﻿

﻿

﻿

133. Hüküm

Sâliha bt. Musli’nin, Hasan b. Mehmed’in kocası olduğu iddiasını ispat etmesi gerektiği

Koca Mustafa Paşa mahallesinde sâkine Sâliha bt. Musli nâm hâtun Silistre sükkânından Hasan b. Mehmed nâm kimesne mahzarında da‘vâ edip mezbûr Hasan benim zevcim olup dört bin akçe mehr-i müeccel ile zevc-i menkûhumdur dedikde gıbbe’s-suâl ve akībe’l-inkâr beyyineye havâle. Hurrire fî 12 yevmü’l-ahad Rebî‘ilevvel sene 1090.

(HASKÖY10 - cilt: 30, sayfa: 118 - Hüküm no: 133 - Orijinal metin no: [76-2])﻿

﻿

﻿

134. Hüküm

Okmeydanı’ndaki çukurların doldurulması talebi

Hâslar kadısı fazîletlü efendi hazretleri, Okmeydanı’nda olan çukurlar doldurulup düzeldirmek lâzım olmağın kifâyet mikdârı Hasköy’de re‘âyâ ihrâc ettirip izzetlü bostancıbaşı ağa ma‘rifetiyle bir gün evvel çukurları düzlendirmeğe ihtimâm üzre olasın [deyû buyruldu].

(HASKÖY10 - cilt: 30, sayfa: 119 - Hüküm no: 134 - Orijinal metin no: [77-1])﻿

﻿

﻿

135. Hüküm

Mustafa b. Mehmed’in yetim oğlu Mehmed için eniştesi Osman Efendi b. Ali’nin vasî tayin edildiği

Havâss-ı Aliyye kazâsına tâbi‘ kasaba-i Hasköy mahallâtından Mahmud Ağa mahallesinde sâkin iken bundan akdem vefât eden Mustafa b. Mehmed nâm müteveffânın sulbî sagīr oğlu Mehmed’e müteveffâ-yı mezbûrdan intikāl eden emvâlini hıfza ve emvâlini zabta bir vasî nasb ve ta‘yîn olunmak lâzım ve mühim olmağın sagīr-i mezbûrun eniştesi fahrü’l-müderrisîn bâ‘isü’l-kitâb Osman Efendi b. Ali nâm kimesne vesâyet-i mezbûreye lâyık mahal ve müstahık ve dindâr olduğunu sikāt ihbâr etmeğin kıbel-i şer‘den mezbûr Osman Efendi vasî nasb ve ta‘yîn olunup ol dahi vesâyet-i mezbûreyi kabûl ve merâsimini edâya ta‘ahhüd ve iltizâm etmeğin mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn min Rebî‘ilevvel li sene tis‘în ve elf.

Şuhûdü’l-hâl: Fahrü’l-müderrisîni’l-kirâm Ahmed Efendi b. Hüseyin Ağa, Ali b. İsmail kayıkçılar kethüdâsı, Yusuf Çelebi b. Abdullah Dellâl, Hüseyin Çelebi b. ( ), Mehmed Bey b. Ali, İbrahim b. Dilâver, Ali Çelebi b. Abdurrahman

(HASKÖY10 - cilt: 30, sayfa: 119 - Hüküm no: 135 - Orijinal metin no: [77-2])﻿

﻿

﻿

136. Hüküm

Mustafa b. Mehmed’in yetim oğlu Mehmed için nafaka tayini

Havâss-ı Aliyye kazâsına tâbi‘ kasaba-i Hasköy mahallâtından Mahmud Ağa mahallesi sükkânından iken bundan akdem vefât eden Mustafa b. Mehmed’in sulbî sagīr oğlu olup hâlâ vâlidesi bâ‘iset-i hâze’l-kitâb Emine bt. Mehmed nâm hâtunun hacr ve terbiyesinde olan Mehmed nâm sagīrin nafaka ve kisve ve sâir levâzım-ı zarûriyyesi için babası müteveffâ-yı mezbûrdan bi hasebi’l-irsi’ş-şer‘î kendiye intikāl eden emvâlinden vâlidesi mezbûre Emine talebiyle târih-i kitâbdan yevmî beşer akçe nafaka farz ve takdîr olunup meblağ-ı mefrûzu sagīr-i mezbûra sarfa ve [hîn-i] zarûretde istidâne ve vakt-i zaferde sagīr-i mezbûrun kıbel-i şer‘den mansûb vasîsi Osman Efendi b. Ali üzerine rücû‘a kıbel-i şer‘den izin verilmeğin mâ vaka‘a bi’t-taleb ketb olundu. Fî gurreti Rebî‘ilâhir li sene tis‘în ve elf.

Şuhûdü’l-hâl: Umdetü’l-müderrisîni’l-kirâm Ebûbekir Efendi b. Abdülbâkī Efendi, Fahrü’l-kuzât Abdülkādir Efendi b. İbrahim Efendi ve huddâm-ı mahkeme-i mezbûre

(HASKÖY10 - cilt: 30, sayfa: 119 - Hüküm no: 136 - Orijinal metin no: [77-3])﻿

﻿

﻿

137. Hüküm

1090 senesinde Hasköy ahâlisine tevzî olunan sürsat kayıtları

İşbu bin doksan senesinde emr-i şerîf-i âlişân ile tahsîli fermân buyurulan bedel-i sürsatdan kasaba-i Hasköy ahâlîsine tevzî‘ olunan yâftelerdir. Hurrire fi’l-yevmi’t-tâsi‘ ve’l-ışrîn min Rebî‘ilevvel li sene tis‘în ve elf. Tâife-i Müslümânân ve Rûmiyân ve Ermeniyân Şa‘îr keyl 117 yalnız yüz on yedi keyl arpadır. Fî 54 yalnız elli dörder akçedir. Tâife-i Yahudiyân sâkin der-kasaba-i mezbûre Şa‘îr keyl 156 yalnız yüz elli altı keyl arpadır. Fî 54 yalnız elli dörder akçedir. Sinîn-i mâziyede vâki‘ olunan sürsatlar ne vech üzre tevzî‘ olunagelmiş ise sicillâtta mastûr ve mukayyed olduğu üzre tevzî‘ olunmuşdur. Hurrire bi ma‘rifeti’l-abdi’l-fakīr ileyhi sübhânehû ve te‘âlâ Atâullah b. Abdülbâkī el-müvellâ hilâfeten li-kasabati Hasköy. Ufiye anhümâ. (Mühür: Hasbiyellâhu lâ ilâhe sivâhu ...)

(HASKÖY10 - cilt: 30, sayfa: 120 - Hüküm no: 137 - Orijinal metin no: [78-1])﻿

﻿

﻿

138. Hüküm

Mustafa b. Mehmed b. Abdullah adlı çocuğa annesinin talebi ile babasının malından nafaka tayin edildiği

Hâkimü muvakki‘i a‘lâhu el-mütevakki‘u rızâ’e Rabbihî ve Mevlâhü imzâ-yı şerîf-i müstetâbı ile imzâlı bu vesîka ile Mustafa b. Mehmed b. Abdullah nâm sagīrin nafakası ile kisve ve sâir havâic-i zarûriyyesi için medîne-i Ebâ Eyyûb el-Ensârî müzâfâtından kasaba-i Hasköy’de Pîrî Paşa mahallesinde sâkine olan annesi ve terbiyesini üstlenmiş olan Râbia bt. Sefer nâm hâtunun talebi ile babası üzerine târih-i kitâbdan i‘tibâren geçen ve mâzî olan her bir gün için râyic fi’l-vakt fıddî dört akçe nafaka farz ve takdîr ettikden sonra meblağ-ı mefrûz-ı mezbûru sagīr-i merkūma sarfa ve vakt-i zarûretde istidâneye ve lede’z-zafer mezbûr babasına rücû‘a izin verildikde farz ve takdîr-i sahîh-i şer‘î oldukda [kayd olundu]. Cerâ zâlike ve hurrire fi’l-yevmi’l-hâdî aşer min Rebî‘ilâhir sene 1090.

Şuhûdü’l-hâl: Ali Ağa el-me’mûr bi cem‘i’s-sürsat, Mehmed Bey b. Ali Muhtesib, Ali Çelebi b. Abdurrahman Muhzır, İbrahim Çelebi b. Dilâver Muhzır

(HASKÖY10 - cilt: 30, sayfa: 120 - Hüküm no: 138 - Orijinal metin no: [78-2, Arapça])﻿

﻿

﻿

139. Hüküm

Ahmed b. Mehmed adlı çocuğa ninesinin talebi ile babasının malından nafaka tayin edildiği

Hâkimü muvakki‘i a‘lâhu el-mütevakki‘u rızâ’e Rabbihî ve Mevlâhü imzâ-yı şerîf-i müstetâbı ile imzâlı bu vesîka ile Ahmed b. Mehmed b. Kemâl nâm sagīrin nafakası ile kisve ve sâir havâic-i zarûriyyesi için medîne-i Ebâ Eyyûb el-Ensârî müzâfâtından kasaba-i Hasköy’de Sütlüce mahallesinde sâkine olan ninesi ve terbiyesini üstlenmiş olan Fâtıma bt. Mehmed nâm hâtunun talebi ile babası üzerine târih-i kitâbdan i‘tibâren geçen ve mâzî olan her bir gün için râyic fi’l-vakt fıddî üç akçe nafaka farz ve takdîr ettikden sonra meblağ-ı mefrûz-ı mezbûru sagīr-i merkūma sarfa ve vakt-i zarûretde istidâneye ve lede’z-zafer mezbûr babasına rücû‘a izin verildikde farz ve takdîr-i sahîh-i şer‘î oldukda [kayd olundu]. Cerâ zâlike ve hurrire fi’l-yevmi’l-âşir min şehri Rebî‘ilâhir li sene tis‘în ve elf.

Şuhûdü’l-hâl: Mehmed Bey b. Ali Muhtesib, Ali Çelebi b. Abdurrahman Muhzır, İbrahim b. Dilâver Muhzır, Dilâver b. Abdullah

(HASKÖY10 - cilt: 30, sayfa: 121 - Hüküm no: 139 - Orijinal metin no: [79-1, Arapça])﻿

﻿

﻿

140. Hüküm

Mustafa b. Mehmed’in terekesi

Defter-i oldur ki bundan akdem Havâss-ı Aliyye kazâsına tâbi‘ kasaba-i Hasköy mahallâtından Mahmud Ağa mahallesi sâkinlerinden iken vefât eden Mustafa b. Mehmed’in verâseti zevce-i metrûkesi Âişe bt. Abdullah nâm hâtun ile sulbî sagīr oğlu Mehmed’e ve sulbiye kebîre kızı Âişe nâm hâtuna münhasıra olduğu şer‘an zâhir ve müte‘ayyin oldukdan sonra müteveffâ-yı mezbûrun muhallefâtıdır ki zikr olunur. Hurrire fi’l-yevmi’t-tâsi‘ ve’l-ışrîn min Rebî‘ilevvel li sene tis‘în ve elf. Menzil der-mahalle-i Kızıl Mescid Kıymet 30000 Tencere [Aded] 1 Kıymet 249 Sagīr güğüm [Aded] 1 Kıymet 85 Sagīr bakraç [Aded] 1 Kıymet 80 Kebîr bakraç [Aded] 1 Kıymet 135 Şamdan [Aded] 1 Kıymet 22 Tâbe [Aded] 1 Kıymet 15 Alaca kilim [Aded] 1 Kıymet 62 Köhne kebe [Aded] 1 Kıymet 33 Beledî döşek [Aded] 1 Kıymet 139 Köhne yemeni yorgan ma‘a keten [Aded] 1 Kıymet 170 Beyaz ihrâm [Aded] 2 Kıymet 140 Yorgan ma‘a çarşaf [Aded] 1 Kıymet 162 Yemeni yorgan ma‘a çarşaf [Aded] 1 Kıymet 161 Yemeni yorgan ma‘a çarşaf [Aded] 1 Kıymet 162 Beledî minder [Aded] 1 Kıymet 121 Köhne yastık Gömlek [Aded] 1 [Aded] 1 Kıymet 25 Müsta‘mel mâ’î çuka dolama [Aded] 10 Kıymet 167 Yemeni yorgan [Aded] 1 Kıymet 72 Köhne seccâde [Aded] 1 Kıymet 50 Beledî yastık [Aded] 2 Kıymet 80 Köhne alaca kilim [Aded] 1 Kıymet 27 Aba yağmurluk [Aded] 1 Kıymet 41 Gömlek ma‘a don [Aded] 1 [Aded] 1 Kıymet 41 Köhne kebeler ve aba yağmurluk [Aded] 1 Kıymet 17 Köhne mor zenne ferâcesi [Aded] 1 Kıymet 85 Köhne siyah kebe [Aded] 1 Kıymet 16 Çine tülbenti sarık [Aded] 1 Kıymet 27 Kutnî alaca çintiyan [Aded] 1 Kıymet 71 Alaca peşkir [Aded] 1 Kıymet 39 Alaca zıbın [Aded] 1 Kıymet 42 Çizme çift Kıymet 13 Çarşaf bez [Aded] 1 Kıymet 80 Tencere [Aded] 1 Kıymet 313 Kazgan [Aded] 1 Kıymet 720 Peştamal köhne [Aded] 2 Kıymet 6 Köhne kilim parçaları ma‘a ..? [Aded] 1 Kıymet 18 Ağaç terâzi [Aded] 1 Kıymet 5 Sacayağı [Aded] 3 Kıymet 20 Güğüm kebîr [Aded] 1 Kıymet 322 Şamdan [Aded] 2 Kıymet 42 Testere ma‘a keser [Aded] 1 [Aded] 1 Kıymet 90 Tas ma‘a külünk [Aded] 1 [Aded] 1 Kıymet 11 Tâbe [Aded] 1 Kıymet 71 Tepsi kebîr [Aded] 1 Kıymet 260 Leğen [Aded] 1 Kıymet 176 Velense köhne [Aded] 1 Kıymet 40 Tepsi sagīr [Aded] 1 Kıymet 153 Kapı perdesi [Aded] 1 Kıymet 11 Köhne minder [Aded] 1 Kıymet 21 Havan [Aded] 1 Kıymet 91 Maşraba [Aded] 1 Kıymet 42 Kevgir [Aded] 1 Kıymet 35 Sagīr sahan [Aded] 2 Kıymet 20 Ayaklı sandık [Aded] 2 Kıymet 131 Demir hırdavatı ma‘a tahta sandık Kıymet 170 Kaşıklar Aded 15000 Kıymet 2640 Basmacı âlâtı Kıymet 100 Destilerde ve fıçıda boya Kıymet 900 Hırdavathâne Kıymet 150 Cem‘an yekûn 39188 Yalnız otuz dokuz bin yüz seksen sekiz akçedir [80] Minhâ el-ihrâcât Techîz ve tekfîn ve ıskāt-ı salât bâ- vasiyyet-hod 1948 Yalnız bin dokuz yüz kırk sekiz akçedir Resm ve kısmet 600 Yalnız altı yüz akçedir Kalemiyye ve ihzâriyye 250 Yalnız iki yüz elli akçedir Hammâliyye 50 yalnız elli akçedir Ücret-i dükkân 100 yalnız yüz akçedir Dellâliyye 248 Yalnız iki yüz kırk sekiz akçedir Mehr-i müeccel 1000 Yalnız bin akçedir Sahhe’l-bâkī Yekûn li’t-taksîm beyne’l-verese 34992 Yalnız otuz dört bin dokuz yüz doksan iki akçedir Hissetü’z-zevceti’l-mezbûre Âişe 4374 Yalnız dört bin üç yüz yetmiş dört akçedir Hissetü’l-ibni’l-mezbûr Mehmed 20412 Yalnız yirmi bin dört yüz on iki akçedir Hissetü’l-binti’l-mezbûre Âişe 10206 Yalnız on bin iki yüz altı akçedir

(HASKÖY10 - cilt: 30, sayfa: 121 - Hüküm no: 140 - Orijinal metin no: [79-2])﻿

﻿

﻿

141. Hüküm

Monika bt. Abdullah’ın Müslüman olarak Rukiye ismini aldığı

Monika bt. Abdullah meclisi şer‘-i şerîfde hâzır olup Müslüman oldu, bâtıldan uzaklaştı ve "eşhedü en-lâ ilâhe illallah ve eşhedü enne Muhammeden abduhû ve resûluhû" diyerek İslâm-ı sahîh-i şer‘î ile İslâm dînine girdi ve ismi Rukiye olarak tesmiye edildi. Cerâ zâlike ve hurrire fi’l-yevmi’s-sâdis aşer min Rebî‘ilâhir li sene tis‘în ve elf.

Şuhûdü’l-hâl: Çorbacı el-Hâc Ali b. ( ), Süleyman Çelebi b. Ramazan, İbrahim Çelebi b. Dilâver, Ali Çelebi b. Abdurrahman, Mehmed Bey b. Ali, Mehmed Sipâhi b. İvaz [Derkenâr:] Bey‘a arz olundukda sadrazam hazînedârı sa‘âdetlü Hasan Ağa almışdır.

(HASKÖY10 - cilt: 30, sayfa: 124 - Hüküm no: 141 - Orijinal metin no: [80-1, Arapça])﻿

﻿

﻿

142. Hüküm

Harsole bt. Hayim’den miras kalan evdeki hisselerin vârislerden Sabatay v. Mihayil’e satıldığı

Havâss-ı Aliyye kazâsına tâbi‘ kasaba-i Hasköy’de Kiremitçi Ahmed Çelebi mahallesinde sâkine iken bundan akdem hâlike olan Harsole bt. Hayim nâm Yahudiyenin verâseti zevc-i metrûkü Murdehay v. Yasef ile sadrî kebîr oğulları Menahem ve Yasef ve sadriye kebîre kızları Erhandepole ve Harsukali’ye münhasıra olup ba‘dehû kable’l-kısmet merkūm Yasef ile mersûme Harsukali dahi müte‘âkiben hâlikler olup verâsetleri babaları mesfûr Murdehay’a münhasıra ve tashîh-i mes’eleleri yirmi dört sehimden i‘tibâr olunup sihâm-ı mezkûreden on beş sehmi merkūm Murdehay’a ve altı sehmi mersûm Menahem’e ve üç sehmi dahi merkūme Erhandepole’ye isâbet ve intikāl eylediği lede’ş-şer‘i’l-mutahhar zâhir ve mütehakkik oldukdan sonra merkūm Murdehay ile mersûm Menahem asâleten ve merkūme Erhandepole zevci tarafından husûs-ı âti’l-beyâna vekîl olup hasm-ı münkir muvâcehesinde Efadevile v. Avraham ve İsak v. Salamon nâm Yahudiler şehâdetleriyle şer‘an vekâleti sâbite olan Menahem v. Paroh nâm Yahudi vekâleten meclisi şer‘de işbu râfi‘ü’r-rakīm Sabatay v. Mihayil nâm Yahudi muvâcehesinde her biri bi’l-asâle ve bi’l-vekâle ikrâr-ı tâm ve takrîr-i kelâm edip mûrisimiz hâlik-i evvelin mülkü olup ba‘de helâkihî irsen bize isâbet ve intikāl edip mahalle-i mezbûrede vâki‘ iki tarafı merhûm Ganîzâde bahçesi demekle ma‘rûf bahçe ve bir tarafı ba‘zan Menahem nâm Yahudi vakfı olan menzil ve ba‘zan yine vakf-ı mezkûrdan olan arsa-i hâliye ve bir tarafı mekābir-i kefere [81] ve tarîk-ı âm ile mahdûd müşterek bi’r-i mâyı hâvî mülk arsa-i hâliyede olan hisse-i mezkûrelerimizi merkūm Sabatay’a dört bin iki yüz akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûr dört bin iki yüz akçeyi mersûm Sabatay yedinden bi’t-tamâm ahz ü kabz eyledik min ba‘d sâlifü’z-zikr arsa-i hâliye mesfûr Sabatay’ın mülk-i müşterâsıdır keyfe mâ yeşâ’ mutasarrıf olsun dediklerinde gıbbe’t-tasdîki’ş-şer‘î mâ vaka‘a ketb olundu. Fî evâsıtı şehri Rebî‘ilâhir li sene tis‘în ve elf.

Şuhûdü’l-hâl: Mehmed Çelebi b. Siyavuş, Süleyman Çelebi b. Ramazan, Mehmed Bey b. Ali, Mehmed Çavuş b. Abdurrahman, Efendepola v. Avraham, Murdehay v. Salamon, Yako v. Yahuda, İlyazer v. Yahuda, Salamon v. Paroh, İsak v. Salamon

(HASKÖY10 - cilt: 30, sayfa: 124 - Hüküm no: 142 - Orijinal metin no: [80-2])﻿

﻿

﻿

143. Hüküm

Hacı İbrahim Çelebi’nin tasarrufundaki vakıf odaların Ahmed Çelebi b. Himmet’e ferâğ ve tefvîz edildiği

Mahmiye-i İstanbul’da Vâlide hanı’nda sâkin el-Hâc İbrahim Çelebi b. ( ) tarafından husûs-ı âti’l-beyâna vekîl olup Abdülbâkī Efendi b. Ahmed ve Durmuş b. Yusuf nâm kimesneler şehâdetleriyle şer‘an vekâleti sâbite olan Mustafa Çelebi b. Hüseyin meclisi şer‘de kasab tâifesinden olup kasaba-i Hasköy mahallâtından Pîrî Paşa mahallesinde sâkin Ahmed Çelebi b. Himmet mahzarında takrîr-i kelâm edip müvekkilim mezbûr el-Hâc İbrahim’in taht-ı tasarrufunda olup kasaba-i mezbûrede Kiremitçi Ahmed Çelebi mahallesinde vâki‘ el-Hâc Şaban vakfı’ndan inde’l-ahâlî ve’l-cîrân ma‘lûmü’l-hudûd on beş bâb odalarını yevmî bir akçe icâre-i müeccele ile bi izni’l-mütevellî mezbûr Ahmed Çelebi’ye yedi yüz yetmiş beş kıt‘a esedî guruş bedel-i ma‘lûma ferâğ ve tefvîz mezbûr Ahmed Çelebi dahi tefevvuz ve kabûl edip meblağ-ı mezbûr yedi yüz yetmiş beş guruşu mezbûr Ahmed Çelebi yedinden bi’t-tamâm ahz ü kabz edip zikr olunan odalara müte‘allik ve târih-i kitâba [değin] beynlerinde cârî olan ahz ü i‘tâ ve mu‘âmelât-ı şettâdan birbirlerinin zimmetini ibrâ-i âmm-ı kātı‘ü’n-nizâ‘la ibrâ ve iskāt-ı tâmm-ı râfi‘ü’l-hısâm ile iskāt eyledik dediklerinde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’l-hâdî ve’l-ışrîn min şehri Rebî‘ilâhir sene 1090.

Şuhûdü’l-hâl: es-Seyyid Mahmud Çelebi b. ( ), Mahmud Çelebi b. Mehmed Efendi, Süleyman Çelebi b. Ramazan, Mehmed Ağa b. Ali, Ali b. Abdurrahman, İbrahim b. Dilâver, Mehmed Ağa b. Ali bahçe ustası, Hasan Beşe er-Râcil, el-Hâc Ali b. ( ) ve gayruhüm mine’l-huzzâr

(HASKÖY10 - cilt: 30, sayfa: 125 - Hüküm no: 143 - Orijinal metin no: [81-1])﻿

﻿

﻿

144. Hüküm

Musa Bey b. Mehmed Paşa’nın ölen babasının kiremitçi kârhânesinde kiracısı olan Kirakoz v. Agop’ta kalan kira alacağını talep ettiği ve sulh oldukları

Mahrûse-i Galata müzâfâtından kasaba-i Kasımpaşa mahallâtından Kulaksız mahallesi sükkânından fahrü’l-eşbâh Musa Bey b. el-merhûm Mehmed Paşa meclisi şer‘de Havâss-ı Aliyye kazâsına tâbi‘ kasaba-i Hasköy mahallâtından Abdüsselâm mahallesi sükkânından Kirakoz v. Agop nâm Ermeni mahzarında üzerine da‘vâ ve takrîr-i kelâm edip mezbûr Kirakoz babam müteveffâ-yı mezbûrun kasaba-i Hasköy’de vâki‘ kiremitçiler kârhânesinde müste’cir olup hâl-i hayâtında beynlerinde muhâsebe gördüklerinde merkūm Kirakoz zimmetinde ba‘de külli’l-hesâb icâre-i mezbûreden altmış bin akçe bâkī kalmağın babam müteveffâ-yı merkūm vefât ettikde verâseti bana münhasıra olmağla meblağ-ı mezbûru mesfûr Kirakoz’dan taleb ve da‘vâ eylediğimde ol dahi bi’l-külliye inkâr etmekle beynimizde münâza‘ât-ı kesîre olmuş idi el-hâletü hâzihî muslihûn tavassut edip da‘vâ-yı mezbûreden beni kırk kıt‘a esedî guruş üzerine sulh eylediklerinde ben dahi sulh-i mezbûru kabûl ve bedel-i [82] sulh olan meblağ-ı mezbûr kırk kıt‘a esedî guruşu merkūm Kirakoz yedinden bi’t-tamâm alıp kabz edip husûs-ı mezbûra müte‘allik da‘vâdan mesfûr Kirakoz’un zimmetini ibrâ-i âmm-ı kātı‘ü’n-nizâ‘la ibrâ ve iskāt-ı tâmm-ı râfi‘ü’l-hısâm ile iskāt eyledim dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Tahrîren fi’l-yevmi’l-hâmis ve’l-ışrîn min şehri Rebî‘ilâhir li sene tis‘în ve elf.

Şuhûdü’l-hâl: Pîrî Paşa imâmı İbrahim Efendi b. Murad, hamamcı Mehmed Çelebi b. İsmail der-hamam-ı Pîrî Paşa, Mehmed Çelebi b. Siyavuş, Ahmed Ağa b. el-Hâc Osman, Mehmed Beşe b. Abdullah, Süleyman Çelebi b. Ramazan, Mehmed Bey b. Ali, İbrahim Çelebi b. Dilâver, Ali Çelebi b. Abdurrahman

(HASKÖY10 - cilt: 30, sayfa: 126 - Hüküm no: 144 - Orijinal metin no: [81-2])﻿

﻿

﻿

145. Hüküm

Hüseyin Çelebi b. Mehmed’in Rus asıllı kölesi Hasan b. Abdullah’la marangozluk öğretmek şartıyla azatlık sözleşmesi (mükâtebe) yaptığı

Havâss-ı Aliyye kazâsına tâbi‘ kasaba-i Hasköy mahallâtından Kiremitçi Ahmed Çelebi mahallesi sükkânından Hüseyin Çelebi b. Üstâd Mehmed nâm kimesne meclisi şer‘-i şerîf-i lâzımü’t-teşrîfde abd-i mükâtebi olan işbu orta boylu açık kaşlı gök elâ gözlü sarışın mültehî Rûsiyyü’l-asl sâhib-i hâze’l-kitâb Hasan b. Abdullah mahzarında bi tav‘ihî ikrâr-ı tâm ve takrîr-i kelâm edip evsâf-ı mezkûre ile mevsûf olan Hasan’ı târih-i kitâbdan iki sene tamâmına değin marangozluk san‘atını ta‘lîm edip ben dahi izin vermek şartıyla bana hizmet etmek üzre tekrâr kitâbete kat‘ eyledim ba‘de’l-yevm müddet-i mezbûre tamâm oldukda mezbûr Hasan sâir ahrâr-ı asliyyîn gibi hür olsun dedikde mezbûr Hasan dahi kitâbet-i merkūmeyi kabûl ve hizmeti lâzımesini edâya ta‘ahhüd etmeğin mâ vaka‘a bi’t-taleb ketb olundu. Fi’l-yevmi’s-sâbi‘ ve’l-ışrîn min Rebî‘ilâhir li sene tis‘în ve elf.

Şuhûdü’l-hâl: Fahrü’l-eimme Abdülbâkī Efendi b. Ahmed, Kalenderî Mehmed Çelebi b. Ömer el-Cündî İbrahim Beşe b. Abdünnebi el-Cündî Mehmed Bey b. Yusuf, Mehmed Çelebi b. İvaz el-Cündî Süleyman Çelebi b. Ramazan, Mustafa Beşe b. Ali, Halil Beşe b. Mustafa, Mehmed Bey b. Hüseyin el-Bostânî, el-Hâc İbrahim b. Mehmed Tanînî?, Mehmed b. Halil, Mustafa b. Ali, Halil b. Hasan, İbrahim Çelebi b. Dilâver

(HASKÖY10 - cilt: 30, sayfa: 126 - Hüküm no: 145 - Orijinal metin no: [82-1])﻿

﻿

﻿

146. Hüküm

Harsole bt. Mihayil’in arsasını Sabatay v. Mihayil’e sattığı

Havâss-ı Aliyye kazâsına tâbi‘ kasaba-i Hasköy mahallâtından Kiremitçi Ahmed Çelebi mahallesinde sâkine Harsole bt. Mihayil nâm Yahudiye tarafından bey‘-i âti’z-zikre vekîl olup Mosi v. Yahuda ve Salamon v. Paroh nâm Yahudiler şehâdetleriyle şer‘an vekâleti sâbite olan İlyazer v. Yahuda meclisi şer‘-i hatîr-i lâzımü’t-tevkīrde mahalle-i mezbûre sükkânından Sabatay v. Mihayil nâm Yahudi muvâcehesinde bi’l-vekâle ikrâr-ı tâm ve takrîr-i kelâm edip müvekkilem mezbûre Harsole’nin mülkü olup mahalle-i mezbûrede vâki‘ iki tarafı merhûm Ganîzâde Bahçesi demekle ma‘rûf bahçe ve bir tarafı ba‘zan Menahem nâm Yahudi vakfı olan menzil ve ba‘zan yine vakf-ı mezkûrdan olan arsa-i hâliye ve bir tarafı mekābir-i kefere ve tarîk-ı âm ile mahdûd müşterek bi’r-i mâyı hâvî mülk arsa-i hâliyesini merkūm Sabatay’a iki bin dört yüz akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi ber vech-i muharrer iştirâ ve tesellüm ve kabûl eyledikden sonra semeni olan meblağ-ı mezkûr iki bin dört yüz akçeyi müvekkilem mezbûre Harsole müşterî-i merkūm Sabatay yedinden bi’t-tamâm [83] ahz ü kabz edip ba‘de’l-yevm sâlifü’z-zikr arsa mesfûr Sabatay’ın mülk-i müşterâsıdır keyfe mâ yeşâ’ mutasarrıf olsun dedi dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Tahrîren fi’l-yevmi’r-râbi‘ ve’l-ışrîn min şehri Rebî‘ilâhir li sene tis‘în ve elf.

Şuhûdü’l-hâl: Mehmed Çelebi b. Ömer eş-şehîr bi Kalenderî, Mehmed Çavuş b. Abdurrahman, Ali Çelebi b. Abdurrahman, İbrahim Çelebi b. Dilâver, Dilâver b. Abdullah

(HASKÖY10 - cilt: 30, sayfa: 127 - Hüküm no: 146 - Orijinal metin no: [82-2])﻿

﻿

﻿

147. Hüküm

Canfedâ bt. Abdullah ile kocası Mustafa b. Ali’nin muhâlaa ile boşandıkları

Havâss-ı Aliyye kazâsına tâbi‘ kasaba-i Hasköy mahallâtından Turşucu Hüseyin Çelebi mahallesinde sâkine Canfedâ bt. Abdullah nâm hâtun meclisi şer‘-i hatîr-i lâzımü’t-tevkīrde zevci işbu bâ‘isü’l-kitâb Mustafa b. Ali mahzarında ikrâr ve takrîr-i kelâm edip zevcim mezbûr Mustafa ile hüsn-i zindegânemiz olmamağla zimmetinde mütekarrir ve ma‘kūdun aleyh olan altı yüz akçe mehr-i müeccelimden ve nafaka-i iddet-i mu‘ayyenemden ve me’ûnet-i süknâmdan dahi fâriğa olmak üzre zevcim mezbûr Mustafa ile muhâla‘a-i sahîha-i şer‘iyye ile hul‘ eyleyip ol dahi vech-i muharrer üzre hul‘-ı mezbûru kabûl eylediğinden sonra zevciyyete ve gayra müte‘allik cemî‘ de‘âvî ve mütâlebâtdan birbirlerimizin zimmetlerini ibrâ-i âm ile ibrâ ve iskāt eyledik dedikde mukırra-i mezbûre Canfedâ’nın cârî ve sâdır olan ikrârını mezbûr Mustafa vicâhen tasdîk ve şifâhen tahkīk etmeğin mâ hüve’l-vâki‘ bi’t-taleb ketb olundu. Fî selhi şehri Rebî‘ilâhir li sene tis‘în ve elf.

Şuhûdü’l-hâl: Mustafa Beşe b. Hüseyin, Ahmed Beşe b. Hasan, Ali Çelebi b. Abdurrahman, İbrahim Çelebi b. Dilâver, Dilâver b. Abdullah

(HASKÖY10 - cilt: 30, sayfa: 128 - Hüküm no: 147 - Orijinal metin no: [83-1])﻿

﻿

﻿

148. Hüküm

Emine bt. Osman’ın evini oğlu Mehmed Çelebi b. Mustafa’ya sattığı

Havâss-ı Aliyye kazâsına tâbi‘ kasaba-i Hasköy mahallâtından Turşucu Hüseyin Çelebi mahallesi sâkinelerinden Emine bt. Osman nâm hâtun meclisi şer‘-i şerîf-i lâzımü’t-teşrîfde sulbî kebîr oğlu işbu sâhibü’l-kitâb Mehmed Çelebi b. Mustafa mahzarında ikrâr ve takrîr-i kelâm edip bey‘-i âti’z-zikrin sudûruna değin silk-i mülk-i sahîhimde münselik olan emlâkimden mahalle-i mezbûrede vâki‘ bir tarafı Haymeci Ahmed Çelebi mülkü ve bir tarafı Fâtıma Hâtun mülkü ve bir tarafı Deli Yani nâm zimmî mülkü ve taraf-ı râbi‘i tarîk-ı hâs ile mahdûd bir bâb tahtânî oda ve üç bâb fevkānî odaları ve su kuyusunu ve zât-ı eşcâr-ı müsmire ve gayrı müsmire bahçeyi ve kenîfi müştemil olan mülk menzilimi cümle tevâbi‘ ve levâhıkı ile oğlum mezbûr Mehmed Çelebi’ye altı bin fıddî râyic fi’l-vakt akçeye tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm edip ol dahi vech-i muharrer üzre iştirâ ve tesellüm ve kabz eyleyip semeni olan meblağ-ı mezbûr altı bin akçeyi oğlum mezbûr Mehmed Çelebi yedinden bi’t-tamâm ve’l-kemâl alıp kabz eyledim ba‘de’l-yevm menzili mahdûd-ı mezkûrda vechen mine’l-vücûh alâka [84] ve medhalim yokdur oğlum mezbûr Mehmed Çelebi’nin mülk-i müşterâsıdır keyfe mâ yeşâ’ ve yahtâr mutasarrıf olsun dedikde mukırra-i mezbûrenin vech-i mübeyyen üzre sudûr eden cemî‘ kelimâtını mezbûr Mehmed Çelebi bi’l-muvâcehe tasdîk ve bi’l-müşâhede tahkīk etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâdis min Cumâdelûlâ li sene tis‘în ve elf.

Şuhûdü’l-hâl: Ali Efendi b. el-Hâc Mehmed el-İmâm bi mahalle-i mezbûre, Ali Çelebi b. Hüseyin Tabîb, Hüseyin Beşe b. Mehmed, Hüseyin Bey b. İbrahim, İbrahim Beşe b. Halil, Mustafa Kethüdâ b. Ali, Mustafa Halîfe b. Mehmed el-Müezzin, Abdullah b. Dilâver el-Müezzin, Ali b. İbrahim Çelebi

(HASKÖY10 - cilt: 30, sayfa: 128 - Hüküm no: 148 - Orijinal metin no: [83-2])﻿

﻿

﻿

149. Hüküm

Yako v. İsak’ın talebiyle kiracısı olduğu şişehânede kendi malıyla yaptığı binâların keşfi ve mâliyetinin tahmîn edilmesi

Havâss-ı Aliyye kazâsına tâbi‘ kasaba-i Hasköy mahallâtından Pîrî Paşa mahallesinde sâkin olup Hasan Paşa vakfı’ndan zikri âtî bir bâb şişehânenin müste’ciri olan Yako v. İsak nâm Yahudi meclisi şer‘-i hatîr-i lâzımü’t-tevkīrde takrîr-i kelâm ve ta‘bîr ani’l-merâm edip taht-ı icâremde olup kasaba-i mezbûrede vâki‘ şişehâneye bundan akdem mutasarrıf olan Ali Efendi b. Abdullah vefât eyledikde zikr olunan şişehâne intikāl-i âdî ile sulbî sagīr oğlu Abdülbâkī’ye intikāl eyledikde mezbûr Abdülbâkī sagīr olmağla vâlidesi Sâliha bt. Abdullah nâm hâtun kıbel-i şer‘den tesviye-i umûruna vasî nasb ve ta‘yîn olunup ol dahi bi’l-vesâyâ zikr olunan şişehâneyi bana beher yevm on beşer akçe ücret ile îcâr ve şişehâneye müte‘allik olan ebniye ihdâsına izin vermekle ben dahi ol minvâl üzre istîcâr ve kabûl edip ba‘dehû zikr olunan şişehânede kendi malımdan ba‘zı ebniye ihdâs etmişimdir hâlâ taraf-ı şer‘den üzerine varılıp keşf ve tahmîn olunmak matlûbumdur dedikde savb-ı şer‘den mevlânâ Abdülbâkī Efendi b. Ahmed ve hâssa mi‘mârlardan Üstâd Ali b. Abdullah ve zeyl-i kitâbda mastûrü’l-esâmî olup ebniye ve sukūf ahvâline ıttılâ‘ı olan bî-garaz müslimîn ve mezbûre Sâliha Hâtun tarafından vekîl olup mezbûreyi ma‘rifet-i şer‘iyye ile ârifân olan Musa b. Hasan ve Ali b. Mustafa şehâdetleri ile şer‘an vekâleti sâbite olan Ahmed Ağa b. Hüseyin ile zikr olunan şişehâneye varıp keşf ve tahmîn eylediklerinde mezbûr Yako Yahudi kendi malından binâ eylediği tahta perde bi hesâb-ı terbî‘î beş yüz elli bir buçuk zirâ‘ olup her bir zirâ‘ına on beşer akçeden sekiz bin iki yüz yetmiş iki akçe ve sofa döşemeleri dahi kezâlik ba‘de’l-misâha bi hesâb-ı mezbûr yüz doksan sekiz zirâ‘ olup her zirâ‘ına yirmişer akçeden üç bin dokuz yüz altmış akçe ve altı aded yük yeri ma‘a dolap her birine yüz ellişer akçeden dokuz yüz akçe ve on bir pâyeli bir nerdüban dahi iki yüz akçe ve iki sagīr fırın ma‘a ocak her birine beşer yüz akçeden bin akçe ve on iki külevî? ta‘bîr olunur tahta her birine onar akçeden yüz yirmi akçe ve iki fevkānî kenîf her birine üçer yüz akçeden altı yüz ki mezbûr Yahudinin ihdâs eylediği eşyâ cem‘an ancak on beş bin elli iki akçe ile olur deyû mi‘mâr-ı mezbûr tahmîn-i sahîh ile tahmîn eyledikde sâir müslimîn dahi vech-i muharrer üzre icmâ‘ ve ittifâk eylediklerinde vâki‘ hâli mevlânâ-yı mezbûr mahallinde tahrîr ba‘dehû huddâm-ı şer‘den ma‘an ba‘s olunan İbrahim b. Dilâver ve Ali b. Abdurrahman ile [85] meclisi şer‘a gelip alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Fi’l-yevmi’s-sâmin ve’l-ışrîn min şehri Rebî‘ilâhir li sene tis‘în ve elf.

Şuhûdü’l-hâl: Abdurrahman Çelebi b. Mehmed, Mehmed Bey b. Ali, Süleyman Çelebi b. Ramazan, Hasan Beşe b. Mehmed, Mustafa Çelebi b. Nasuh, Ahmed Çelebi b. Nasuh, İbrahim b. Dilâver ve gayruhüm

(HASKÖY10 - cilt: 30, sayfa: 129 - Hüküm no: 149 - Orijinal metin no: [84-1])﻿

﻿

﻿

150. Hüküm

Anastas v. Yorgi’nin Rus asıllı câriyesi Hayka bt. Omil’i azat ettiği

Dârü’s-saltanati’s-seniyye mahmiye-i Kostantıniyye’de Fener kapısı hâricinde vâki‘ Abdi Subaşı mahallesi sükkânından Anastas v. Yorgi nâm zimmî meclisi şer‘-i hatîrde kendiye rıkkını mu‘terife işbu orta boylu sarı kaşlı gök gözlü Rûsiyyetü’l-asl bâ‘iset-i hâze’l-kitâb Hayka bt. Omil nâm câriye-i memlûkesi mahzarında ikrâr ve i‘tirâf edip işbu evsâf-ı merkūme ile mevsûfe olan câriyemi taleben li-hidâyeti’l-hâdî malımdan i‘tâk ve tahrîr ve sâir harâir-i asliyyât zümresine ilhâk ve idrâc eyledim ba‘de’l-yevm üzerinde sâir utekā uhdesinde mevâlî için sâbit olan hakk-ı velâdan gayrı hakkım kalmadı deyû bi’t-tav‘ ve’r-rızâ lâ bi’l-kerh ve’l-cebr ikrâr ve i‘tirâf etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min Cumâdelûlâ li sene tis‘în ve elf.

Şuhûdü’l-hâl: Mahmud Çelebi b. Mehmed, İbrahim Çelebi b. Dilâver, Dilâver Bey b. Abdullah, İbrahim Beşe b. Abdünnebi, Celâsin? Ali b. Ahmed, Arabzâde Mehmed b. ( ), Ali Çelebi b. Abdurrahman, Mehmed Bey b. Ali

(HASKÖY10 - cilt: 30, sayfa: 130 - Hüküm no: 150 - Orijinal metin no: [85-1])﻿

﻿

﻿

151. Hüküm

Mehmed Çavuş b. Abdurrahman’ın Yako v. Yahuda’da alacağı olduğu

Medîne-i Hazret-i Ebâ Eyyûb el-Ensârî -aleyhi rahmetü rabbihi’l-Bârî-’de Câmi‘-i Kebîr mahallesi sükkânından Mehmed Çavuş b. Abdurrahman tarafından husûs-ı âti’l-beyâna vekîl olup Mehmed Bey b. Ali ve Ali Çelebi b. Abdurrahman şehâdetleriyle şer‘an vekâleti sâbite olan Abdülbâkī Efendi b. Ahmed meclisi şer‘de Havâss-ı Aliyye kazâsına tâbi‘ kasaba-i Hasköy mahallâtından Kiremitçi Ahmed Çelebi mahallesinde sâkin Yako v. Yahuda nâm Karayî mahzarında üzerine bi’l-vekâle da‘vâ ve takrîr-i kelâm edip müvekkilim mezbûr Mehmed Çavuş’un mezbûr Yako zimmetinde yüz elli yedi kıt‘a esedî guruş hakkı olup ve Yahuda nâm Yahudide olan on guruş hakkına dahi kefîl bi’l-mâl olmağla cihet-i kefâletden dahi on esedî guruş ve bir pîrûze taş bahâsından dahi on sekiz guruş ki cem‘an yüz seksen beş guruş hakkı vardır suâl olunup alıverilmesi matlûbumdur dedikde gıbbe’s-suâl mezbûr Yako fi’l-vâki‘ müdde‘î-i mezbûr Mehmed Çavuş’a vech-i mübeyyen üzre cem‘an yüz seksen beş kıt‘a esedî guruş deynim vardır deyû ikrâr ve i‘tirâf etmeğin mûcebiyle meblağ-ı mezbûrun edâsına tenbîh olundukdan sonra meblağ-ı mezbûra merkūm Yako Yahudinin dâmâdı olup mahalle-i mezbûrede sâkin İlyazer v. Yahuda nâm Yahudi mahfil-i kazâda takrîr-i kelâm edip meblağ-ı merkūm yüz seksen beş guruşa mezbûr Yako Yahudi târih-i kitâbdan üç yüz altmış gün tamâmına değin dâyin-i merkūma edâ etmez ise emr ve kabûlü [86] hâviye kefâlet-i sahîha-i şer‘iyye ile kefîl oldum dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Tahrîren fî evâili şehri Rebî‘ilâhir li sene tis‘în ve elf.

Şuhûdü’l-hâl: Hasan Çelebi b. Mustafa, Mehmed Çelebi b. Siyavuş, Şahin Bey b. Abdullah, Mustafa b. Ali, Ali Çelebi b. Abdurrahman, Sabatay v. Mihayil, Salamon v. Paroh, Efendepola v. Avraham, Murdehay v. Salom, Yosef v. Yahuda

(HASKÖY10 - cilt: 30, sayfa: 130 - Hüküm no: 151 - Orijinal metin no: [85-2])﻿

﻿

﻿

152. Hüküm

Mehmed Çavuş b. Abdurrahman’ın Yako v. Yahuda’daki alacaklarını tahsil ettiği, kaybolan senetlerinin hükümsüz olduğu

Medîne-i Hazret-i Ebâ Eyyûb el-Ensârî -radiye anhu Rabbühü’l-Bârî-’de Câmi‘-i Kebîr mahallesinde sâkin Mehmed Çavuş b. Abdurrahman tarafından husûs-ı âti’z-zikre vekîl olup Mehmed Bey b. Ali ve Ali Çelebi b. Abdurrahman şehâdetleriyle şer‘an vekâleti sâbite olan Abdülbâkī Efendi b. Ahmed meclisi şer‘-i hatîrde Havâss-ı Aliyye kazâsına tâbi‘ kasaba-i Hasköy mahallâtından Kiremitçi Ahmed Çelebi mahallesinde sâkin işbu râfi‘ü’r-rakīm Yako v. Yahuda nâm Karayî muvâcehesinde bi’l-vekâle ikrâr ve takrîr-i kelâm edip müvekkilim mezbûr Mehmed Çavuş’un merkūm Yako ile târih-i kitâba gelince beynlerinde nice ahz ü i‘tâ ve mu‘âmelât-ı şettâ vâkı‘a olmuşdu el-hâletü hâzihî bi’l-cümle hesâblaşıb mezbûr Yahudi zimmetinde bir akçe ve bir habbe hakkı bâkī kalmadı ve merkūm Yako’nun lisânı ve İslâm lisânı üzre imzâ ve hâtemini müştemil deyn ve kefâlet temessükleri ve hücec-i şer‘iyyeleri var idi yedimde zâyi‘ olmağın min ba‘d zikr olunan deyn ve kefâlet ve evkāfa müte‘allik hukūk için hücec ve temessükât zuhûr ederse mûcebiyle amel olunmasın ve ba‘de’l-yevm husûs-ı mezbûra müte‘allik âmme-i de‘âvî ve mütâlebât ve eymân-ı muhâsamâtdan merkūm Yako’nun zimmetini ibrâ-i âm ile ibrâ ve iskāt eyledim ba‘de’l-yevm eğer benden veyâhud vükelâmdan husûs-ı mezbûrenin küllîsine müte‘allik da‘vâ sudûr ederse lede’l-hükkâmi’l-kirâm mesmû‘a olmasın dedi dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Tahrîren fî evâili şehri Rebî‘ilâhir li sene tis‘în ve elf.

Şuhûdü’l-hâl: es-Seyyid Ahmed Çelebi b. es-Seyyid Hasan ..?, es-Seyyid Şükrullah ..? b. es-Seyyid Hasan ..?, Süleyman Çelebi b. Ramazan, Abdülkādir Çelebi b. Hasan, el-Hâc Mehmed b. Kalenderî Mehmed Çelebi el-Cündî Ali Çelebi b. Abdurrahman, İbrahim Çelebi b. Dilâver, Mehmed Bey b. Ali Muhtesib, Receb Beşe b. Nasuh, Mehmed Bey b. İvaz sipâh, Mehmed Bey b. Abdi, Ali Çelebi b. Abdurrahman

(HASKÖY10 - cilt: 30, sayfa: 131 - Hüküm no: 152 - Orijinal metin no: [86-1])﻿

﻿

﻿

153. Hüküm

Andonaki v. Manolaki ile kız kardeşi Ezmerağda’nın evlerini anneleri Kasandra bt. Dimitri’ye sattıkları

Havâss-ı Aliyye kazâsına tâbi‘ kasaba-i Hasköy mahallâtından Kiremitçi Ahmed Çelebi mahallesi sükkânından Andonaki v. Manolaki nâm zimmî ile kız karındaşı Ezmerağda nâm Nasrâniye meclisi şer‘-i hatîr-i lâzımü’t-tevkīrde vâlideleri işbu râfi‘atü’r-rakīm Kasandra bt. Dimitri nâm Nasrâniye muvâcehesinde her biri bi’l-asâle ikrâr-ı tâm ve ta‘bîr ani’l-merâm edip ale’l-iştirâk mülk-i mevrûsumuz olup mahalle-i mezbûrede vâki‘ bir tarafı Mihayil v. Yani nâm zimmî mülkü ve bir tarafı Maryola bt. Angeli nâm Nasrâniye mülkü ve bir tarafı [87] sâhil-i bahr ve bir tarafı tarîk-ı âm ile mahdûd ve mümtâz olup tarîk-ı âm tarafından iki bâb fevkānî oda ve bir sofa ve deryâ tarafında dahi iki bâb fevkānî ve iki bâb tahtânî odalar ve matbah ve kiler ve tahtında bir mahzen ve bi’r-i mâ’ havlu ve kenîf ve hâricinde bir bâb kasab dükkânı ve bir bâb ekmekçi dükkânını müştemil mülk menzilimizi cümle tevâbi‘ ve levâhık ve kâffe-i hukūk ve merâfıkı ile vâlidemiz mezbûre Kasandra’ya üç bin iki yüz elli kıt‘a esedî guruşa tarafeynden îcâb ve kabûlü hâvî bey‘-i bâtt-ı sahîh-i şer‘î ile bey‘ ve teslîm ol dahi vech-i muharrer üzre iştirâ ve tesellüm eyledikden sonra semeni olan meblağ-ı mezbûr üç bin iki yüz elli esedî guruşu vâlidemiz mezbûre Kasandra yedinden bi’t-tamâm ve’l-kemâl alıp kabz eyledik ba‘de’l-yevm menzili mahdûd-ı mezkûr mezbûre Kasandra’nın mülk-i müşterâsıdır keyfe mâ yeşâ’ ve yahtâr mutasarrıfe olsun dediklerinde gıbbe’t-tasdîki’ş-şer‘î mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Cumâdelûlâ li sene tis‘în ve elf.

Şuhûdü’l-hâl: Abdülbâkī Efendi b. Ahmed, Receb Beşe b. Nasuh, Süleyman Çelebi b. Ramazan, Mehmed Bey b. Ali, Ali Çelebi b. Abdurrahman, İbrahim Çelebi b. Dilâver, Dilâver Bey b. Abdullah

(HASKÖY10 - cilt: 30, sayfa: 132 - Hüküm no: 153 - Orijinal metin no: [86-2])﻿

﻿

﻿

154. Hüküm

Musa Bey b. Mehmed Paşa’nın ölen Kandan v. Ferkarabet’te kalan kira alacağını talep ettiği, Kandan’ın borçlu olarak öldüğü ve geride malı kalmadığı

Mahrûse-i Galata müzâfâtından kasaba-i Kasımpaşa mahallâtından Kulaksız mahallesi sükkânından fahrü’l-eşbâh Musa Bey b. el-merhûm Mehmed Paşa meclisi şer‘-i hatîr-i lâzımü’t-tevkīrde mahmiye-i İstanbul’da Kumkapı dâhilinde Paşa mahallesi sükkânından Avadik v. Ferkarabet nâm Ermeni mahzarında üzerine da‘vâ ve takrîr-i kelâm edip mezbûr Avadik’in karındaşı Kandan nâm Ermeni babam müteveffâ-yı mezbûrun Havâss-ı Aliyye kazâsına tâbi‘ kasaba-i Hasköy’de vâki‘ kiremithânesinde müste’cir olup icâre-i mezbûreden zimmetinde otuz bin akçe bâkī kalmağla kable’l-edâ hâlik oldukda evlâd-ı sıgārına karındaşı mezbûr Avadik taraf-ı şer‘den vasî nasb ve ta‘yîn olunmağla vesâyeti hasebiyle meblağ-ı mezbûru hâlik-i merkūmun tereke-i vâfiyesinden taleb ederim suâl olunsun dedikde gıbbe’s-suâl mezbûr Avadik cevâbında fi’l-vâki‘ karındaşım mezbûr Kandan hâlik oldukda hâkimü’ş-şer‘ beni evlâd-ı sıgārının tesviye-i emirlerine vasî nasb edip ben dahi vesâyet-i mezbûreyi kabûl ve merâsimini edâya ta‘ahhüd etmişdim lâkin hâlik-i mezbûrun cemî‘ terekesi düyûnuna vefâ etmeyip dâyinleri beyninde taksîm-i guremâ olunmağla her birlerine nasîb-i guremâları teslîm olunup yedimde muhallefât-ı mezbûrdan bâkī bir şey kalmamışdır deyû bin yetmiş altı târihinde kasaba-i Hasköy’de nâibü’ş-şer‘i’ş-şerîf olan Mustafa Efendi imzâsıyla mümzâ ve hâtemiyle mahtûm hüccet-i şer‘iyye ibrâz etmeğin gıbbe’t-tasdîki’ş-şer‘î müdde‘î-i mezbûr Musa Bey bî-vech mu‘ârazadan men‘ olunup mâ vaka‘a bi’t-taleb ketb [88] olundu. Fi’l-yevmi’l-hâmis ve’l-ışrîn min Cumâdelûlâ li sene tis‘în ve elf.

Şuhûdü’l-hâl: Ali Çelebi b. Mehmed Hallâk, diğer Ali Çelebi b. Abdurrahman Muhzır, İbrahim Çelebi b. Dilâver Muhzır, Mehmed Bey b. Ali

(HASKÖY10 - cilt: 30, sayfa: 132 - Hüküm no: 154 - Orijinal metin no: [87-1])﻿

﻿

﻿

155. Hüküm

Hamya bt. İlya’nın boşandığı kocası Menahem v. Mosi’deki alacaklarını talep ettiği, bir yıl vade tanındığı ve Menahem’in babasının kefil olduğu

Husûs-ı âti’l-beyânın mahallinde tahrîri iltimâs olunmağın bu fakīr zeyl-i vesîkada muharrerü’l-esâmî olan müslimîn ile Havâss-ı Aliyye kazâsına tâbi‘ kasaba-i Hasköy’de Kiremitçi Ahmed Çelebi mahallesinde sâkine olan Hamya bt. İlya nâm Yahudiyenin sâkin olduğu menzile varıp akd-i meclisi şer‘-i hatîr olundukda mezbûre Hamya tarafından vekîl olup bimâ hüve nehcü’s-sübût şer‘an vekâleti sâbite olan Mehmed Çavuş b. Abdurrahman meclisi ma‘kūd-ı mezbûrda merkūme Hamya’nın zevc-i mutallıkı işbu râfi‘ü‘r-rakīm Menahem v. Mosi nâm Yahudi mahzarında bi’l-vekâle üzerine da‘vâ ve takrîr-i kelâm edip müvekkilem mezbûre Hamya’nın merkūm Menahem zimmetinde mütekarrir ve ma‘kūdun aleyh olan yüz yirmi beş kıt‘a esedî guruş mehr-i müecceli ve bin iki yüz akçe nafaka-i iddet ve me’ûnet-i süknâsı ve cihet-i karz-ı şer‘îden dahi elli kıt‘a esedî guruş ve üç aded hâtem bahâsından dahi sekiz buçuk guruş ki cem‘an mezbûr Menahem zimmetinde yüz doksan üç buçuk guruş hakkı olup taleb eylediğinde edâdan imtinâ‘ eder suâl olunup meblağ-ı mezbûrun alıverilmesi bi’l-vekâle matlûbumdur dedikde gıbbe’s-suâl mezbûr Menahem cevâbında fi’l-vâki‘ yüz yirmi beş kıt‘a esedî guruş mehr-i müeccel ve bin iki yüz akçe nafaka ve cihet-i karz-ı şer‘îden dahi elli kıt‘a esedî guruşu ikrâr ancak sekiz buçuk guruşa üç aded hâtemi inkâr etmekle müdde‘iye-i mezbûreden beyyine taleb olundukda ityân-ı beyyineden izhâr-ı acz edip istihlâf etmeğin müdde‘iye-i mezbûre Hamya’dan sekiz buçuk guruşa üç aded hâtem almadığına mezbûr Menahem’e yemîn teklîf olundukda nükûl etmeğin cem‘an meblağ-ı mezbûr yüz doksan üç buçuk guruşu edâya mezbûr Menahem’e tenbîh olundukdan sonra mezbûr Menahem’in babası Hayim v. Menahem nâm Yahudi meclisi ma‘kūd-ı mezbûrda meblağ-ı mezbûr yüz doksan üç buçuk guruşa emr ve kabûlü hâviye kefâlet-i sahîha-i şer‘iyye ile kefîl oldum dedikde müdde‘iye-i mezbûre Hamya dahi meblağ-ı mezbûru târih-i kitâbdan üç yüz altmış gün tamâmına değin taleb etmemeğe ta‘ahhüd etmeğin mâ hüve’l-vâki‘ bi’t-taleb ketb olundu. Tahrîren fi’l-yevmi’r-râbi‘ ve’l-ışrîn min Cumâdelûlâ li sene tis‘în ve elf.

Şuhûdü’l-hâl: İsmail Efendi b. Ömer el-İmâm, Bekir Beşe b. Nasuh, Ali Çelebi b. Abdurrahman, Dilâver Bey b. Abdullah, İbrahim Çelebi b. Dilâver

(HASKÖY10 - cilt: 30, sayfa: 133 - Hüküm no: 155 - Orijinal metin no: [88-1])﻿

﻿

﻿

156. Hüküm

Hamya bt. İlya’nın boşandığı kocası Menahem v. Mosi’de olan alacakları için sulh oldukları

Husûs-ı âti’l-beyânın mahallinde tahrîri iltimâs olunmağın bu fakīr zeyl-i kitâbda muharrerü’l-esâmî olan müslimîn ile Havâss-ı Aliyye kazâsına tâbi‘ kasaba-i Hasköy’de Kiremitçi Ahmed Çelebi mahallesi sâkinelerinden Hamya bt. İlya nâm Yahudiyenin sâkin olduğu menzile varıp akd-i meclisi şer‘-i hatîr olundukda mezbûre Hamya’nın zâtını Evisay v. Yasef ve Efendepola v. Avraham nâm Yahudiler ma‘rifet-i şer‘iyye ile ârifân oldukdan sonra meclisi ma‘kūd-ı mezbûrda zevc-i mutallıkı işbu hâzır bi’l-meclis Menahem v. Mosi nâm Yahudi muvâcehesinde ikrâr ve takrîr-i kelâm edip mezbûr Menahem zimmetinde mütekarrir ve ma‘kūdun aleyh olan yüz yirmi beş kıt‘a esedî guruş mehr-i müeccelim ve bin iki yüz akçe nafaka-i iddet-i mu‘ayyenem ve cihet-i karz-ı şer‘îden dahi elli kıt‘a esedî guruş ve sekiz buçuk guruşa dahi üç aded hâtem cem‘an zimmetinde yüz doksan üç buçuk guruş hakkım olmağla taleb eylediğimde beynimizde münâza‘ât-ı kesîre vâkı‘a olmuş idi el-hâletü hâzihî muslihûn tavassut edip meblağ-ı mezbûr da‘vâsından beni yüz kırk kıt‘a esedî guruş üzerine inşâ-i akd-i sulh ettiklerinde ben dahi sulh-i mezbûru kabûl ve bedel-i sulh olan meblağ-ı mezbûr yüz kırk kıt‘a esedî guruşu mezbûr Menahem yedinden bi’t-tamâm ve’l-kemâl alıp kabz edip ba‘de’l-yevm zevciyyete ve gayra müte‘allik âmme-i de‘âvî ve mütâlebât ve eymân ve muhâsamâtdan mezbûr Menahem’in zimmetini ibrâ-i âm ile ibrâ ve iskāt-ı tâm ile iskāt eyledim dedikde gıbbe’t-tasdîki’ş-şer‘î mezbûre Hamya’nın babası İlya v. Yahuda meclisi ma‘kūd-ı mezbûrda takrîr-i kelâm edip târih-i kitâba gelince beynimizde cârî ve sâdır olan ahz ü i‘tâ ve mu‘âmelât-ı şettâdan ben dahi mezbûr Menahem’in zimmetini ibrâ ve iskāt eyledim dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fî selhi Cumâdelûlâ li sene tis‘în ve elf.

Şuhûdü’l-hâl: Mehmed Çelebi b. Siyavuş, Mehmed Çavuş b. Abdurrahman, Mehmed Bey b. Ali, Ali Çelebi b. Abdurrahman, İbrahim Çelebi b. Dilâver, Murdehay v. Salom, Yako v. Bünyamin, Salamon v. Paroh, Efendepola v. Avraham

(HASKÖY10 - cilt: 30, sayfa: 134 - Hüküm no: 156 - Orijinal metin no: [89-1])﻿

﻿

﻿

157. Hüküm

Rabia bt. Mustafa’nın kocası Ömer b. Ahmed ile muhâlaa ile boşandıkları

Havâss-ı Aliyye kazâsına tâbi‘ kasaba-i Hasköy mahallâtından Abdüsselâm mahallesi sâkinelerinden Râbia bt. Mustafa nâm hâtun tarafından vekîl olup mezbûreyi ma‘rifet-i şer‘iyye ile ârifân olup mahalle-i mezbûre sâkinlerinden Ahmed Efendi b. Mustafa ve Mehmed Çelebi b. Siyavuş nâm kimesneler şehâdetleriyle şer‘an vekâleti sâbite olan Mehmed Çelebi b. Hasan nâm kimesne meclisi şer‘-i hatîr-i lâzımü’t-tevkīrde zevci işbu râfi‘ü’l-kitâb Ömer b. Ahmed mahzarında bi’l-vekâle ikrâr ve takrîr-i kelâm edip müvekkilem mezbûre Râbia’nın zevci mezbûr Ömer zimmetinde mütekarrir ve ma‘kūdun aleyh olan üç bin fıddî râyic fi’l-vakt akçe mehr-i müecceli ve nafaka-i iddet-i mu‘ayyenesi ve me’ûnet-i süknâsı üzerlerine zevci mezbûr Ömer’e bedel-i hul‘ olmak üzre def‘ ve teslîm eylediği iki bin akçe üzerine zevci mezbûr Ömer ile muhâla‘a-i [90] sahîha-i şer‘iyye ile muhâla‘a edip ol dahi hul‘-ı mezbûru kabûl eylediğinden sonra zevciyyete ve târih-i kitâba gelince beynlerinde vâki‘ âmme-i mu‘âmelâta ve ahz ü i‘tâya müte‘allik cemî‘ de‘âvî ve mütâlebât ve eymân ve muhâsamâtdan her biri âharın zimmetini ibrâ-i âmm-ı kātı‘ü’n-nizâ‘la ibrâ ve iskāt-ı tâmm-ı râfi‘ü’l-hısâm ile iskāt eylediler dedikde gıbbe’t-tasdîki’ş-şer‘î mâ vaka‘a bi’t-taleb ketb olundu. Fî selhi Cumâdelûlâ li sene tis‘în ve elf.

Şuhûdü’l-hâl: Mehmed Çelebi b. Ömer eş-şehîr bi Kalenderî, Mahmud Çelebi b. Mehmed, Mustafa Çelebi b. İbrahim, Süleyman Çelebi b. Ramazan, Ahmed b. Hasan, İbrahim Çelebi b. Dilâver, Ali Çelebi b. Abdurrahman

(HASKÖY10 - cilt: 30, sayfa: 135 - Hüküm no: 157 - Orijinal metin no: [89-2])﻿

﻿

﻿

158. Hüküm

Devenide bt. Abdullah adlı câriyenin Müslüman olarak Belkıs ismini aldığı

Câriye-i mezbûre ba‘de’l-müzâyede yüz yirmi kıt‘a esedî guruşa Abdülbâkī Efendi b. Ahmed üzerinde karâr etmişdir. Devenide bt. Abdullah meclisi şer‘-i şerîfde hâzır olup küfrü terk edip Müslüman oldu ve "eşhedü en-lâ ilâhe illâllah ve eşhedü enne Muhammeden abduhû ve resûluhû" diyerek İslâm dînine girdikden sonra ismi Belkıs olarak tesmiye edildi. Ve kad vaka‘a fi’l-yevmi’l-hâmis min Cumâdelâhire li sene tis‘în ve elf.

Şuhûdü’l-hâl: Abdülbâkī Efendi b. Ahmed el-Hatîb, Hasan Çelebi b. Mustafa, Ali Çelebi b. Abdullah Bevvâb, Hüseyin Çelebi b. İbrahim, Fazlullah b. Musa, Habib b. Musa, Dilâver Bey b. Abdullah ve gayruhüm

(HASKÖY10 - cilt: 30, sayfa: 135 - Hüküm no: 158 - Orijinal metin no: [90-1, Arapça])﻿

﻿

﻿

159. Hüküm

Kasandra bt. Dimitri’nin evini yeniçerilerin 55. cemâatinin para vakfına istiğlâl yoluyla sattığı

Havâss-ı Aliyye kazâsına tâbi‘ kasaba-i Hasköy mahallâtından Kiremitçi Ahmed Çelebi mahallesi sâkinelerinden Kasandra bt. Dimitri nâm Nasrâniye meclisi şer‘-i hatîr-i lâzımü’t-tevkīrde Dergâh-ı âlî yeniçerilerinin elli beşinci cemâ‘atinin nukūd-ı mevkūfesine bi’l-fi‘l mütevellî olan Mehmed Çelebi b. Mehmed mahzarında ikrâr ve takrîr-i kelâm edip mahalle-i mezbûrede vâki‘ bir tarafı Mihayil v. Yani nâm zimmî mülkü ve bir tarafı Maryola bt. Angeli nâm Nasrâniye mülkü ve bir tarafı sâhil-i bahr ve taraf-ı râbi‘i tarîk-ı âm ile mahdûd olup büyût-ı adîdeyi müştemil olan mülk menzilimi cümle tevâbi‘ ve levâhıkı ile mütevellî-i mezbûr Mehmed Çelebi’ye bin kıt‘a esedî guruşa bey‘-i sahîh-i şer‘î ile bey‘ ve teslîm ol dahi vakf-ı mezbûr malıyla bi tarîki’l-istiğlâl iştirâ ve tesellüm ve kabûl edip meblağ-ı mezbûr bin kıt‘a esedî guruşu mütevellî-i mezbûr Mehmed Çelebi yedinden bi’t-tamâm ve’l-kemâl alıp kabz eylediğimden sonra mezbûr Mehmed Çelebi menzili mahdûd-ı mezbûru gıbbe’t-tahliyyeti’ş-şer‘iyye ve’t-tekābuzi’l-mer‘î târih-i kitâbdan bir sene tamâmına değin beher mâh bin beş yüz akçe vermek üzre yüz elli kıt‘a esedî guruşa bana îcâr ve teslîm ben dahi vech-i muharrer üzre istîcâr ve kabûl eyledim dedikde gıbbe’t-tasdîki’ş-şer‘î derk-i menzili [91] mezbûra ve ücret-i merkūmeye ve asl-ı mâl-ı vakf-ı mezbûra merkūme Kasandra’nın sulbî kebîr oğlu Andonaki v. Manolaki nâm zimmî ile sulbiye kebîre kızı Ezmerağda nâm Nasrâniye her biri âharın zimmetine lâzım gelen meblağa emr ve kabûlü hâviye kefâlet-i sahîha-i şer‘iyye ile kefîl olduk dediklerinden sonra mezbûre Kasandra i‘âde-i kelâm edip meblağ-ı mezbûru müddet-i merkūme bir sene tamâmında mütevellî-i mezbûr Mehmed Çelebi’ye edâdan âcize olursam menzili mezbûru semeni misli ile bey‘a ve semeninden meblağ-ı mezbûr bin kıt‘a esedî guruşu mütevellî-i merkūma edâya ve fazlasını bana îsâl ve teslîme işbu hâzır bi’l-meclis Mustafa Beşe b. Yusuf nâm kimesneyi tarafımdan azl-i in‘izâlden masûn vekâlet-i devriyye ile vekîl nasb eyledim dedikde ol dahi vekâlet-i mezbûreyi kabûl ve merâsimini edâya müte‘ahhid olmağın mâ hüve’l-vâki‘ bi’t-taleb ketb olundu. Fi’l-yevmi’l-hâmis min Cumâdelâhire li sene tis‘în ve elf.

Şuhûdü’l-hâl: Mustafa Çelebi b. Hasan, Sâlih Çelebi b. Yusuf, Mahmud Çelebi b. Mehmed, Süleyman Çelebi b. Ramazan, Mehmed Bey b. Ali, İbrahim Çelebi b. Dilâver, Ali Çelebi b. Abdurrahman, Dilâver Bey b. Abdullah

(HASKÖY10 - cilt: 30, sayfa: 136 - Hüküm no: 159 - Orijinal metin no: [90-2])﻿

﻿

﻿

160. Hüküm

Harap durumdaki vakıf evin tamiri için bahçesinden ifrâz edilen arsanın Mehmed Çelebi b. Mehmed’e icâreteynle kiraya verildiği

Havâss-ı Aliyye kazâsına tâbi‘ kasaba-i Hasköy mahallâtından Abdüsselâm Bey mahallesinde vâki‘ merhûm Abdullah Hâmidî nâm sâhibü’l-hayrın evvelâ zevcesi Ferahnâz nâm hâtuna ve evlâdına ve evlâd-ı evlâd-ı evlâdına ve ba‘de’l-inkırâz utekāsına ve evlâd-ı evlâd-ı evlâdına ve ba‘de’l-inkırâz zikr olunan Abdüsselâm Bey Mescid-i şerîfinin imâmına süknâ olmak üzre vakf eylediği menzilin bi’l-fi‘l mütevellîsi olan Ahmed Efendi b. Mustafa nâm kimesne meclisi şer‘-i hatîr-i lâzımü’t-tevkīrde işbu râfi‘ü’l-kitâb Mehmed Çelebi b. Mehmed mahzarında bi’t-tevliyye ikrâr-ı tâm ve takrîr-i kelâm edip mahalle-i mezbûrede vâki‘ şark cânibi Emine Hâtun vakfı olan menzil ve kıble cânibi Pirinççibaşı Mehmed Ağa kızı mülkü ve bir tarafı ba‘zan mescid-i mezbûr ve ba‘zan mekābir-i müslimîn ve bir tarafı tarîk-ı âm ile mahdûd bir bâb beyt-i süflî ve bi’r-i mâyı ve eşcâr-ı müsmireyi hâvî bahçeyi ve havluyu müştemil olan vakıf menzil harâba müşrif olup kābil-i süknâ olmayıp meremmâta muhtâc olmağla vakfın dahi meremmâta müsâ‘adesi olmamağla şark cânibinden tûlen on zirâ‘ ve arzen on beş zirâ‘ bi hesâb-ı satrancî yüz elli zirâ‘ arsayı bahçesinden ifrâz olunup menzili mezbûrun meremmâtı için îcâr olunmak lâzım olmağın târih-i kitâbdan on buçuk esedî guruş icâre-i mu‘accele ve beher sene seksen akçe icâre-i müeccele ile mezbûr Mehmed Çelebi’ye tevliyyetim hasebiyle îcâr edip ol dahi minvâl-i muharrer üzre istîcâr ve kabûl eyledikden sonra zikr olunan on buçuk esedî guruş icâre-i mu‘accele[yi] mezbûr Mehmed Çelebi yedinden bi’t-tamâm vakıf için ahz ü kabz eyledim ba‘de’l-yevm mezbûr Mehmed Çelebi [92] ücret-i merkūmeyi sene be-sene cânib-i vakfa edâ eyleye zikr olunan arsayı zabt ve tasarruf edip kimesne dahl ve ta‘arruz etmeye dedikde gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’r-râbi‘ aşer min Cumâdelâhire li sene tis‘în ve elf.

Şuhûdü’l-hâl: Mustafa Çelebi b. Dilâver, Mustafa Beşe b. Ali, İsmail Çelebi b. Mehmed, Hüseyin Çelebi b. Ali, Hasan Çelebi b. Ali, Mehmed Çelebi b. Hüseyin, Musa Bey b. Arslan, Mehmed Çelebi b. Hasan, İbrahim Çelebi b. Ali, Ali Çelebi b. Abdurrahman, Dilâver Bey Bevvâb-ı sultânî

(HASKÖY10 - cilt: 30, sayfa: 137 - Hüküm no: 160 - Orijinal metin no: [91-1])﻿

﻿

﻿

161. Hüküm

Edirne’deki Karayî cemâatine mensup fakir Yahudiler için kurulan para vakfından verilen ödünçlerin Mosi v. Avraham’dan talep edildiği

Havâss-ı Aliyye kazâsına tâbi‘ kasaba-i Hasköy’de el-Hâc Şaban mahallesinde vâki‘ tâife-i Yahudadan Erhandepola nâm Yahudiyenin evlâd-ı evlâd-ı evlâdına ve ba‘de’l-inkırâz Karayî tâifesinden olup Edirne cemâ‘ati Yahudileri fukarâsına meşrûta nukūdun bi’l-fi‘l mütevellîsi olan râfi‘ü’l-kitâb Mehmed Çavuş b. Abdurrahman meclisi şer‘-i hatîr-i lâzımü’t-tevkīrde cemâ‘at-i mezbûreden Mosi v. Avraham nâm Yahudi mahzarında üzerine da‘vâ ve takrîr-i kelâm edip sâbıkan mütevellî olan Halef v. Yasef nâm Yahudiden zimem kabz eylediğim asl-ı mâl-ı vakıfdan mezbûr Mosi ile gāibûn ani’l-meclis Paroh v. Salamon ve İlya v. Paroh ve Yahuda v. Mosi ve Mosi v. Halef ve sâir cemâ‘at-i merkūmeden elli nefer kimesne zimmetlerinde onu on bir olmak hesâbı üzre altı yüz esedî guruş olup ahadühümâ âharın zimmetine lâzım gelen meblağa emr ve kabûlü hâviye kefâlet-i sahîha-i şer‘iyye ile kefîl olmuşlar idi hâlâ meblağ-ı mezbûru asâlet ve kefâletine binâen mezbûr Mosi’den taleb ederim suâl olunsun dedikde gıbbe’s-suâl mezbûr Mosi cevâbında fi’l-vâki‘ asl-ı mâl-ı vakf-ı mezbûrdan benim ve gāibûn ani’l-meclis mezbûrûn Paroh ve İlya ve Yahuda ve Mosi ve sâir cemâ‘at-i merkūmeden elli nefer kimesne zimmetlerinde meblağ-ı mezbûr altı yüz kıt‘a esedî guruş olmağla minvâl-i muharrer üzre ahadühümâ âharın zimmetine lâzım gelen meblağa emr ve kabûlü hâviye kefâlet-i sahîha-i şer‘iyye ile kefîl olduk deyû bi tav‘ihî ikrâr ve i‘tirâf etmeğin alâ mûceb-i ikrârihî asâlet ve kefâletine binâen meblağ-ı mezbûru mütevellî-i merkūma edâya mezbûr Mosi’ye tenbîh birle mâ vaka‘a bi’t-taleb ketb olundu. Fi’l-yevmi’s-sânî ve’l-ışrîn min Cumâdelâhire li sene tis‘în ve elf.

Şuhûdü’l-hâl: Mehmed Bey b. Ali, Süleyman Çelebi b. Ramazan, Mehmed Çelebi b. Siyavuş, Mustafa Çelebi b. Dilâver, Mahmud Çelebi b. Mehmed, Mustafa b. Murad, Ali Çelebi b. Abdurrahman, Abdülbâkī b. Ömer, İbrahim Çelebi b. Dilâver, Dilâver Bey b. Abdullah

(HASKÖY10 - cilt: 30, sayfa: 138 - Hüküm no: 161 - Orijinal metin no: [92-1])﻿

﻿

﻿

162. Hüküm

Avraham v. Yasef’in yetimlerine Danyal v. Yako’nun vasî tayin edildiği

Havâss-ı Aliyye kazâsına tâbi‘ kasaba-i Hasköy mahallâtından Kiremitçi Ahmed Çelebi mahallesinde sâkin iken bundan akdem hâlik olan Avraham v. Yasef nâm Yahudinin sulbî sagīr oğulları Sabatay ve Pesah ve Yasef ve sulbiye sagīre kızı Esterola’ya hâlik-i mezbûrdan intikāl eden emvâllerini hıfz ve ahvâllerini zabta bir vasî ta‘yîn olunmak lâzım ve mühim olmağın sıgār-ı mezbûrûnun enişteleri işbu bâ‘isü’r-rakīm Danyal v. Yako nâm Yahudi vesâyet-i mezbûreye mahal ve müstahık olduğunu şifâhen ihbâr etmeğin kıbel-i şer‘den mezbûr Danyal vasî nasb ve ta‘yîn olunup ol dahi vesâyet-i mezbûreyi kabûl ve merâsimini edâya ta‘ahhüd ve ilzâm etmeğin mâ hüve’l-vâki‘ bi’t-taleb ketb olundu. Fi’l-yevmi’r-râbi‘ ve’l-ışrîn min Cumâdelâhire li sene tis‘în ve elf.

Şuhûdü’l-hâl: Receb Beşe b. Nasuh, Süleyman Çelebi b. Ramazan, İbrahim Çelebi b. Dilâver, Ali Çelebi b. Abdurrahman, Abdülbâkī b. Ömer

(HASKÖY10 - cilt: 30, sayfa: 138 - Hüküm no: 162 - Orijinal metin no: [93-1])﻿

﻿

﻿

163. Hüküm

Kostantin v. Behar’a Kiremitçi Ahmed Çelebi mahallesinde yeni fırın açması için izin verildiği

Havâss-ı Aliyye kazâsına tâbi‘ kasaba-i Hasköy’de Kiremitçi Ahmed Çelebi mahallesi sükkânından Kostantin v. Behar nâm zimmî meclisi şer‘-i hatîr-i lâzımü’t-tevkīrde takrîr-i kelâm ve ta‘bîr ani’l-merâm edip sâkin olduğum mahalle-i mezbûrenin ekmekçi fırınına kemâl mertebe ihtiyâcı olmağla kendi malımdan müceddeden ekmekçi fırını binâ etmeyi murâd etmiş[im]dir kıbel-i şer‘den üzerine varılıp keşf ve tahrîr ve müceddeden binâya izin verilmek matlûbumdur dedikde bu fakīr üstâd hâssa mi‘mârlardan Mehmed Bey b. Abdullah ve Üstâd Mustafa b. İbrahim ve ahâlî-i mahalleden Mustafa Efendi b. Ramazan ve Ali Efendi b. Mehmed ve Hüseyin Ağa b. Muharrem ve Mustafa Beşe b. Ali ve Mustafa Çelebi b. Bayram ve Hasan b. Abdullah ve Ahmed Ağa b. Bâli ve Mehmed b. Yusuf ve Ahmed b. Mehmed ve Mehmed b. Hüseyin ve el-Hâc Ali Ağa b. Abdullah ve İbrahim b. Abdünnebi ve Ahmed b. Mehmed ve Fazlullah b. Sevindik ve Mustafa Beşe b. Hüseyin ve Mehmed Bey b. Murtaza ve Ahmed b. İsmail ve Mehmed b. Ahmed ve Mehmed b. Abdullah ve Hüseyin b. Ahmed ve Ahmed b. İbrahim ve Şaban b. Hüseyin ve Ali b. Abdullah ve Mustafa Beşe b. Mehmed ve Hüseyin Beşe b. Ahmed ve Ali b. Mehmed ve Mehmed Bey b. Ali ve el-Hâc Halil b. Abdünnebi ve İbrahim Çelebi b. Dilâver ve Ali Çelebi b. Abdurrahman ve sâir ebniye ve sukūf ahvâline ıttılâ‘ı olan bî-garaz müslimîn ile zikr olunan mahalle varıp keşf ve mu‘âyene eylediklerinde fi’l-hakīka mahalle-i mezbûrenin ekmekçi fırınına kemâl mertebe ihtiyâcı olup ve ibâ[du]llâha her vechile enfa‘ olduğunu ahâlî-i mahalle-i mezbûre ve mi‘mârân-ı mezbûrân haber vermeğin zikr olunan fırını müceddeden binâya taraf-ı şer‘den mezbûr Kostantin’e izin verilmeğin mâ hüve’l-vâki‘ bi’t-taleb ketb olundu. Fi’l-yevmi’l-hâmis ve’l-ışrîn [94] min Cumâdelâhire li sene tis‘în ve elf.

Şuhûdü’l-hâl: Mehmed Çelebi b. İbrahim, İbrahim Çelebi b. Dilâver, Mehmed Bey b. Ali, Abdülbâkī b. Ömer, Dilâver Bey b. Abdullah

(HASKÖY10 - cilt: 30, sayfa: 139 - Hüküm no: 163 - Orijinal metin no: [93-2])﻿

﻿

﻿

164. Hüküm

Hayim v. Yuda’nın Rus asıllı câriyesi Canpâre’yle azatlık sözleşmesi (mükâtebe) yaptığı

Havâss-ı Aliyye kazâsına tâbi‘ kasaba-i Hasköy mahallâtından Kiremitçi Ahmed Çelebi mahallesi sükkânından Hayim v. Yuda nâm Yahudi tarafından husûs-ı âti’z-zikre vekîl olup Abdülbâkī Efendi b. Ahmed ve Süleyman Çelebi b. Ramazan şehâdetleri ile şer‘an vekâleti sâbite olan Receb Beşe b. Nasuh meclisi şer‘-i hatîr-i lâzımü’t-tevkīrde müvekkili mezbûrun câriye-i memlûkesi işbu orta boylu açık kaşlı gök elâ gözlü Rûsiyyetü’l-asl râfi‘at-i hâze’l-kitâb Canpâre bt. Yuvan muvâcehesinde bi’l-vekâle ikrâr ve takrîr-i kelâm edip müvekkilim mezbûr Hayim mevsûfe-i mezbûre Canpâre’yi bin doksan senesi Muharremü’l-harâmı gurresinden sekiz seneye değin bilâ hıyânetin velâ ibâk hizmet etmek üzre kitâbete kesip senesi tamâm oldukda âzâd olup sâir harâir-i asliyyât gibi hürre olsun dedi dedikde mevsûfe-i mezbûre Canpâre dahi bi’l-muvâcehe kitâbet-i mezbûreyi kabûl ve hizmeti lâzımesini edâya ta‘ahhüd ve il[ti]zâm etmeğin gıbbe’t-tasdîki’ş-şer‘î mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn min Cumâdelâhire li sene tis‘în ve elf.

Şuhûdü’l-hâl: Mahmud Çelebi b. Mehmed, El-Hâc Ali Ağa b. Abdullah çorbacı, Abdülbâkī b. Ömer, Dilâver Bey b. Abdullah, Ali Çelebi b. Abdurrahman, İbrahim Çelebi b. Dilâver

(HASKÖY10 - cilt: 30, sayfa: 140 - Hüküm no: 164 - Orijinal metin no: [94-1])﻿

﻿

﻿

165. Hüküm

Rahime bt. Abdullah’ın zevci Ahmed b. Mehmed ile muhâlaa ile boşandıkları

Havâss-ı Aliyye kazâsına tâbi‘ kasaba-i Hasköy mahallâtından el-Hâc Şaban mahallesi sâkinelerinden Rahime bt. Abdullah nâm hâtun meclisi şer‘-i şerîf-i şâmihü’l-imâd ve mahfil-i dîn-i münîf-i râsihü’l-evtâdda zevc-i muhâlı‘ı hâfız-ı hâze’l-kitâb Ahmed b. Mehmed nâm kimesne mahzarında bi tav‘ihâ ikrâr ve i‘tirâf edip zevcim mezbûr Ahmed ile beynimizde adem-i zindegânemiz olmağın zimmetinde mütekarrir ve ma‘kūdun aleyh olan üç yüz akçe mehr-i müeccelimden ve nafaka-i iddet-i mu‘ayyenem ve me’ûnet-i süknâmdan fâriğa olmak üzre zevcim mezbûr Ahmed ile muhâla‘a-i sahîha-i şer‘iyye ile hul‘ edip ol dahi vech-i muharrer üzre hul‘-ı mezbûru kabûl eylediğinden sonra mezbûr Ahmed’in zimmetini zevciyyete ve gayra müte‘allika âmme-i de‘âvîden ibrâ ve iskāt eyledim ba‘de’l-yevm eğer benden asâleten veya vükelâmdan vekâleten husûs-ı mezbûra müte‘allik da‘vâ sudûr ederse lede’l-hükkâmi’l-kirâm mesmû‘a ve makbûle olmasın dedikde mukırra-i mezbûrenin vech-i muharrer üzre sâdır olan ikrârını [95] mezbûr Ahmed bi’l-muvâcehe tasdîk ve bi’l-müşâhede tahkīk etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâdis ve’l-ışrîn min Cumâdelâhire li sene tis‘în ve elf.

Şuhûdü’l-hâl: El-Hâc Ali Ağa b. Abdullah çorbacı, Mahmud Çelebi b. Mehmed, Süleyman Çelebi b. Ramazan, Ali Çelebi b. Abdurrahman, Mehmed Beşe b. Ali, Abdülbâkī b. Ömer

(HASKÖY10 - cilt: 30, sayfa: 140 - Hüküm no: 165 - Orijinal metin no: [94-2])﻿

﻿

﻿

166. Hüküm

Ölen Avraham v. Kemal’in çocuklarının kendilerine intikal eden evdeki hisselerini mehir alacağı karşılığında anneleri Esterola’ya devrettikleri

Havâss-ı Aliyye kazâsına tâbi‘ kasaba-i Hasköy mahallâtından Kiremitçi Ahmed Çelebi mahallesinde sâkin iken bundan akdem hâlik olan Avraham v. Kemal nâm Yahudinin verâseti zevce-i metrûkesi Esterola bt. İsak ile sulbî kebîr oğulları Kemal ve Salamon ve kebîre kızları Harsi ve Rine nâm Yahudiyelere münhasıra olduğu şer‘an zâhir ve müte‘ayyin oldukdan sonra mezbûrûn Kemal ve Salamon ve Harsi ve Rine nâm Yahudiyeler meclisi şer‘de işbu râfi‘atü’l-vesîka vâlideleri mezbûre Esterola muvâcehesinde her biri ikrâr ve takrîr-i kelâm edip mahalle-i mezbûrede vâki‘ bir tarafdan Mustafa Efendi b. Abdullah mülkü ve bir tarafdan İsak v. Yasef nâm Yahudi mülkü ve bir tarafdan David oğlu mülkü ve bir tarafdan ba‘zan Hana nâm zimmî mülkü ve ba‘zan tarîk-ı âm ile mahdûd üç bâb tahtânî oda ve bir hamam ve camekân ve altında bir kârgir mahzen ve bir cihannümâ ve bir matbah ve dört kenîf ve dört bi’r-i mâ’ ve zât-ı eşcâr-ı müsmire ve gayrı müsmire bahçeyi hâvî mülk menzil babamız hâlik-i mezbûrdan bi hasebi’l-irsi’ş-şer‘î bize intikāl ve isâbet etmeğin menzili mahdûd-ı mezkûru vâlidemiz mezbûre Esterola’ya üç bin kıt‘a esedî guruşa bey‘ ve teslîm ol dahi vech-i muharrer üzre iştirâ ve tesellüm ve kabûl eylediğinden sonra semeni olan meblağ-ı mezbûr üç bin esedî guruşu babamız hâlik-i mezbûrun zimmetinde mütekarrir ve ma‘kūdun aleyh olan yedi bin kıt‘a esedî guruş mehr-i müeccel mukābelesinde takas ol dahi mukāssa ve kabûl eylediğinden sonra menzili mahdûd-ı mezkûrda alâka ve medhalimiz kalmadı vâlidemiz mezbûre Esterola’nın mülk-i müşterâsıdır keyfe mâ yeşâ’ ve yahtâr mutasarrıfe olsun dediklerinde gıbbe’t-tasdîki’l-mu‘teber mezbûre Esterola meclisi mezbûrda oğulları mezbûrân Kemal ve Salamon ve kızları mezbûretân Harsi ve Rine muvâcehelerinde ikrâr ve takrîr-i kelâm edip zevcim hâlik-i mezbûrun zimmetinde mütekarrir ve ma‘kūdun aleyh olan yedi bin esedî guruş mehr-i müeccelimin [96] üç bin esedî guruşunu menzili mahdûd-ı mezkûrun semenine takas edip mehr-i mezbûrdan bâkī dört bin esedî guruşundan mezbûrân Kemal ve Salamon ile mezbûretân Harsi ve Rine’nin zimmetlerini ibrâ-i âmm-ı kātı‘ü’n-nizâ‘la ibrâ ve iskāt eyledim dedikde mukırra-i mezbûre Esterola’nın vech-i meşrûh üzre cârî ve sâdır olan ikrârını mezbûrûn Kemal ve Salamon ve Harsi ve Rine vicâhen tasdîk ve şifâhen tahkīk etmeğin mâ vaka‘a bi’t-taleb ketb olundu. Fi’l-yevmi’s-sânî min Recebi’l-mürecceb li sene tis‘în ve elf.

Şuhûdü’l-hâl: İbrahim Efendi b. Resul, Osman Efendi b. Ali, Mehmed Bey b. Ali, Abdülbâkī b. Ömer, Süleyman Çelebi b. Ramazan min huddâm

(HASKÖY10 - cilt: 30, sayfa: 141 - Hüküm no: 166 - Orijinal metin no: [95-1])﻿

﻿

﻿

167. Hüküm

Salamon v. Aslan’ın Yako v. Yasef’deki alacağını talep ettiği ve sulh oldukları

Havâss-ı Aliyye kazâsı müzâfâtından kasaba-i Hasköy mahallâtından Pîrî Paşa mahallesi ahâlîsinden Salamon v. Aslan nâm Yahudi meclisi şer‘-i şerîf-i lâzımü’t-teşrîfde işbu râfi‘ü’s-sifr Yako v. Yasef nâm Yahudi muvâcehesinde ikrâr ve takrîr-i kelâm edip mezbûr Yako zimmetinde levni ve cinsi beynimizde ma‘lûm çuka bahâsından on sekiz esedî guruş hakkım olmağın meblağ-ı mezbûr on sekiz esedî guruşu mezbûr Yako’dan taleb eylediğimde ol dahi inkâr etmeğin ben dahi müdde‘âmı isbât sadedinde iken beynimize muslihûn tavassut edip meblağ-ı mezbûr da‘vâsından beni beş esedî guruş üzerine inşâ-i akd-i sulh ettiklerinde ben dahi sulh-i mezbûru kabûl ve bedel-i sulh olan meblağ-ı mezbûr beş kıt‘a esedî guruşu mezbûr Yako yedinden bi’t-tamâm ve’l-kemâl ahz ü kabz edip meblağ-ı mezbûr on sekiz guruşa müte‘allika cemî‘ da‘vâdan mezbûr Yako’nun zimmetini ibrâ-i âm ile kātı‘ü’n-nizâ‘la ibrâ ve iskāt eyledim dedikde mukırr-ı mezbûr Salamon’un vech-i meşrûh üzre cârî ve sâdır olan ikrârını mezbûr Yako vicâhen tasdîk ve şifâhen tahkīk etmeğin mâ vaka‘a bi’t-taleb ketb olundu. Fi’l-yevmi’s-sâlis min Recebi’l-mürecceb li sene tis‘în ve elf.

Şuhûdü’l-hâl: Hasan Çelebi b. Mustafa, Mehmed Bey b. Ali, Abdülbâkī b. Ömer, Ali Çelebi b. Abdurrahman, Dilâver Bey Muhzır

(HASKÖY10 - cilt: 30, sayfa: 142 - Hüküm no: 167 - Orijinal metin no: [96-1])﻿

﻿

﻿

168. Hüküm

Sâliha bt. Mehmed adlı küçük kız için annesinin talebi ile babasının malından nafaka tayin edildiği

Hâkimü muvakki‘i a‘lâhu el-mütevakki‘u rızâ’e Rabbihî ve Mevlâhü Sâime bt. Mehmed b. Abdullah nâm sagīrenin nafakası ile kisve ve sâir havâic-i zarûriyyesi için medîne-i Ebâ Eyyûb el-Ensârî müzâfâtından kasaba-i Hasköy’de Pîrî Paşa mahallesinde sâkine olan annesi ve terbiyesini üstlenmiş olan Sâliha bt. Mehmed nâm hâtunun talebi ile mezbûr babası üzerine târih-i kitâbdan i‘tibâren geçen ve mâzî olan her bir gün için râyic fi’l-vakt fıddî dört akçe nafaka farz ve takdîr ettikden sonra meblağ-ı mefrûz-ı mezbûru sagīre-i merkūmeye sarfa ve vakt-i zarûretde istidâneye ve lede’z-zafer mezbûr babasına rücû‘a izin verildikde farz ve takdîr-i sahîh-i şer‘î oldukda [kayd olundu]. Cerâ zâlike ve hurrire fi’l-yevmi’s-sâdis min Recebi’l-mürecceb li sene tis‘în ve elf.

Şuhûdü’l-hâl: Fahrü’l-akrân Mahmud Bey b. Mehmed Bey, Hüseyin Beşe b. Abdullah, Halil b. ( ), Ali Çelebi b. Abdurrahman

(HASKÖY10 - cilt: 30, sayfa: 142 - Hüküm no: 168 - Orijinal metin no: [97-1, Arapça])﻿

﻿

﻿

169. Hüküm

Subaşı tarafından Yahudi mezarlığında bıçaklanarak öldürülmüş olarak bulunan cesedin keşfi

Havâss-ı Aliyye kazâsı müzâfâtından kasaba-i Hasköy’de bi’l-fi‘l subaşı olan işbu râfi‘ü’l-kitâb el-Hâc Mehmed b. Mehmed meclisi şer‘-i hatîr-i lâzımü’t-tevkīrde takrîr-i kelâm ve ta‘bîr ani’l-merâm edip kasaba-i mezbûre hâricinde Yahudi makberesinde kātili nâ-ma‘lûm olan kimesneyi başının sağ yanında ve sol yanında ve ensesinde bıçak ile urup katl eylemişlerdir hâlâ maktûlen yatar kıbel-i şer‘den üzerine varılıp ba‘de’n-nazar keşf ve tahrîr olunmak matlûbumdur dedikde bu fakīr zeyl-i kitâbda muharrerü’l-esâmî olan müslimîn ile mahalli mezbûra varıp maktûl-i mezbûra nazar eylediklerinde fi’l-hakīka başının sağ yanında ve sol yanında ve ensesinde bıçak yarası olup ol cerhden vefât ettiğini keşf ve mu‘âyene ettiklerinden sonra vâki‘ü’l-hâl zabten li’l-makāl mezbûr el-Hâc Mehmed talebiyle mahallinde tahrîr olunup yedine vaz‘ ve def‘ olundu. Fi’l-yevmi’l-hâdî aşer min Recebi’l-mürecceb li sene tis‘în ve elf.

Şuhûdü’l-hâl: Abdülbâkī Efendi b. Ahmed el-Hatîb, Receb Beşe b. Nasuh, Süleyman Çelebi b. Ramazan, Mehmed Bey b. Ali, Mehmed Çelebi b. Abdülkādir, Bayram Efendi b. Mehmed el-Müezzin sâkin-i Topkapı, Süleyman b. Mehmed sâkin-i Topkapı, diğer Süleyman b. Abdullah, Ali Çelebi b. Abdurrahman, Mustafa b. Yakub, Abdülbâkī b. Ömer, Mehmed Ağa b. Ahmed, İbrahim b. Şaban, Mehmed b. İbrahim

(HASKÖY10 - cilt: 30, sayfa: 143 - Hüküm no: 169 - Orijinal metin no: [97-2])﻿

﻿

﻿

170. Hüküm

Sahak v. Sahak’ın Müslüman olarak Mehmed ismini aldığı

Sahak v. Sahak meclisi şer‘-i şerîf ve mahfil-i dîn-i münîfde hâzır olup küfrü terk ederek Müslüman oldu ve "eşhedü en-lâ ilâhe illâllah ve eşhedü enne Muhammeden abduhû ve resûluhû" diyerek İslâm dînine girdikde ismi Mehmed olarak tesmiye edildi. Kad vaka‘a fi’l-yevmi’t-tâsi‘ aşer min Recebi’l-mürecceb li sene tis‘în ve elf.

Şuhûdü’l-hâl: Mehmed Çelebi b. Siyavuş, Mustafa Çelebi b. Hüseyin, Ali Bey b. Ahmed, Mehmed b. Halil, Mustafa Bey b. Abdünnebi, Mustafa b. Mehmed, Ramazan b. Mehmed, Mehmed b. Ahmed, Mustafa b. Bekir, Mehmed b. Halil

(HASKÖY10 - cilt: 30, sayfa: 143 - Hüküm no: 170 - Orijinal metin no: [98-1, Arapça])﻿

﻿

﻿

171. Hüküm

Esterola bt. İsak’ın evini oğlu Kemal v. Avraham’a sattığı

Havâss-ı Aliyye kazâsı müzâfâtından kasaba-i Hasköy mahallâtında Kiremitçi Ahmed Çelebi mahallesi sâkinelerinden Esterola bt. İsak nâm Yahudiye meclisi şer‘-i şerîf-i lâzımü’t-teşrîfde sadrî kebîr oğlu işbu râfi‘ü‘s-sifr Kemal v. Avraham Yahudi muvâcehesinde ikrâr ve takrîr-i kelâm edip akd-i âti’z-zikrin sudûruna değin yedimde mülküm ve hakkım olup mahalle-i mezbûrede vâki‘ bir tarafdan Mustafa Bey b. Abdullah mülkü ve bir tarafdan İshak v. Yasef nâm Yahudi ve bir tarafdan Davud b. Ali mülkü ve bir tarafdan Hana nâm zimmî mülkü ve ba‘zan tarîk-ı âm ile mahdûd üç bâb tahtânî oda ve bir hamam ve camekânı ve altında bir kârgir mahzen ve cihannümâ ve bir matbah ve dört kenîf ve dört bi’r-i mâ’ ve zât-ı eşcâr-ı müsmire ve gayrı müsmire bahçeyi müştemil mülk menzilimi bi cümleti’t-tevâbi‘ ve’l-levâhık oğlum mezbûr Kemal’e tarafeynden îcâb ve kabûlü hâvî şurût-ı müfsideden ârî üç bin kıt‘a esedî guruşa bey‘-i bâtt-ı sahîh-i şer‘î ile bey‘ ve teslîm ol dahi vech-i muharrer üzre iştirâ ve tesellüm ve kabûl eyledikden sonra semeni olan meblağ-ı mezbûr üç bin kıt‘a esedî guruşu oğlum mezbûr Kemal yedinden bi’t-tamâm ve’l-kemâl ahz ü kabz eyledim min ba‘d menzili mahdûd-ı mezkûrda alâka ve medhalim yokdur oğlum mezbûr Kemal’in mülk-i müşterâsı ve hakk-ı sarîhi olmuşdur keyfe mâ yahtâr mutasarrıf olsun dedikde mukırra-i mezbûrenin minvâl-i muharrer üzre cârî ve sâdır olan ikrârını oğlu mezbûr Kemal vicâhen tasdîk ve şifâhen tahkīk etmeğin mâ hüve’l-vâki‘ bi’t-taleb ketb olundu. Fî 21 min Recebi’l-mürecceb li sene tis‘în ve elf min hicreti men lehü’l-izzü ve’ş-şeref.

Şuhûdü’l-hâl: Umdetü erbâbi’t-tahrîr ve’r-rakam Mehmed Efendi b. Osman, fahrü’l-akrân Mahmud Çelebi b. Mehmed Çelebi eş-şehîr bi Kalenderî, Mehmed Bey b. Ali, Süleyman Çelebi b. Ramazan, Mustafa b. Bayram, Dilâver Bey b. Abdullah, Abdülbâkī Çelebi b. Ömer, Mustafa Çelebi b. Abdurrahman Efendi, ..?, Avraham v. İlya haham-ı cemâ‘at-i İşbiliye?, Kemal v. Heyt cemâ‘at-i mezbûre, diğer Avraham v. İlya haham-ı cemâ‘at-i Sinyora, ..? ..?, ..? ..?, ..? ..?

(HASKÖY10 - cilt: 30, sayfa: 144 - Hüküm no: 171 - Orijinal metin no: [98-2])﻿

﻿

﻿

172. Hüküm

Rumeni bt. Nikola’nın Müslüman olarak Fâtıma ismini aldığı

Rumeni bt. Nikola meclisi şer‘-i şerîf ve mahfil-i dîn-i münîfde hâzır olup küfrü terk ederek Müslüman oldu ve "eşhedü en-lâ ilâhe illâllah ve eşhedü enne Muhammeden abduhû ve resûluhû" diyerek İslâm dînine girdikde ismi Fâtıma olarak tesmiye edildi. Ve kad vaka‘a fi’l-yevmi’l-hâmis ve’l-ışrîn min Recebi’l-mürecceb li sene tis‘în ve elf.

Şuhûdü’l-hâl: Süleyman Çelebi b. Mehmed, İmam Halil Efendi b. Ömer, Mehmed Bey b. Ali, Abdülbâkī b. Ömer, Hüseyin b. Mehmed, Ali Çelebi b. Abdurrahman, Dilâver Bey b. Abdullah

(HASKÖY10 - cilt: 30, sayfa: 144 - Hüküm no: 172 - Orijinal metin no: [99-1, Arapça])﻿

﻿

﻿

173. Hüküm

Muhtaç durumda bulunan Fâtıma bt. Sarı Mehmed’in talebi üzerine oğlu Mustafa’nın nafaka ödeyeceği

Havâss-ı Aliyye kazâsı müzâfâtından kasaba-i Hasköy mahallâtından Turşucuzâde Hüseyin Çelebi mahallesi sâkinelerinden işbu râfi‘atü’l-kitâb Fâtıma bt. Sarı Mehmed nâm hâtun meclisi şer‘-i şerîfde sadrî kebîr oğlu Mustafa mahzarında üzerine da‘vâ ve takrîr-i kelâm edip mezbûr Mustafa oğlum olup benim nafaka ve kisveye kemâl mertebe zarûretim olmağla kıbel-i şer‘den nafaka ve kisve bahâ ve sâir havâic-i lâzımem için kadr-i ma‘rûf nafaka farz ve takdîr olunması matlûbumdur dedikde hâkim-i muvakki‘-i sadr-ı kitâb -tûbâ lehû ve hüsnü me’âb-hazretleri dahi oğlu mezbûr Mustafa üzerine yevmî beşer akçe nafaka ve kisve bahâsı ve sâir havâic-i lâzımesi için farz ve takdîr edip meblağ-ı mefrûz-ı mezbûru harc u sarfa ve vakt-i zarûretde istidâne ve lede’z-zafer oğlu mezbûr Mustafa’ya rücû‘a izin verilmeğin mâ hüve’l-vâki‘ bi’t-taleb ketb olundu. Fi’l-yevmi’s-sâdis aşer min Recebi’l-mürecceb li sene tis‘în ve elf.

Şuhûdü’l-hâl: Mehmed Bey b. Ali, Dilâver Bey b. Abdullah, Ali Çelebi b. Abdurrahman, Abdülbâkī b. Ömer, Mustafa Beşe b. Hüseyin, Hüseyin Çelebi b. Mehmed, Seyfullah Efendi b. Abdurrahman, Mustafa Beşe b. Abdullah, Abdullah Çelebi b. Abdullah

(HASKÖY10 - cilt: 30, sayfa: 145 - Hüküm no: 173 - Orijinal metin no: [99-2])﻿

﻿

﻿

174. Hüküm

Mülâyim bt. Abdullah’ın kocası Dilâver b. Abdullah ile muhâlaa ile boşandıkları

Havâss-ı Aliyye kazâsı müzâfâtından kasaba-i Hasköy mahallâtından Turşucuzâde Hüseyin Çelebi mahallesi sâkinelerinden Mülâyim bt. Abdullah nâm hâtun meclisi şer‘-i hatîr-i lâzımü’t-tevkīrde zevc-i muhâlı‘ı işbu râfi‘ü’l-kitâb Dilâve[r] b. Abdullah mahzarında ikrâr ve takrîr-i kelâm edip mezbûr Dilâver zevcim olup beynimizde şikāk ve adem-i vifâk vâki‘ olmağın zevcim mezkûr Dilâver zimmetinde mütekarrir ve ma‘kūdun aleyh olan altı yüz akçe mehr-i müeccelimden ve nafaka-i iddet-i mu‘ayyenemden ve me’ûnet-i süknâmdan fâriğa olmak üzre zevcim mezbûr Dilâver ile muhâla‘a-i sahîha-i şer‘iyye [ile] muhâla‘a edip ol dahi vech-i muharrer üzre olan hul‘ı kabûl eylediğinden sonra her birimiz hukūk-ı zevciyyete müte‘allika âharın zimmetini ibrâ-i âmm-ı kātı‘ü’n-nizâ‘[la] ibrâ ve iskāt eyledik dedikde mukırra-i mezbûre Mülâyim’in vech-i muharrer üzre cârî ve sâdıra olan ikrârını mezbûr Dilâver vicâhen tasdîk ve şifâhen tahkīk etmeğin [mâ hüve’l-vâki‘ bi’t-taleb ketb olundu]. Fî 28 min Recebi’l-ferd sene 1090.

Şuhûdü’l-hâl: Osman Efendi b. Ali, Mehmed Bey b. Ali, Ali Çelebi b. Abdurrahman, Dilâver Bey b. Abdullah

(HASKÖY10 - cilt: 30, sayfa: 145 - Hüküm no: 174 - Orijinal metin no: [99-3])﻿

﻿

﻿

175. Hüküm

Hüseyin Ağa b. Sinan’ın bahçesinin Rumeli kazaskeri Abdülkâdir Efendi’nin oğlu Abdullah Efendi’ye satıldığı ve yanındaki çayırın da tasarruf hakkının devredildiği

Husûs-ı âti’l-beyânın mahallinde ketb [ve] tahrîr-i iltimâs olunmağın savb-ı şer‘den mevlânâ Ali Efendi b. Davud irsâl olunup ol dahi asrında Rumeli kazaskeri olan merhûmü’l-mebrûr -ed-dâric ilâ medârici rahmeti rabbihi’l-gafûr-Abdülkādir Efendi’nin Havâss-ı Aliyye kazâsı müzâfâtından kasaba-i Hasköy mahallâtından el-Hâc Şaban mahallesinde vâki‘ bahçesine varıp zeyl-i kitâbda muharrerü’l-esâmî müslimîn huzûrunda akd-i meclisi şer‘-i şerîf eyledikde mahmiye-i İstanbul’da Baba Hasan Alemî mahallesinde sâkin sâbıkan zağarcıbaşı olan Hüseyin Ağa b. Sinan tarafından bey‘-i âti’z-zikri ikrâra vekîl olup İbrahim Beşe b. Hasan ve Câbi Mustafa Çelebi b. Hüseyin Efendi şehâdetleri ile şer‘an vekâleti sâbite olan Osman Ağa b. Ali Ağa meclisi ma‘kūd-ı mezkûrda merhûm-ı mûmâ-ileyhin necl-i necîbleri olan umdetü’l-müderrisîni’l-kirâm ve zübdetü’l-muhakkikīni’l-fihâm sâhibü hâze’l-kitâb Abdullah Efendi mahzarında bi’l-vekâle ikrâr ve takrîr-i kelâm edip akd-i âti’z-zikrin sudûruna değin müvekkilim müşârün-ileyh Hüseyin Ağa’nın silk-i mülk-i sahîhinde münselik olup zikr olunan el-Hâc Şaban mahallesinde vâki‘ iki tarafdan müşterî-i mûmâ-ileyh Abdullah Efendi ile birâderleri Ahmed Efendi bahçeleri ve bir tarafdan Yusuf Efendi b. Hüseyin Ağa bostanı ve bir tarafdan vâdi ta‘bîr olunur tarîk-ı âm ile mahdûd olup senede Sultan Bayezid Veli vakfı’na altı yüz akçe mukāta‘alı arsa üzerine mebnî iki bâb fevkānî ve iki bâb tahtânî odaları ve iki bahçıvan odalarını ve bi’r-i mâyı ve eşcâr-ı müsmire ve gayrı müsmire bahçeyi müştemil mülk bahçeyi bi cümleti’t-tevâbi‘ ve’l-levâhık ve kâffeti’l-menâfi‘ ve’l-merâfık mûmâ-ileyh Abdullah Efendi’ye tarafeynden îcâb ve kabûlü hâvî şurût-ı müfsideden ârî iki yüz elli kıt‘a esedî guruşa bey‘-i bâtt-ı sahîh-i şer‘î ile bey‘ ve teslîm ol dahi vech-i muharrer üzre iştirâ ve tesellüm ve kabûl eylediğinden sonra mârrü’z-zikr bahçeye muttasıl bir mikdâr çayır yerini ma‘rifet-i sâhib-i arz ile müvekkilim müşârün-ileyh Hüseyin Ağa müşterî-i mûmâ-ileyh Abdullah Efendi’ye yüz kırk esedî guruş bedel mukābelesinde tefvîz ve ifrâğ ol dahi ber vech-i muharrer tefevvuz ve kabûl eylediğinden sonra semen-i mezbûr iki yüz elli guruş ile bedel-i mezbûr yüz kırk esedî guruş ki cem‘an üç yüz doksan esedî guruşu müvekkilim müşârün-ileyh Hüseyin Ağa müşterî-i mûmâ-ileyh Abdullah Efendi yedinden bi’t-tamâm ve’l-kemâl ahz ü kabz eyleyip ba‘de’l-yevm hudûd-ı mezkûr ile mahdûd olan bahçede müvekkilim müşârün-ileyh Hüseyin Ağa’nın alâka ve medhali yokdur müşterî-i [101] mûmâ-ileyh Abdullah Efendi’nin mülk-i müşterâsı ve hakk-ı sarîhi olup ve zikr olunan çayır yeri dahi hakk-ı müfevvazı olmuşdur keyfe mâ yeşâ’ ve yahtâr mutasarrıf olsun dediğini mevlânâ-yı mezbûr mahallinde tahrîr ba‘dehû ma‘an ba‘s olunan Muhzır Ali Çelebi b. Abdurrahman ve Mehmed Bey b. Ali ile meclisi şer‘a gelip her biri alâ vukū‘ihi inhâ ve takrîr etmeğin mâ vaka‘a bi’t-taleb ketb olundu. Tahrîren fî gurreti Şa‘bâni’l-mu‘azzam li sene tis‘în ve elf.

Şuhûdü’l-hâl: Fahrü’l-müderrisîni’l-kirâm Süleyman Efendi b. Mustafa, Umdetü’l-müderrisîni’l-kirâm Seyyid Ali Efendi b. Abdülhalim Efendi, Mefharü’l-kuzât Mustafa Efendi b. Mehmed Efendi, Mehmed b. Abdullah, Hacı İbrahim Ağa b. Mehmed, Abdülbâkī Efendi b. Ahmed Efendi, Mehmed Ağa b. Ali Emin Ağa, Ali Çelebi b. Abdullah, Mustafa Çelebi b. Abdullah, Hasan b. Hüseyin, El-Hâc İslâm b. Abdullah

(HASKÖY10 - cilt: 30, sayfa: 146 - Hüküm no: 175 - Orijinal metin no: [100-1])﻿

﻿

﻿

176. Hüküm

Varsan v. Vartan’ın Kumru v. Avanos’a terzilik yapıp iki aylık ücretini talep ve tahsil ettiği

Fi’l-asl vilâyet-i Anadolu’da vâki‘ Tokat kazâsı ahâlîsinden olup hâlâ Havâss-ı Aliyye kazâsı müzâfâtından kasaba-i Hasköy mahallâtından Sütlüce mahallesinde müsâferet vechi üzre sâkin olan Varsan v. Vartan nâm Ermeni meclisi şer‘de işbu râfi‘ü’s-sifr Kumru v. Avanos nâm Ermeni muvâcehesinde üzerine da‘vâ ve takrîr-i kelâm edip târih-i kitâbdan iki ay mukaddem mezbûr Kumru’ya terzilik san‘atında nefsimi beş esedî guruşa îcâr ol dahi vech-i muharrer üzre istîcâr ve kabûl eylediğinden sonra ücretimden mezbûr Kumru zimmetinde beş esedî guruş hakkım kalmağın taleb eylediğimde ol dahi ikrâr etmeğin hükm-i hâkim lâhık olmağın meblağ-ı mezbûr beş esedî guruşu mezbûr Kumru yedinden bi’t-tamâm ve’l-kemâl ahz ü kabz eyledim meblağ-ı mezbûr beş esedî guruşa müte‘allika cemî‘ da‘vâdan mezbûr Kumru’nun zimmetini ibrâ ve mezbûr Kumru dahi benim zimmetimi ibrâ-i âm ile ibrâ ve iskāt eyledi dedikde mukırr-ı mezbûr Varsan’ın vech-i muharrer üzre cârî ve sâdır olan ikrârını mezbûr Kumru vicâhen tasdîk ve şifâhen tahkīk etmeğin mâ hüve’l-vâki‘ bi’t-taleb ketb olundu. Fi’l-yevmi’s-sâlis min Şa‘bâni’l-mu‘azzam li sene tis‘în ve elf.

Şuhûdü’l-hâl: Halil b. Ali, Abdullah Çelebi b. Mehmed Bey, Süleyman Çelebi b. Ramazan, Mehmed Bey b. Abdullah, Ali Çelebi b. Abdurrahman, Dilâver Bey b. Abdullah, Hüseyin Çelebi b. Hasan

(HASKÖY10 - cilt: 30, sayfa: 147 - Hüküm no: 176 - Orijinal metin no: [101-1])﻿

﻿

﻿

177. Hüküm

İlyaz v. Aton’un Rus asıllı câriyesi Ene bt. Yuvan’ı azat ettiği

Havâss-ı Aliyye kazâsı müzâfâtından kasaba-i Hasköy mahallâtından Pîrî Paşa mahallesi ahâlîsinden olup Alaman cemâ‘atinden İlyaz v. Aton nâm Yahudi meclisi şer‘-i hatîr-i lâzımü’t-tevkīrde kendiye rıkkıyyetini mu‘terife olan işbu orta boylu açık kaşlı elâ gözlü Rûsiyyetü’l-asl bâ‘iset-i hâze’l-kitâb Ene bt. Yuvan nâm câriye-i memlûkesi muvâcehesinde ikrâr ve takrîr-i kelâm edip mevsûfe-i mezbûre Ene’yi târih-i kitâbdan sene-i âtiye Şevvâl’ine gelince bana istikāmet üzre lâ li-ivazin ‘âcil ve lâ li-garazin âcil malımdan âzâd ve sâir harâir-i asliyyât zümresine ilhâk eyledim ba‘de’l-yevm mevsûfe-i mezbûre üzerinde velâ-i şer‘îden gayrı hakkım bâkī kalmadı dedikde mâ hüve’l-vâki‘ bi’t-taleb ketb olundu. Fi’l-yevmi’s-sâbi‘ min Şa‘bâni’l-mu‘azzam li sene tis‘în ve elf.

Şuhûdü’l-hâl: Fahrü’l-akrân Mahmud Bey b. Mehmed Bey, Süleyman Çelebi b. Ramazan, Abdülbâkī b. Ömer, Abdullah Çelebi b. Mehmed Bey, Mustafa Çelebi b. Hüseyin, Ali Çelebi b. Abdurrahman, Dilâver Bey b. Abdullah el-Bevvâb

(HASKÖY10 - cilt: 30, sayfa: 148 - Hüküm no: 177 - Orijinal metin no: [102-1])﻿

﻿

﻿

178. Hüküm

Bayandur v. Gülbeki’nin Mircan v. Şirvan’a sattığı Eğin’deki bağın bedelini talep davasının reddi

Fi’l-asl vilâyeti Anadolu’da Eğin kazâsına tâbi‘ Hızırilyas nâm karye ahâlîsinden olup hâlâ Havâss-ı Aliyye kazâsı müzâfâtından kasaba-i Hasköy mahallâtından Turşucuzâde Hüseyin Çelebi mahallesinde sâkin Bayandur v. Gülbeki nâm Ermeni meclisi şer‘de kasaba-i mezbûre mahallâtından Abdüsselâm mahallesi ahâlîsinden işbu râfi‘ü’s-sifr Mircan v. Şirvan nâm Nasrânî muvâcehesinde üzerine da‘vâ ve takrîr-i kelâm edip mezbûr Mircan’a karye-i mezbûrede vâki‘ hudûdu beynimizde ma‘lûm tahmînen ( ) dönüm bağımı iki yüz esedî guruşa bey‘ ve teslîm ol dahi vech-i muharrer üzre iştirâ ve tesellüm ve kabûl eylediğinden sonra semen-i mezbûrdan yüz yirmi esedî guruşu mezbûr Mircan yedinden ahz ü kabz edip semen-i mezbûrdan bâkī seksen esedî guruş mezbûr Mircan zimmetinde kalmağın meblağ-ı bâkī-i mezbûru taleb eylediğimde edâdan imtinâ‘ eder suâl olunup alıverilmesi matlûbumdur dedikde gıbbe’s-suâl mezbûr Mircan cevâbında fi’l-hakīka müdde‘î-i mezbûrdan bağ-ı mezkûru iki yüz esedî guruşa iştirâ ve kabz edip semen-i mezbûr iki yüz esedî guruşu müdde‘î-i mezbûra def‘ ve teslîm eyledim deyû def‘ ile mukābele edicek isre’l-istintâk ve akībe’l-inkâr mezbûr Mircan’dan [103] def‘-i mezbûrunu mübeyyine beyyine taleb olundukda zikr olunan Turşucuzâde mahallesi ahâlîsinden Feraşet v. Bahtik ve Hanem v. Handek nâm Ermeniler li ecli’ş-şehâde meclisi şer‘a hâzırân olup istişhâd olunduklarında fi’l-vâki‘ müdde‘î-i mezbûr Bayandur bağ-ı mezkûru mersûm Mircan’a iki yüz esedî guruşa bey‘ ve teslîm ol dahi vech-i muharrer üzre iştirâ ve tesellüm eylediğinden sonra semen-i mezbûr iki yüz esedî guruşu mezbûr Mircan müdde‘î-i mezbûr Bayandur’a bizim huzûrumuzda def‘ ve teslîm müdde‘î-i mezbûr Bayandur dahi mersûm Mircan’dan semen-i mezbûr iki yüz esedî guruşu ahz ü kabz eyledi biz bu husûsa bu vech üzre şâhidleriz şehâdet dahi ederiz deyû her biri edâ-yı şehâdet-i şer‘iyye eylediklerinde gıbbe ri‘âyet-i şerâiti’l-kabûl şehâdetleri hayyiz-i kabûlde vâki‘ olmağın mûcebiyle ba‘de’l-hükm mâ vaka‘a bi’t-taleb ketb olundu. Fi’l-yevmi’s-sâdis min Şa‘bâni’l-mu‘azzam li sene tis‘în ve elf.

Şuhûdü’l-hâl: Mehmed Bey b. Ali, Ali Çelebi b. Abdurrahman, Dilâver Bey b. Abdullah, Abdülbâkī b. Ömer

(HASKÖY10 - cilt: 30, sayfa: 148 - Hüküm no: 178 - Orijinal metin no: [102-2])﻿

﻿

﻿

179. Hüküm

Hacı Hasan b. İbrahim’in Karakaş v. Mayer’e sattığı susam yağı bedelinden kalan alacağını talep ettiği ve ödenmesine hükmedildiği

Mahmiye-i Üsküdar mahallâtından Kebeci mahallesinde sâkin işbu râfi‘ü’l-kitâb el-Hâc Hasan b. İbrahim nâm kimesne meclisi şer‘de Havâss-ı Aliyye kazâsı müzâfâtından kasaba-i Hasköy sûkunda bakkal olan Karakaş v. Mayer nâm Yahudi mahzarında üzerine da‘vâ ve takrîr-i kelâm edip târih-i kitâbdan iki ay mukaddem mezbûr Karakaş yedimden iki yüz vakıyye şirûgan iştirâ ve kabz edip her vakıyyesi yirmi dörder akçeye ki cem‘an kırk esedî guruş olup meblağ-ı mezbûrdan on esedî guruşunu bana def‘ ve teslîm ben dahi yedinden ahz ü kabz eylediğimden sonra meblağ-ı mezbûrdan bâkī otuz esedî guruş hakkım kalmağın taleb eylediğimde edâdan imtinâ‘ eder suâl olunup alıverilmesi matlûbumdur dedikde gıbbe’s-suâl mezbûr Karakaş cevâbında fi’l-vâki‘ müdde‘î-i mezbûr el-Hâc Hasan yedinden iki yüz vakıyye şirûgan iştirâ ve kabz edip her vakıyyesi yirmi dörder akçeye ki cem‘an kırk esedî guruş olup meblağ-ı mezbûrdan on esedî guruşunu mezbûr el-Hâc Hasan’a def‘ ve teslîm ol dahi yedimden ahz ü kabz eylediğinden sonra zimmetimde bâkī lâzımü’l-edâ ve vâcibü’l-kazâ otuz esedî guruş deynim vardır deyû bi tav‘ihî ikrâr ve i‘tirâf etmeğin alâ mûceb-i i‘tirâfihî meblağ-ı bâkī mezbûr otuz guruşu müdde‘î-i mezbûr el-Hâc Hasan’a edâya mezbûr Karakaş’a tenbîh birle mâ hüve’l-vâki‘ bi’t-taleb ketb olundu. Fî yevm? 10 min Şa‘bân li sene tis‘în ve elf.

Şuhûdü’l-hâl: es-Sâbikūn

(HASKÖY10 - cilt: 30, sayfa: 149 - Hüküm no: 179 - Orijinal metin no: [103-1])﻿

﻿

﻿

180. Hüküm

Kostantin v. Vasil’in Rus asıllı câriyesi Maroşka bt. İstefani’yi azat ettiği

Mahrûse-i Galata kazâsı müzâfâtından kasaba-i Kasımpaşa’da Hammâroğlu odalarında sâkin Kostantin v. Vasil nâm zimmî meclisi şer‘-i hatîr-i lâzımü’t-tevkīrde kendiye rıkkıyyetini mu‘terife işbu orta boylu sarı elâ gözlü sivri burunlu sağ elinin bınsır parmağının tırnağı nişânlı Rûsiyyetü’l-asl bâ‘iset-i hâze’l-kitâb Maroşka v. İstefani nâm câriye-i memlûkesi muvâcehesinde ikrâr ve takrîr-i kelâm edip mevsûfe-i mezbûre Maroşka’yı lâ li-ivazin ‘âcil ve lâ li-garazin âcil malımdan âzâd ve sâir harâir-i asliyyât zümresine ilhâk eyledim ba‘de’l-yevm mevsûfe-i mezbûre Maroşka üzerinde velâ-i şer‘iyyeden gayrı hakkım bâkī kalmadı dedikde mâ vaka‘a bi’t-taleb ketb olundu. Fi’l-yevmi’l-âşir min Şa‘bâni’l-mu‘azzam li sene tis‘în ba‘de’l-elf.

Şuhûdü’l-hâl: Ali Çelebi b. Abdurrahman, Mehmed Bey b. Ali, Abdülbâkī Çelebi b. Ömer, Ahmed b. Hasan, Seyfullah Çelebi b. Abdurrahman, Hüseyin b. Abdullah, Mustafa Beşe b. Hüseyin, Anastaş? v. Yorgi

(HASKÖY10 - cilt: 30, sayfa: 150 - Hüküm no: 180 - Orijinal metin no: [104-1])﻿

﻿

﻿

181. Hüküm

Kiremitçi İspolyot v. Yorgi’nin Ali b. Kanber’e verdiği kiremitleri veya bedelini talep ettiği ve ödemesinin tenbih edildiği

Medîne-i Hazret-i Ebâ Eyyûb el-Ensârî müzâfâtından kasaba-i Hasköy mahallâtından Abdüsselâm mahallesi ahâlîsinden olup kiremitçi tâifesinden râfi‘ü’r-rakīm İspolyot v. Yorgi nâm zimmî mavnacı tâifesinden olup medîne-i mezbûre mahallâtından Câmi‘-i Kebîr mahallesinde sâkin Ali b. Kanber nâm kimesne mahzarında üzerine da‘vâ ve takrîr-i kelâm edip târih-i kitâbdan beş ay mukaddem mezbûr Ali yedine beylik nîme ta‘bîr olunur bin sekiz yüz tuğla def‘ ve teslîm ol dahi ahz ü kabz etmeğin zimmetinde kalmışdi hâlâ mezbûr Ali’den suâl olunup aynı mevcûd ise aynını değil ise kıymet-i şer‘iyyesini taleb ederim alıverilmesi matlûbumdur dedikde gıbbe’s-suâl mezbûr Ali cevâbında fi’l-vâki‘ târih-i mezbûrda müdde‘î-i mezbûr İspolyot yedinden vech-i muharrer üzre bin sekiz yüz beylik nîme tuğlayı ahz ü kabz eylediğini tav‘an ikrâr ve i‘tirâf eylediğinden sonra zikr olunan bin sekiz yüz beylik nîme tuğlanın aynı mevcûd ise aynını değil ise kıymet-i şer‘iyyesini müdde‘î-i mezbûr İspolyot’a edâ ve teslîme mezbûr Ali’ye ba‘de’t-tenbîh mâ vaka‘a bi’t-taleb ketb olundu. Fi’l-yevmi’s-sâmin aşer min Şa‘bân li sene tis‘în ve elf.

Şuhûdü’l-hâl: Mahmud Bey b. Mehmed Bey, Hüseyin Beşe b. Sefer, Ali b. Abdurrahman, Abdülbâkī b. Ömer, Mustafa Beşe b. Hüseyin, Hüseyin Çelebi b. Abdullah, Yusuf b. Abdullah, Abdullah b. Abdülmennân

(HASKÖY10 - cilt: 30, sayfa: 150 - Hüküm no: 181 - Orijinal metin no: [104-2])﻿

﻿

﻿

182. Hüküm

Tâye bt. Abdullah adlı câriyenin Müslüman olarak Fâtıma ismini aldığı

Tâye bt. Abdullah meclisi şer‘-i şerîf ve mahfil-i dîn-i münîfde hâzır olup küfrü terk ederek Müslüman oldu ve "eşhedü en-lâ ilâhe illâllah ve eşhedü enne Muhammeden abduhû ve resûluhû" diyerek İslâm dînine girdikde Fâtıma ismi ile tesmiye edildi. Kad vaka‘a fi’l-yevmi’t-tâsi‘ aşer min Şa‘bân li sene tis‘în ve elf.

Şuhûdü’l-hâl: Ali Bey b. ( ) el-Cündî İbrahim Efendi b. Murad el-İmâm, Mustafa b. Murad, Ahmed Bey b. Musa el-Cündî Şaban Çelebi b. Hüseyin, Mustafa b. Ali, Halil Beşe b. Mahmud, Mehmed Bey b. Ali, Seyfullah Efendi b. Abdurrahman, Ali Çelebi b. Abdurrahman, Dilâver Bey b. Abdullah, Abdülbâkī b. Ömer [Derkenâr:] Câriye-i mezbûre bey‘a arz olundukda Halil Beşe nâm kimesne üzerinde yüz altmış beş kıt‘a esedî guruşa karâr etmişdir.

(HASKÖY10 - cilt: 30, sayfa: 151 - Hüküm no: 182 - Orijinal metin no: [105-1, Arapça])﻿

﻿

﻿

183. Hüküm

Fâtıma bt. Musa’nın Hasköy’de oturmak şartıyla evlendiği kocası Mahmud b. Mehmed’in İstanbul’a taşınmak istediği, mahkeme kararıyla bundan men edildiği

Havâss-ı Aliyye kazâsı müzâfâtından kasaba-i Hasköy mahallâtından el-Hâc Şaban mahallesi sâkinelerinden bâ‘iset-i hâze’l-vesîka Fâtıma bt. Musa nâm hâtunun sadrî kebîr oğlu ve husûs-ı âti’l-beyânı da‘vâya vekîli olup vekâleti bimâ hüve nehcü’s-sübût şer‘an sâbite olan Ahmed b. Hasan nâm kimesne meclisi şer‘de müvekkile-i mezbûre Fâtıma’nın zevc-i dâhilün bihâsı Mahmud b. Mehmed mahzarında bi’l-vekâle üzerine da‘vâ ve takrîr-i kelâm edip mezbûr Mahmud vâlidem müvekkile-i mezbûre Fâtıma’yı bin akçe mehr-i müeccel ile nefsi için tezvîc ve inkâh murâd eylediğinde kasaba-i mezbûreden nakl edip mahmiye-i İstanbul’da iskân murâd eder isem müvekkile-i mezbûre Fâtıma boş olsun deyû hîn-i akidde şart etmişdi hâlâ vâlidem müvekkile-i mezbûre Fâtıma’yı kasaba-i mezbûreden nakl edip mahmiye-i mezbûrede iskân murâd eder suâl olunup mezbûr Mahmud’un şartına binâen kasaba-i mezbûreden nakl olmamak üzre kıbel-i şer‘den tenbîh olunması matlûbumdur dedikde gıbbe’s-suâl akībe’l-inkâr vekîl-i mezbûrdan takrîrine mutâbık beyyine taleb olundukda mahalle-i mezbûre sâkinlerinden Süleyman Çelebi b. Ramazan ve İbrahim b. Abdullah ve Mehmed Bey b. Ahmed ve Mustafa b. Ahmed nâm kimesneler li ecli’ş-şehâde meclisi şer‘a hâzırûn olup istişhâd olunduklarında fi’l-hakīka mezbûr Mahmud müvekkile-i mezbûre Fâtıma’yı nefsi için bin akçe mehr-i müeccel ile tezvîc ve inkâh murâd eylediğinde kasaba-i mezbûreden nakl edip mahmiye-i mezbûrede iskân murâd eder isem müvekkile-i mezbûre Fâtıma boş olsun deyû hîn-i akidde bizim huzûrumuzda şart eyledi biz bu husûsa bu vech üzre şâhidleriz ve şehâdet dahi ederiz deyû her biri edâ-yı şehâdet-i şer‘iyye eylediklerinde [106] ba‘de’t-ta‘dîl ve’t-tezkiyye şehâdetleri hayyiz-i kabûlde vâkı‘a olmağın mûcebiyle müvekkile-i mezbûre Fâtıma’yı kasaba-i mezbûreden nakl etmemek üzre mezbûr Mahmud’a tenbîh birle mâ hüve’l-vâki‘ bi’t-taleb ketb olundu. Fi’l-yevmi’l-ışrîn min Şa‘bâni’l-mu‘azzam li sene tis‘în ve elf.

Şuhûdü’l-hâl: Mehmed Bey b. Ali, Ali Çelebi b. Abdurrahman, Dilâver Bey b. Abdullah, Mustafa Çelebi b. Hasan, Mustafa Çelebi b. Abdullah, Yusuf b. Abdullah, Hüseyin b. Hasan, Mustafa Çelebi b. Mehmed

(HASKÖY10 - cilt: 30, sayfa: 151 - Hüküm no: 183 - Orijinal metin no: [105-2])﻿

﻿

﻿

184. Hüküm

Âişe bt. Mehmed’in Ömer Beşe b. Mehmed’den talep ettiği alacağının daha önce Âişe Hâtun’un emriyle damadı Mehmed’e ödendiğinin tespiti

Mahmiye-i İstanbul’da Koca Mustafa Paşa mahallesi sâkinelerinden Âişe bt. Mehmed nâm hâtun meclisi şer‘-i hatîr-i lâzımü’t-tevkīrde Havâss-ı Aliyye kazâsı müzâfâtından kasaba-i Hasköy sûkunda debbağ olan işbu râfi‘ü’l-kitâb Ömer Beşe b. Mehmed mahzarında üzerine da‘vâ ve takrîr-i kelâm edip mezbûr Ömer Beşe’ye cihet-i karz-ı şer‘îden on buçuk esedî guruş def‘ ve teslîm ol dahi vech-i muharrer üzre yedimden ahz ü kabz etmeğin meblağ-ı mezbûru taleb ederim suâl olunup alıverilmesi matlûbumdur dedikde gıbbe’s-suâl mezbûr Ömer Beşe cevâbında fi’l-vâki‘ müdde‘iye-i mezbûre Âişe meblağ-ı mezbûr on buçuk esedî guruşu gāib ani’l-meclis dâmâdı Mehmed’e def‘ ve teslîm [et] deyû emr etmeğin müdde‘iye-i mezbûrenin emrine binâen dâmâdı gāib-i mezbûra def‘ ve teslîm eyledim deyû def‘le mukābele edicek isre’l-istintâk ve akībe’l-inkâr mezbûr Ömer Beşe’den def‘-i mezbûrunu mübeyyine beyyine taleb olundukda udûl-i müslimînden olup kasaba-i mezbûre mahallâtından Turşucuzâde Hüseyin Çelebi mahallesinde imâm olan Ali Efendi b. el-Hâc Mehmed ve yine Turşucuzâde Hüseyin Çelebi mahallesinde sâkin Debbağ İbrahim b. Halil nâm kimesneler li ecli’ş-şehâde meclisi şer‘a hâzırân olup istişhâd olunduklarında fi’l-hakīka müdde‘iye-i mezbûre Âişe meblağ-ı mezbûr on buçuk esedî guruşu dâmâdı gāib-i mezbûr Mehmed’e def‘ ve teslîm ile emr etmeğin mezbûr Ömer Beşe dahi müdde‘iye-i mezbûrenin emrine binâen meblağ-ı mezbûr on buçuk esedî guruşu bizim huzûrumuzda gāib-i mezbûr Mehmed’e def‘ ve teslîm eyledi biz bu husûsa bu vech üzre şâhidleriz şehâdet dahi ederiz deyû her biri edâ[-i] şehâdet-i şer‘iyye eylediklerinde ba‘de’t-ta‘dîl ve’t-tezkiyye şehâdetleri hayyiz-i kabûlde vâki‘ olmağın mûcebiyle müdde‘iye-i mezbûre Âişe bî-vech mu‘ârazadan men‘ birle mâ hüve’l-vâki‘ bi’t-taleb ketb [olundu]. Fi’l-yevmi’s-sâbi‘ ve’l-ışrîn min Şa‘bâni’l-mu‘azzam li sene tis‘în ve elf.

Şuhûdü’l-hâl: Mehmed Bey b. Ali, Mehmed Çelebi b. Siyavuş, Abdullah Çelebi b. Mehmed Ağa, Ali Çelebi b. Abdurrahman

(HASKÖY10 - cilt: 30, sayfa: 152 - Hüküm no: 184 - Orijinal metin no: [106-1])﻿

﻿

﻿

185. Hüküm

Aslan v. Beraya’nın Rus asıllı Hana bt. Fezasi adlı câriyesi ile azatlık sözleşmesi (mükâtebe) yaptığı

Havâss-ı Kostantıniyye -humiyet ani’l-âfât ve’l-beliyye- kazâsı müzâfâtından kasaba-i Hasköy mahallâtından Pîrî Paşa mahallesi ahâlîsinden Aslan v. Beraya nâm Yahudi tarafından husûs-ı âti’l-beyânı ikrâra vekîl olup vekâleti Ali Çelebi b. İbrahim ve diğer Ali Çelebi b. Abdurrahman nâm kimesneler şehâdetleri ile sâbite olan [107] Bahor v. Avraham nâm Yahudi meclisi şer‘-i hatîr-i lâzımü’t-tevkīrde müvekkili mezbûr Aslan’a rıkkıyyetini mu‘terife işbu uzun boylu elâ gözlü açık kaşlı Rûsiyyetü’l-asl bâ‘iset-i hâze’l-kitâb Hana bt. Fezasi nâm câriye-i memlûke mahzarında bi’l-vekâle ikrâr ve takrîr-i kelâm edip müvekkilim mezbûr mevsûfe-i mezbûre Hana’yı târih-i kitâbdan iki sene tamâmına değin istikāmet üzre kendiye hizmet etmeye kitâbete kat‘ eyleyip târih-i mezbûr hulûlünde malımdan âzâd olsun dedi dedikde vekîl-i mezbûrun vech-i muharrer üzre cârî ve sâdır olan ikrârını mevsûfe-i mezbûre Hana vicâhen tasdîk ve şifâhen tahkīk etmeğin mâ vaka‘a bi’t-taleb ketb olundu. Fi’l-yevmi’t-tâsi‘ ve’l-ışrîn min Şa‘bâni’l-mu‘azzam sene 1090.

Şuhûdü’l-hâl: Hasan Çelebi b. Mustafa, Receb Beşe b. Nasuh, Ali Çelebi b. İbrahim, Abdullah Çelebi b. Mehmed Ağa, Mustafa Beşe b. Abdullah, Hüseyin b. Hasan, Mustafa Çelebi b. Mehmed, Yusuf Beşe b. Abdullah, Mehmed Ağa b. Abdullah

(HASKÖY10 - cilt: 30, sayfa: 153 - Hüküm no: 185 - Orijinal metin no: [106-2])﻿

﻿

﻿

186. Hüküm

Marziye Hâtun bt. Ramazan’ın ölen oğlu Süleyman’ın evindeki hissesini gelini Belkıs bt. Abdullah’a sattığı ve evin tamamının Belkıs’ın mülkü olduğu

Havâss-ı Aliyye kazâsı müzâfâtından kasaba-i Hasköy mahallâtından Pîrî Paşa mahallesi sâkinelerinden bâ‘isetü’l-kitâb Marziye Hâtun bt. Ramazan tarafından bey‘-i âti’l-beyânı ikrâra vekîl olup zât-ı mezbûreyi ma‘rifet-i şer‘iyye ile ârifân olan Mehmed Ağa b. Mehmed ve Ahmed Çelebi b. Hasan nâm kimesne[ler] şehâdetleriyle şer‘an vekâleti sâbite olan İmâm Ali Efendi b. el-Hâc Mehmed meclisi şer‘-i hatîr-i lâzımü’t-tevkīrde yine kasaba-i mezbûre mahallâtından Turşucuzâde Hüseyin Çelebi mahallesi sâkinelerinden Belkıs bt. Abdullah nâm hâtun tarafından dahi kezâlik vekîl olup mezbûreyi ma‘rifet-i şer‘iyye ile ârifân olan Ömer Çelebi b. Ahmed ve Mehmed Beşe b. Abdullah şehâdetleri ile şer‘an vekâleti sâbite olan Mehmed Ağa b. İsmail muvâcehesinde takrîr-i kelâm ve ta‘bîr ani’l-merâm edip müvekkilem mezbûre Marziye Hâtun’un oğlu olup bundan akdem vefât eden Süleyman nâm kimesne mezbûre Belkıs’ın zevci olmağla vefât eyledikde zimmetinde mütekarrir ve ma‘kūdun aleyh olan beş bin akçe mehr-i müecceline müteveffâ-yı mezbûrun muhallefâtından olup zikr olunan Turşucuzâde Hüseyin Çelebi mahallesinde vâki‘ bir tarafı Ömer b. Mustafa mülkü ve bir tarafı Deli Mustafa mülkü ve bir tarafı Yani nâm zimmî mülkü ve taraf-ı râbi‘i tarîk-ı âm ile mahdûd ve mümtâz olup iki bâb tahtânî oda ve bir sofa ve bi’r-i mâyı ve bahçe ve kenîfi müştemil olup nısf-ı şâyi‘i kendi mülkü olan mülk menzilin nısf-ı âharını dahi [108] mezbûre Belkıs Hâtun’a yedi bin dört yüz akçeye bey‘-i bâtt-ı sahîh-i şer‘î ile bey‘ edip ol dahi ber vech-i muharrer iştirâ ve kabûl eyledikden sonra semeni olan meblağ-ı mezbûrun iki bin dört yüz akçesini yedinden nakid alıp bâkī beş bin akçeyi mehr-i müeccelinden olan deyne takas edip ol dahi mukāssa ve kabûl eyledikden sonra ba‘de’l-yevm menzili mahdûd-ı mezbûr cümle tevâbi‘ ve levâhıkı ile mezbûre Belkıs Hâtun’un mülk-i müşterâsıdır keyfe mâ yeşâ’ ve yahtâr mutasarrıfe olsun dedi dedikde mukırr-ı mezbûrun bi’l-vekâle cârî ve sâdır olan ikrârını el-mukarru lehâ’l-merkūme bi’l-vekâle tasdîk etmeğin mâ vaka‘a gıbbe’t-taleb ketb olundu. Fi’l-yevmi’l-hâmis min şehri Ramazâni’l-mübârek li sene tis‘în ve elf.

Şuhûdü’l-hâl: İbrahim Efendi b. Murad el-İmâm, Hüseyin Beşe b. Mehmed, Mehmed Çelebi b. Siyavuş, Hasan Çelebi b. Hüseyin, Mustafa Çelebi b. Dilâver, Mehmed Bey b. Ali, Şahbaz b. Abdullah, Mustafa Çelebi b. Murad el-Müezzin, Ali Çelebi b. Abdurrahman

(HASKÖY10 - cilt: 30, sayfa: 154 - Hüküm no: 186 - Orijinal metin no: [107-1])﻿

﻿

﻿

187. Hüküm

Marziye Hâtun’un ölen oğlunun zevcesi Belkıs ile aralarındaki davada muhtelif eşya karşılığında sulh oldukları

Havâss-ı Aliyye kazâsı müzâfâtından kasaba-i Hasköy mahallâtından Turşucuzâde Hüseyin Çelebi mahallesi sâkinelerinden Belkıs bt. Abdullah nâm hâtun tarafından vekîl olup mezbûreyi ma‘rifet-i şer‘iyye ile ârifân olan Ömer Çelebi b. Ahmed ve Mehmed Beşe b. Abdullah şehâdetleri ile şer‘an vekâleti sâbite olan Mehmed Ağa b. İsmail nâm kimesne meclisi şer‘-i hatîr-i lâzımü’t-tevkīrde yine kasaba-i mezbûre mahallâtından Pîrî Paşa mahallesi sâkinelerinden işbu bâ‘isetü’l-kitâb Marziye bt. Ramazan nâm hâtun tarafından kezâlik vekîl olup mezbûrenin zâtını ma‘rifet-i şer‘iyye ile ârifân olan Mehmed Ağa b. Mehmed ve Ahmed Çelebi b. Hasan şehâdetleri ile şer‘an vekâleti sâbite olan İmâm Ali Efendi b. el-Hâc Mehmed muvâcehesinde ikrâr-ı tâm ve takrîr-i kelâm edip müvekkilem mezbûre Belkıs’ın merkūme Marziye Hâtun ile ba‘zı cihâza müte‘allik da‘vâ-yı şer‘iyyesi olmağla taleb sadedinde iken beynlerinde nizâ‘-ı küllî vâki‘ olmuş idi el-hâletü hâzihî tavassut-ı muslihîn ile da‘vâ-yı mezbûrdan altı dokuma yastık ve iki minder ve bir döşek ve üç yorgan ve sekiz sahan ve bir tencere ve bir sagīr kahve ibriği ve bir maşraba üzerine inşâ-i akd-i sulh ettiklerinde müvekkilem merkūme Belkıs dahi sulh-i mezbûru kabûl ve bedel-i sulh olan eşyâ-yı mezbûre[yi] Marziye Hâtun yedinden bi’t-tamâm alıp kabz edip husûs-ı mezbûra müte‘allik âmme-i de‘âvî ve mütâlebât ve eymân ve muhâsamâtdan mezbûre Marziye Hâtun’un zimmetini ibrâ-i âmm-ı kātı‘ü’n-nizâ‘la ibrâ ve iskāt-ı tâmm-ı râfi‘ü’l-hısâm ile iskāt eyledi ba‘de’l-yevm [109] husûs-ı mezbûra müte‘allik müvekkilem mezbûre Belkıs Hâtun’dan da‘vâ sudûr ve zuhûr ederse lede’l-hükkâmi’l-kirâm mesmû‘a ve makbûle olmasın dedikde mukırr-ı mezbûrun bi’l-vekâle cârî ve sâdır olan ikrârını el-mukarru lehâ’l-merkūme bi’l-vekâle tasdîk etmeğin mâ vaka‘a gıbbe’t-taleb ketb olundu. Fi’l-yevmi’l-hâmis min şehri Ramazâni’l-mübârek li sene tis‘în ve elf.

Şuhûdü’l-hâl: es-Sâbikūn

(HASKÖY10 - cilt: 30, sayfa: 155 - Hüküm no: 187 - Orijinal metin no: [108-1])﻿

﻿

﻿

188. Hüküm

Subaşının talebiyle Samuyel v. Salamon’un oğlu Salamon’un cesedinin keşfi ve yemek yerken düşerek öldüğünün anlaşıldığı

Havâss-ı Aliyye kazâsı müzâfâtından kasaba-i Hasköy’de bi’l-fi‘l subaşı olan işbu râfi‘ü’l-kitâb el-Hâc Mehmed b. Mehmed meclisi şer‘-i hatîr-i lâzımü’t-tevkīrde takrîr-i kelâm ve ta‘bîr ani’l-merâm edip kasaba-i mezbûre mahallâtından Keçeci mahallesinde sâkin Samuyel v. Salamon nâm Yahudinin sulbî sagīr oğlu Salamon nâm sagīri târih-i kitâbdan bir gün mukaddem urup katl eylemişlerdir hâlâ maktûlen yatar taraf-ı şer‘den üzerine varılıp keşf ve tahrîr olunması matlûbumdur dedikde bu fakīr ve Haseki Ahmed Ağa b. Abdülkerim ve zeyl-i kitâbda muharrerü’l-esâmî olan müslimîn ile zikr olunan mahalle varıp hâlik-i mezbûra nazar olundukda âzâ-yı cevârihinin bir uzvunda eser-i cerâhat olmayıp ve aslâ yarası ve beresi dahi olmadığı zâhir ve müte‘ayyin oldukdan sonra vech-i helâki istihbâr olundukda fi’l-hakīka târih-i kitâbdan bir gün mukaddem ta‘âm ekl ederken bi emrillâhi te‘âlâ düşüp bi’l-…? hâlik olmuşdur deyû haber verdiklerinde vâki‘ü’l-hâl hıfzan li’l-makāl ketb ü tahrîr olundu. Fi’l-yevmi’t-tâsi‘ min şehri Ramazâni’l-mübârek li sene tis‘în ve elf.

Şuhûdü’l-hâl: Yusuf Efendi b. Mustafa el-İmâm, Receb Beşe b. Nasuh, Ali Çelebi b. Abdullah, Emrullah b. Ömer, Hasan Bey bekçi-i harem, Fethi Beşe b. Musli

(HASKÖY10 - cilt: 30, sayfa: 155 - Hüküm no: 188 - Orijinal metin no: [109-1])﻿

﻿

﻿

189. Hüküm

Subaşı Hacı Mehmed b. Mehmed’in Kazer v. Hanes’in anasına ve avratına küfrettiği

Havâss-ı Aliyye kazâsı müzâfâtından kasaba-i Hasköy mahallâtından Turşucuzâde Hüseyin Çelebi mahallesi sükkânından Kazer v. Hanes nâm Ermeni meclisi şer‘-i hatîr-i lâzımü’t-tevkīrde kasaba-i mezbûrede bi’l-fi‘l subaşı olan el-Hâc Mehmed b. Mehmed mahzarında üzerine da‘vâ ve takrîr-i kelâm edip mezbûr el-Hâc Mehmed târih-i kitâb günü bi gayrı hakkın benim anama ve avratıma cimâ‘ lafzıyla şetm edip behey gidi godoş başın avratın fercine [110] ve dilini avratının fercine sok deyip bana hilâf-ı şer‘-i şerîf şetm eylemişdir suâl olunup ihkāk-ı hak olunmak matlûbumdur dedikde gıbbe’s-suâl mezbûr el-Hâc Mehmed cevâbında fi’l-hakīka târih-i kitâb günü müdde‘î-i mezbûr Kazer’in anasına ve avratına bi gayrı hakkın cimâ‘ lafzıyla şetm edip behey gidi godoş başın avratının fercine ve dilini avratının fercine sok deyip hilâf-ı şer‘-i şerîf şetm eylediğini bi tav‘ihî ikrâr ve i‘tirâf etmeğin mûcebiyle ba‘de’l-hükm mâ vaka‘a bi’t-taleb ketb olundu. Fi’l-yevmi’r-râbi‘ aşer min şehri Ramazâni’l-mübârek li sene tis‘în ve elf.

Şuhûdü’l-hâl: Süleyman Çelebi b. Ramazan, Ali Çelebi b. Abdurrahman, Hasan Çelebi b. Mustafa, Dilâver Bey b. Abdullah, Abdülbâkī b. Ömer

(HASKÖY10 - cilt: 30, sayfa: 156 - Hüküm no: 189 - Orijinal metin no: [109-2])﻿

﻿

﻿

190. Hüküm

Halil Yazıcı b. Ömer’in Vardabaşo v. Mordehay’da karpuz ve armut bedelinden olan alacağını talep ettiği

Mahrûse-i Galata hısnı ebvâbından Karaköy kapısı dâhilinde sâkin işbu râfi‘ü’l-kitâb Halil Yazıcı b. Ömer nâm kimesne meclisi şer‘-i hatîr-i lâzımü’t-tevkīrde Havâss-ı Aliyye kazâsı müzâfâtından kasaba-i Hasköy sûkunda sâkin Yahud tâifesinden Vardabaşo v. Mordehay mahzarında üzerine da‘vâ ve takrîr-i kelâm edip mezbûr Yahudi zimmetinde karpuz bahâsından iki yüz yirmi [iki] akçe ve armut bahâsından üç yüz altmış akçe ki cem‘an beş yüz seksen iki akçe hakkım olup taleb eylediğimde edâdan imtinâ‘ eder suâl olunup meblağ-ı mezbûr beş yüz seksen iki akçenin alıverilmesi matlûbumdur dedikde gıbbe’s-suâl mezbûr Vardabaşo cevâbında fi’l-hakīka müdde‘î-i mezbûr Halil Yazıcı’ya karpuz bahâsından iki yüz yirmi iki akçe ve armut bahâsından üç yüz altmış akçe ki cem‘an beş yüz seksen iki akçe zimmetimde vâcibü’l-edâ ve lâzımü’l-kazâ deynimdir deyû bi tav‘ihî ikrâr ve i‘tirâf etmeğin alâ mûceb-i i‘tirâfihî meblağ-ı mezbûr beş yüz seksen iki akçeyi müdde‘î-i mezbûr Halil Yazıcı’ya edâ ve teslîme mezbûr Vardabaşo Yahudiye tenbîh birle mâ vaka‘a bi’t-taleb ketb olundu. Fi’l-yevmi’s-sâbi‘ min şehri Ramazâni’l-mübârek li sene tis‘în ve elf.

Şuhûdü’l-hâl: Süleyman Çelebi b. Ramazan, Ali Çelebi b. Abdurrahman, Abdülbâkī b. Ömer, Halil b. Selim, Hüseyin b. Hasan [Sayfa sonunda:] beyaz sahîh, beyaz sahîh, beyaz sahîh. Temmeti’s-sicillü’l-mahfûz.

(HASKÖY10 - cilt: 30, sayfa: 156 - Hüküm no: 190 - Orijinal metin no: [110-1])﻿

﻿

﻿

191. Hüküm

1090 yılı Receb ayına ait narh kayıtları

27 fî Receb sene 1090 Yevmü’l-ahad Hora üzümü [Kıyye 1] [Kıymet] 2 Parmak üzümü [Kıyye 1] [Kıymet] 3 Kavun Kıyye 1 Kıymet 1 Karpuz Kıyye 1,5 Kıymet 1 Tâze lop inciri dört ve üç Kıyye 1 Kıymet 4 3 Tâze hurda incir Kıyye 1 Kıymet 3 2 Kabak Kıyye 2 Kıymet 1 Patlıcan Aded 8 Kıymet 1 Şeftali Kıyye 1 Kıymet 4 3 Bâ-tezkire-i Hazret-i Efendi memhûrdur. Vasale ileynâ fi’t-târihi’l-mezbûr ve li’s-seneti’l-merkūme.

(HASKÖY10 - cilt: 30, sayfa: 157 - Hüküm no: 191 - Orijinal metin no: [111-1])﻿

﻿

﻿

192. Hüküm

Felori bt. Haron adlı Yahudi kadının mahalleden ihrâc edilmesine dâir

Havâss-ı Aliyye kazâsına tâbi‘ kasaba-i Hasköy’de bi’l-fi‘l subaşı olan işbu râfi‘ü’l-kitâb el-Hâc Mehmed b. Mehmed meclisi şer‘-i hatîr-i lâzımü’t-tevkīrde kasaba-i mezbûre mahallâtından Kiremitçi Ahmed Çelebi mahallesi sâkinelerinden Felori bt. Haron nâm Yahudiye mahzarında üzerine da‘vâ ve takrîr-i kelâm edip mezbûre Felori kendi hâlinde olmayıp sâkin olduğu menziline nâ-mahrem kimesneler getirip ecnebîden tehâşîsi olmamağla dâimâ fesâddan hâlî değildir mezbûrenin keyfiyyet-i hâli ahâlî-i mahalle-i mezbûreden suâl olunup takrîrleri tahrîr ve mûcebi icrâ olunmak matlûbumdur dedikde ahâlî-i mahalle-i mezbûreden es-Seyyid Ahmed Çelebi b. es-Seyyid Hasan [ve] Abdülbâkī Efendi b. Ahmed ve Mehmed Ağa b. Ali [ve] Mehmed Bey b. Ali [ve] İmâm Halil Efendi b. Ömer [ve] Mustafa [ve] Mehmed Bey b. Ahmed [ve] Mehmed Çelebi b. Abdülkādir [ve] Ali Çelebi b. Abdullah [ve] Abbas b. Mustafa ve sâir ahâlî-i mahalle-i mezbûreden olup zeyl-i kitâbda muharrerü’l-esâmî olan bî-garaz kimesnelerden mezbûre Felori’nin keyfiyyet-i hâli istihbâr olundukda fi’l-hakīka mezbûre Felori kendi hâlinde olmayıp sâkin olduğu menziline nâ-mahrem kimesneler getirip ecnebîden tehâşîsi olmamağla dâimâ fesâddan hâlî değildir ef‘âl ve akvâlinden râzı ve şâkir değiliz her vechile mahalle-i mezbûreden ihrâcı lâzımdır deyû her biri alâ tarîki’ş-şehâde mezbûrenin sû-i hâlini haber vermeğin mûcebiyle ba‘de’l-hükm mâ vaka‘a bi’t-taleb ketb olundu. Fi’l-yevmi’r-râbi‘ ve’l-ışrîn min şehri Ramazâni’l-mübârek li sene tis‘în ve elf.

Şuhûdü’l-hâl: Mehmed Bey b. Ali, Ali Çelebi b. Abdurrahman, Abdülbâkī b. Ömer, Dilâver Bey b. Abdullah

(HASKÖY10 - cilt: 30, sayfa: 158 - Hüküm no: 192 - Orijinal metin no: [111-2])﻿

﻿

﻿

193. Hüküm

1090 yılı Receb ayına ait narh kayıtları

Tâze üzüm [Kıyye] 1 Kıymet 3-4 Kabak Kıyye 1 Kıymet 1 Kavun Dirhem 300-400 Karpuz Kıyye 1 Kıymet 1 Vasale ileynâ fi’l-yevmi’s-sâdis min Recebi’l-ferd li sene tis‘în ve elf.

(HASKÖY10 - cilt: 30, sayfa: 158 - Hüküm no: 193 - Orijinal metin no: [112-1])﻿

﻿

﻿

194. Hüküm

Hasan Beşe’nin kiremitçiler üzerine kethüdâ tayin edildiği

Bâ‘is-i tezkire budur ki Mahrûse-i İstanbul’da Hasköy’de ve gayrıda olan kiremitçilerin üzerlerine Hasan Beşe’yi kethüdâ nasb ve ta‘yîn eylemişizdir gerekdir ki mezbûru kendilere kethüdâ bilip aslâ sözünden taşra bir iş işlemeyip umûruna müte‘allik olan işinde âhardan kimesne mâni‘ olmayıp mûceb-i tezkire ile âmil olalar. Tahrîren 19 Receb sene 1090. El-Muhzır İsmail ser mi‘mârân-ı hâssa hâlâ

(HASKÖY10 - cilt: 30, sayfa: 158 - Hüküm no: 194 - Orijinal metin no: [112-2])﻿

﻿

﻿

195. Hüküm

Hekim Mosi’nin evlâdından olup muafnâmesi bulunan Aslan’ın evine konak kondurulmaması talebi hakkında buyruldu

Sah Mu‘âfnâme-i hümâyûn mûcebince amel olunup evine konak kondurulmaya deyû buyruldu. 18 Receb sene [10]90. Devletlü ve sa‘âdetlü sultânım hazretleri sağ olsun. Bu kulları merhûm ve mağfûrun-leh Ebü’l-feth Sultan Mehmed Hân -tâbe serâhu-hazretlerinin kendiyi [ve] evlâd ve evlâdını tekâlîf-i örfiyye ve şâkka ve cizyeden ve evine konak konmakdan mu‘âf ve müsellem eylediği Hekim Dominik? oğlu Hekim Mosi’nin evlâdından olup hâliyâ yedimde olan mu‘âfnâme-i hümâyûn-ı âlişâna mugāyir Hasköy’de vâki‘ menzile konak konulmak te‘addîsi ile ra‘iyyet olunmağla mercûdur ki yedimde olan mu‘âfnâme-i hümâyûna mugāyir menzile kimesne konak konmamağın rencîde olunmamak bâbında fermân-ı şerîf ihsân olunmak ricâsına bâkī fermân sultânım hazretlerinindir. Aslan Yahudi evlâdından

(HASKÖY10 - cilt: 30, sayfa: 159 - Hüküm no: 195 - Orijinal metin no: [112-3])﻿

﻿

﻿

196. Hüküm

1090 yılı Cemâziyelevvel ayına ait narh kayıtları

Yevmü’l-Cum‘a fî yevm 6 min Cumâdelûlâ sene [10]90. Pancar Kıymet? 400-500 Beyaz dut Kıyye 1 Kıymet 3-4 Yevmü’l-ahad fî yevm 8 min Cumâdelûlâ sene [10]90. Kara vişne Kıyye 1 Kıymet 3-4 Hıyar Tâne 1 Kıymet 1 Sarımsak Tâne 16-20 Kıymet 1 Yevmü’l-Cum‘a fî yevm 12 min Cumâdelûlâ sene [10]90. Dikenlice turfanda armut Kıyye 1 Kıymet 8 Katırlı vişnesi Kıyye 1 Kıymet 5-6 Can eriği Kıyye 1 Kıymet 3-4 Bâ-tezkire-i Hazret-i Efendi sellemehû?

(HASKÖY10 - cilt: 30, sayfa: 159 - Hüküm no: 196 - Orijinal metin no: [113-1])﻿

﻿

﻿

197. Hüküm

Havâlesi olup kuyuya düşerek ölen zimmî kadının cesedinin keşfine dâir buyruldu

Ma‘rifet-i şer‘le keşf olunup kaldırmak bâbında buyruldu. Devletlü ve mürüvvetlü sultânım hazretleri sağ olsun, Bu zimmî kulları Hasköy’de Abdüsselâm mahallesinde mütemekkin olup vâlidem Hana nâm Nasrâniyenin başında havâlesi olmağın kuyunun içine düşüp mürd olmağın şimdi keşf olmadıkça kaldırmazlar merhamet edip izn-i şer‘le keşf olmak bâbında bir fakīrim merhamet-i şerîfiniz ricâ olunur. Bâkī fermân sultânımındır. Bende-i Merkoz zimmî

(HASKÖY10 - cilt: 30, sayfa: 160 - Hüküm no: 197 - Orijinal metin no: [113-2])﻿

﻿

﻿

198. Hüküm

1090 yılı Cemâziyelevvel ve Cemâziyelâhir aylarına ait narh kayıtları

Fî yevm 26 min Cumâdelûlâ sene [10]90. Anadolu hıyarı Tâne 3 Kıymet 1 Eynesi armudu Kıyye 1 Kıymet 5-6 Yerli hıyarı Tâne 2 Kıymet 1 Bâ-tezkire-i Efendi hazret Fî yevm 14 min Cumâdelâhire [sene 1090]. Kabak Dirhem Kıymet? 200-300 Bardak eriği Kıyye 1 Kıymet 3-4 Saplı soğan Dirhem Kıymet 300-400

(HASKÖY10 - cilt: 30, sayfa: 160 - Hüküm no: 198 - Orijinal metin no: [113-3])﻿

﻿

﻿

199. Hüküm

Rahime Hâtun’a ait yahudihânenin beş odasının Yako’nun kaynanası Camile’ye kiralandığı

Vech-i tahrîr-i hurûf budur ki İzzetlü Rahime Hâtun tarafından vekîl olduğum yahudihânelerden Yako Yahudi kaynanası Camile nâm Yahudiyeye beş oda vekâletim hasebiyle yevmî on akçeye îcâr ol dahi istîcâr ve kabûl edip ve bu temessük tahrîr olunup yedine vaz‘ olundu mâdemki kirâ-i mezbûru mâh-be-mâh vere âhardan bir ferd mâni‘ olup müdâhale etmeye. Tahrîren fî evâili Recebi’l-mürecceb sene 1090. Bende-i Mehmed Ağa vekîl-i mezbûr.

(HASKÖY10 - cilt: 30, sayfa: 161 - Hüküm no: 199 - Orijinal metin no: [113-4])﻿

﻿

﻿

200. Hüküm

Hasköy subaşılığının 1090 yılı için mukâtaaya verilmesi

Vech-i tahrîr-i hurûf budur ki uhdemizde olan gümrük mukāta‘ası muhallefâtından Hasköy subaşılığı işbu bin doksan senesi Rebî‘ulâhiri’nin gurresinden beher şehr otuz beşer esedî guruş kıstını vermek şartıyla işbu dârende-i temessük ( ) verilmişdir gerekdir ki mezbûr zikr olunan subaşılığı kadîmden zabt olunageldiği üzre zabt eylemesi için yedine işbu hurûf tahrîr ve yedine verilmişdir. Tahrîren fi’t-târihi’l-mezbûr sene 1090. El-Fakīr Hacı Hüseyin emîn-i gümrük hâlâ

(HASKÖY10 - cilt: 30, sayfa: 161 - Hüküm no: 200 - Orijinal metin no: [114-1])﻿

﻿

﻿

201. Hüküm

1090 yılı Rebî‘ulevvel ve Rebî‘ulâhir aylarına ait narh kayıtları

Fî Rebî‘ilevvel sene [10]90. Tâze dil peyniri Vakıyye 1 Kıymet 16-18 Fıçı nardengi Kıyye 1 Kıymet 5-6 Desti nardengi Kıyye 1 Kıymet 6-7 Fındık Kıyye 1 Kıymet 5-6 Fındık içi Kıymet 10-12 Fî Rebî‘ilâhir sene [10]90. Turfanda kiraz Kıyye 1 Kıymet 6-8 Aşı eriği Kıyye 1 Kıymet 2-4 Bakla? Kıyye 1 Kıymet 2-3

(HASKÖY10 - cilt: 30, sayfa: 161 - Hüküm no: 201 - Orijinal metin no: [114-2])﻿

﻿

﻿

202. Hüküm

Hasköy’ün 1090 yılı ihtisâb ve ihzâriyyesinin Süleyman Bey ile Mehmed Bey’e verildiği

Vech-i tahrîr-i hurûf budur ki Hâslar kazâsına tâbi‘ Hasköy kazâsının ihtisâb [ve] ihzâriyyesi kapıcıoğullarına mahsûs olup vekâletim hasebiyle bin doksan senesinin Rebî‘ulevveli gurresinden beher mâh bin sekiz yüz akçeye yine Dergâh-ı âlî bevvâblarından Süleyman ve Mehmed Bey nâm kimesneler mutasarrıf olmak üzre der-uhde ve sipâriş olunup gerekdir ki mezbûrlar vech-i meşrûh üzerine beher mâh bin sekiz yüz akçe edâ ve teslîm eyleye taraf-ı âhardan kimesne mâni‘ ve müzâhim olmaya. Tahrîren fi’t-târihi’l-mezbûr sene minhu. El-Fakīr Mehmed Kâtib-i bevvâbân-ı Dergâh-ı âlî hâlâ

(HASKÖY10 - cilt: 30, sayfa: 162 - Hüküm no: 202 - Orijinal metin no: [114-3])﻿

﻿

﻿

203. Hüküm

Zimmî yağcılardan masdariye resmi alınması için buyruldu

Mûmâ-ileyhin elinde olan berât mûcebince kānûn üzre rüsûm-ı masdariyeleri alıverile deyû buyruldu. Devletlü ve sa‘âdetlü sultânım hazretleri sağ olsun, Zimmî yağcı tâifesi tüccârından berât-ı şerîf mûcebince beher müd yağlarından resm ve masdariyelerini verip muhâlefet olunmaz iken şimdi ba‘zıları vermekde ta‘allül ederler yedimizde olan berât-ı şerîf mûcebince beher müd yağlarından kānûn üzre resm-i masdariyeleri alıver[il]mesi için buyruldu-yı şerîf ricâ olunur bâkī fermân sa‘âdetlü sultânımındır. Bende-i Hacı Hüseyin emîn-i gümrük hâlâ. Vasale ileynâ fî 12 min Saferi’l-hayr sene 1090.

(HASKÖY10 - cilt: 30, sayfa: 162 - Hüküm no: 203 - Orijinal metin no: [115-1])﻿

﻿

﻿

204. Hüküm

Hasköy’ün 1090 yılı ihtisâb ve ihzâriyyesinin Süleyman Bey’e verildiği

Vech-i tahrîr-i hurûf budur ki Hâslar kazâsına tâbi‘ Hasköy kazâsının ihtisâb [ve] ihzâriyyesi kapıcıoğullarına mahsûs olup işbu doksan senesi Rebî‘ulevveli gurresinden beher mâh bin sekiz yüz akçeye Dergâh-ı âlî kapıcılarından Süleyman Bey’e der-uhde ve sipâriş olunup mâh-be-mâh bin sekiz yüz akçeyi edâ ve teslîm etmek üzre kabûl eyleyip üslûb-ı sâbık üzre mutasarrıf olup taraf-ı âhardan kimesne mâni‘ olmaya. Tahrîren fî gurreti ( ) sene 1090. El-fakīr İbrahim Halîfe-i bevvâbîn Mezbûr Süleyman Çelebi kendiden mukaddem muhtesib olan Mehmed Bey’i vâki‘ olan umûrunda ve sâir beynlerinde şerîk nasb eylediği kayd şüd. Fî gurreti mezbûre li’s-seneti’l-mezbûre.

(HASKÖY10 - cilt: 30, sayfa: 162 - Hüküm no: 204 - Orijinal metin no: [115-2])﻿

﻿

﻿

205. Hüküm

Mircan v. Şirdan’ın Tatos v. Tactor ile gemi bozmak üzere anlaştıkları

Keresteci tâifesinden Mircan v. Şirdan meclisi şer‘de Tatos v. Tactor nâm Ermeni muvâcehesinde târih-i kitâbdan sekiz gün mukaddem iki bin üç yüz akçeye bir gemi bozmağa pazar edip üç yüz akçesini teslîm edip suâl [olundukda] mezbûr Tatos hâl minvâl-i muharrer üzre olduğunu ikrâr ve i‘tirâf eylediği işbu mahalle kayd şüd. Fî 25 min Rebî‘ilevvel sene [10]90.

(HASKÖY10 - cilt: 30, sayfa: 163 - Hüküm no: 205 - Orijinal metin no: [115-3])﻿

﻿

﻿

206. Hüküm

Osman Efendi’nin vasî tayin edildiği

Hâlâ müteveffâ-yı mezbûrun evlâd-ı sıgārı üzerine kıbel-i şer‘den vasî nasb olunan Osman Efendi b. Ali vasî nasb olundu.

Şuhûdü’l-hâl: Fahrü’l-müderrisîn Mehmed Efendi b. Hüseyin Ağa, Ahmed Efendi b. Abdullah ..?, Ali b. ..? ..?

(HASKÖY10 - cilt: 30, sayfa: 163 - Hüküm no: 206 - Orijinal metin no: [115-4])﻿

﻿

﻿

207. Hüküm

Davudpaşa ile Karaağaç arasındaki köprü ve kaldırımların tamiri için reâyâ ihrâcına dâir buyruldu

Sah Hâslar kadısı fazîletlü efendi hazretleri, Davudpaşa’dan Karaağaç bahçesine varınca yollarda olan köprülerin ve kaldırımların ta‘mîr ve termîme muhtâc olan mevzi‘leri ta‘mîr ve termîm olunmak için fermân sâdır olmağın imdi mu‘tâd-ı kadîm üzre karîb yerlerden kifâyet mikdârı re‘âyâ ihrâc ettirip meremmet eylemek üzre ta‘yîn olunan mübâşire teslîm ettiresiz deyû buyruldu. Fî 16 min Muharrem sene [10]90. Kiremitçiler kârhânesinden her bir kârhâneden 2

(HASKÖY10 - cilt: 30, sayfa: 163 - Hüküm no: 207 - Orijinal metin no: [116-1])﻿

﻿

﻿

208. Hüküm

Acem Mahmud’a borcu olan Mesko’nun mahkemeye gelmek için yemin ettiği ve borcuna annesinin kefil olduğu

İşbu meclisi şer‘de hâzır olan Mahmud Bey b. Mehmed Bey ve Mehmed Bey b. Ali ve Seyfullah Çelebi b. Abdülbâkī huzûrlarında Acem Mahmud’a seksen esedî guruş deyni olan Mesko v. ( ) nâm Yahudi târih-i kitâbdan gelecek Cum‘a[ya] değin eğer mahkemeye gelmez isem Müslüman olayım [deyû] ikrâr ve i‘tirâf eyledi ve kefîl bi’l-mâl olan vâlidesi Kenarane bt. Mosi nâm Yahudiye târih-i kitâbdan Cum‘a[ya] değin oğlum mezbûru meclisi şer‘a ihzâr etmez isem meblağ-ı mezbûru ben edâ edeyim deyû ( ). Tahrîren fî 20 min Muharremi’l-harâm sene [10]90.

Şuhûdü’l-hâl: ( )

(HASKÖY10 - cilt: 30, sayfa: 163 - Hüküm no: 208 - Orijinal metin no: [116-2])﻿

﻿

﻿

209. Hüküm

Mesko adlı Yahudinin Mahmud’a olan borcunu üç güne kadar ödeyeceğine yemin ettiği

İşbu mâh-ı Muharremi’l-harâmının yirmi yedinci gün ki Cum‘a günüdür Mesko nâm Yahudi târih-i mezbûrdan üç güne değin ki Pazar günüdür meclisi şer‘a gelip Pazar günü Mahmud ile deyni seksen esedî guruşu hesâblaşıb mezbûr Mahmud’u râzı eylemezsem Müslüman olmuş olayım deyû meclisi şer‘a ikrâr ve i‘tirâf eyledi. Hurrire fî 27 min Muharremi’l-harâm sene 1090.

Şuhûdü’l-hâl: Ali Efendi Turşucu imâmı, Mehmed Bey b. Ali, Ali Çelebi b. Abdurrahman, Seyfullah Çelebi b. Abdurrahman

(HASKÖY10 - cilt: 30, sayfa: 164 - Hüküm no: 209 - Orijinal metin no: [116-3])﻿

﻿

﻿

210. Hüküm

Fodula nakli için Hasköy’deki iskelelerde hamal beygiri bulundurulmasına dâir buyruldu

Hasköy nâibi izzetlü efendi tezkire-i dîvân vusûlünde ma‘lûm ola ki iskeleden harem-i hümâyûn ve sâire fodula nakli için beher gün üçer hamal bârgiri verilegelmesi mu‘tâd olmağın imdi fodula nakli için beher gün üçer hamal bârgiri ale’s-seher iktizâ eden iskelede mevcûd ettirdip mûceb-i tezkire-i dîvân ile âmil olasız. Fî 22 M[uharrem] sene 1090.

(HASKÖY10 - cilt: 30, sayfa: 164 - Hüküm no: 210 - Orijinal metin no: [117-1])﻿

﻿

﻿

211. Hüküm

Hasköy’de izinsiz kalaycılık yapan Hasan’ın men edilmesine dâir buyruldu

Fazîletlü Hâslar kadısı efendi hazretleri şer‘le görüle [deyû buyruldu]. Devletlü ve sa‘âdetlü sultânım sağ olsun, Arzuhâl-i fakīr budur ki bu kulları kasaba-i Hasköy’de kalaycı olup lâkin Hasan nâm kimesne kasaba-i mezbûre ahâlîsinden A[v]raham Yahudinin menzilinde dükkân açıp işler, olunagelmiş değildir kethüdâmız ma‘rifetleriyle izn-i şer‘le mezbûr Hasan merkūm A[v]raham Yahudinin menzilinde işlemeyip dükkânı ref‘ olunması için fazîletlü Hâslar efendisine hitâben buyruldu-yı şerîf ricâ olunur bâkī fermân der-adlindir. Bende-i Ebûbekir Kalaycı Vasale ileynâ 27 ( ) sene 1090.

(HASKÖY10 - cilt: 30, sayfa: 164 - Hüküm no: 211 - Orijinal metin no: [117-2])﻿

﻿

﻿

212. Hüküm

Belkıs adlı kaçak câriyenin kolluk çorbacısına teslim edildiği

Mahmud b. Mehmed sâhibi nâ-ma‘lûm olan bir câriye Gonca kadının câriyesi Belkıs nâm câriye-i âbıkayı meclisi şer‘de kolluk çorbacısı[na] teslîm eyledi muhzır tezkiresi Mahmud b. Mehmed? Ali mahzarında mezbûra mahalden bir akçe hakkım kalmadı dedikde işbu mahallede kayd şüd.

(HASKÖY10 - cilt: 30, sayfa: 165 - Hüküm no: 212 - Orijinal metin no: [117-3])﻿

﻿

﻿

213. Hüküm

Avraham v. Mosi’nin Salamon’un nefsine ve borcuna kefil olduğu

İkrâr guruş 9 Pazar günü Saferin altıncı gününe değin Salamon v. Behar nâm Yahudi kefîl meclisi şer‘a ihzârına A[v]raham v. Musa nefsine ve gaybet ederse mala kefîl.

(HASKÖY10 - cilt: 30, sayfa: 165 - Hüküm no: 213 - Orijinal metin no: [117-4])﻿

﻿

﻿

214. Hüküm

Cayeden v. Şabatay’ın Atanaş’a ev kirasından kalan borcu için İsak v. Musa’nın kefil olduğu

Kasaba-i Hasköy ahâlîsinden Atanaş nâm zimmîye menzil icâresinden iki bin yüz akçeden teslîm altı yüz akçe def‘a yüz akçe dahi bâkī bin dört yüz akçe deyni olan Cayeden v. Şabatay nâm Yahudinin zimmetinde bâkī kalan meblağ-ı mezbûr bin dört yüz akçenin dört yüz akçesine işbu hâzır bi’l-meclis İsak v. Musa nâm Yahudi emr-i kabûlü hâviye kefâlet-i sahîha-i şer‘iyye ile kefîl olup ve târih-i kitâbdan doksan gün tamâmına değin mezbûr İsak Yahudi edâsına kefîl olduğu dört yüz akçe[yi] târih-i mezbûr hulûlünde edâ edip bâkī kalan bin akçeyi hîn-i mütâlebede meclisi şer‘a ihzârına kefîl bi’n-nefs olduğu dahi kayd şüd. Hurrire fî 27 min Zilhicceti’ş-şerîfe sene [10]89.

Şuhûdü’l-hâl: Mehmed Bey b. Ali Muhtesib, Ali Çelebi b. ( ) el-Bevvâb, Hüseyin b. Nimetullah, Seyfullah Çelebi

(HASKÖY10 - cilt: 30, sayfa: 165 - Hüküm no: 214 - Orijinal metin no: [118-1])﻿

﻿

﻿

215. Hüküm

1090 yılı Safer ayına ait narh kayıtları

S [Safer] 13 yevmü’l-Cum‘a. Simid unu Kıyye 1 Akçe 6 Şırlağan yağı Kıyye 1 Akçe 22-24 Baklavalık hâs un Kıyye 1 Akçe 7 Şîrugan [Kıyye 1] [Akçe] 22-24 Fî 15 Saferi’l hayr sene 1090. Tâze sarımsak Dirhem [Akçe] 080-100 Tâze soğan Dirhem [Akçe] 100-120 Ispanak Dirhem [Akçe] 400-500 17 S [Safer] yevm Salı sene 1090. Midilli peyniri Kıyye 1 Akçe 16-18 Lor peyniri Kıyye [1] [Akçe] 18-20 17 S [Safer] yevm Salı sene 1090. Karadeniz kestanesi Kıyye 1 Akçe 4?

(HASKÖY10 - cilt: 30, sayfa: 166 - Hüküm no: 215 - Orijinal metin no: [118-2])﻿

﻿

﻿

216. Hüküm

Katine’nin alacak davası için mahkemeye gelmekten kaçınan Bavire’nin evinin mühürlenmesine dâir buyruldu

Bu def‘a dahi murâfa‘a-i şer‘ olmadan imtinâ‘ ve kendi hânesinde ihtifâ eylediği vâki‘ ise mahalle imâmı ve cemâ‘ati ve çavuşu mübâşeretiyle izn-i şer‘le hânesi mühürlene deyû buyruldu fî 23 sene [10]89. Devletlü sa‘âdetlü sultânım hazretleri sağ olsun Bu zimmiye câriyenizin Hasköy’de Bavire nâm Yahudide bir ön cevâhir kuşak ve bir tek altın bilezik emânet verip vermediği için bundan akdem sultânıma arzuhâl edip mübâşir çavuşlara bir kaç def‘a itâ‘at etmedi bu def‘a dahi itâ‘at-i şer‘ etmez ise izn-i şer‘le hânesi mühürlenmek bâbında buyruldu-yı şerîf ricâ olunur bâkī fermân sultânım hazretlerinindir. El-Fakīr? Katine.

(HASKÖY10 - cilt: 30, sayfa: 166 - Hüküm no: 216 - Orijinal metin no: [119-1])﻿

﻿

﻿

217. Hüküm

Mahmud Efendi b. Ali’nin Makoro’dan Mehmed Bey b. Ali tarafından tahsil edilen alacağını teslim aldığı

Sultan Mehmed Hân -aleyhi’r-rahmetü ve’l-gufrân-hazretlerinin câmi‘-i şerîfi kurbunda sâkin Mahmud Efendi b. Ali Efendi meclisi şer‘de Mehmed Bey b. Ali mahzarında ikrâr eder ki Makoro nâm zimmîde olan on iki guruşu mezbûr tahsîl edip mezbûr Mehmed Bey yedinden bi’t-tamâm ve’l-kemâl ahz ü kabz eyledim meblağ-ı mezbûr on iki guruşdan mezbûr Mehmed Bey zimmetinde bir akçe ve bir habbe hakkım bâkī kalmadı dedikde mezbûr vicâhen tahkīk ve şifâhen tahsîn etmeğin işbu mahalle kayd şüd. Fî 12 min Muharremi’l-harâm sene 1090.

Şuhûdü’l-hâl: Seyfullah Çelebi b. ( ), Ali Çelebi b. Abdurrahman, Mehmed Çelebi el-mübâşir

(HASKÖY10 - cilt: 30, sayfa: 167 - Hüküm no: 217 - Orijinal metin no: [119-2])﻿

﻿

﻿

218. Hüküm

Mustafa’nın kefil olduğu kişinin İstanbul’a getirilerek mahkemeye çıkarılmasına dâir buyruldu

İstanbul kadısı fazîletlü efendi hazretleri şer‘le göreler deyû buyruldu. Sa‘âdetlü ve mürüvvetlü sultânım hazretleri sağ olsun Bu kullarının ..? nâm kimesne için avratı ve kaynı? Mehmed b. Hasan? nâm kimesneler kefîller iken bu kulunuz dahi mezbûrların nefsine kefîl oldukda şimdi mezbûru Hasköy’de saklayıp rencîde ederler mukaddemâ İstanbul’da kefîl olmuşlar idi şâhidler bunda olmağla ihzâr ettirilip İstanbul kadısı efendi huzûrunda murâfa‘a olunmak bâbında buyruldu-yı şerîf ricâ olunur bâkī emr sultânım hazretlerinindir. Bende-i Mustafa

(HASKÖY10 - cilt: 30, sayfa: 167 - Hüküm no: 218 - Orijinal metin no: [120-1])﻿

﻿

﻿

219. Hüküm

Kiremitçi Ahmed Çelebi mahallesinde bekçilik nöbetini yapmak istemeyen kişiler hakkında buyruldu

Şer‘le görüle deyû buyruldu. Devletlü merhametlü sultânım hazretleri sağ olsun. Kiremitçi Ahmed Çelebi mahallesinde bekçiler olmayıp kadîmü’l-eyyâmdan olagelmiş nevbet ile beklenir cümle ümmet-i Muhammed nevbete râzı olup ba‘zı kimesneler te‘allül edip nevbete râzı olmayıp Hâslar kadısı efendiye fermân-ı şerîf ricâ olunur haklarından geline ve ço[r]bacıya tenbîh edip herkes nevbetine râzı ola bâkī fermân sultânım hazretlerinindir. Bende-i Abdullah

(HASKÖY10 - cilt: 30, sayfa: 167 - Hüküm no: 219 - Orijinal metin no: [120-2])﻿

﻿

﻿

220. Hüküm

Hasköy’ün ihtisâb ve ihzâriyyesinin Mehmed Bey’e verildiği

Vech-i tahrîr-i hurûf budur ki Hazret-i Ebâ Eyyûb Ensârî kazâsına tâbi‘ Hasköy kazâsının ihtisâb [ve] ihzâriyyesi kapıcıoğullarına mahsûs olup taraflarından vekâletimiz hasebiyle bâ‘isü’t-tezkire Mehmed Bey’e beher mâh bin sekiz yüz akçeye der-uhde olunup meblağ-ı mezbûr bin sekiz yüz akçeyi beher mâh edâ ve teslîm eyledikçe ihtisâb-ı mezbûru olageldiği üzre zabt u rabt eyleyip taraf-ı âhardan kimesne müdâhale eylemeye deyû işbu hurûf tahrîr olunup mezkûrun yedine verildi. Tahrîren fî 20 ..? sene ..75? El-Fakīr İbrahim

(HASKÖY10 - cilt: 30, sayfa: 168 - Hüküm no: 220 - Orijinal metin no: [121-1])﻿

﻿

﻿

221. Hüküm

Hasköy’ün 1089 yılı ihtisâb ve ihzâriyyesinin Süleyman Bey’e verildiği

Vech-i tahrîr hurûf oldur ki Hazret-i Ebâ Eyyûb Ensârî kazâsına tâbi‘ Hasköy kazâsının ihtisâb ve ihzâriyyesi kapıcıoğullarına mensûb olup beher mâh bin sekiz yüz akçe olmak üzre işbu bin seksen dokuz Recebi gurresinden bâ‘is-i tezkire Süleyman Bey nâm kimesneye sipâriş olunup üslûb-ı sâbık üzre zabt u rabt eyleyip taraf-ı âhardan kimesne mâni‘ olmaya. Fî Recebi’l-mürecceb sene [10]89. El-Fakīr İbrahim.

(HASKÖY10 - cilt: 30, sayfa: 168 - Hüküm no: 221 - Orijinal metin no: [121-2])﻿

﻿

﻿

222. Hüküm

Bostancıbaşıya zindandan kaçanların yakalanması için buyruldu

Sah Sah İzzetlü bostancıbaşı ağa hazretleri zindandan firâr edenler yalılar semtine gittikleri istimâ‘ olunmağın gerekdir ki âdemler ta‘yîn edip bi eyyi vechin kân ele getirmeye tekayyüd-i ikdâm eyleyesiz deyû buyruldu. Fî 12 ( ) sene [10]89.

(HASKÖY10 - cilt: 30, sayfa: 168 - Hüküm no: 222 - Orijinal metin no: [121-3])﻿

﻿

﻿

223. Hüküm

Manolaki’nin yalancı şahitlerle alacak iddia ettiği Dimitri’nin talebi ile huzûrda murâfaa için buyruldu

Dîvân-ı hümâyûnda şer‘le görüle deyû buyruldu. Sa‘âdetlü ve mürüvvetlü sultânım hazretleri sağ olsun. Bu zimmî kulunuz bir kimesneye borcum ve kefâletim yok iken Manolaki nâm zimmî sende bin üç yüz kırk akçem vardır deyû zûr şâhidler ile şirrete sülûk edip âhar yerlerde gadr murâd eder bu fakīre eylediği da‘vâ-yı şirretdir merhametlü sultânım hazretlerinden mercûdur ki hâlime merhamet edip mezbûr bile ve şâhidler bile ma‘an huzûr-ı şerîfinizde Dîvân-ı hümâyûnda murâfa‘a olup icrâ-yı hak olunmak bâbında buyruldu-yı şerîf ricâ olunur. Bende-i Dimitri zimmî

(HASKÖY10 - cilt: 30, sayfa: 168 - Hüküm no: 223 - Orijinal metin no: [121-4])﻿

﻿

﻿

224. Hüküm

Kendi halinde düğün yaparken evi basılarak eşyalarına zarar verilen Mihayil’in şikayetine dâir buyruldu

İzzetlü bostancıbaşı ağa hazretleri izn-i şer‘le tefahhus ettireler deyû buyruldu. Devletlü mürüvvetlü sultânım hazretleri sağ olsun. Bu zimmî kulları Hasköy sâkinlerinden olup kendi hâlimizde düğünümüz olup kimesneye zararımız yok iken yine mahalle-i mezbûrede sâkin Ali ve Hüseyin ve Akbıyıkoğlu ve Kör Odabaşı ve Muhzıroğlu nâm kimesneler hevâsına tâbi‘ yekdil olmağla celb-i mâl için garazan evimizi basıp nice eşyâlarımızı telef edip ve zimmiye avratlar havfından mecrûh olup gad[r]? etmeğin sultânımdan mercûdur ki izzetlü bostancıbaşı ağa hazretleri ma‘rifetiyle teftîş olunup şer‘le icrâ olunmak bâbında fermân-ı şerîf ricâ olunur bâkī fermân sultânımındır. Bende-i Mihayil zimmî

(HASKÖY10 - cilt: 30, sayfa: 169 - Hüküm no: 224 - Orijinal metin no: [122-1])﻿

﻿

﻿

225. Hüküm

Kağıthâne’de kaybolan beygirlerin bulunması için haseki tayin edilmesine dâir buyruldu

İzzetlü bostancıbaşı ağa hazretleri izn-i şer‘le tefahhus ettirdip ta‘yîn edeler deyû buyruldu. Sa‘âdetlü merhametlü sultânım hazretleri sağ olsun. Kağıthâne’de üç bârgir zâyi‘ olmağın teftîş ve tefahhus ve bârgirleri buldurmak için bostancıbaşıdan altı haseki ta‘yîn olunmak bâbında bostancıbaşıya hitâben buyruldu-yı şerîf ricâ olunur bâkī fermân sultânımındır. Bende-i hazînedâr Ali Ağa

(HASKÖY10 - cilt: 30, sayfa: 169 - Hüküm no: 225 - Orijinal metin no: [122-2])﻿

﻿

﻿

226. Hüküm

1089 yılına ait narh kayıtları

Fî erba‘a 28 Cumâdelâhire [sene 1089]. Şeftali Kıyye 1 Kıymet 3-4 İncir Kıyye 1 Kıymet 3-4 Üzüm Kıyye 1 Kıymet 2 Parmak üzümü Kıyye 1 Kıymet 3 Ayva Kıyye 1 Kıymet 4 [123] El-Es‘âr Fî 15 yevmü’l-isneyn min Rebî‘ilâhir li sene [10]89. Hisar kirazı [Kıymet] 8 Beyaz dut [Kıymet] 3-4 Pancar [dirhem?] 500-600 Fî 17 yevmü’l-Erbi‘â min Rebî‘ilâhir [li sene 1089]. Turfanda hıyar Tâne 1 Akçe 1 Yevmü’s-sebt min Rebî‘ilâhir Tâze armut [Kıymet] 8 Dil peyniri [Kıymet] 14-16 Tekfurdağı kaşkavalı [Kıymet] 20-22 Sarımsak Tâne [Kıymet] 25-20 Tâze armut Kıyye 1 Kıymet 8 Anadolu hıyarı Aded 3 [Kıymet] 2 Yerli hıyarı [Aded] 1 Kıymet 1 Turfanda kabak Kıymet 3-4 5 yevmü’s-sebt min Cumâdelûlâ li sene [10]89. Lahana Dirhem [Kıymet] 300-400 Anadolu hıyarı [Kıymet] 4-3 Yerli hıyarı [Kıymet] 3-2 Tekfurdağı kaşkavalı [Kıymet] 18-20 Limni kaşkavalı [Kıymet] 10-12 Eflak kaşkavalı [Kıymet] 16-18 Tâze fındık Kıyye 1 Kıymet 4 Dil peyniri [Kıymet] 12-14 Kabak Kıyye 1 Kıymet 2 Piliç Tâne 1 Kıymet 10 24 yevmü’l-Hamîs min Cumâdelûlâ sene [10]89. Badincan Aded 3 Kıymet 2 Karpuz Dirhem [Kıymet] 400-300 Kavun Dirhem [Kıymet] 300-200 Sarımsak Kıyye 1 Kıymet 3-4 Bostancı kabak Dirhem [Kıymet] 400 Dükkâncı 3? 11 mine’l-Erbi‘â min Cumâdelâhire sene [10]89. Tâze üzüm Kıyye 1 Kıymet 4 Kuru bakla sultânî [Kıyye] Kıymet 4-5 Kavun [Dirhem] [Kıymet] 400-300 Karpuz [Dirhem] [Kıymet] 500-400 Koruk Kıyye 1 Kıymet 3 Yağlı poğaça Kıyye 1 Kıymet 10 4 yevmü’l-Erbi‘â min Cumâdelâhire sene [10]89. Kabak [Dirhem] [Kıymet] 400-500 Bazincan Aded 6 Kılıç balığı Kıyye 1 Kıymet 10 Turşu hıyarı Aded 4 Aded 3 Rumeli kaşkavalı Kıyye 1 Kıymet 14-16 İşleme kızılcık [Kıymet] 4-5 22 yevmü’l-Cum‘a min Cumâdelâhire sene [10]89. Kavun [Dirhem] 400 Kıymet 1 Karpuz [Dirhem] 600 Kıymet 1 Un Kıyye 1 Kıymet 4 Parmak üzümü Kıyye 1 Kıymet 4 Yağ-ı şırlağan [Kıymet] 18-20

(HASKÖY10 - cilt: 30, sayfa: 169 - Hüküm no: 226 - Orijinal metin no: [122-3])﻿

﻿

﻿

227. Hüküm

Ordu için Eyüp’de yapılacak duanın duyurulması için buyruldu

Du‘â buyruldusu Hâslar kadısı fazîletlü Efendi hazretleri inşâ’allâhü te‘âlâ asker-i İslâm için yarınki gün Hazret-i Eyyûb’da du‘â olmak üzre mu‘tâd olan mahalde nidâ ettirdesiz deyû buyruldu. Fî 13 ( ) sene [10]89.

(HASKÖY10 - cilt: 30, sayfa: 172 - Hüküm no: 227 - Orijinal metin no: [124-1])﻿

﻿

﻿

228. Hüküm

Noksan kayıt

Devletlü mürüvvetlü sultânım hazretleri sağ olsun.

(HASKÖY10 - cilt: 30, sayfa: 172 - Hüküm no: 228 - Orijinal metin no: [124-2])﻿

﻿

﻿

229. Hüküm

Menahem’in Ahmed Çelebi’ye olan borcuna babası Musa’nın kefil olduğu

<

(HASKÖY10 - cilt: 30, sayfa: 172 - Hüküm no: 229 - Orijinal metin no: [124-3])﻿

﻿

﻿

230. Hüküm

Hasköy’ün 1089 yılı ihtisâb ve ihzâriyyesinin Mehmed Bey ile Ali Bey’e verildiği

Vech-i tahrîr hurûf oldur ki Hasköy kazâsının ihtisâb ve ihzâriyyesi kapıcıoğullarına mahsûs olup vekâletimiz ve kitâbetimiz hasebiyle bin seksen dokuz Şa‘bânü’l-mu‘azzamı’nın gurresinden sene tamâmına değin işbu sâhibü’t-temessük Mehmed Bey ve Ali Bey iştirâken zabt eylemek üzre zabtı sipâriş olunup gerekdir ki merkūmları dahi olageldiği üzre zabt u rabt edip mâh-be-mâh bin sekiz yüz akçe edâ ve teslîm eylemek üzre işbu hurûf ketb olunup âhardan kimesne müdâhale etmemek üzre yedlerine temessük verildi. Fî 12 Receb sene [10]89. Mehmed Kâtib-i bevv[â]bân Minvâl-i muharrer üzre Mehmed Bey ile ale’l-iştirâk kendi rızâlarıyla Süleyman Bey ile râzı olmağla bu mahalle kayd olundu. Kâtib Mustafa kendi re’yi ile yazmışdır Ali Bey iştirâke rızâ vermemişdir Mehmed Bey rızâ vermişdir?.

(HASKÖY10 - cilt: 30, sayfa: 172 - Hüküm no: 230 - Orijinal metin no: [124-4])﻿

﻿

﻿

231. Hüküm

Evlerinde çalgı çalıp içki içip eğlenerek fesat çıkaranların men edilmesine dâir buyruldu

İzzetlü bostancıbaşı ağa hazretleri ahvâllerin göreler deyû buyruldu. Devletlü ve sa‘âdetlü sultânım hazretleri sağ olsun Hasköy’de ba‘zı Müslüman ve zimmî ve Yahudi eşkiyân evlerinde çeng ü çigâne ile şürb-i hamr ve fesâd üzre olmalarıyla mahallât imâmları ve cemâ‘at ma‘rifetiyle şer‘le bu makūleler tenbîh ve men‘ olunup memnû‘ olmayanlar ahz ve huzûr-ı sa‘âdete ihzârları bâbında emr u fermân sultânım hazretlerinindir. Bende-i Subaşı-i Hasköy

(HASKÖY10 - cilt: 30, sayfa: 173 - Hüküm no: 231 - Orijinal metin no: [125-1])﻿

﻿

﻿

232. Hüküm

Taklit yapan gölge oyuncusu Yahudiye dâir şikayet

Dîvân-ı hümâyûnda şer‘le görüle deyû buyruldu. Devletlü ve mürüvvetlü sultânım hazretleri sağ olsun Budiye? fukarâsın hayâ[l]-i zılcı Orcih? nâm Yahudi taklîdî mahallinde? taklîd ve türlü lağv ile mâ lâ ya‘ni cevâblar edip dâimâ kendi hâlinde olmayıp bunun emsâli hilâf-ı şer‘ te‘addî eder, Dîvân-ı hümâyûna huzûr-ı sa‘âdete ihzâr olunup şer‘le ihkāk olunmak ricâ olunur bâkī fermân sultânımındır. Filoz?

(HASKÖY10 - cilt: 30, sayfa: 173 - Hüküm no: 232 - Orijinal metin no: [125-2])﻿

﻿

﻿

233. Hüküm

Sütlüce’de evlere girerek hırsızlık yapanların yakalanması için buyruldu

İzzetlü Bostancıbaşı ağa hazretleri izn-i şer‘le tefahhus edeler deyû buyruldu. Devletlü sultânım hazretleri sağ olsun Eyüb’e tâbi‘ Sütlüce’de bir gecede dört menzil açılıp eşyâlarımız serika ve gāret olmağla izzetlü bostancıbaşı ağa hazretleri ma‘rifetiyle şer‘le teftîş ve mazanne olanlar ahz ve huzûr-ı sa‘âdete ihzâr için fermân-ı şerîf ricâ olunur. Sütlüce fukarâsı

(HASKÖY10 - cilt: 30, sayfa: 173 - Hüküm no: 233 - Orijinal metin no: [125-3])﻿

﻿

﻿

234. Hüküm

Hasköy subaşılığının 1086 yılı için Yusuf Ağa’ya verildiği

Vech-i tahrîr hurûf budur ki İstanbul gümrüğü mülhakātından Hasköy subaşılığı işbu bin seksen altı senesinin gurre-i Cumâdelâhire’den Yusuf Ağa’ya ber vech-i maktû‘ beher şehr yirmişer esedî guruş vermek üzre tevcîh olunmuşdur gerekdir ki mezbûr varıp zikr olunan subaşılığı olageldiği üzre zabt edip kimesne mâni‘ olmaya. Tahrîren fi’t-târihi’l-mezbûr. El-Hakīr Hüseyin emîn-i gümrük hâlâ

(HASKÖY10 - cilt: 30, sayfa: 174 - Hüküm no: 234 - Orijinal metin no: [126-1])﻿

﻿

﻿

235. Hüküm

Cerane bt. Musa’nın evden çıkarılması

Sefer b. İslâm, Cerane bt. Musa mahzarında da‘vâ edip menzilden ihrâc Cum‘a günü mühlet verildi. ..? ..? ..? ..?

(HASKÖY10 - cilt: 30, sayfa: 174 - Hüküm no: 235 - Orijinal metin no: [126-2])﻿

﻿

﻿

236. Hüküm

Matbah-ı âmire’nin kaplarının kalaylanması

Hasköy nâibi -zîde ilmühû- ve Hasköy subaşısı tezkire-i dîvân vusûlünde Matbah-ı âmire evânîleri kalay olunmak için hâssa kalaycıbaşı Hasköy’de bir dükkân ta‘yîn eyleyesiz. Fî 14 M [Muharrem] sene 1089.

(HASKÖY10 - cilt: 30, sayfa: 174 - Hüküm no: 236 - Orijinal metin no: [126-3])﻿

﻿

﻿

237. Hüküm

Tersâneye ekmek nakli için üç hamal beygirinin tayini

Hasköy nâibi efendi -zîde ilmühû- ve Hasköy subaşısı tezkire-i dîvân vusûlünde tersâne-i âmire göçüne beher yevm nakl olunması lâzım olan ekmek için Hasköy hamallarından ücretleri matbah emîni efendi tarafından vermek üzre beher yevm üç re’s hamal bârgiri ta‘yîn etmek üzre hamallar kethüdâsı tenbîh edip vech-i muharrer üzre beher yevm nakl ettirdesiz. Fî 14 M [Muharrem] sene 1089.

(HASKÖY10 - cilt: 30, sayfa: 174 - Hüküm no: 237 - Orijinal metin no: [126-4])﻿

﻿

﻿

238. Hüküm

Yahudinin câriyesinin Müslüman olup Âişe ismini aldığı

Hasköy’de Kiremitçi Ahmed Çelebi mahallesinde sâkin Senodile’nin câriyesi Ezmeraldaka bt. ( ) şeref-i İslâm ile müşerrefe olup ismi Âişe tesmiye o[lundu].

Şuhûdü’l-hâl: Süleyman Çelebi b. Ramazan, Ali Efendi [b.] Ömer, Dilâver Bey, Abdullah Beşe

(HASKÖY10 - cilt: 30, sayfa: 174 - Hüküm no: 238 - Orijinal metin no: [126-5])﻿

﻿

﻿

239. Hüküm

Meryem bt. Abdullah ile Mehmed b. Abdullah’ın nikâhlandıkları

Abdüsselâm mahallesinde sâkine Meryem bt. Abdullah nâm bikr-i bâliğaya velîsi izniyle Mehmed b. Abdullah nâm kimesneye beş bin nakd-i râyic fi’l-vakt fıddî akçe mehr-i müeccel [ile] şuhûd mahzarında akd-i nikâh olunduğu kayd şüd. Hurrire fi’l-yevmi’s-sâbi‘ min Cumâdelâhire li sene tis‘în ve semânîn ve elf.

Şuhûdü’l-hâl: El-Hâc Hasan Çelebi b. Mustafa, el-Hâc ( ) Ağa ( ), el-Hâc Ömer Ağa b. Sefer, Hüseyin Ağa b. Muharrem, Süleyman Çelebi b. Ramazan?, Mustafa b. Murad, Mehmed Çelebi b. İbrahim, Ali b. Abdullah? el-Muhzır?

(HASKÖY10 - cilt: 30, sayfa: 175 - Hüküm no: 239 - Orijinal metin no: [126-6])﻿

﻿

﻿

240. Hüküm

Hasköy’ün subaşılığının 1086 yılı için Yusuf Ağa’ya verildiği

Vech-i tahrîr-i hurûf budur ki İstanbul gümrüğü mülhakātından olup Hasköy subaşılığı işbu sene bin seksen altı Rebî‘ulâhiri’nin gurresinden zabt edip maktû‘-ı mîrîsin beher mâh mîrîye teslîm etmek şartıyla sâhibü’t-temessük kıdvetü’l-emâsil ve’l-akrân Yusuf Ağa’ya sipâriş ve tevcîh olunup mezkûr olageldiği üzre zabt edip hilâf ve kānûn ve şer‘ kimesneye rencîde etmemek şartıyla işbu temessük zabtı için yedine verilmişdir. Tahrîren fi’t-târihi’l-mezbûr. El-Hakīr Hüseyin Ağa [emîn-i] gümrük hâlâ

(HASKÖY10 - cilt: 30, sayfa: 175 - Hüküm no: 240 - Orijinal metin no: [127-1])﻿

﻿

﻿

241. Hüküm

Hasköy subaşılığının 1086 yılı için sekiz aylığına Yusuf Ağa’ya verildiği

Vech-i tahrîr hurûf budur ki İstanbul gümrüğü mülhakātından olup Hasköy subaşılığı işbu bin seksen altı senesinin mâh-ı Receb gurresinden beher şehr yirmi beş esedî guruş tarafımıza teslîm eylemek üzre dârende-i temessük Yusuf Ağa’ya târih-i mezbûrdan sekiz aya değin tefvîz ve sipâriş olunmuşdur, gerekdir ki mezbûr varıp vech-i meşrûh üzre târih-i merkūmdan beher şehr yirmi beş guruşu tarafımıza teslîm eylemek üzre sekiz aya değin kadîmden olageldiği üzre zabt edip kimesne mâni‘ olmaya. Tahrîren fi’t-târihi’l-mezbûr. El-Hakīr emîn-i gümrük Hüseyin Ağa hâlâ

(HASKÖY10 - cilt: 30, sayfa: 175 - Hüküm no: 241 - Orijinal metin no: [127-2])﻿

﻿

﻿

242. Hüküm

Sefere gidecek olan askerlerden Hasköy’deki evlerde ve hanlarda barınanların derhal çıkarılması

Sahîh Hâslar kazâsına umûr-ı şer‘iyye icrâsıyla me’mûr olan Muharrem Efendi sefere me’mûr olan tavâif-i askerden ba‘zıları ol taraflarda vâki‘ hanlarda ve evlerde mütemekkin olup hâlâ hareket etmedikleri istimâ‘ olunmağın imdi mahalle imâmların getirip muhkem tenbîh eyleyesiz ki min ba‘d hanlarda ve mahallât arasında vâki‘ evlerde olan askerî tâifesini ihrâc eyleyesiz mütenebbih olmayıp te‘allül edenleri gelip huzûrumuza i‘lâm edeler ki ol makūleleri sâire mûcib-i ibret için muhkem haklarından geline bundan sonra imâmlar müsâmaha ederlerse imâmetleri âhara tevcîh olunduğundan gayrı eşedd-i ukūbet olurlar âna göre tekayyüd oluna deyû buyruldu. Fî 14 ( ) sene 1089.

(HASKÖY10 - cilt: 30, sayfa: 176 - Hüküm no: 242 - Orijinal metin no: [127-3])﻿

﻿

﻿

243. Hüküm

Menas’ın Melkon’daki alacağını talebi?

Pîrî Paşa’da Menas v. Olvas? nâm zimmî Melkon v. Kablari nâm zimmî karzdan yirmi yedi guruş taleb eyledi suâl inkâr cevâbında üç yüz akçe deynim mâ‘adâyı inkâr eyledi.

(HASKÖY10 - cilt: 30, sayfa: 176 - Hüküm no: 243 - Orijinal metin no: [127-4])﻿

﻿

﻿

244. Hüküm

Sahak v. Ferid’in evi hakkında

Melkon v. Kırıl? nâm Ermeni muvâcehesinde da‘vâ eder ki Beyoğlu’nda Ağa mahallesinde sâkin Sahak v. Ferid nâm Ermeni Sulumanastır’da menâbirde? olmasıyla? menzilinde Sahak v. Haçader ..?

Şuhûdü’l-hâl: El-Hâc Mehmed b. Hüseyin, Hasan b. Ali ..?

(HASKÖY10 - cilt: 30, sayfa: 176 - Hüküm no: 244 - Orijinal metin no: [127-5])﻿

﻿

﻿

245. Hüküm

Ümmühâni Hâtun’da ölen babasının eşyaları kaldığı iddiasıyla rahatsız eden kişi hakkında buyruldu

Mahallinde ihzâr-ı şer‘ olunup ihkāk-ı hak oluna deyû buyruldu. İzzetlü ve mürüvvetlü sultânım hazretleri sağ olsun. Bu fakīrenin Kasımpaşa kurbunda Hasköy’de olan Receb nâm kimesne merhûm olan pederimin sende şeyleri kalmışdır deyû rencîde eder mahallinde şer‘le icrâ-yı hak olunmak bâbında buyruldu-yı şerîf ricâ olunur ki mahallinde görüle bâkī fermân sultânım hazretlerinindir. Ümmühânî Hâtun el-hakīr. <

(HASKÖY10 - cilt: 30, sayfa: 176 - Hüküm no: 245 - Orijinal metin no: [128-1])﻿

﻿

﻿

246. Hüküm

1086 yılına ait narh kayıtları

Fi’l-yevmi’s-sânî ve’l-ışrîn min Cumâdelûlâ li sene [10]86. Üzüm Kıymet 2 Kavun Kıymet 1 Karpuz Kıymet 1,5 Şeftali Kıymet 4 İşleme kızılcık Kıymet 4 Üvez? Kıymet 3 Kabak Dirhem 500 Kıymet 1 Bazincan Tâne Kıymet 1 El-Fakīr Mehmed müstakīmü’n-nâib bi Çardak

(HASKÖY10 - cilt: 30, sayfa: 177 - Hüküm no: 246 - Orijinal metin no: [128-2])﻿

﻿

﻿

247. Hüküm

Gürcü asıllı kaçak köleye nafaka tayin edildiği

Bahçe ustası yediyle işbu târih-i kitâb günü uzun boylu kara kaşlı kara bıyıklı Gürciyyü’l-asl Galata’da Hacı ( ) nâm kimesnenin kölesi olup ( ) beher yevm sâhibi zuhûr edinceye kıbel-i şer‘den akçe nafakası kayd.

Şuhûdü’l-hâl: Ömer Ağa Subaşı, Ali Bey b. Mustafa, Mehmed ( ), Mustafa b. Ahmed, …? Bey b. Mehmed

(HASKÖY10 - cilt: 30, sayfa: 177 - Hüküm no: 247 - Orijinal metin no: [128-3])﻿

﻿

﻿

248. Hüküm

1089 yılına ait narh kayıtları

Mine’l-isneyn gurreti Rebî‘ilâhir li sene 1089. Ekmek Dirhem [Kıymet] 110 Dalbastı kiraz [Kıymet] 5-6 Kara kiraz [Kıymet] 3-4 Tâze bakla [Kıymet] 500-400 Zeyt yağı [Kıymet] 26-28 Tâze soğan [Kıymet] 400-300 Tâze sarımsak [Kıymet] 400-300 Ani’l-fakīr Mehmed b. Mustafa en-Nâib bi Çardak

(HASKÖY10 - cilt: 30, sayfa: 177 - Hüküm no: 248 - Orijinal metin no: [128-4])﻿

﻿

﻿

249. Hüküm

Kefil olduğu için ödediği paranın asıl borçlu Kerime Hâtun’dan tahsili için buyruldu

Bi eyyi vechin kân ihzâr ettirilip İstanbul Efendisi şer‘le görüle deyû buyruldu. Sa‘âdetlü ve mürüvvetlü sultânım hazretleri sağ olsun. Bu câriyeleri Kerime nâm hâtuna yedi yüz otuz guruşa kefîl bi’l-mâl olup kefâletim hasebiyle şer‘an yedimden aldılar, merhametlü sultânımızdan mercûdur ki edâ eylediğim mâl-ı mezkûru Kerime’den mübâşir ma‘rifetiyle şer‘an alıverilip ihkāk-ı hak olunmak bâbında buyruldu-yı şerîf ricâ olunur fermân sultânımındır.

(HASKÖY10 - cilt: 30, sayfa: 178 - Hüküm no: 249 - Orijinal metin no: [129-1])﻿

﻿

﻿

250. Hüküm

Safiye Hâtun’un açtığı bahçe kapısının zararı olduğundan kapatılması şikayeti için buyruldu

Devletlü ve mürüvvetlü sultânım hazretleri sağ olsun Bu câriyeniz Hasköy’de meşrûtiyyet üzre mutasarrıf olduğumuz bahçeye sâbıkan ahır kapısı olup ibtâl olan kapıyı civârında sâkine Safiye Hâtun açıp bahçe-i merkūmeyi çiğnek? edip küllî gadr olmak üzre sultânımdan mercûdur ki mahallinde şer‘le görülüp zarar-ı şer‘î men‘ ve ref‘ olunmak bâbında nâib efendiye hitâben fermân sultânımındır. Sah Fazîletlü Hâslar Efendisi hazretleri husûs-ı mezbûru şer‘le görmeye nâibinize tenbîh ettirdesiz deyû buyruldu.

(HASKÖY10 - cilt: 30, sayfa: 178 - Hüküm no: 250 - Orijinal metin no: [129-2])﻿

﻿

﻿

251. Hüküm

Hasköy subaşılığının 1089 yılı için Ömer Ağa’ya verildiği

Vech-i tahrîr-i hurûf budur ki uhdemizde olup İstanbul gümrüğü mülhakātından Hasköy subaşılığı beher şehr otuz beş guruş vermek üzre işbu bin seksen dokuz senesinin gurre-i Safer[i’nden] zabt eylemek üzre dârende-i temessük Ömer Ağa’ya tefvîz ve sipâriş olunmuşdur gerekdir ki mezbûr varıp zikr olunan subaşılığı zabt olunageldiği minvâl üzre târih-i merkūmdan zabt eylemesi için yedine işbu temessük verildi. Tahrîren fî gurreti Saferi’l-hayr sene [10]89. Bende-i Hüseyin Ağa emîn-i gümrük

(HASKÖY10 - cilt: 30, sayfa: 178 - Hüküm no: 251 - Orijinal metin no: [129-3])﻿

﻿

﻿

252. Hüküm

Hasköy’ün 1085 yılı ihtisâb ve ihzâriyyesinin Ali Bey’e verildiği

Temessük mûcebince zabt ettirilip taraf-ı âhardan müdâhale olunmaya deyû buyruldu. Fî 27 L [Şevvâl] sene 1085. Vech-i tahrîr-i hurûf budur ki bâ‘is-i tezkire Hasköy kazâsının ihtisâb [ve] ihzâriyyesi kapıcızâdelere mahsûs olup taraflarından vekâletimiz hasebiyle işbu bin seksen beş senesi Rebî‘ulûlâsı gurresinden beher mâh bin altı yüz akçeye yoldaşlarımızdan Ali Bey’e sipâriş olunup inşâ’allâhü te‘âlâ beher mâh bin altışar yüz akçeyi tamâmen teslîm eyledikçe mutasarrıf olup taraf-ı âhardan kimesne müdâhale eylemeye. Tahrîren fî gurreti Rebî‘i[l]ûlâ sene 1085. El-Fakīr Mehmed Kethüdâ-yı bevvâbân-ı Dergâ[h]-ı âlî.

(HASKÖY10 - cilt: 30, sayfa: 179 - Hüküm no: 252 - Orijinal metin no: [130-1])﻿

﻿

﻿

253. Hüküm

Hasköy’ün 1085 yılına ait narh kayıtları

Es‘âr Şirûgan Kıyye [Kıymet] 18-20 Fındık Kıyye [Kıymet] 7-8 Siyah üzüm Kıyye [Kıymet] 5-6 Sarıca incir Kıyye [Kıymet] 7-8 Bezir yağı Kıyye [Kıymet] 14-16 Zeyt yağı Kıyye [Kıymet] 14-16 Nazilli ve lop inciri Kıyye [Kıymet] 8-7 Çöplü razaki Kıyye [Kıymet] 7-8 Pekmez Kıyye [Kıymet] 8 Ağda Kıyye [Kıymet] 8 Kili? pastırma Kıyye [Kıymet] 8 Yerli pastırma Kıyye [Kıymet] 12 Ekmek Dirhem [Kıymet?] 130 Kaba? Çörek Kıyye [Kıymet] 60 Simid Dirhem [Kıymet] 60 Yağlı çörek Dirhem [Kıymet] 40 Börek Dirhem [Kıymet] 40 Gözleme Dirhem [Kıymet] 40 Fî 25 Şevvâl li sene [10]85. Nemekahü’l-fakīr ileyhi sübhânehû el-Hâc Mehmed en-Nâib bi Çardak -ufiye anhu-

(HASKÖY10 - cilt: 30, sayfa: 179 - Hüküm no: 253 - Orijinal metin no: [130-2])﻿

﻿

﻿

254. Hüküm

Hasköy’ün 1086 yılına ait narh kayıtları

Ispanak Kıyye [Kıymet] 12 Soğan Kıyye [Kıymet] 2 Sûm Kıyye [Kıymet] 2 Tâze fasul Vakıyye 1 Akçe 1 Bakla Kıyye [Kıymet] 12 Turfanda kiraz Kıyye [Kıymet] 6 Asma yaprağı Kıyye [Kıymet] 2-3 Çağla Kıyye [Kıymet] 2 Aşı eriği Kıyye [Kıymet] 2-3 Fî 12 Saferi’l-hayr li sene [10]86. Nemekahü’l-fakīr ileyhi sübhânehû el-Hâc Mehmed en-Nâib bi Çardak -ufiye anhu-

(HASKÖY10 - cilt: 30, sayfa: 180 - Hüküm no: 254 - Orijinal metin no: [130-3])﻿

﻿

﻿

255. Hüküm

Hasköy’ün 1085 yılına ait narh kayıtları

Ekmek Dirhem [Kıymet] 13 Kaba çörek Dirhem [Kıymet] 60 Simid Dirhem [Kıymet] 65 Yağlı çörek Dirhem [Kıymet] 50 Börek [Dirhem] [Kıymet] 50 Gözleme Dirhem [Kıymet] 40 Kâhî Dirhem [Kıymet] 40 Lokma sac Dirhem [Kıymet] 50 Ağdalı? Dirhem [Kıymet] 40 Hurda halka [Dirhem] [Kıymet] 40 Yassı peksimet Kıyye [Kıymet] 5 Şalgam Dirhem [Kıymet] 500 Havuç? Dirhem [Kıymet] 500 Lahana Kıyye 1 [Kıymet] 500 Pırasa Dirhem [Kıymet] 300 Sarı kabak Kıyye 1 [Kıymet] 500 Elma Kıyye [Kıymet] 3 Armut Kıyye [Kıymet] 6 Limon Tâne [Kıymet] 3 Turunç Tâne [Kıymet] 6 Misket elması Vakıyye 3 [Kıymet] 4 Sirke [Kıymet] 2 Şevvâlü’l-mükerremi’nin yirmi beşinci Sülesâ gününde kayd olunmuşdur li sene 1085. Harrere[hû] el-fakīr ileyhi sübhânehû el-Hâc Mehmed en-Nâib bi Çardak.

(HASKÖY10 - cilt: 30, sayfa: 180 - Hüküm no: 255 - Orijinal metin no: [131-1])﻿

﻿

﻿

256. Hüküm

Hasköy’ün 1086 yılına ait narh kayıtları

Narh fî mâh-ı Safer Lahm-ı kuzu Kıyye [Kıymet] 12 Tulum peyniri Vakıyye [Kıymet] 14-16 Midilli loru Kıyye [Kıymet] 16-18 Süt Kıyye [Kıymet] 2 Asma yaprağı Kıyye [Kıymet] 3-4 Eyüb? yoğurdu Çanak Kıymet 3 Kasımpaşa yoğurdu Kıyye [Kıymet] 3 Kaymak Kıyye [Kıymet] 16-18 Nardenk Kıyye [Kıymet] 5-6 Tâze bakla Kıyye [Kıymet] 3-4 Dil peyniri Kıyye [Kıymet] 18-20 Çayır peyniri Kıyye [Kıymet] 12-14 Karadeniz kestanesi Kıyye [Kıymet] 3-4 Fî 6 Safer li sene [10]86. Nemekahü’l-fakīr ileyhi sübhânehû el-Hâc Mehmed en-Nâib bi Çardak.

(HASKÖY10 - cilt: 30, sayfa: 181 - Hüküm no: 256 - Orijinal metin no: [131-2])﻿

﻿

﻿

257. Hüküm

Hasköy’ün 1086 yılına ait narh kayıtları

Dikenlice armut Kıyye [Kıymet] 5-6 Eynesi? armut Kıyye [Kıymet] 3-4 Tâze kayısı Kıyye [Kıymet] 8 Kumla eriği Kıyye [Kıymet] 2-3 Kabak Kıyye [Kıymet] 2 Tekfurdağı kaş[ka]valı Kıyye [Kıymet] 20-22 Tulum peyniri Kıyye [Kıymet] 10-12 Fî gurreti Rebî‘ilâhir li sene [10]86.

(HASKÖY10 - cilt: 30, sayfa: 182 - Hüküm no: 257 - Orijinal metin no: [131-3])﻿

﻿

﻿

258. Hüküm

Samuyel v. Avraham’ın Mehame bt. İlya’nın borcuna kefil olduğu

Samuyel v. Avraham nâm Yahudi meclisi şer‘de Mehame bt. İlya nâm zimmiyenin kefâlet hasebiyle Mehmed Bey’e edâsı lâzım gele[n] bin yedi yüz otuz akçeye kefîl bi’l-mâl olduğu kayd şüd.

Şuhûdü’l-hâl: Mahmud b. Mehmed, Ali b. Abdullah, Ahmed b. Mehmed, Mülâyim v. Kalon, Yasef v. Hayim, ..? v. ( ), ..? v. ..?

(HASKÖY10 - cilt: 30, sayfa: 182 - Hüküm no: 258 - Orijinal metin no: [132-1])﻿

﻿

﻿

259. Hüküm

Mahmud Çelebi’nin evinin kiraya verildiği?

Mahmud Çelebi’nin hânesine her ayda yedişer buçuk andan kirâya alınmışdır. Hurrire fî Cumâdelûlâ ( ).

(HASKÖY10 - cilt: 30, sayfa: 182 - Hüküm no: 259 - Orijinal metin no: [132-2])﻿

﻿

﻿

260. Hüküm

Mehmed b. Ahmed’in Hasan b. Ali’ye bıçakla vurduğu iddiası, delil için mehil verildiği

Arnavut tâifesinden Hasan b. Ali nâm kimesne Mehmed b. Ahmed nâm kimesneyi bıçak ile urdu deyû da‘vâ ve mezbûr inkâr müdde‘î-i mezbûrdan beyyine taleb olundukda ityân-ı beyyine için mehil verilip mezbûr Mehmed nefsine ekmekçi Çalık kefîl olduğu kayd şüd. Hurrire fî 16 Şevvâl sene 1089.

Şuhûdü’l-hâl: Odabaşı?, Mehmed Bey b. Ali, Dilâver el-Muhzır

(HASKÖY10 - cilt: 30, sayfa: 182 - Hüküm no: 260 - Orijinal metin no: [132-3])﻿

﻿

﻿

261. Hüküm

Pazarcıklı İbrahim’e evin konak verildiği

Turşucu mahallesinde Bâli oğlu Pavi’nin menzili Şerzivan? ahırında Pazarcıklı İbrahim’e konak verildi.

(HASKÖY10 - cilt: 30, sayfa: 183 - Hüküm no: 261 - Orijinal metin no: [132-4])﻿

﻿

﻿

262. Hüküm

Muhtelif notlar

E‘ûzü billâhi mine’ş-şeytâni’r-racîm bismillâhi’r-rahmâni’r-rahîm. Rabbi yessir ve lâ tü‘assir rabbi temmim bi’l-hayr ve bihi neste‘în. Fî gurreti M[uharrem] sene 1230. Rabbi yessir ve lâ tü‘assir rabbi temmim bi’l-hayr ve bihi neste‘în. Fî gurreti M[uharrem] sene 1230.

(HASKÖY10 - cilt: 30, sayfa: 183 - Hüküm no: 262 - Orijinal metin no: [Arka kapak içi-1])﻿

﻿